
Dragoș PETRESCU 


Introducere 


Trei opoziții relevante 
pentru studierea fenomenului comunist 


Volumul de față ilustrează tendințe actuale privind 
abordările transdisciplinare şi transnaționale în anali- 
zarea fenomenului comunist din România în context 
regional, european şi global. Au trecut peste treizeci de 
ani de la căderea regimurilor comuniste din Europa 
Centrală și de Est, şi în acest răstimp „bătăliile pentru 
arhive” au dus la deschiderea majorităţii arhivelor 
importante pentru cercetarea trecutului comunist, 
inclusiv a arhivelor fostelor poliţii secrete comuniste. S-a 
scris mult despre regimul comunist după 1989, iar 
lucrările publicate ne ajută să întrezărim câte ceva din 
complexitatea unui fenomen pe care suntem încă departe 
de a-l înțelege pe deplin. Au rămas, desigur, pete albe și 
zone gri, evenimente şi evoluții din perioada comunistă 
care nu au fost lămurite suficient. Mai mult, memoria 
comunismului în postcomunism s-a transformat într-un 
câmp de cercetare dinamic și sofisticat. Tocmai această 
complexitate a fenomenului comunist și a rememorării 
sale în postcomunism riscă să scape, de exemplu, 
reconstrucţiilor istorice strict evenimenţiale sau ale 
analizelor politologice bazate pe memoriile contrafăcute 
ale foştilor demnitari comuniști sau ale foştilor colabo- 
ratori ai Securităţii. 

Volumul de fată, prin studiile care îl alcătuiesc, 
reprezintă, după cum spuneam mai sus, și o pledoarie 

pentru adoptarea unor perspective transdisciplinare și 
transnaționale asupra fenomenului comunist din 
România și din fostul Bloc Sovietic, precum şi a diverselor 
procese de rememorare a acestui fenomen în postcomu- 
nism. Analiza fenomenului comunist nu mai constituie de 
mult apanajul istoricilor, politologilor sau sociologilor. 
Cercetările realizate din perspective diverse - cum ar fi 
arte vizuale și studii culturale, muzicale, de teatru sau de 
cinematografie și până la studii de inginerie, geografie, 
educație fizică şi sport - pot oferi interpretări inovative 
cu privire la perioada postbelică, la schimbarea de regim 
din 1989 şi la procesul complicat al rememorării, atât a 
perioadei comuniste, cât şi a Revoluţiei din decembrie 
1989. Perspectiva transnaţională este cu atât mai utilă cu 
cât istoria politică și-a epuizat în mare parte potenţialul 
explicativ cu privire la perioada 1945-1989. Actorii 
mărunți ai istoriei mari şi viaţa lor cotidiană, cu bucurii și 
drame, cu strădaniile de a transgresa granițele României 
comuniste prin imaginaţie, pe calea undelor sau prin 
călătorii constituie un câmp de cercetare insuficient 
explorat. Istoria transnațională se apleacă asupra influen- 
țelor subtile pe care contactele informale cu „străinii,” 
adeseori documentate de informatorii Securităţii, şi 
circulația persoanelor, ideilor și bunurilor materiale 
peste granițele naţionale le-au avut asupra unor 
fenomene precum rezistența armată, protestul public, 
disidența anticomunistă, emularea modelului cultural 
occidental sau dezvoltarea unei identități europene. 
Studiile din acest volum au fost grupate în trei secțiuni, 
care, din considerente teoretice şi metodologice, au fost 
definite pe baza a trei opoziții, după cum urmează: 
(1) Memorie vs. Istorie; (2) Cultură vs. Politică; şi 
(3) Transnaţional vs. Naţional. În loc de concluzii, volumul 
se încheie cu un text memorabil despre relevanţa studiilor 
româneşti, şi anume, versiunea în limba română a 

discursului de recepție rostit de profesorul american 
Daniel Chirot cu ocazia decernării titlului de Doctor 
Honoris Causa al Universităţii din Bucureşti. 

Prima secțiune, Memorie vs. Istorie, grupează trei 
studii care ilustrează foloasele diversității tematice și 
metodologice, şi care discută aspecte legate de schim- 
barea violentă de regim din decembrie 1989, precum și 
de rememorarea şi instituționalizarea memoriei trecutu- 
lui comunist şi a prăbușirii acestuia. Primul studiu, 
semnat de Florin Abraham, oferă o imagine de ansamblu 
asupra prăbuşirii regimului comunist din România și 
susține teza schimbării revoluționare de regim din 
decembrie 1989. Având de ales între abordarea ideogra- 
fică şi cea nomotetică, autorul arată că a utilizat metoda 
ideografică în căutarea cauzelor unui fenomen pe cât de 
complex, pe atât de controversat precum Revoluţia 
română din 1989, pe care o consideră un eveniment 
istoric din categoria „punctelor de cotitură.” Cel de-al 
doilea studiu, realizat de Simona Mitroiu, abordează 
trecutul comunist din perspectiva destinelor individuale 
şi a modului în care acestea au fost influențate de către 
regim. Studiul se concentrează asupra proceselor de 
reamintire și prelucrare a trecutului comunist la nivelul 
reprezentărilor colective și la nivelul povestirilor vieţii. 
Autoarea susține argumentat că există aspecte cercetate 
insuficient la nivelul studiilor de gen corelate cu procesul 
reamintirii trecutului comunist și propune o viziune de 
ansamblu asupra integrării naraţiunilor feminine în 
discursurile privind memoria comunismului. Al treilea 
studiu, şi ultimul din această secțiune, îi aparţine lui Mihai 
Stelian Rusu și propune o analiză cantitativă privitoare la 
schimbarea nomenclatorului stradal în România post- 
comunistă. Autorul justifică alegerile metodologice, 
prezintă sursele datelor empirice folosite în cercetare și 
analizează amploarea schimbării denumirilor stradale 

din orașele românești după căderea regimului comunist. 
În același timp, prelucrarea statistică a datelor permite 
atât calcularea procentului revizuirii toponimiei în 
postcomunism, cât și stabilirea variaţiei acestui procent 
de la o regiune istorică românească la alta. 

A doua secțiune, Cultură vs. Politică, conţine trei 
studii care discută, din perspective diferite, culturi 
instituționale sau culturi ale rezistenţei din perioada 
comunismului târziu şi se concentrează în special asupra 
relației complicate dintre arhitecţi, artişti plastici sau 
scriitori şi regimul comunist. Primul studiu din această 
secțiune, semnat de Corneliu Pintilescu, examinează 
modificările succesive ale statutului arhitecţilor în 
perioada comunistă. Autorul prezintă evoluția cadrului 
instituțional, discută limitele autonomiei profesionale a 
arhitecţilor şi analizează relația dintre breasla arhitec- 
ților şi regimul lui Nicolae Ceaușescu în contextul 
adoptării de către regim a unei politici de restructurare 
radicală a spaţiului în mediul rural și în cel urban 
începând cu anii 1970. Cel de-al doilea studiu, realizat de 
Cosmin Nasui, discută condiţia artiștilor plastici în anii 
1980. Autorul examinează condiţia artiștilor în România 
comunistă dintr-o perspectivă „integratoare,” luând în 
considerare contextul politic și cel și social, distanțându- 
se astfel de perspectiva strict estetică sau formală- 
plastică pe care o adoptă majoritatea studiilor privind 
istoria artelor. Al treilea studiu, și ultimul din această 
secțiune, îi aparține lui Cristian Vasile, care analizează 
relația complicată dintre intelectualii români și regimul 
comunist. Autorul se concentrează în special asupra celor 
mai relevante lucrări de istorie recentă care discută fie 
aspecte ale cooptării intelectualilor de către regimul 
comunist, fie manifestări ale diverselor forme de 
rezistență împotriva regimului, cu accent pe cazurile de 
disidenţă radicală. 

Atreia secțiune, Transnaţional vs. Naţional, reunește 
trei studii care ilustrează actualitatea şi utilitatea abordă- 
rilor transnaționale pentru analizarea fenomenului 
comunist din România şi din Europa Centrală şi de Est. 
Dincolo de dimensiunea transnațională, studiile din 
această secțiune vorbesc şi despre experiența comună a 
autorilor, care au colaborat în cadrul unui proiect euro- 
pean de anvergură, şi anume, proiectul COURAGE 
(Cultural Opposition: Understanding the Cultural Heritage 
of Dissent in the Former Socialist Countries), finanțat de 
Uniunea Europeană prin programul HORIZON 2020. 
Pentru exactitate, trebuie spus că autorul unuia dintre 
studiile din secțiunea a doua, este vorba de Corneliu 
Pintilescu, a făcut de asemenea parte din echipa acestui 
important proiect european. Revenind la secțiunea a treia 
a volumului de față, primul studiu din această secțiune îi 
aparține lui Csongor Jânosi și se concentrează asupra a 
două „instituţii unipersonale,” şi anume, doi reprezentanți 
ai elitei ecleziastice maghiare din România. Este vorba de 
două personalități ale căror sfaturi, atitudini şi acţiuni 
personale îndreptate spre experimentarea activă, indivi- 
duală și comunitară, a credinței creștine le-au făcut să intre 
în cele din urmă în conflict cu regimul comunist. Aceste 
personalități sunt episcopul romano-catolic de Alba Iulia, 
Aron Mârton, şi pastorul reformat de Cluj-Dâmbul Rotund, 
Jânos Dobri. Al doilea studiu, realizat de Andrei Cușco, 
propune o interpretare inedită a istoriilor personale și 
profesionale ale unor intelectuali din Moldova Sovietică 
(Republica Sovietică Socialistă Moldovenească-RSSM), în 
principal scriitori, în perioada 1960-1980. Autorul 
subliniază importanţa transferurilor dinspre centru spre 
periferie și a specificului mobilităţii sociale de tip sovietic 
pentru manifestarea unor tendințe antiregim care au 
căpătat ulterior, în perioada reformelor introduse de 
Mihail S. Gorbaciov, forma unei agende naționale bine 

definite. Cel de-al treilea studiu, și ultimul din această 
secțiune, semnat de Cristina Petrescu, demonstrează că în 
România lui Ceaușescu genurile muzicale la modă în 
Occident au constituit nucleul unei subculturi a tinerilor în 
anii 1970 şi 1980. Studiul arată că aceste genuri muzicale 
au generat experiențe formative şi au modelat identitatea 
colectivă a unor generaţii care visau să facă parte din 
lumea liberă. Astfel, în condiţiile izolării culturale din 
România comunistă, muzica occidentală a reprezentat un 
surogat de libertate. 

După cum aminteam mai sus, acest volum se încheie 
cu un text memorabil, şi anume, discursul de recepţie 
rostit de profesorul Daniel Chirot cu ocazia decernării 
titlului de Doctor Honoris Causa al Universităţii din 
București (10 octombrie 2019). Intitulat „De ce sociologia 
și istoria românească din secolul XX sunt relevante 
astăzi,” textul profesorului Chirot vorbește despre 
experiența formativă a unui tânăr intelectual american 
venit în România în ianuarie 1970 pentru un stagiu de 
cercetare pentru teza de doctorat, despre ideile care au 
stat la baza numeroaselor sale cărți care i-au adus o largă 
recunoaştere internaţională și despre atacurile concer- 
tate din ziua de astăzi asupra ideilor generoase ale 
iluminismului liberal. Cu privire la România, cuvintele 
profesorului Chirot sunt emoţionante şi în același timp 
dătătoare de speranță: „Din anii în care am citit și am 
reflectat despre România şi din contactul cu oamenii pe 
care i-am întâlnit atunci când am venit pentru prima oară 
în această țară s-au născut multe dintre ideile mele 
generale. Cele mai multe dintre ele, s-a dovedit ulterior, 
se pot aplica și restului lumii. Mi-a luat mult timp ca să 
apreciez pe deplin acest fapt, dar acum o fac. Pentru 
aceasta îi sunt foarte recunoscător României.” 

Nu putem încheia această introducere fără a adresa 
un cuvânt de mulțumire biroului din România al 

Fundaţiei Konrad Adenauer, care, în spiritul promovării 
valorilor fundamentale ale democrației moderne, a 
susținut constant proiecte academice precum cel din care 
s-a născut volumul de față. După cum am afirmat în 
numeroase rânduri, fără sprijinul Fundaţiei Konrad 
Adenauer peisajul cercetărilor privind fenomenul 
comunist din România ar fi fost mult mai sărac. 

1. MEMORIE vs. ISTORIE 


Florin ABRAHAM 


Revoluţia română din 1989 


Context istoric, desfășurare, consecinţe 


În cele peste trei decenii scurse de la căderea comunismului 
în România s-a acumulat o cantitate uriașă de informaţii, 
care este adesea dificil de evaluat chiar și de către istorici. 
Există numeroase monografii, colecții de documente sau 
cărți memorialistice. Cu toate acestea, sunt necesare studii 
de sinteză pentru a furniza informaţiile esenţiale despre un 
eveniment istoric însoţit și acum de numeroase contro- 
verse. Scopul acestui studiu este acela de a oferi o imagine 
de ansamblu asupra principalelor evenimente ale 
Revoluţiei Române, folosind cea mai recentă bibliografie și 
cele mai pertinente interpretări. Metoda utilizată este cea 
ideografică, pentru a oferi cititorilor o perspectivă generală 
asupra unui eveniment istoric care se încadrează în 
categoria „punctelor de cotitură.” 

La fel ca alte momente de cotitură din istoria 
umanităţii, căderea comunismului în România a generat 
controverse numeroase. Ele au apărut imediat după 
înlăturarea de la putere a familiei Ceaușescu și dizolvarea 
partidului-stat totalitar. În etapa iniţială, disputele în jurul 
căderii lui Nicolae Ceaușescu nu au vizat atât faptele 
istorice în sine, cât sensul și dinamica schimbărilor din 
societatea românească. O primă viziune este cea coagulată 
în jurul lui lon Iliescu și a celor care au preluat conducerea 
principalelor instituţii politice în decembrie 1989, acest 
grup apărând și legitimând ideea de „revoluţie,” înțeleasă 
ca o mișcare spontană de protest. Varianta alternativă 
asupra căderii regimului comunist aparţine intelectualilor 

apropiați de partidele istorice (liberalii, național-țărăniștii)), 
care au căutat să demonstreze teoria „loviturii de stat,” 
adică a unui complet pus la cale de foști membri ai 
nomenclaturii comuniste sprijiniți de militari, unii dintre 
aceștia apropiați de URSS.! Miza inițială a controverselor 
viza lupta pentru putere, în condiţiile în care, la 23 ianuarie 
1990, structura constituită în timpul acţiunii de înlăturare 
a regimului comunist, Frontul Salvării Naţionale (FSN), a 
anunţat participarea ca partid politic la primele alegeri 
libere ce urmau a fi organizate. Această decizie de 
transformare a FSN în partid politic a antrenat un lanţ de 
proteste politice, urmând ritmul acțiune-reacțiune, până 
la mijlocul anului 1990. În esenţă, liderii partidelor 
democratice desființate în perioada instaurării comunis- 
mului, dar reînființate în ianuarie 1990, doreau revenirea 
la un regim al monarhiei constituționale, retrocedarea 
proprietăților și instaurarea rapidă a capitalismului. 
Dimpotrivă, grupul de putere agregat de Ion Iliescu a 
evoluat de la o viziune inspirată de perestroika spre social- 
democrație, care își propunea să apere drepturile celor 
care au fost beneficieri, fie și simbolici, ai regimului 
comunist. Capitalismul era refuzat în favoarea unei 
utopice a treia căi între comunism și capitalism. În tot 
acest ansamblu al intereselor și viziunilor concurente 
asupra societății românești tema căderii comunismului 
ocupa un loc central, deoarece ideea de „revoluţie” era 
considerată de grupul de putere din jurul lui lon Iliescu o 
resursă fundamentală de legitimitate, în timp ce adver- 
sarii acestuia căutau să-l delegitimeze prin utilizarea 
teoriei conspiraţioniste a „loviturii de stat.” 

Din sfera intereselor politice aflate în concurenţă, 
interpretările divergente asupra căderii comunismului 
au început să ocupe spaţiul istoriografic. În anii 1990-1991 
jurnaliști din Occident deschideau o linie de interpretare 
istorică în care se susținea ideea loviturii de stat.2 Această 

interpretare a evenimentelor a fost asumată de o parte 
din membrii comisiei parlamentare ce a anchetat căderea 
regimului comunist,3 în timp ce un alt membru al 
respectivei comisii a publicat o altă versiune. La rândul 
lor, principalii actori ai evenimentelor ce au determinat 
căderea regimului Ceaușescu, în frunte cu Ion Iliescu și 
Petre Roman, și-au publicat propria versiune asupra 
contribuţiei lor la căderea comunismului.* 

În centrul controverselor s-a aflat chestiunea 
responsabililor pentru victimele din timpul revoluţiei 
anticomuniste. Într-o foarte bogată literatură istorică, 
memorialistică, de investigaţie asupra revoluţiei române 
s-au propus cel puţin zece variante, de la membri ai 
Securității până la agenţi străini (sovietici, maghiari, 
iugoslavi) ş.a. Sub această avalanșă de scenarii chiar 
limbajul a suferit modificări. Pentru a nu intra în dilema 
„revoluţie” versus „lovitură de stat” a apărut o sintagmă 
menită a oferi o pseudo-neutralitate: „evenimentele din 
Decembrie 89.” În opinia noastră, dihotomia „revoluţie” 
versus „lovitură de stat” este una falsă. Dacă înțelegem 
prin „revoluţie” o schimbare generală și rapidă de sistem 
politic, atunci este indubitabil faptul că înlocuirea familiei 
Ceaușescu de la conducerea ţării are sensul unei revoluții, 
deoarece partidul totalitar a făcut locul pluripartitis- 
mului, în locul terorii sistematice s-a instaurat libertatea 
cu aspecte anomice sau chiar anarhice, pluralismul 
opiniilor a devenit o regulă incontestabilă.? De altfel, 
curentul dominant în rândul istoricilor români ori străini 
care au realizat lucrări monografice asupra căderii 
comunismului se îndreaptă spre folosirea conceptului de 
„revoluţie,”e accentul interpretativ fiind pus deopotrivă 
asupra desfășurării procesului de schimbare a puterii și 
consecințelor evenimentelor istorice. Desigur, sunt și 
istorici care sunt dominați de chestiunea morală a 
calității persoanelor care au cucerit puterea în decembrie 

1989, însă este un fapt incontestabil că după executarea 
soţilor Ceaușescu regimul dictatorial a fost abolit, la fel 
cum s-a întâmplat în restul Europei de Est. 

În strânsă legătură cu opţiunea „revoluţie” sau 
„lovitură de stat” este şi stabilirea duratei evenimentului 
istoric. Evaluările istoriografice sunt departe de a ajunge la 
o abordare unitară. Într-o lucrare dedicată cronologiei 
revoluţiei din România există o secțiune dedicată perioa- 
dei 1917-1989, o alta perioadei 14-31 decembrie 1989 și o 
a treia pentru anii 1990-1991,până la destrămarea Uniunii 
Sovietice.10 Chiar dacă nu operează cu delimitări conceptu- 
ale explicite, este evident că autorul înțelege prin „revolu- 
ție” perioada cuprinsă între începerea mișcărilor de protest 
până la instaurarea unei noi puteri politice. O perspectivă 
complementară este cea care extinde perioada revoluţiei 
anticomuniste până la formarea unui nou guvern în urma 
alegerilor din 20 mai 1990. Desigur, finalul schimbării de 
sistem poate fi considerat momentul instalării unui 
președinte ales democratic și a unui guvern (20 iunie 
1990) susținut de o majoritate formată prin alegeri libere 
și corecte, însă, căderea regimului Ceaușescu a fost un 
eveniment cu un impact major, astfel încât sfârșitul 
revoluţiei anticomuniste trebuie stabilit la finalul lunii 
decembrie 1989, în momentul în care se constituie un nou 
guvern și se instituie pluripartitismul. După aceste eveni- 
mente România a intrat în perioada de tranziție (postco- 
munistă), care prezintă destule elemente de omogenitate 
până în 1996, la momentul în care se produce prima alter- 
nanță democratică la putere, prin intermediul alegerilor. 


Contextul internaţional al anului 1989: 
perspectiva de la București 


Dacă depășim tendinţa istoristă de a considera trecutul 
drept inevitabil, în înțelegerea fenomenului căderii 

comunismului în Europa de Est, putem constata existența 
unui lanţ cauzal și a unor conexiuni internaţionale între 
fenomenele din fiecare țară. Elementele contextului 
general evidenţiază schimbări sistemice în plan 
internaţional după anul 1980. Factorul esenţial este 
modificarea balanței de putere Est-Vest, în defavoarea 
Uniunii Sovietice. Încercarea de a reechilibra competiția 
globală este principalul motiv pentru care Mihail 
Gorbaciov a realizat schimbări politice de neimaginat în 
timpul predecesorilor săi.!! Glasnost și perestroika sunt 
rezultatele unei stări de spirit de la vârful conducerii 
sovietice, aceasta ajungând să considere drept inevitabile 
schimbările politice, economice, de relaționare cu lumea 
occidentală. Însă tot acest ansamblu de transformări 
uluitoare, prin comparaţie cu încremenirea din perioadele 
anterioare, a generat reacții și adaptări contradictorii în 
rândul statelor est-europene. De la distanța celor trei 
decenii de istorie, sensul istoriei pare a fi „clar și inevitabil,” 
însă narațiunea istorică trebuie să țină seama că trecutul 
ar fi putut fi şi altul, nu doar cel care a fost. Miza epistemică 
a istoricului este aceea de a furniza explicaţii asupra jocului 
factorilor care au determinat cursul evenimentelor. 
Venirea la putere a lui Mihail Gorbaciov a prins 
regimul Ceaușescu în lupta cu dificultățile economice tot 
mai evidente și cu pierderea treptată a relaţiilor 
privilegiate cu Occidentul. Nicolae Ceaușescu I-a privit cu 
mefiență pe mai tânărul Gorbaciov, iar ideile reformiste 
ale acestuia au fost tratate la început cu indiferenţă, 
ulterior cu o ostilitate care nici nu mai era disimulată.1? 
Ceaușescu a respins ideile reformiste sovietice, mizând 
pe dreptul fiecărui partid comunist de a-și alege calea de 
urmat. În cursul întâlnirilor bilaterale Ceauşescu- 
Gorbaciov (la Moscova - în mai 1986, octombrie 1988 și 
decembrie 1989; la București - în mai 1987 și iulie 1989) 
nu s-a reușit atingerea unor abordări consensuale, 

în pofida retoricii oficiale care vorbea despre „relaţiile 
frățeşti” româno-sovietice.13 Ceaușescu dorea în conti- 
nuare relații economice favorabile cu URSS, mai ales în 
privința materiilor prime atât de necesare industriei grele 
din România, însă refuza orice condiţionare de schimbări 
de natură politică, sugerate de sovietici. Pe măsură însă ce 
Gorbaciov a reușit să obţină un sprijin real al politicilor 
sale din partea Statelor Unite ale Americii, iar reformele 
din domeniul economic și politic au început să fie aplicate 
timid și în Polonia, Ungaria sau Cehoslovacia, Nicolae 
Ceaușescu devenea tot mai anacronic, iar izolarea sa 
internațională tot mai evidentă. Semnificativă pentru 
inadecvarea lui Ceaușescu la noile realități este chiar 
ultima întâlnire a acestuia cu Gorbaciov, la 4 decembrie 
1989, la care liderul comunist român propunea organi- 
zarea unei conferinţe internaţionale care să discute soarta 
socialismului, într-un moment în care comunismul est- 
european intrase deja în lada de gunoi a istoriei.14 

Lipsa de înţelegere a realităților și de adaptare la 
acestea a lui Ceaușescu nu poate fi pusă pe seama unei 
presupuse izolări informaţionale. Documentele arhivistice 
și memorialistica foștilor conducători comuniști indică 
faptul că liderii PCR cunoșteau în detaliu evoluţiile poli- 
tice din fiecare ţară.15 Însă orice schimbare era refuzată 
cu îndărătnicie de Ceaușescu. În contextul formării unui 
guvern necomunist în Polonia, condus de Tadeusz 
Mazowiecki, Nicolae Ceaușescu a sugerat celorlalte partide 
comuniste (20 august 1989) o intervenţie împotriva 
Poloniei. O astfel de propunere de acţiune, ce nu excludea 
intervenția militară, nu era luată în serios de niciun partid 
comunist din Europa de Est, cu atât mai puţin de Mihail 
Gorbaciov. Gestul lui Nicolae Ceaușescu evidenția nu doar 
izolarea politică în care se afla, ci o tragică inadecvare a 
înțelegerii realității.16 

O altă schimbare majoră căreia regimul Ceaușescu 
nu i-a găsit un răspuns adecvat a fost pierderea 
importanței României pentru Statele Unite odată cu 
venirea la putere a lui Gorbaciov. Nicolae Ceaușescu a fost 
multă vreme un beneficiar important al politicii de 
„diferențiere” aplicate de SUA în timpul Războiului Rece: 
a fost legitimat în plan internaţional și i-au fost tolerate 
încălcările drepturilor omului.!7 Pas cu pas, din „copil 
teribil al Estului” Ceaușescu a devenit un proscris, Statele 
Unite luând poziție față de încălcările drepturilor omului 
din România. Retragerea clauzei naţiunii celei mai 
favorizate de către Statele Unite în februarie 1988 nu a 
determinat o reacţie de încercare de reparare a relaţiilor 
româno-americane, ci doar de salvare a aparenţelor, 
guvernul de la București afirmând că nu acceptă nicio 
condiționare de schimbarea politicii în domeniul 
emigrației (amendamentul Jackson - Vanik din 1975). 
Summit-ul sovieto-american de la Malta (2-3 decembrie) 
era momentul simbolic al sfârșitului Războiului Rece, 
implicit al politicii de „diferențiere” împotriva URSS, 
oportunitate jucată cu abilitate în trecut de Ceaușescu. 
Pentru România comunistă era un mesaj că domnia lui 
Ceaușescu se va apropia de sfârșit, într-un fel sau altul. 
Contagiunea schimbărilor revoluționare putea fi cel mult 
întârziată la București, nu blocată, deoarece sovieticii și 
americanii erau de acord că democratizarea Europei de 
Est nu va mai fi blocată cu forța tancurilor. 

Nu este lipsit de importanţă faptul că Nicolae 
Ceaușescu a fost supus unor acțiuni de demonizare 
imagologică în plan internațional.18 Un bun exemplu în 
acest sens este popularizarea cărţii Orizonturi Roșii a lui 
Ion Mihai Pacepa, fost general de Securitate ce a defectat 
în Statele Unite, care oferă numeroase informații 
senzaţionaliste, care nu au la bază fapte reale. Însă 
Orizonturi Roșii a fost intens promovată la posturile de 

radio Europa Liberă și Vocea Americii, românilor fiindu-le 
întărită percepția că sunt conduși de un tiran de care 
trebuie să scape cu orice preț.1? 

Întrebarea irepresibilă este de ce, în condiţiile în 
care regimurile comuniste se dărâmau unul după altul, 
asemenea unor efemere castele de nisip, în România nu 
se întâmpla nimic în direcția căutării unei reconcilieri cu 
societatea? Este una dintre cele mai dificile chestiuni, 
deoarece răspunsurile trebuie căutate deopotrivă în 
mecanismele instituționale, în psihologia elitelor și în 
cultura politică. Este un fapt incontestabil că Nicolae 
Ceaușescu a înlăturat orice lideri care i-ar fi putut 
contesta autoritatea, iar pentru a-și consolida și mai mult 
puterea a adus la conducerea statului persoane din 
familia lui și a soţiei sale, Elena. Cultul personalităţii, un 
veritabil drog propagandistic administrat zilnic populaţiei, 
a avut drept consecință și adoptarea unui atitudini de 
obediență totală față de familia Ceaușescu. La acest 
element trebuie adăugat factorul esenţial: dorința de 
supraviețuire și teama de pierdere a privilegiilor. Chiar și 
la cele mai înalte nivele ale ierarhiei comuniste exista 
spaima că sunt supravegheați de Securitate, iar orice gest 
rațional de împotrivire față de familia Ceaușescu ar 
însemna marginalizarea politică. La fel ca în alte autocraţii, 
în interiorul nomenclaturii s-a instaurat logica lașității 
colective, Răul fiind adesea conștientizat, însă indivizii se 
considerau prea slabi pentru a i se opune. Nicolae 
Ceaușescu a constatat, la rândul său, că rând pe rând, 
vechii săi tovarăși, Gustâv Husâk de la Praga, Todor 
Jivkov de la Sofia ori Erich Honecker de la Berlin, au fost 
maziliți. Nu a încercat nici măcar să recurgă la un transfer 
pașnic al puterii către fiul său, Nicu, după cum era 
așteptarea la Congresul al XIV-lea al PCR, din noiembrie 
1989. Izolat în plan internaţional, conectat doar cu state 
din Africa și Orientul Mijlociu, Ceaușescu spera că se va 

menţine la putere, deși era obsedat de teama complo- 
turilor externe ori subversiunii interne. Amânându-și 
retragerea, sperând să cumpere timp, dominat de o 
mefistofelică dorință de putere, Ceaușescu a năzuit că va 
rămâne conducătorul etern al României. Însă neînţelege- 
rea semnificațiilor istorice ale transformărilor internațio- 
nale avea să ducă la o violentă schimbare de regim. 


Situaţia internă din România 


Comportamentul de lider al unei „cetăți asediate” 
manifestat de Nicolae Ceaușescu în fața schimbărilor 
politice rapide din Europa de Est s-a exprimat și în relaţie 
cu societatea românească.20 Analiza realității românești 
din perspectiva datelor macroeconomice ar putea fi înșelă- 
toare. În România anului 1989 existau aproape 8 milioane 
de salariaţi la o populaţie de aproximativ 23 de milioane, 
șomajul fiind practic inexistent. Creșterea economică nu 
era foarte mare, însă exista un dinamism economic. Soldul 
balanței comerciale a României a fost excedentar cu peste 
2 miliarde USD în anul 198921 spre deosebire de Polonia 
ori Ungaria, confruntate cu importante datorii externe. În 
aprilie 1989 Nicolae Ceaușescu anunţa triumfător faptul că 
România a devenit o ţară fără datorii externe, deoarece 
începând cu anul 1975 au fost plătite 21 de miliarde USD, 
din care 7 miliarde reprezentau dobânzile.22 Este adevărat 
că industria avea un grad avansat de uzură morală iar 
nivelul productivității era mult mai scăzut decât cel din 
țările vest-europene, dar toate aceste chestiuni nu erau 
importante pentru populaţie. Profunda stare de nemulțu- 
mire din societatea românească avea la bază o catastrofală 
gestiune politică a chestiunilor economice. Pentru a-și 
atinge ţinta de a deveni independent politic și economic, 
pentru Ceaușescu însemnând ca România să nu mai aibă 
datorii externe, populaţia a fost supusă unui regim 

draconic de austeritate. Consumul de alimente era strict 
raționalizat iar accesul la carne și pâine devenise un lux. 
Banala cafea devenise un produs de contrabandă, fiind 
înlocuită cu produse industriale.22 Energia electrică era 
furnizată cu intermitenţă iar programul televiziunii a fost 
redus la două ore zilnic, și acelea dominate de mesaje din 
arsenalul cultului personalității.2+ Bunurile de consum, 
precum televizoare, biciclete sau automobile, erau foarte 
greu accesibile și la prețuri ridicate. De exemplu, în 
România se produceau automobile (Dacia, Oltcit, Aro), însă 
producţia era orientată prioritar spre export, pentru a se 
obţine resursele necesare plăţii datoriei externe. Carbu- 
ranţii erau greu de procurat și erau introduse frecvente 
interdicții de circulație pentru o parte a automobilelor, 
pentru a forța reducerea consumului. Cenzura era 
omniprezentă, iar activitatea Securităţii a fost orientată 
spre cunoașterea „stării de spirit a populaţiei.” Principalii 
dușmani nu mai erau eventualii inamici din străinătate, ci 
chiar populaţia obișnuită, mai ales cei care spuneau bancuri 
în public despre familia Ceaușescu.25 Din acest succint 
inventar al nemulțumirilor populației României în anul 
1989 nu putem eluda faptul că sistemul de plată a muncii în 
așa-numitul „acord global!” (prin care veniturile individuale 
erau legate de activitatea întregii întreprinderi) s-a dovedit 
nu doar ineficient economic, ci a generat și ostilitate față de 
Partidul Comunist. Iniţiativa „sistematizării satelor,” prin 
care numeroase sate urmau să fie demolate iar sătenii 
transferați în locuințe comune de proastă calitate a trezit 
nu doar furia celor vizați, ci și proteste internaționale din 
Occident și o mișcare de sprijin a lumii rurale românești 
(Operation Villages Roumains). În toate aspectele esenţiale 
ale vieţii, legate de nevoile fundamentale, populaţia era 
supusă unui regim drastic de privaţiuni, în timp ce 
propaganda afirma că România, sub conducerea „Mărețului 
Cârmaci,” se afla într-o veritabilă „Epocă de Aur.” 

Disperarea ce a cuprins largi segmente ale societăţii 
românești nu s-a transformat în acțiuni de protest, decât 
cu puține excepții. Populaţia știa de la posturile de radio 
occidentale că protestul muncitorilor de la Brașov din 
noiembrie 1987 a fost reprimat, astfel încât s-a așternut o 
stare de așteptare febrilă, pe măsură ce regimurile 
comuniste se prăbușeau unul după altul în Europa de Est. 
Numărul și forța disidenţilor împotriva lui Ceaușescu nu 
puneau în pericol stabilitatea regimului comunist.26 Nici 
așa-numita „Scrisoare a celor șase” membri ai nomencla- 
turii comuniste nu a trezit reacții fățișe de împotrivire în 
rândul PCR față de familia Ceaușescu (martie 1989). Cu 
certitudine însă disperarea societății românești a avut un 
efect de contagiune asupra armatei, Securităţii și chiar a 
partidului totalitar. Militarii aveau obligaţia de supunere 
față de conducătorul armatei, Nicolae Ceaușescu, însă, așa 
cum avea să se vadă în timpul Revoluţiei, nu exista un 
atașament sincer. Securitatea și Miliția, care cunoșteau ce 
gândeau cetățenii, nu au mai manifestat exces de zel, iar 
cei care spuneau bancuri sau vorbeau împotriva regimului 
comunist erau avertizaţi asupra posibilelor consecințe, 
fără a se trece la nivele represive mai dure. Activiștii de 
partid urmăreau cu atenţie evenimentele din restul 
blocului comunist, fiind conștienți că statutul lor în 
societate poate cunoaște schimbări radicale. Anxietatea a 
cuprins pas cu pas cele mai importante instituţii politice și 
represive, iar sentimentul confuz al unui sfârșit de epocă 
era dominant. Cum comunismul devenise o religie fără 
adepţi, activiștii de partid își exercitau profesia inerţial, 
cei mai lucizi fiind conștienți că roata istoriei era pe cale 
de a fi întoarsă. În oraşele şi satele României se aşternuse 
o stare de revoltă mută, cu toţii așteptând scânteia care să 
aprindă explozibilul social. 

Desfășurarea schimbării de regim 


Revoluţia anticomunistă din România poate fi mai bine 
înțeleasă prin delimitarea a trei etape: amorsarea 
schimbării prin proteste de stradă; înlăturarea lui 
Ceaușescu și disoluția partidului-stat; instaurarea unei 
noi puteri politice. Desigur, în acest studiu, având o 
dimensiune limitată din motive editoriale, includem 
aspectele esenţiale ale schimbării de sistem politic. 


Începutul 

Între 20-24 noiembrie 1989 s-a desfășurat la Bucureşti 
Congresul al XIV-lea al Partidului Comunist Român. 
Așteptarea societăţii era fie organizarea unui puci în 
interiorul PCR, care să ducă la înlăturarea lui Ceaușescu, 
fie renunțarea de bunăvoie la putere de către Ceauşescu 
în favoarea fiului cel mai mic, Nicu, care conducea un 
judeţ din centrul României, Sibiu. Aceste speranţe au fost 
contrazise amarnic: întreg congresul a fost o manifestare 
a cultului personalității, numele lui Nicolae Ceaușescu 
fiind rostit de 673 de ori, iar al soţiei sale de 247 de ori.27 
Pentru ca ruptura de realitate să fie deplină, s-a anunțat 
că Partidul Comunist Român a ajuns la 3,8 milioane de 
membri. 

După ultima întâlnire cu Gorbaciov de la Moscova, 
din 4 decembrie 1989, Ceaușescu intuia că este pe deplin 
izolat în interiorul lagărului sovietic, însă era hotărât să 
reziste cu orice preţ. În 5 decembrie a încercat să reducă 
potenţialul de revoltă, mărind valoarea burselor studen- 
ţilor şi elevilor. În 11 decembrie paza frontierei a trecut de 
la Ministerul Apărării la Ministerul de Interne, pentru a 
reduce numărul celor care părăseau România în mod 
ilegal. 

O încercare timidă de contestare a regimului 
Ceaușescu a avut loc la Iași (14 decembrie), oraș aflat în 

apropierea graniţei cu Uniunea Sovietică. În numele unul 
fantomatic Front Popular Român populaţia era chemată 
prin manifeste la o adunare de protest în centrul orașului. 
Întrunirea nu a avut loc din teamă de represiunea 
Securităţii, astfel încât posturile de radio Europa Liberă 
sau Vocea Americii nu au avut despre ce eveniment să 
informeze.22 

Bulgărele protestelor ce s-au transformat într-o 
acțiune revoluționară s-a format în vestul țării, în orașul 
Timişoara. În mod surprinzător pentru autorităţile 
comuniste, protestele publice au fost generate de 
hotărârea de strămutare în nord-vestul țării a pastorului 
reformat Lâszl6 Tok6s. Acesta se remarcase în cursul 
anilor 1988-89 prin reacţii critice la adresa situaţiei din 
România, promovate de presa din Ungaria. Tokes și-a 
informat enoriașii că urma să fie strămutat la o altă 
parohie, sugerându-le să-i acorde sprijinul pentru a 
împiedica măsura gândită de liderii PCR și conducerea 
Securităţii Timişoara. În cursul zilei de 15 decembrie s-a 
format în centrul Timișoarei o mică adunare de susținere 
a pastorului reformat, ce s-a transformat ulterior într-o 
acțiune de protest împotriva lui Nicolae Ceaușescu. 
Conducerea politică locală, prim-secretarul PCR Radu 
Bălan a ezitat să intervină violent împotriva protestatarilor, 
însă a informat conducerea de la București asupra 
situaţiei create. În aceeaşi zi a ajuns la Timișoara o 
delegaţie de la Ambasada Statelor Unite în România, 
încercând să ia legătura cu pastorul T5k6s. În 16 
decembrie a intervenit personal Ceaușescu, care a cerut 
punerea imediată în aplicare a deciziei de evacuare. Prim- 
secretarul Bălan ezita însă să-l evacueze pe pastorul 
reformat, dar în după-amiaza zilei de 16 decembrie 
situația personală a lui T6kes a trecut în plan secundar, 
deoarece în centrul Timișoarei au început proteste cu 
caracter social şi politic. În seara zilei de 16 decembrie au 

apărut primele confruntări între protestatari și forțe ale 
Ministerului de Interne, ce au durat până dimineaţa, fiind 
arestate aproximativ 180 de persoane (multe dintre 
acestea fiind torturate). Protestatarii au intrat în sediul 
politic al puterii locale și l-au devastat, dând un mesaj 
asupra sensului politic al violenţelor. În cursul primelor 
confruntări au avut loc în Timișoara au avut loc și 
distrugeri de magazine, mijloace de transport, situație ce 
a generat uimire, furie și panică la București.2? 

În dimineaţa zilei de 17 decembrie 1989 situaţia 
din Timișoara părea a fi sub control, armata ieșind în 
stradă, iar pastorul Tokes a fost evacuat în localitatea 
Mineu din județul Sălaj, în nord-vestul țării. Manifestaţiile 
au continuat însă, iar ordinul verbal de represiune a 
manifestanţilor dat de Nicolae Ceaușescu, pentru o 
intervenție în forță (s-a declarat „stare de necesitate” în 
Timişoara, fără a se emite un decret prezidenţial legal), a 
fost executat de generalul Vasile Milea, ministrul 
Apărării. S-au creat baricade în oraș. După ora 17.00 
unități ale armatei și ale Ministerului de Interne (Miliție 
şi Securitate) au început să tragă cu muniţie de război, la 
întâmplare, în manifestanţii timişoreni. S-au înregistrat 
primii morți şi răniţi grav. În noaptea de 17-18 decembrie 
au urmat la Timişoara alte represiuni. În 18 decembrie se 
instituie în mod oficial „starea de necesitate” în 
Timişoara. Potrivit unui prim bilanț al autorităţilor 
comuniste existau deja 58 de morţi, 200 răniți și 700 
reținuți. La Spitalul Judeţean Timiș se aflau o parte a 
acestor cadavre, iar Elena Ceauşescu a ordonat ca 43 
dintre acestea să fie duse la Bucureşti şi incinerate, 
pentru a se șterge urmele crimelor. Ulterior, au fost 
identificate 38 din cele 43 de persoane ale căror corpuri 
au fost arse la Crematoriul „Cenuşa."30 

Despre protestele de la Timișoara și represiunea lor 
presa din România nu a dat iniţial nicio informaţie, însă se 

cunoșteau informaţii imprecise, prin intermediul posturi- 
lor de radio și televiziune din Ungaria, Iugoslavia, respectiv 
Europa Liberă și Vocea Americii.31! Informaţiile furnizate de 
presa din străinătate despre situația de la Timișoara, 
ulterior și din celelalte orașe unde au apărut proteste/ 
violențe au fost puţin precise, fiind exagerat numărul victi- 
melor (a existat chiar și cifra de 4.600 morți la Timișoara).32 
Informaţiile despre dimensiunea apocaliptică a represiunii 
ordonate de Ceaușescu trebuie înțelese drept consecința 
deficitului de informare dar și ca o continuare a activității 
de demonizare a lui „Dracula din Carpaţi.” 

La Bucureşti, în după-amiaza zilei de 17 decembrie 
a avut loc şedinţa Comitetului Politic Executiv. Nicolae 
Ceaușescu a oferit ca element explicativ al protestelor de 
la Timișoara subversiunea străină, „atât din Răsărit, cât şi 
din Apus”. Pentru a testa fidelitatea membrilor Comitetului 
Politic Executiv, Nicolae Ceaușescu și-a oferit demisia, care 
a fost respinsă de conducerea comunistă.32 Ca măsură de 
precauţie față de o subversiune externă, Nicolae Ceauşescu 
a dat ordin să se întrerupă orice activitate turistică, 
singurii cetățeni străini care mai puteau intra în România 
fiind cei nord-coreeni, chinezi şi cubanezi.34 

În 18 decembrie, Nicolae Ceauşescu a plecat pentru 
o scurtă vizită în Iran, ca un semn al faptului că el credea 
că are situația sub control. La conducerea ţării a rămas 
soţia lui, Elena, însă liderul PCR era la curent cu situația 
din România. În acest timp, mai multe guverne, inclusiv 
cele de la Washington şi Moscova, au protestat față de 
pierderile de vieți omeneşti, cerând respectarea dreptu- 
rilor omului. Presiunea internațională asupra regimului 
Ceauşescu s-a intensificat în cursul zilei de 19 decembrie, 
în ciuda atitudinii negaționiste a oficialilor români din 
țară şi străinătate, care încercau să păstreze impresia de 
control asupra situației. 

La 19 decembrie Timișoara era în grevă, ca măsură 
de protest față de exercitarea violenţei abuzive. La 20 
decembrie au ieșit în stradă muncitorii de pe marile 
platforme industriale, în ciuda eforturilor autorităţilor de 
a-i bloca în întreprinderi. Ocuparea Pieței Operei de către 
timișoreni a determinat o primă acțiune defensivă din 
partea armatei, care, la ordinul generalului Ștefan Guşă 
(cu aprobarea lui Vasile Milea), s-a retras în cazărmi. În 
acest fel, Timișoara devenea „primul oraş liber din 
România.” Aproape în acelaşi timp se întorcea din Iran 
(20 decembrie, orele 15.00) Nicolae Ceaușescu, care avea 
să constate că, în loc să înceteze, mișcările de protest se 
amplificaseră, în pofida atitudinii armatei, care trăsese în 
manifestanţii timișoreni începând cu 17 decembrie. 
La Timișoara a sosit în 20 decembrie o delegaţie politică 
în fruntea căreia se afla prim-ministrul Constantin 
Dăscălescu. Acesta încearcă să poarte un dialog cu 
protestatarii, însă este huiduit, tentativa de negociere 
fiind un eşec. S-a cerut demisia lui Nicolae Ceaușescu, 
organizarea de alegeri libere şi pedepsirea vinovaţilor 
pentru represiune. 

Luând cunoștință de eșecul de a pacifica Timișoara, 
Nicolae Ceaușescu organizează, mai întâi, o teleconferință 
cu activiștii de partid din judeţe, iar în seara zilei de 20 
decembrie (orele 19.00) se adresează în direct naţiunii, 
sperând să o convingă asupra faptului că evenimentele de 
la Timişoara sunt rezultatul acțiunilor „cercurilor 
reacționare, imperialiste, iredentiste, şovine” aflate în 
legătură cu serviciile de spionaj din diferite țări. Era o 
manevră în spiritul naţional-comunismului, de a invoca 
pericolul extern în situaţii de criză internă. Apelul „Patria 
în pericol!” era însă necredibil pentru o naţiune care era 
informată de către radiourile străine că la Timișoara 
represiunea ceaușistă a făcut mii de morți și răniţi. Aceste 
informaţii păreau credibile pentru că Nicolae Ceaușescu 

se agăța cu disperare de putere. Efectul informaţiilor ce 
au trecut cenzura din România a fost indubitabil: s-a creat 
convingerea că fără curajul de a protesta în public oricine 
poate deveni următoarea victimă. Aceasta ar putea fi una 
dintre explicaţiile extraordinarului curaj de care au dat 
dovadă românii în zilele şi nopţile revoluţiei. 

În noaptea de 20/21 decembrie a fost redactată o 
„Proclamaţie a Frontului Democratic Român constituit la 
Timişoara,” prezentată dimineaţa în balconul Operei. Era 
primul program politic al Revoluţiei: Frontul se definea 
drept „organizaţie politică,” ce îşi propunea să deschidă 
un dialog cu guvernul pentru democratizarea ţării. 
Se cerea organizarea de alegeri libere, libertatea cuvântului 
şi a presei, deschiderea granițelor de stat ş.a.35 Liderul 
Frontului este Lorin Fortuna, iar din Comitetul de acțiune 
se remarcă Claudiu Iordache. Era o inițiativă politică 
locală, ce risca să fie rapid anihilată dacă regimul 
comunist îşi menținea existenţa. 

Izbucnirea protestelor anticomuniste la Timişoara 
nu este întâmplătoare. Aflat la granița de vesta României, 
Timişoara se află într-o regiune relativ bogată a României. 
Micul trafic de frontieră cu lugoslavia şi Ungaria oferea 
timișorenilor resurse de subzistență care nu existau în 
alte părţi ale țării. Locuitorii din Banat aveau informaţii 
despre schimbările din Europa Centrală atât de la 
iugoslavi cât şi de la maghiari. De asemenea, bănăţenii se 
mândresc adesea cu orientarea lor pro-occidentală.36 
Revoluţia a izbucnit, așadar, într-un oraș relativ bogat, cu 
o cultură civică orientată spre modernitate, în care 
frustrarea pentru menținerea într-un „lagăr” a fost 
principala resursă a protestului. 

În dimineaţa zilei de 21 decembrie acţiunile de 
protest s-a extins de la Timișoara în toată țara. Au fost 
mişcări de protest la Arad, Cluj-Napoca, Craiova, Sibiu, 
Tg. Mureș, Lugoj ș.a. La Bucureşti, Nicolae Ceaușescu a 

convocat un miting de susținere a regimului şi de 
condamnare a acţiunilor de protest de la Timişoara, fiind 
convins că avea de partea sa muncitorimea industrială. 
Convingerea lui Ceaușescu era că va fi salvat de „clasa 
muncitoare, pe care o va atrage de partea sa. Însă, în 
locul transmiterii aplauzelor înregistrate, discursul lui 
Nicolae Ceauşescu a fost bruiat de zgomote de focuri de 
armă şi ţipete transmise prin instalația de amplificare a 
adunării din Piaţa Palatului. Derutat, Ceaușescu le-a spus 
oamenilor adunaţi în piaţă „Liniște! Linişte! Calmaţi-vă! 
Linişte! Calmaţi-vă!” Prea puţini erau însă cei dispuși să-l 
mai asculte. Centrul Capitalei s-a umplut cu oameni 
(peste 70.0000), muncitori, elevi şi studenţi, care s-au 
organizat şi au construit baricade în zona Hotelului 
Intercontinental şi a Pieței Universităţii. În după-amiaza 
zilei de 21 decembrie a început represiunea și la 
Bucureşti. În timpul nopţii forţele de represiune au 
acționat cu brutalitate. Au fost ucise 50 de persoane, 462 
au fost rănite și 1.245 au fost arestate și încarcerate la 
penitenciarul Jilava. 

Speriat dar îndărătnic, decis să lupte până la capăt, 
Ceaușescu a organizat în seara zilei de 21 decembrie o 
ultimă teleconferință cu prim-secretarii judeţeni, cărora 
le-a cerut să mobilizeze activiștii de partid pentru ca, 
împreună cu gărzile patriotice, „ să apere socialismul.” 
Pentru a fi eficient în lupta împotriva acestei „conspirații,” 
după expresia folosită de Ceaușescu, el prelua comanda 
unică a tuturor activităților desfășurate de armată, 
Securitate, gărzile patriotice și de alte structuri ale 
statului chemate să nimicească „huliganii,” „derbedeii” 
care protestau pe străzi. 

După represiunea din 21/22 decembrie de la 
București și înlăturarea de către armată a baricadei de la 
Piața Universităţii, populaţia din București era cuprinsă 
de teamă, dar şi de revoltă. Confuzia şi starea de 

incertitudine dominau societatea românească. În dimi- 
neaţa zilei de 22 decembrie s-au format coloane de 
manifestanți de la marile uzine (Republica, IMGB, „23 
August” etc.) care s-au îndreptat spre sediul Comitetului 
Central, unde se desfășura ultima ședință a lui Ceaușescu 
cu conducerea PCR. 

Evenimentele se desfășurau cu repeziciune șocantă. 
La 10:51 televiziunea și radioul au prezentat decretul lui 
Ceaușescu de instituire a stării de necesitate pe întreg 
teritoriul României, pentru ca la 10:59 să se anunţe că 
ministrul Apărării, generalul Vasile Milea, „s-a sinucis.” 
Generalul Victor Stănculescu a fost numit prin ordin verbal 
de către Nicolae Ceaușescu succesor al generalului Milea. 
Noul ministru al Apărării le-a ordonat însă celor două 
regimente, unul de tancuri şi altul motorizat, care se 
îndreptau spre sediul Comitetului Central pentru a-l apăra, 
să se întoarcă în cazărmi. În acest fel, a fost împiedicată o 
nouă baie de sânge, iar asupra cuplului dictatorial s-a putut 
exercita presiunea unei mulțimi furioase. Spaima față de 
reacția bucureștenilor a fost cea care l-a determinat pe 
Nicolae Ceauşescu să caute scăpare, după ce în jurul orei 
11:30 făcuse o ultimă încercare de conciliere cu națiunea, 
ieșind în balconul clădirii Comitetului Central cu o 
portavoce. Era însă prea târziu, iar cei prezenţi în stradă 
l-au huiduit. 

Generalul Stănculescu i-a atras atenţia lui Nicolae 
Ceauşescu în legătură cu iminența unui atac asupra 
sediului Comitetului Central. Tot el a oferit şi soluția: 
plecarea cu elicopterul spre alte centre de comandă, mai 
puțin expuse presiunii mulțimilor.*7 La ora 12:06 Nicolae 
Ceauşescu și soția sa Elena au fugit din Capitală cu un 
elicopter, împreună cu doi colaboratori loiali, Emil Bobu 
şi Manea Mănescu. Fuga soţilor Ceauşescu s-a petrecut în 
condițiile în care mulțimile pătrunseseră în sediul 
Comitetului Central, căutându-i. Dacă mai rămâneau cinci 

minute în clădire ar fi fost prinşi de bucureştenii furioşi. 
Probabil ar fi fost lapidaţi. 

Fugarii s-au îndreptat spre reşedinţa lui Ceauşescu 
de la Snagov şi de acolo, mai departe, spre Târgovişte. În 
apropiere de oraşul Titu au abandonat elicopterul, după 
ce pilotul a primit ordin de la sol să aterizeze. În acel 
moment, armata închisese spaţiul aerian al României. 
Călătorind cu maşina, soții Ceauşescu au fost luaţi în 
custodie şi adăpostiți într-o garnizoană militară din 
Târgovişte. De acum, zilele lor erau numărate. 


Lupta pentru putere 
În mai puţin de o oră de la fuga cuplului Ceaușescu, 
televiziunea română inaugura seria revoluțiilor 
transmise în direct, prin anunţul fugii dictatorului, 
prezentat de actorul lon Caramitru și de poetul Mircea 
Dinescu. În vidul de putere şi autoritate creat, lupta 
pentru succesiune era deschisă. Un prim centru de putere 
se anunţa a fi în clădirea părăsită de Nicolae Ceaușescu, 
sediul Comitetului Central. Aici, foştii prim-miniștri Ilie 
Verdeț şi Constantin Dăscălescu au dorit fiecare să 
constituie un nou guvern, compus din membri ai 
nomenclaturii și oameni de pe stradă. Dar această 
inițiativă avea să dureze doar 20 de minute, pentru că 
manifestanţii aflaţi în piața din fața sediului Comitetului 
Central (denumită Piaţa Palatului) i-au huiduit pe 
inițiatori. Cam în acelaşi timp, la televiziune era pe cale să 
se constituie un alt nucleu al puterii politice, foarte 
eterogen, bazat pe simpla prezență în clădirea 
televiziunii. Un factor esenţial în evoluția evenimentelor 
îl avea însă armata, care a „fraternizat cu revoluționarii” 
după fuga lui Nicolae Ceaușescu.38 

Asupra rolului armatei în transferul de putere în 
literatura dedicată revoluției există încă necunoscute, dar 
este însă indubitabil că aceasta a avut un rol esențial. 

Responsabilă pentru o mare parte din victimele 
revoluţiei, armata română l-a abandonat pe conducătorul 
ei suprem, Nicolae Ceaușescu, atât pentru că se simțea 
umilită de acesta, cât şi pentru că era transformată fără 
voia ei într-un organ de represiune. În loc să apere ţara în 
fața unei agresiuni externe, armata era chemată să apere 
un regim politic impopular. Pusă să tragă împotriva 
propriilor concetățeni, armata a fraternizat adesea cu 
manifestanţii. Soldaţii se considerau a fi parte a națiunii, 
iar angrenarea lor în acțiuni represive, chiar dacă nu a 
generat proteste semnificative, a fost făcută fără 
convingere sau chiar sabotată prin colaborarea cu civilii. 

Un rol important l-a avut generalul Victor 
Stănculescu, care a decis să-l trădeze pe Nicolae Ceauşescu, 
beneficiind şi de atitudinea pasivă a șefului Securității, 
generalul lulian Vlad, care nu era dispus să meargă pe 
mâna lui Ceauşescu până la capăt, deși îi fusese un 
colaborator loial. În după-amiaza zilei de 22 decembrie, 
generalul Stănculescu le transmite unităţilor militare 
ordinul de a se retrage de pe străzi și de a asigura paza 
obiectivelor militare. După organizarea fugii lui Ceaușescu 
și reținerea lui, doar în București se aflau în dispozitiv de 
luptă peste 11.000 militari cu tehnica militară aferentă 
(din care 166 tancuri). La aceștia se adaugă populaţia civilă 
ce a primit arme pentru a lupta împotriva „teroriștilor/ 
securiștilor.” Motivația înarmării populației civile pentru a 
lupta cu „teroriștii” a fost apariţia focurilor de armă trase 
în după-amiaza zilei de 22 decembrie, mai întâi asupra 
sediului Comitetului Central, ulterior asupra sediului 
televiziunii. Bucureștiul se scufundase în haos și, prin 
intermediul transmisiilor la televiziune și radio, starea de 
incertitudine s-a transmis în întreaga ţară.39 

După ora 13:30 a zilei de 22 decembrie, generalul 
Stănculescu îl invită pe Ion Iliescu la sediul Ministerului 
Apărării, pentru a-i oferi protecţie, recunoscându-l ca 

succesor al lui Nicolae Ceaușescu. Motivația lui 
Stănculescu era următoarea: lon Iliescu apărea ca o 
variantă mai bună în comparaţie cu Verdeț-Dăscălescu.10 
Generalii Gușă, în calitate de Șef al Marelui Stat Major, și 
lulian Vlad, conducător al Securităţii, au încercat să 
constituie un grup alternativ de putere în sediul 
Comitetului Central, însă au fost nevoiţi să accepte 
dominația echipei generalului Stănculescu, care s-a asociat 
unui lider civil. În după-amiaza zilei de 22 decembrie a 
avut loc la Ministerul Apărării o a doua întâlnire, mult mai 
largă, la care au participat generalii Victor Stănculescu, 
Ştefan Gușă, Nicolae Militaru, precum și civilii lon Iliescu, 
Petre Roman, Gelu Voican-Voiculescu ş.a. În urma acestei 
întâlniri, lon Iliescu a fost recunoscut drept noul lider al 
echipei post-Ceauşescu.t! Ion Iliescu s-a impus drept lider 
susținut și de conducerea armatei pentru că fusese 
marginalizat de Ceaușescu, avea experiența de conducere 
(a condus judeţul lași între 1974-79), iar cei prezenți nu își 
imaginau aducerea la conducerea ţării a unui disident, 
precum Doina Cornea, Ana Blandiana sau Mircea Dinescu. 

Chiar dacă liderii armatei recunoşteau autoritatea 
unui grup de putere al cărui lider era Ion Iliescu, câștigarea 
deplină a puterii nu era aşa simplă, deoarece orice nouă 
conducere trebuia să obțină suportul popular, în tranziţia 
politică pe care şi România trebuia să o parcurgă. Nici în 
rândul militarilor, nici al noii echipe de lideri politici nu era 
clar care era sensul schimbării. Numitorul comun al 
tuturor era îndepărtarea de la putere a familiei Ceaușescu, 
dar natura schimbărilor socio-politice era neclară. 
La început, lon Iliescu era adeptul unui „socialism cu față 
umană,” în timp ce alţi lideri ai revoluţiei (Petre Roman, 
Dumitru Mazilu) erau partizanii unei schimbări politice 
radicale. Asupra liderilor revoluţiei sprijiniți de armată 
exista puternica presiune a cetățenilor, care aşteptau 
schimbări politice de profunzime (libertate, alegeri libere). 

Odată cu fuga lui Nicolae Ceauşescu, într-o situație 
de haos specifică disoluţiei unei dictaturi, s-a declanșat şi 
prima „telerevoluţie” din istorie. Evenimentele au fost 
urmărite cu sufletul la gură nu doar în țară, ci în întreaga 
lume. Centrul simbolic al revoluţiei s-a transferat în 
studiourile televiziunii române, care devenise un centru 
politic de comandă ad-hoc.t? Plecarea lui Nicolae 
Ceaușescu din sediul Comitetului Central a determinat un 
sentiment general de euforie, manifestat prin strigarea 
obsesivă în pieţele tuturor marilor orașe a sloganului „Ole, 
Ole, Ole, Ceaușescu nu mai e!” Dar Ceauşescu mai era în 
viață, iar teama de revenire a acestuia nu fusese 
îndepărtată, abia în seara zilei de 23 decembrie fiind 
anunțată arestarea fostului lider comunist. Misterul în 
legătură cu soarta familiei Ceauşescu şi speranţele că 
dictatura s-a încheiat au creat cadrul pentru apariția, în 
după-amiaza zilei de 22 decembrie, a mai multor proiecte 
programatice ale revoluţiei. Cel mai important document 
este Comunicatul către ţară al Consiliului Frontului 
Salvării Naţionale (CFSN). Proclamaţia a fost citită de lon 
Iliescu în seara zilei de 22 decembrie la televiziunea 
română. Textul avea la bază un material redactat înainte 
de fuga lui Nicolae Ceaușescu de Dumitru Mazilu, care a 
fost modificat ulterior de Silviu Brucan. Documentul este 
structurat în trei părți. În preambul se anunţă constituirea 
Frontului Salvării Naţionale „care se sprijină pe armata 
română şi care grupează toate forțele sănătoase ale ţării, 
fără deosebire de naționalitate, toate organizaţiile şi 
grupările care s-au ridicat cu curaj în apărarea libertăţii şi 
demnității în anii tiraniei totalitare.” Se anunţă dizolvarea 
tuturor „structurilor de putere ale clanului Ceaușescu. 
Guvernul se demite, Consiliul de Stat și instituţiile sale își 
încetează activitatea, întreaga putere în stat este preluată 
de Consiliul Frontului Salvării Naţionale.” 

În partea a doua a proclamaţiei sunt enunțate zece 
obiective principale: „1. Abandonarea rolului conducător 
al unui singur partid și statornicirea unui sistem 
democratic pluralist de guvernământ. 2. Organizarea de 
alegeri libere în cursul lunii aprilie. 3. Separarea puterilor 
legislativă, executivă şi judecătoreasca în stat şi alegerea 
tuturor conducătorilor politici pentru unul sau, cel mult, 
două mandate. Nimeni nu mai poate pretinde puterea pe 
viață” În acest fel era abolit regimul comunist și se puneau 
bazele unui regim politic pluralist. Alte prevederi fac 
referire la restructurarea economiei şi agriculturii, oprirea 
distrugerii satelor, reorganizarea învățământului, respec- 
tarea drepturilor și libertăţilor minorităţilor naționale 
ş.a. Liderii puterii revoluționare au dorit să transmită 
mesajul unei continuități statale: „Vom respecta angaja- 
mentele internaționale ale României și, în primul rând, 
cele privitoare la Tratatul de la Varşovia.” De altfel, 
pentru a garanta Uniunii Sovietice faptul că liderii FSN nu 
doreau să schimbe statul internațional al României, a 
doua zi a fost pus în fruntea ministerului Apărării 
generalul Nicolae Militaru, marginalizat de Nicolae 
Ceauşescu tocmai pentru că era filosovietic. 

Partea a treia conţine o listă provizorie de 38 de 
persoane ce compun CFSN. Componenţa inițială a CFSN a 
fost gândită pentru a dat un caracter cât mai reprezen- 
tativ şi, prin urmare, legitim, noii structuri de putere: 
intelectuali anticomuniști (Doina Cornea, Ana Blandiana, 
Mircea Dinescu), militari (generalii Ștefan Gușe şi Victor 
Stănculescu), membri ai nomenclaturii PCR marginalizați 
de Ceaușescu (Alexandru Bârlădeanu, Silviu Brucan, lon 
Iliescu), revoluționari (Marian Baciu, Bogdan Teodoriu, 
Eugenia Iorga, Negrițiu Paul, Manole Gheorghe), artiști, 
personalități-simbol (lon Caramitru, Sergiu Nicolaescu, 
Lâszl6 T6k6s). Era o componenţă heteroclită, în care 
puterea reală o dețineau inițiatorii politici ai CFSN (lon 

Iliescu, Silviu Brucan, Dumitru Mazilu, Petre Roman) şi 
reprezentanţii armatei. În fruntea CFSN a fost ales în 27 
decembrie Ion Iliescu. 

Căderea regimului Ceaușescu a devenit spectacu- 
loasă şi prin așa-numitul „episod alteroriştilor.” Sub raport 
factual se ştie că din după-amiaza zilei de 22 decembrie 
până la anunțul din 25 decembrie privind judecarea, 
condamnarea şi executarea soților Ceaușescu în România 
a avut loc un intens război psihologic purtat și cu mijloace 
electronice. Au fost transmise numeroase informații 
neverificate privind infiltrări de elicoptere în România, 
otrăvirea surselor de apă, minarea barajelor, un presupus 
asalt aerian a 70.000 de libieni asupra Bucureştilor. Pe 
radarele armatei apăreau ţinte false, asupra cărora se 
trăgea. lar pentru că aceste personaje misterioase trebuiau 
să poarte un nume, au fost denumiți „terorişti.” Victimele 
revoluţiei au apărut tocmai în lupta împotriva acestor 
„teroriști.” În contextul luptei împotriva „teroriştilor” a 
apărut şi problema unui posibil ajutor militar sovietic 
pentru forţele revoluţionare. În 22/23 decembrie au 
existat mai multe discuţii politico-militare între liderii FSN 
și sovietici, pe tema unui posibil „ajutor militar” în 
România. Exista o opoziție împotriva unei prezențe 
militare sovietice și din partea unei a conducerii armatei, 
generalul Ștefan Gușă respingând o astfel de desfășurare a 
evenimentelor. De altfel, conducerea politică şi militară 
sovietică respingea ideea unei intervenţii militare în 
România, deoarece doctrina Brejnev fusese repudiată la 
Moscova, iar intervenţiile din Cehoslovacia și Afganistan 
erau considerate greşeli.+5 Refuzul sovietic apare cu atât 
mai surprinzător cu cât ambasadorul american de la 
Moscova, ]. Matlock, într-o convorbire cu L.P. Aboimov, 
adjunctul ministrului Afacerilor Externe al URSS, din data 
de 24 decembrie 1989 a vrut să știe dacă „posibilitatea 
unei asistențe militare sovietice pentru Frontul Salvării 

Naţionale este cu totul exclusă." Răspunsul sovietic a fost 
„nu suntem încă pregătiți să luăm în considerare o 
asemenea virtuală posibilitate.” Sugestia americană, emisă 
inițial pe căi diplomatice, a fost transmisă și în public, 
secretarul de Stat american James Baker afirmând la 
postul de televiziune NBC în 24 decembrie că Statele Unite 
nu vor obiecta „dacă Pactul de la Varşovia va socoti 
necesară intervenţia în România” (if the Warsaw Pact 
judges it necessary to intervene”). În fapt, americanii 
doreau să primească o justificare indirectă a intervenţiei 
lor militare în Panama, soldată cu înlocuirea regimului 
Noriega (20 decembrie 1989). 

Explicaţiile pentru „teroriştii” din revoluția română 
sunt diverse şi contradictorii, de la cei care susțin că 
fenomenul a existat ca atare, până la opinia că totul a fost 
o diversiune menită a legitima împușcarea lui Ceaușescu. 
În literatură sunt identificate cel puţin zece versiuni ale 
fenomenului terorist: securiști, teroriști arabi, ofițeri din 
Armată şi ministerul de Interne, agenţi străini (sovietici 
şi maghiari) etc., dar până în acest moment nu au fost 
propuse dovezi incontestabile pentru nici una dintre 
variante.+7 Variantele explicative concurente nu oferă 
răspunsuri complete pentru întreaga paletă de evenimente 
revoluţionare din București și din provincie. Au existat, 
fără îndoială, manipulări, dar acestea s-au realizat pe un 
fond de haos și incertitudine. Ipoteza cu un mare grad de 
veridicitate pentru a explica numărul ridicat al morţilor 
de după 22 decembrie este aceea că victimele au apărut 
ca urmare a existenței mai multor centre de comandă ale 
armatei (până în 23 decembrie) şi Securităţii, care nu se 
coordonau. Rivalitatea dintre armată și Securitate ar 
putea explica o parte din victimele perioadei 22-31 
decembrie 1989. Distribuirea de arme către civili, în 
colaborare cu armata, precum și acțiunea gărzilor 
patriotice explică, cel puţin în parte, numărul mare de 

victime: s-a tras în „orb, fără a se şti dacă ţintele sunt cu 
adevărat „terorişti” ori revoluționari. 

Incertitudinea domina încă în România, deoarece 
se ştia că Nicolae Ceauşescu este arestat, dar nu era clară 
soarta lui. În seara zilei de 24 decembrie se constituie un 
Tribunal Militar Excepţional, menit a-l condamna pe 
Ceaușescu. Între membrii CFSN exista un grup (Silviu 
Brucan, generalul Stănculescu, Gelu-Voican Voiculescu) 
care îşi dorea executarea rapidă a lui Nicolae Ceaușescu. 
Ion Iliescu nu a fost de acord iniţial cu executarea, dar 
temperamentul său ezitant a fost folosit de ceilalți 
membri ai Biroului Executiv al FSN pentru a impune 
decizia condamnării la moarte. Pe 25 decembrie, în ziua 
de Crăciun, Nicolae şi Elena Ceauşescu au fost condam- 
nați la moarte de către o curte militară ad-hoc, într-un 
simulacru de proces, pentru o serie de acuzații, printre 
care şi aceea de genocid (s-a invocat existența a 60.000 
morți), şi au fost executaţi de un pluton de execuţie al 
armatei în garnizoana de la Târgovişte. Filmul cu procesul 
şi finalul execuţiei a fost difuzat parțial la televiziunea 
națională în 27 decembrie.48 Opinia publică naţională și 
internațională privea imaginile cu trupurile moarte ale 
soţilor Ceauşescu deopotrivă satisfăcută dar şi oripilată. 
După confirmarea video a executării lui Nicolae Ceauşescu 
confruntările militare au scăzut mult în intensitate, 
pentru a se opri câteva zile mai târziu. 


Instaurarea noii puteri politice 

Victoria instituțională a revoluţiei române survine odată 
cu apariția unor instituţii politice și demantelarea 
structurilor statului totalitar. Trecerea de la puterea 
politică revoluţionară, pe care o identificăm în Frontul 
Salvării Naţionale - FSN, care a început să se constituie 
ad-hoc pe verticală în ministere, instituţii publice, 
autorități locale și chiar întreprinderi încă înainte de 

executarea soților Ceaușescu, la o putere instituțională de 
tranziție, ce acţiona în baza legilor, a avut loc odată cu 
formarea primului guvern necomunist, condus de Petre 
Roman (27 decembrie 1989). Tot în 27 decembrie se 
oferă un fundament legal, prin Decretul-lege numărul 2,% 
pentru funcționarea unei puteri democratice. Este 
asumat principiul separării puterilor în stat, instituirea 
republicii, sunt stabilite competențele Consiliului FSN 
(CFSN), format din 145 de persoane. Acest act juridic este o 
veritabilă „mini-constituție revoluţionară,” fiind momentul 
în care regimul totalitar încetează să mai existe prin 
forme juridice. În pofida asumării principiului pluralis- 
mului politic încă din Comunicatul către ţară al CFSN din 
22 decembrie, acest organism se constituie ca o forță 
politică organizată pe verticală: în toate unitățile admi- 
nistrativ-teritoriale s-au constituit consilii ale FSN, subor- 
donate CFSN. Transformarea sa în partid politic avea să 
genereze sentimentul că „Revoluţia a fost furată.” 

Noua putere politică a pornit muncă amplă de 
creare a unui nou stat, pe ruinele celui totalitar. A fost 
desființată Securitatea și a fost reînființată Academia 
Română, au fost anulate prevederi penale care aveau o 
componentă represivă evidentă. În 31 decembrie 1989 
era reglementată înființarea partidelor politice, fiind 
nevoie de 251 persoane pentru a crea unul și în aceeași zi 
se emite un decret-lege privind organizarea și funcţionarea 
guvernului României, definit drept „organ suprem al 
administrației de stat.” Formula partidului-stat își înceta 
astfel existența instituțională, însă desprinderea cetățe- 
nilor de mentalităţile totalitare avea să fie un proces mult 
mai dificil decât schimbările instituționale. 


Victimele revoluţiei 
Caracterul atipic al căderii comunismului în România este 
dat de violența schimbării. Statisticile relativ recente 

realizate de Institutul Revoluţiei Române indică pentru 
perioada 16-31 decembrie 1989 un număr de 1.290 de 
morți (1.283 români și şapte străini) asociaţi Revoluţiei.50 
Marea majoritate a acestora au fost civili (905), însă 
elementul care a generat cele mai virulente controverse și 
scenarii explicative este faptul că în perioada 16-22 
decembrie au fost 306 morţi (dintre care 61 de militari). 
Cei mai mulți morți (743, dintre care 254 militari) s-au 
înregistrat în perioada de la fuga cuplului Ceaușescu până 
la anunțul judecării și execuției acestuia (23-25 
decembrie). Fără îndoială, cea mai sângeroasă zi a fost cea 
de 23 decembrie (428 morţi, din care 139 militari). 
Confirmarea morții lui Nicolae Ceaușescu prin imagini 
video a determinat scăderea semnificativă a numărului de 
victime, în perioada 26-31 decembrie fiind înregistrate 85 
de victime, din care 28 din rândul militarilor.5! 

Analiza detaliată a structurii victimelor Revoluţiei 
ne oferă informaţii despre structura participanţilor.s2 Din 
cei 905 civili morți ponderea covârșitoare o au bărbaţii 
(795), iar 54 erau persoane minore. În privinţa ocupaţiei 
celor decedați, informaţiile indică 486 muncitori, 62 
funcționari, 47 pensionari, 45 intelectuali, 18 studenți, iar 
pentru restul de 193 persoane nu s-au găsit informaţii 
relevante. În privinţa distribuţiei geografice a morţilor 
Revoluţiei, cei mai numeroși au fost în București și 
Timişoara, urmate de Sibiu, Brăila, Braşov, Arad, Cluj, 
Constanţa ș.a. O altă categorie de victime sunt persoanele 
care au fost rănite în timpul Revoluţiei, numărul estimat 
al acestora fiind de peste 3.300. Acestora trebuie să le 
adăugăm cei 748 de copii, urmași de eroi-martiri 
(decedați și răniți). Numărul important de morţi din 
rândul militarilor, 385 (din Ministerul Apărării, Minis- 
terul de Interne, Securitate și Pompieri) relevă haosul ce 
dominat străzile principalelor orașe ale României în 
timpul Revoluţiei (283 au murit în misiune sau în 

dispozitivul de apărare ori pază). Cauza morţii majorităţii 
militarilor a fost împușcarea. 

Numărul mare de victime, din rândul civililor și 
militarilor, a ridicat problema identificării responsabi- 
lilor pentru morţii Revoluţiei. În 1990, la presiunea 
opiniei publice, au fost înființate tribunale extraordinare 
pentru judecarea vinovaţilor, cel mai important proces 
fiind cel al membrilor CPEx al PCR, acuzați de 
complicitate la genocid, care au fost condamnaţi la 
pedepse între 10-20 ani închisoare. Până în 1994-1995 
majoritatea celor găsiți vinovaţi au fost eliberați. 
Semnificative sunt şi „Procesul celor 25” de la Timişoara, 
Procesul Chiţac-Stănculescu. Au avut loc și procese 
pentru pedepsirea vinovaţilor pentru morții de la Cluj- 
Napoca, Sibiu ş.a. În 2008, generalii Victor Stănculescu și 
Mihai Chiţac au fost condamnați la 15 ani de închisoare 
pentru reprimarea protestelor de la Timișoara. Victor 
Stănculescu a fost eliberat condiționat din penitenciar în 
mai 2014, pentru „bună purtare” şi din motive medicale. 

În 2019 procurorii militari au finalizat așa-numitul 
„Dosar al Revoluţiei” prin care au fost trimiși în judecată 
sub acuzaţia de „infracțiuni contra umanităţii” lon Iliescu, 
Gelu-Voican Voiculescu și General Iosif Rus - fost șef al 
Aviației Militare. Nu ne hazardăm în legătură cu 
rezultatele acțiunilor de stabilire a adevărului juridic, 
însă adevărul istoric exclude, în opinia noastră, o 
versiune a realității în care Revoluţia a fost o farsă iar 
Securitatea nu ar avea nicio responsabilitate pentru 
victimele de după fuga lui Nicolae Ceaușescu. 


Consecințe ale căderii regimului Ceaușescu 


Faptul că România a fost singura ţară în care căderea 
regimului comunist s-a produs pe cale violentă, cu un mare 
număr de victime, a marcat deopotrivă percepţia 

internațională asupra României dar și opiniile naţionale în 
legătură cu acest eveniment. S-a spus, nu fără temei, că 
revoluţia din România a fost prima mișcare politică de 
schimbare a unui regim totalitar transmisă în direct la 
nivel global.5 Valul de emoție și simpatie internațională 
față de eroismul românilor s-au scurs, pe măsură ce 
dinspre România plecau informații tot mai contradictorii. 
În ianuarie şi februarie 1990 la Bucureşti au fost proteste 
împotriva noii puteri legitimate prin revoluţie, acuzată că 
ar fi „neo-comunistă,” dar și intervenții brutale ale 
minerilor și muncitorilor pentru apărarea Frontului 
Salvării Naţionale. Conflictele interetnice de la Târgu 
Mureș, din Transilvania, între români și maghiari, din 
martie 1990, au consolidat percepţia internațională că 
România este impredictibilă. Ulterior, devastarea centrului 
Bucureștiului de către mineri sprijiniți politic de FSN 
pentru a înlătura simpatizanți ai partidelor de opoziţie 
(iunie 1990) a adâncit neîncrederea statelor occidentale în 
noua putere de la București.5+ Situaţia s-a schimbat radical 
în percepția asupra României în doar o jumătate de an: în 
locul imaginii românilor curajoși care înfruntau opresiu- 
nea lui Ceaușescu s-a creat credinţa că la București nu s-a 
instalat un regim în întregime democratic iar ţara era 
dominată de multiple tensiuni. Înlăturarea acestor 
percepții negative a fost dificilă și ea s-a petrecut treptat, 
pe măsură ce guvernele de la București au dovedit că pot fi 
parteneri credibili prin predictibilitatea acțiunilor. De 
asemenea, prin comparaţie cu lugoslavia vecină, cuprinsă 
într-un lanţ de războaie, România și-a păstrat integritatea 
statală iar relaţiile interetnice au fost abordate într-o 
manieră curajoasă, fapt ce a permis transformarea forma- 
țiunii politice a comunității maghiare în partid de 
guvernământ începând cu anul 1996. 

Dincolo de controversele politico-ideologice cu 
privire la revoluţie, căderea regimului Ceaușescu a 

însemnat o autentică schimbare de sistem politic, ce a 
antrenat imediat transformări ale sistemului social și a 
celui economic. Pluripartitismul și alegerile libere sunt 
câștiguri importante dobândite iar proprietatea privată a 
devenit dominantă în economie. În 1991 a fost adoptată 
o nouă constituție, care consacră drepturi și libertăți 
fundamentale. În 2004 România a devenit membru al 
NATO iar din 2007 a aderat la Uniunea Europeană. Toate 
aceste realizări păreau intangibile chiar și la începutul 
anului 1989, însă valul schimbărilor prin aplicarea unui 
veritabil „principiu al dominoului” a făcut posibilă 
eliberarea națiunilor central-est europene de sub control 
sovietic și emanciparea lor geopolitică. 

În pofida tentaţiei de a considera revoluțiile anului 
1989 drept evenimente „inevitabile,” cursul istoriei 
Războiului Rece ne arată că nu este deloc aşa. În 1956 sau 
1968 a existat voința manifestă a ungurilor, cehilor și 
slovacilor, sub forma unor minorități active, de a crea un 
nou curs al istoriei, însă acesta a fost cu brutalitate 
întrerupt de Uniunea Sovietică. De aceea, dacă la Kremlin 
nu s-ar fi pierdut voința de a menţine cu orice preţ 
imperiul exterior creat la finele celui de-al Doilea Război 
Mondial de Stalin, voinţa de libertate a est-europenilor ar 
fi putut cu greu învinge tancurile și rachetele sovietice. La 
trecerea a mai mult de trei decenii, constatăm că anul 
revoluţionar 1989 rămâne un veritabil „Annus Mirabilis” 
deși și-a pierdut din forța de iradiere în societățile 
noastre, fiindcă democraţia și economia de piață nu le-au 
adus tuturor cetățenilor împlinirea așteptărilor, ci și 
amare deziluzii. Anul 1989 rămâne actual prin mesajul 
speranței care însoțește sacrificiul cetățenilor în lupta cu 
autocrația, a cărei tentaţie nu a dispărut din Europa 
răsăriteană. 

Naraţiuni feminine în postcomunism 


Cercetarea de față are drept cadru general trecutul 
comunist din perspectiva cunoașterii și înţelegerii 
efectelor comunismului asupra societății în general și 
asupra destinelor individuale în particular. Pe parcursul 
studiului nu este urmărită cu precădere analiza istorică a 
comunismului în România, ci procesul reamintirii acestuia, 
prelucrarea trecutului comunist atât la nivelul reprezen- 
tărilor colective, cât și la nivelul povestirilor vieţii. 
Cunoașterea trecutului comunist a fost abordată din 
perspective diferite, oferind un tablou variat atât prin 
studiile istorice cuprinzătoare elaborate pe parcursul 
anilor, cât şi prin dezvoltarea unor teme complementare, 
precum justiția de tranziție,! formele reamintirii,2 
perspective generaţionale, artă și politică, amintirea sau 
reprezentarea trecutului în medii diferite.5 Studiul de față 
suplinește o lipsă identificată la nivelul studiilor de gen 
corelate cu procesul reamintirii trecutului comunist și își 
propune oferirea unei perspective de ansamblu asupra 
integrării narațiunilor feminine în discursul memoriei 
comunismului. Ce reprezintă experiența comunismului și 
cine are dreptul să o prezinte public? 

Urmând îndeaproape această întrebare, studiul de 
față - parte a unei cercetări aprofundate vizând naraţiunile 
feminine și perspectiva autobiografică - propune o viziune 
de ansamblu asupra scrierilor şi abordărilor existente. 
Referindu-mă la experienţele femeilor în comunism preiau 
definirea experienţei „drept fapt trăit de subiectul indivi- 
dual și definit în termenii săi - o experienţă reconstruită de 

protagonistă, și transmisă celorlalţi.”e Cercetări semnifi- 
cative au abordat cu precădere teme precum egalitatea de 
gen în comunism,” experienţa femeilor în spaţiul carceral,8 
reprezentări și imagini feminine în spaţiul cultural în 
comunism și postcomunism.” Urmând liniile trasate de 
cercetările anterioare, studiul de față își propune o analiză 
a principalelor tematici în jurul cărora naraţiunile femi- 
nine s-au dezvoltat și au fost integrate în discursul public, 
oferind exemple relevante pentru direcţiile identificate. 


Genul și trecutul comunist 


Cercetările anterioare au identificat câteva direcţii 
semnificative în abordarea trecutului comunist, în mare 
parte pendulând între un discurs al traumei comuniste și 
interogarea nostalgiei comuniste.!0 Abordarea trecutului 
comunist din perspectiva traumei personale și a celei 
colective, precum și din cea a delimitării și identificării 
victimelor și torționarilor, a dominat discursul memoriei 
în primele două decenii postcomuniste. O mai largă 
implicare a diferiților actori ai memoriei, precum și o 
nuanţare a abordărilor folosite în cercetarea trecutului au 
permis și apariția analizelor relevând și alte aspecte ale 
comunismului la nivel individual și colectiv.11 Pe de altă 
parte, unii cercetători remarcă lipsa de aprofundare a 
componentei de gen atunci când se discută despre 
reamintirea trecutului și asimilarea naraţiunilor feminine 
unui discurs dominant masculin, fapt ce sărăcește 
narațiunea publică.!2 Trăsătura aceasta a discursului 
memoriei este general vizibilă atunci când se ia în calcul 
diferența dintre rolul femeilor în transmiterea cunoașterii 
și memoriei trecutului în cadrul familiei și influența, mai 
exact lipsa influenţei, pe care o au femeile la nivelul 
discursului public, acolo unde naraţiunile feminine 
reprezintă cel mai adesea naraţiuni alternative. 

Cercetările privind memoria trecutului comunist în 
Europa Centrală și de Est, precum și în spaţiul fostei 
Uniuni Sovietice, au explorat parțial componenta de gen, 
acordând o atenţie sporită anumitor subiecte, neglijând 
în schimb altele. De exemplu, o arie pe larg abordată în 
spațiul fostei Uniuni Sovietice este cea a experiențelor de 
viață feminine în strânsă legătură cu deportarea și 
Gulagul. Importante volume tratează experienţele și 
povestirile de viaţă ale femeilor deţinute politic în fosta 
Uniune Sovietică, pe baza memoriilor și a interviurilor de 
istorie orală. Subiectul experienţei feminine a sistemului 
sovietic, precum și împărtășirea acestor experienţe prin 
apelul la mecanisme literare specifice scrierilor vieţii pot 
fi mai departe elaborate prin corelaţiile posibile cu noțiuni 
și teorii specifice studiilor memoriei, mai ales în spațiul 
Europei Centrale și de Est.13 O excepţie în acest spaţiu al 
explorării trecutului prin includerea cuprinzătoare a 
narațiunilor feminine și prin conectarea procesului 
reamintirii cu studii de gen îl reprezintă spaţiul statelor 
baltice, unde politicile memoriei și discursul memoriei la 
nivel public se bazează pe cercetări semnificative asupra 
narațiunilor feminine.!1+ Unele dintre volumele colective 
dedicate analizei povestirilor vieţii feminine privesc cu 
precădere expresia literară a acestora, în timp ce altele se 
centrează pe includerea unor studii de caz variate, folosind 
istoria orală.15 Alte volume analizează mișcările feministe 
și figurile reprezentative în Europa Centrală și de Est, 
precum și implicarea femeilor în politică și în viaţa civică.16 
O direcție semnificativă de analiză este construită în jurul 
diferitelor „lecturi” și interpretări ale situaţiei femeilor în 
comunism, în special privind implicarea și câștigurile 
acestora la nivel social și politic.17 

În România, explorarea naraţiunilor feminine şi 
includerea acestora la nivelul discursului public al 
memoriei privind trecutul comunist oglindesc cele două 
faze identificate în istoria comunismului românesc, în 

termeni de mecanisme de opresiune utilizate și efecte 
asupra societății românești. Faza represiunii sub regimul 
lui Gheorghe Gheorghiu-Dej (1947-1965) este cel mai 
adesea recunoscută și discutată pe baza efectelor ei 
devastatoare cauzate de eliminarea brutală a elitelor 
societății din toate sferele sociale și politice. Teroarea 
închisorilor comuniste, mecanismele represive, eliminarea 
celor care într-o formă sau alta s-au opus instalării 
regimului comunist au generat frica generală folosită de 
regimul comunist drept fundal pentru exercitarea puterii 
sale în etapele cronologice următoare. Cultul personali- 
tății care a caracterizat dictatura instalată de Nicolae 
Ceaușescu (1965-1989) s-a bazat pe utilizarea unor 
mecanisme de control și manipulare mult mai nuanţate: 
controlul vieţii publice și chiar private de către Securitate, 
rețeaua elaborată de informatori, privarea cetăţenilor de 
libertăţi fundamentale etc. Toate acestea au concurat la 
instalarea unui alt tip de teroare care a afectat profund 
legătura socială dintre oameni și a permis nu numai 
controlul cetăţenilor și existența regimului, dar și 
perpetuarea tarelor sale o lungă perioadă de timp. 

Prima decadă de după prăbușirea regimului 
comunist a reprezentat începutul unei perioade zbuciu- 
mate de tranziție în care deschiderea spre democraţie a 
societății civile și eforturile de desprindere de trecutul 
comunist au fost dublate de încercarea fostelor structuri 
ale regimului de a păstra puterea și controlul asupra 
societății. Reamintirea trecutului la nivelul publicaţiilor 
indică explorarea comunismului din perspectiva traumei 
drept principală linie de cercetare și comunicare la 
nivelul memoriei colective: experiența închisorilor, 
colectivizarea forțată și victimele ei, rezistența anticomu- 
nistă și deportare, toate aceste subiecte fiind implicit 
asociate primelor decade ale regimului comunist în 
România. Dezbaterile și discursul public au susținut 

această paradigmă a memoriei traumatice și i-au trasat și 
principalele caracteristici, precum aceea a accentului pus 
pe distincţia clară dintre victime și torționari însoţită de 
atribuirea externă a responsabilității.'? Așa cum a remar- 
cat loana Luca, naraţiunile post-1989 au fost marcate de 
nevoia specifică a scrierii mărturie a suferinţei și injustiţiei, 
„de o nevoie personală și/sau colectivă de a vorbi despre 
un trecut redus cu forța la tăcere, la fel ca de necesitatea de 
a reevalua figurile politice sau evenimente trecute.”19 


Naratologia traumei 


Trauma este cel mai adesea definită ca efectul unei 
experienţe șocante asupra unei persoane, o experienţă ce 
îi afectează viața, în mod fizic și/sau mental.20 Cercetări 
intense au fost făcute și asupra traumei sociale, definită 
în acest caz din prisma unor schimbări sociale majore 
care au cauzat suferință unui mare număr de oameni și 
care au determinat distrugerea înțelegerii anterioare 
asupra lumii sociale, dar și distrugerea încrederii între 
oameni și în sistemul social existent.21 Acest tip de traumă 
afectează legătura socială și implicit registrul memoriei și 
identităţii colective, introducând, la fel ca în trauma 
personală, o ruptură între trecut și prezent,2 ruptură 
definită de imposibilitatea procesării și asimilării eveni- 
mentului cauzator.22 În această parte a lucrării aduc în 
discuție narațiunile feminine asociate atât traumei 
personale, cât și celei sociale, rezultate din teroarea și 
opresiunea exercitate de regimul comunist. Argumentul 
principal este cel al necesității depășirii analizei traumei 
doar în legătură cu marile evenimente sociale și istorice 
care au marcat destinele individuale și recunoașterea 
unei palete variate de expresii literare autobiografice 
legate în mod direct de trauma personală și socială și 
conectate la diferitele etape ale regimului comunist. 

Cel mai adesea trauma a fost asociată literaturii 
închisorii și a experiențelor rezultate. loana Luca 
subliniază faptul că „povestirile de viață au funcționat în 
fostul bloc comunist ca o formă de memorie alternativă, 
un fel de terapie individuală și colectivă, și România nu 
este o excepţie în acest sens; cu toate acestea, scrierile 
vieții aici au suplinit nevoia de a accesa ceea ce este 
considerat drept 'adevărat' sau 'real'."2+ Primele scrieri 
autobiografice, precum și primele interviuri de istorie 
orală au răspuns acestei nevoi a societății de a explora și 
arăta traumele ascunse ale trecutului. Mai mult de 4.000 
de femei, țărănci și intelectuale, au cunoscut ororile 
închisorilor comuniste doar în prima decadă comunistă, și 
peste zece închisori includeau deţinute femei. De exemplu, 
Mislea a fost închisoarea principală pentru deţinutele 
politic, în timp ce Miercurea-Ciuc a fost locul în care multe 
țărănci care au susținut mișcarea de rezistență antico- 
munistă sau au fost suspectate de asemenea acțiuni au 
fost închise. Camera 52 de la Memorialul Sighet include 
pe pereţii săi numele a 4.200 de deţinute, dar indică un 
număr mult mai mare ca fiind cel real.25 Cu toate acestea, 
în primii ani postcomuniști foarte puţine volume cu 
autoare femei au fost publicate, multe dintre ele fiind 
traduceri ale volumelor deja publicate în străinătate. 
Câteva excepţii notabile s-au înregistrat totuși, precum 
mărturia Oanei Orlea (d. 2014) publicată în 1991 sau cea 
a Dinei Balş (d. 1998) publicată în 1993.26 În ciuda 
faptului că inițial au fost foarte slab reprezentate la 
nivelul memoriei colective, experiențele femeilor care au 
supravieţuit închisorilor comuniste au fost încetul cu 
încetul incluse în analiza traumei comuniste și suferințele 
lor au fost public recunoscute.27 

Așa cum am menționat mai sus, primele volume 
autobiografice centrate pe trauma închisorilor comuniste 
au fost traduceri care au făcut accesibile publicului român 

mărturiile supravieţuitoarelor. De exemplu, Adriana 
Georgescu (d. 2005) a publicat în franceză încă din 1951 
prima mărturie a suferințelor femeilor din închisorile 
comuniste, traducerea volumului în română fiind făcută 
în 1992. Cartea lui Annie Samuelli (d. 1986), Women 
behind bars in Romania, publicată în 1997, a fost tradusă 
în 2001, iar mărturia lui Nicole Valery-Grossu, publicată 
în franceză în 1976, a fost tradusă în 1997. Prima carte a 
Lenei Constante (d. 2005) a fost publicată în franceză în 
1991, fiind imediat tradusă în 1992, cel de al doilea volum 
fiind publicat în română în 1993 (ambele volume au fost 
retipărite de Humanitas în 2013).28 După anul 2000, 
naraţiunile feminine au cunoscut o mai largă diseminare în 
special prin intermediul publicaţiilor autobiografice, și 
chiar dacă interesul general a scăzut, literatura închisorilor 
comuniste a continuat să fie îmbogăţită prin adăugarea 
unor noi detalii, explorarea altor laturi ale prezentării 
sinelui în scrierile autobiografice centrate pe trauma 
trecutului, lărgind înțelegerea procesului reamintirii 
trecutului. De exemplu, loana Berindei (d. 2008) a publicat 
mărturia ei în 2006 într-un volum de conversații cu Lavinia 
Betea, a doua ediţie fiind republicată în 2017, ea fiind una 
dintre femeile care au născut în închisorile comuniste.2? 
Deși asociată traumei, literatura închisorilor comuniste a 
contribuit la ceea ce Maria Bucur numește modelul 
mândriei naţionale, oferind premisele unei construcții 
ideale a rezistenței femeilor în fața comunismului, a 
capacităţii lor de a rezista la suferințe inimaginabile.31 

Cel de-al doilea tip de narațiune feminină asociată 
traumei identificat este cel al „traumei vieții urmărite și a 
limitărilor cotidiene,” rezultat al permanentei stări de 
frică indusă de regimul comunist în ultimele sale două 
decenii de existență. Frica a cunoscut diferite forme și 
motivații, la fel ca și o largă varietate de mecanisme 
utilizate de Securitate pentru inducerea și menţinerea ei. 

La fel de semnificativă a fost limitarea profesională 
resimțită de cei privaţi de libertatea de a se exprima și 
evolua profesional. Mai multe volume autobiografice 
individuale sau colective indică experienţa traumatizantă 
a vieţii din România în perioada comunistă, sub controlul 
limitativ al Securităţii.32 Una dintre cele mai remarcabile 
descrieri ale fricii generalizate care a dominat societatea 
românească este oferită de laureata premiului Nobel 
pentru literatură Herta Miller, atât în romanele sale pe 
care ea însăși le numește autoficțiune, cât și în volumele 
autobiografice. Apropiată de grupul de scriitori și poeţi 
etnici germani Aktionsgruppe Banat, Miller a devenit 
pentru prima dată obiectul interesului Securităţii ca 
studentă și a rămas în atenţia acesteia chiar și după cea 
părăsit România. O parte semnificativă a scrierilor și a 
interviurilor oferite detaliază experiențele membrilor 
familiei cu regimurile totalitare și, în consecință, nu 
numai propriile învățăminte extrase din această cunoaș- 
tere de familie, dar și amestecul dintre transmiterea 
intergenerațională a memoriei, angajamentul politic, vină 
și responsabilitate morală, toate împletite în țesătura 
dorinţei personale de cunoaștere și înțelegere a propriul 
trecut. Muller scrie că trecutul domină prezentul atunci 
când înțelesurile acestuia nu au fost procesate la timpul 
potrivit,33 şi aceasta este deja marca traumei despre care 
scriam la începutul acestei părţi. În mod repetat Miiller 
indică nevoia personală de a înțelege trecutul tocmai 
pentru a putea înțelege prezentul. Așa cum am menționat, 
scrierile autobiografice includ referințe despre trauma 
personală și despre cea socială. Frica indusă de regimul 
comunist este puternic resimţită: interogatoriile repetate 
și umilințele suportate, permanenta supraveghere, intru- 
ziunea Securităţii în viața privată, duplicitatea, izolarea 
socială resimţită, insultele și amenințările repetate etc. 
Miller scrie că sub supravegherea Securităţii a simţit că 

frica și izolarea creșteau împreună, dar și că niciodată nu 
a fost acuzată că ar fi dușman al poporului, deoarece asta 
ar fi însemnat o recunoaștere indirectă a opresiunii 
politice, așa că Securitatea i-a inventat cu totul alte activi- 
tăți considerate ilegale pentru a motiva interogatoriile 
nesfârșite.34 Pentru Miller, rescrierea literară a abuzu- 
rilor regimului comunist este o modalitate de explorare și 
înțelegere a trecutului și a traumei. Nu numai întâlnirile cu 
Securitatea au lăsat urme adânci în memoria trecutului 
comunist, ci și viața de zi cu zi într-un context social care, 
așa cum remarcă și Miller, era dominat de neîncredere și 
suspiciunea că oricare dintre cunoscuţi poate fi un infor- 
mator, toate acestea dublate de povara vieţii cotidiene, a 
grijii permanente de a obţine cele necesare traiului. 

Aș adăuga la finalul acestei părți un al treilea tip de 
traumă care necesită dezvoltări teoretice viitoare: 
trauma exilului și a mutării forțate; am în vedere aici nu 
numai remarcabila lucrare a Aniței Nandriș-Cudla despre 
experienţele supraviețurii și creșterii copiilor săi în 
Siberia ca și a altor lucrări autobiografice dedicate 
deportării,35 ci și o analiză a autobiografiilor scriitoarelor 
în exil, o lectură care să aprofundeze legăturile dintre 
prezentarea sinelui și trauma dislocării. 


Viaţa de zi cu zi și (im)posibilitatea nostalgiei 


Cercetarea istoriei vieții cotidiene (Alltagsgeschichte) a 
demonstrat măsura în care oamenii obișnuiți din Centrul 
și Estul Europei puteau să acționeze liber la nivelul 
alegerilor și interacțiunilor cotidiene, contrazicând astfel 
paradigma anterioară care în mod limitativ a insistat pe 
puterea absolută a regimurilor și pe elite ca fiind singurele 
în măsură să conteste regimurile politice. Studiul vieții de 
zi cu zi oferă „un portret mult mai nuanţat al blocului 
socialist,” cu date privind activitățile obișnuite, precum și 

privind relațiile umane stabilite.36 Viața cotidiană a fost pe 
larg analizată ca „un fenomen în permanentă schimbare” 
rezultând din interacțiunea dintre deciziile politice și 
răspunsul oamenilor obișnuiți la acestea.37 Larissa 
Zakharova scrie că primele analize ale vieţii cotidiene în 
fosta Uniune Sovietică și în Europa de Est au fost determi- 
nate de schimbarea perspectivei în ceea ce privește istoria 
trecutului, luându-se în calcul de data aceasta o abordare 
istorică care pornește de jos, de la subiecţii istoriei, și care 
demonstrează că cetățenii acestor țări nu au fost simple 
păpuși în mâinile structurilor de conducere sau doar 
victime neajutorate, ci și-au dezvoltat diferite tactici și 
mecanisme care le-au permis să se adapteze, să evite, să 
reziste sau chiar să rescrie într-o anumită formă regulile 
regimului, toate acestea în încercarea de a construi o viață 
normală în ciuda restricțiilor impuse. Chiar dacă au fost 
subiecţii deciziilor politice și nu au fost consultaţi în 
procesul stabilirii acestora, în multe cazuri cetățenii obiș- 
nuiți au reacționat opozițional la aceste măsuri și decizii, 
inventând diferite tactici pentru a evita efectele acestora.38 

Nostalgia este un subiect adesea asociat cu explo- 
rarea vieții obișnuite în spaţiul fostului bloc comunist.3% 
Anna Louyest şi Graham H. Roberts au remarcat că 
nostalgia a fost o chestiune privată, dar că în mod 
paradoxal în spaţiul fostei Uniuni Sovietice și a Europei 
de Est unde comunismul a cauzat atât de multă suferință, 
a devenit o chestiune publică, chiar colectivă. Maria 
Todorova identifică câteva surse comune ale nostalgiei în 
state europene foste comuniste, incluzând asimilarea 
statutului social celui economic în perioada tranzițională, 
fosta includere a cetățenilor în clasa muncitoare și senti- 
mentul reușitei strâns legat de propaganda producţiei de 
excepție realizată în toate segmentele economice, stabili- 
tatea economică și sentimentul siguranţei financiare etc. 
Totodată Todorova subliniază dorinţa celor care au trăit 

în comunism de a oferi sens și demnitate vieţii lor. 
Analizând fenomenul nostalgiei în România în mediul 
online, Cristina Petrescu consideră că acest fenomen nu 
este cauzat nici de dorinţa de a restabili trecutul și nici de 
o bolnăvicioasă negare a crimelor comunismului, ci este 
mai curând o lamentare cauzată de pierderile suferite în 
perioada tranziţiei,2 perioadă în care instabilitatea 
economică și socială a fost la cote maxime. 

Analiza generală a scrierilor dedicate vieţii cotidi- 
ene în comunism în România indică trei mari teme în jurul 
cărora acestea s-au construit: efectele regimului comunist 
resimţite la nivelul activităților zilnice, consumul și 
obținerea bunurilor de bază și amintirea copilăriei și a 
adolescenţei în comunism. Unele volume, așa cum este cel 
editat de loana Pârvulescu, acoperă o arie extinsă de teme, 
oferind o imagine de ansamblu, mutând chiar accentul de 
la amintirea personală la o amintire colectivă rezultată din 
diminuarea asocierii dintre povestire și autor și crearea 
ideii unui autor comun.* Mai multe volume colective 
includ narațiuni feminine,+5 dar numărul volumelor 
dedicate exclusiv acestora este redus, iar aria tematică 
acoperită poate fi mult extinsă și aprofundată. Două 
volume apărute în același an, 2008, se remarcă prin 
atenția specială acordata naraţiunilor feminine, oferind 
un tablou fascinant asupra experienţelor, trăirilor și 
proiecţiilor feminine, cu atât mai mult cu cât instru- 
mentele folosite de editori sunt total diferite: scrierea 
autobiografică și interviul de istorie orală.16 

Tovarașe de drum: Experienţe feminine în comunism 
este prezentată de coordonatori ca fiind rezultatul unei 
schimbări de perspectivă: de la istoria intelectualităţii în 
România comunistă la vieţile și istoriile de viață ale 
oamenilor obișnuiți. Participanţii la acest volum au vârste 
diferite, dar au studii superioare, astfel încât cele 
șaptesprezece capitole ale volumului oferă o perspectivă 

oarecum limitată asupra trecutului și reamintirii lui; al 
doilea volum preconizat de editori nu a mai fost publicat, 
pierzându-se astfel șansa oferirii unor noi înțelesuri și 
interpretări. Folosind cadrul vieţii cotidiene și cel al 
experienţelor feminine, patru mari subiecte se reliefează 
în povestirile de viață incluse în volum: penuria materială, 
sexualitatea, condiţia femeii în comunism precum și 
imigrația și adaptarea la noile condiţii. Unii autori oferă 
detalii remarcabile asupra luptei comune pentru 
asigurarea bunurilor de consum necesare traiului zilnic, 
de exemplu Adriana Babeţi folosește sintagma „femei 
cărăuş” pentru a descrie întregul efort și pregătirea 
femeilor în a-și asuma rolul celui care procură cele 
necesare traiului zilnic: pornind de la mâncare la lemne 
pentru foc. Femeile singure sau cele care erau principalii 
furnizori în cadrul familiilor lor depuneau eforturi 
permanente să dezvolte rețele de prieteni și cunoscuţi 
esenţiale pentru obținerea unor bunuri de consum care 
cel mai adesea nu existau pe piață. Scriitoarea Anamaria 
Beligan face o incursiune în amintirile ei privind viața 
sexuală în România comunistă și identifică diferite 
obiecte-simbol printre care: chiloţii tetra (popular numiţi 
moartea pasiunii), fluturașii (prezervativele Protex), 
masa de bucătărie care pentru multe femei a rămas 
asociată cu avorturile ilegale. Rodica Binder scrie de 
asemenea despre controalele ginecologice obligatorii, 
leacurile băbești și despre avorturile ilegale despre care 
se discuta pe ascuns și care adesea se soldau cu moartea 
femeilor. Doina Ruști face o descriere cutremurătoare a 
propriilor întâlniri cu medicii ginecologi și a umilinţelor 
resimțite. Rolurile femeilor în societate și în familie, la fel 
ca și eforturile lor profesionale sunt amplu dezvoltate în 
legătură cu sloganul comunist al egalității de gen. Gerturd 
B., profesoară de matematică și mamă a trei copii 
consideră că drepturile femeilor au fost asumate doar la 

nivel teoretic în timpul comunismului: femeile lucrau în 
afara casei, dar îndatorile casnice au rămas neschimbate 
timp de generaţii; egali în mizerie, după cum notează 
loana Ocneanu-Thiâry. Paginile din jurnalul Adrianei 
Bittel impresionează prin capacitatea de a pătrunde 
adânc în realitatea condiţiei femeii în comunism, 
scriitoarea reușind să își menţină detașarea necesară 
unei analize lucide, dar de asemenea își folosește sensi- 
bilitatea în descrierea realității cotidiene și a efectelor de 
lungă durată. Lupta zilnică pentru obținerea bunurilor de 
consum putea diminua și chiar anula năzuinţele culturale 
şi de dezvoltare profesională pentru orice persoană, cu 
atât mai mult pentru femeile implicate în atât de multe 
sarcini domestice; de exemplu, Bittel descrie în jurnalul 
său viața pe care o avea în perioada când la 37 de ani era 
corector la revista România literară, dar şi femeie, mamă, 
soţie și fiică îngrijindu-și părinţii bătrâni. Cea de-a patra 
temă identificată, cea a emigrării și adaptării aduce în 
discuție nu numai sentimentul dislocării și greutatea 
identificării locului numit casă, dar și dificultăţile de a 
vorbi și de a găsi înțelegere atunci când subiectul abordat 
era cel al realităţii cotidiene din România comunistă. 

Cel de-al doilea volum, Cealaltă jumătate a istoriei: 
Femei povestind, rezultat al interviurilor de istorie orală, 
este remarcabil prin abordarea unui segment al 
populaţiei adesea neglijat: femei în etate (între 70 şi 90 
de ani) din diferite categorii profesionale, cu un nivel de 
educație variabil. Drept urmare, tabloul oferit este unul 
extrem de divers, amplu tematic și bogat în nuanţe și 
interpretări. Chiar dacă editorii nu își asumă din start 
drept context al cercetării viața cotidiană, naraţiunile 
feminine incluse urmează foarte clar acest subiect și 
prezintă o amplă cartografiere a experiențelor de viaţă. 
O trăsătură comună a naraţiunilor incluse este distincția 
clară între timpul din perioada comunistă și experienţele 

de după. Amintirile includ atât experienţe cotidiene, cât și 
evenimente marcante pentru destinele individuale și 
memoria socială: al doilea război mondial, instaurarea 
comunismului sau perioada de tranziție cu multele ei 
încercări sociale și economice. Un subiect comun este cel 
al eforturilor femeilor de a avea acces la educaţie, în ciuda 
condițiilor materiale precare ale familiilor din care 
proveneau sau a opoziției regimului care, deși includea în 
propaganda lui accesul egal la educaţie, interzicea totuși 
tocmai acest drept celor consideraţi ca având origini 
nesănătoase. Multe naraţțiuni sunt marcate de linia clară 
care separă viața privată de intruziunea politicului, 
indicând efortul femeilor de a menţine spaţiul familiei și al 
normalității (im)posibile departe de aspectele ideologice, 
politice care au invadat sfera privată în perioada 
comunistă. Caracteristica aceasta este cel mai adesea 
detectabilă în naraţiunile femeilor cu acces limitat la 
educaţie și care s-au refugiat în viața de familie, cu 
precădere în creșterea copiilor și îngrijirea membrilor 
ei.*7 Naraţiunile femeilor cu educaţie superioară aduc în 
discuţie alte subiecte: cenzura intelectuală, lecturile și 
eforturile depuse pentru a obține cărţi, dragostea pentru 
profesia lor, pasiunea și dedicaţia, dar și temele comune: 
lupta pentru bunurile de consum, cozile, piaţa neagră, 
rețelele de prieteni și cunoscuți etc. Femeile cu educaţie 
superioară dezvoltă mai mult descrierea evenimentelor 
externe și efectul acestora asupra propriilor vieţi, astfel 
că naraţiunile lor sunt prezentate într-o formă mult mai 
complexă, folosind și dezvoltând cel mai adesea liniile 
cronologice. În profesia deţinută, aşa cum singure 
remarcă, cel mai adesea au cedat poziţiile de conducere 
figurilor masculine.48 Există o diferență de gen clar 
resimțită de femeile intervievate în ceea ce privește 
implicarea în activităţile casnice și în creșterea copiilor, 
diferență care adesea a fost în detrimentul dezvoltării 

profesionale. Deşi foarte implicate profesional, multe 
dintre femeile intervievate vorbesc despre lipsa lor de 
pregătire socială în ceea ce privește accesul la poziţii 
ierarhice superioare, o lipsă care nu avea legătură cu 
pregătirea profesională, ci cu utilizarea unor strategii 
sociale, inclusiv folosind ideologia specifică epocii 
comuniste. 


Trecutul în naraţiunea autobiografică 


Ultimele două decenii au adus în prim plan diferite 
abordări ale trecutului comunist, caracterizate în mare 
parte prin includerea abuzurilor și traumelor trecutului 
într-o narațiune mai extinsă, cronologic și tematic, o 
narațiune a parcursului biografic dincolo de perioada 
comunistă. Mai mult, naraţiunile feminine iau în discuţie 
traumele trecutului și provocările vieţii cotidiene, dar și 
propria dezvoltare personală și profesională în ciuda 
restricţiilor și limitărilor cauzate de regimul comunist. 
Prezentând succint două studii de caz, argumentez că 
scrierile autobiografice caracteristice unei perioade numite 
postcomunism târziu nu se rezumă la o prezentare a 
sinelui doar în raport cu regimul comunist și cu efectele 
sale, ci includ diferite niveluri de autodescoperire și 
autoexaminare, mediate, asemenea amintirilor, prin 
mijloacele literare puse la îndemână de mediul folosit, cel 
al povestirilor de viață. Louis Renza insistă asupra 
incapacității de a defini autobiografia ca fiind fictivă sau 
non-fictivă, nici măcar ca fiind rezultatul dintre cele două, 
elaborând asupra relaţiei dintre sinele privat, imaginea 
publică și medierea oferit de limbaj.* Cele două studii de 
caz prezentate mai sus sunt pe scurt analizate folosind 
aceste nuanțări conceptuale. 

Ana Blandiana este una dintre cele mai cunoscute 
și preţuite figuri feminine în raport cu trecutul comunist 

și cu recuperarea acestuia, scriitoare și activistă pentru 
drepturile omului și cunoașterii trecutului comunist, 
cunoscută atât pentru poemele ei din timpul regimului, cât 
și pentru implicarea civică de după. Volumul autobiografic 
publicat în 2013, Fals tratat de manipulare, include 
amintiri și gânduri privind perioada comunistă și cea de 
tranziţie, sub forma unor scurte eseuri interconectate prin 
potenţialul lor asociativ. Blandiana face apel atât la 
amintiri personale cu o puternică încărcătură afectivă, cât 
și la interpretări și înțelegeri ale unor evenimente publice, 
cu o dominare clară a componentei sociale și politice. 
Lucrarea se dovedește a fi un demers complex cu 
importante nuanţări și o cunoaștere profundă în ceea ce 
privește narațiunea și memoria colectivă. Este prezentă o 
elaborată analiză a evenimentelor trecute, dar întotdeauna 
urmărindu-se o depășire a nivelului individual înspre 
regimul memoriei colective. De la primele rânduri, 
autoarea declară că întreg demersul a fost cauzat de nevoia 
personală de înţelegere, iar volumul nu este o încercare 
cronologică de a povesti o viață, ci mai curând o încercare 
bazată pe argumente asociative de a crea o povestire de 
viață urmând calea înțelegerii trecutului. Transformând 
sinele în obiect de studiu, Blandiana confruntă direct 
influența regimului asupra vieţii personale și publice și 
efectele de lungă durată ale regimului; o căutare personală 
în încercarea de a echivala memoria cu adevărul - 
„memoria ca adevăr”. Prin intermediul „amintirilor ca 
argumente”, Blandiana susține depășirea paradigmelor 
trecutului, dar numai după cunoașterea mecanismelor și 
cauzelor care au făcut regimul posibil. Motivația căutării 
autobiografice este cea a înţelegerii sinelui și a evoluţiei 
personale în confruntarea cu evenimentele externe și cu 
strategia manipulativă a regimului comunist. 

O parte semnificativă a narațiunii autobiografice 
prezintă încercarea de a eluda controlul abuziv al 

regimului precum și permanenta supraveghere atât a 
aspectelor publice cât și a vieţii private. Eforturile 
personale au fost canalizate în direcția construirii unui 
micro-univers în care, deși redusă la minimum, viața 
privată putea fi posibilă; în mare parte, autoarea s-a opus 
controlului vieţii private recurgând la abilităţile literare - 
scrierea a rămas pentru Blandiana aria în care indepen- 
dența sa a fost posibilă fără amestecul intruziv al regimu- 
lui, atât timp cât nu urmărea și publicarea scrierilor. 
Volumul prezintă date importante privind imaginea 
publică, rezultat al abuzurilor comunismului și al 
admirației oamenilor, o imagine inițial construită din 
exterior, fără a avea un control direct asupra mersului 
lucrurilor. Autoprezentarea depinde de această imagine 
publică, de conformarea la ceea ce este deja atribuit, o 
imagine construită în timpul comunismului, afectată în 
timpul perioadei de tranziție, dar reconsolidată prin 
eforturile personale în studierea memoriei trecutului și în 
prețuirea amintirii victimelor comunismului. În direct 
acord cu această imagine publică, propria prezentare și 
scriere autobiografică reprezintă o complexă încercare de 
înțelegere a evenimentelor trecutului și a principalilor săi 
actori. Volumul conţine referinţe clare la dificultățile legate 
de prezentarea sinelui și la lupta internă vizând negocierea 
graniței dintre sinele public și cel privat. Exerciţiul 
autobiografic indică în acest caz nucleul sinelui privat ca 
fiind construit în jurul familiei și amintirilor legate de 
familie. Chiar dacă prezintă câteva elemente personale 
semnificative, exercițiul autobiografic se dovedește în 
acest caz a fi un exercițiu de consolidare a imaginii publice. 
Momentele cheie când aceste bariere sunt depășite privesc 
amintiri emoţionale, intense, legate de inferența publică în 
nucleul vieții private, și aici am în vedere calomniile la 
adresa tatălui ei și relaţia dintre ei. În demersul său 
autobiografic, Blandiana rămâne loială prețuirii victimelor 
abuzurilor și umilinţelor comunismului. 

Mihaela Miroiu este poate cea mai cunoscută și 
general apreciată specialistă atunci când vorbim despre 
feminism și despre studiile de gen, publicând nenumărate 
studii despre situaţia femeilor în timpul comunismului și 
după aceea, susținând și având un rol decisiv în 
dezvoltarea studiilor de gen atât la nivel academic cât și 
la cel al organizaţiilor non-guvernamentale.5 Volumele ei 
de amintiri sunt citite în acest context din perspectiva 
mărturiei drumului feminist parcurs de-a lungul anilor. 
Cele două volume R'Estul și Vestul (în colaborare cu 
Mircea Miclea), publicat în 2005 și Cu mintea mea de 
femeie, publicat în 2017, aduc laolaltă amintirile 
trecutului comunist cu evenimente și gânduri din 
perioada de tranziţie și nu numai, proiecte și consideraţii 
comprehensive asupra condiţiei femeii în România, 
asupra reprezentărilor colective și mentalității patriar- 
hale. Așa cum am precizat, amintirile depășesc graniţele 
perioadei comuniste, incluzând aprecieri asupra eveni- 
mentelor și schimbărilor ulterioare și asupra dezvoltării 
studiilor de gen în context internaţional. În mare parte, 
trecutul comunist nu este interpretat ca punctul central al 
narațiunii personale, ci este integrat într-o naraţiune 
extinsă a dezvoltării personale și profesionale. Autoarea 
pare a fi mai curând interesată de perspectiva unei 
dezvoltări personale ca întreg, în mod clar indicând 
elementele care îi separă, dar îi și unesc pe cei cu 
experienţe comune. Utilizând ca bază pentru demersul său 
autobiografic studiile de gen și dezvoltarea profesională, 
Miroiu oferă un exemplu relevant al drumului parcurs de 
multe cercetătoare feministe din Europa de Est. Acest tip 
de narațiune centrat pe dezvoltarea profesională a devenit 
posibil atât prin distanța temporală față de perioada 
comunistă, cât și datorită unei depășiri a paradigmei 
memoriei centrată pe traumă, victimă, colaborator etc, și a 
elaborării unei profunde conexiuni între dezvoltarea 

profesională și contextul naţional/ internaţional. În acest 
caz, explorarea trecutului a devenit un instrument pentru 
prezentarea autobiografică mai curând decât o schemă 
predefinită de citire a naraţiunii personale aflate în 
directă legătură cu victimizarea sau cu instrumentele de 
depăşire a traumelor trecutului și cu paradigmele 
memoriei etc. Textele autobiografice în discuţie aduc în 
prim plan trauma socială cauzată de regimul comunist și 
capacitatea autoarei de a se dezvolta personal și 
profesional, în ciuda limitărilor cauzate de regim. Deși 
face parte dintr-o familie care nu a suferit pierderi majore 
cauzate de regim, așa cum precizează în volumele sale, 
extinsa detenţie practicată de regim în anii 1980 și care a 
afectat întreaga societate pe termen lung a indus o stare 
de sufocare permanentă, transformându-se într-un rău 
fizic. Miroiu identifică în scrierile sale autobiografice 
încercările şi mizeria perioadei de tranziție ca fiind 
tributare controlului exercitat în perioada regimului 
comunist asupra vieții publice și a celei private, limitând 
încercarea de afirmare a unei individualităţi creative, 
libera exprimare şi prezentarea publică. În raport cu 
prezentarea de sine, cu imaginea publică dar și cu sinele 
privat, se distinge o permanentă evaluare a performanţei 
în scrierile autobiografice în ceea ce privește explorarea 
sinelui. Autoarea observă și indică factorii declanșatori 
care ajută sau îngreunează trecerea de la public la privat 
în cadrul prezentării sinelui. În acest caz, liniile sinelui 
privat se construiesc în jurul luptei pentru o posibilă 
rezistență internă, împotriva unei disoluţii în masa 
amorfă a colectivității, de aceea în acest caz ceea cea 
devenit dificil de redat și făcut public este tocmai nivelul 
nefericirii, degradării umane și sufocării experimentate 
în ultima decadă comunistă. 

Concluzii 


Analiza scrierilor vieții asociate experienţelor feminine 
ale comunismului în România indică o naraţiune a 
trecutului ce include grijile și greutăţile vieţii de zi cu zi, 
implicarea profundă în viața de familie și în cea socială 
atât cât regimul a permis, dar şi asumarea sau nu a unor 
stereotipuri și roluri de gen extern asociate condiției 
feminine. În multe cazuri, femeile au fost principalii 
agenți în stabilirea rețelelor de prieteni și cunoscuți 
utilizate în procurarea celor necesare traiului zilnic. 
Oricât de puţină autonomie și libertate de decizie au avut, 
acestea au fost pe deplin folosite în practicile supravie- 
țuirii în comunism. Familia și spaţiul privat au devenit un 
spațiu de refugiu și de îngropare a frustrărilor sociale. 
În multe cazuri din cele incluse în volumele prezentate, 
asigurarea celor necesare traiului zilnic a fost principalul 
scop şi miezul vieţii cotidiene, chiar dacă regretul lipsei 
educației adecvate și a posibilității dezvoltării profesionale 
răzbate în multe naraţiuni feminine. Diferenţele între 
implicarea și dezvoltarea profesională dintre bărbaţi și 
femei sunt pe larg abordate și multe femei au resimțit 
povara sarcinilor și îndatoririlor multiple, rezultat al 
comunismului care a păstrat cadrul unei societăţi patriar- 
hale și asocierea tradițională a femeii cu spaţiul privat al 
familiei. Regimul comunist a teoretizat principiul egalităţii, 
oferind femeilor oportunitatea depășirii spaţiului familiei, 
dar din păcate fără a pune în practică politicile teoretizate 
prin intermediul unor acţiuni coerente și susținute pe 
parcursul timpului. Accesul femeilor la educaţie a crescut, 
dar în multe cazuri din cauza originii „nesănătoase” 
parcursul lor educaţional a fost oprit chiar de regimul 
care trebuia să le susțină. A gândi altfel după analiza 
naraţiunilor feminine, după cum remarcă Nanette Funk, 
înseamnă a confunda principiile teoretizate cu aplicarea 

lor.5t Este cu adevărat dificil să construieşti un discurs 
viabil al capacităţii de decizie și drepturilor femeilor în 
comunism direct corelat cu obligația controalelor 
ginecologice, lipsa metodelor contraceptive și datoria de a 
procrea. Eforturile femeilor de a evita controlul regimului 
i-a determinat pe unii cercetători să descrie avortul ilegal 
ca o formă de dizidenţă.52 Abordând trecutul comunist și 
lupta pentru supraviețuirea materială, naraţiunile femi- 
nine nu includ trimiteri nostalgice; acestea apar doar 
conectate la lipsa de predictibilitate a vieţii în postcomu- 
nism, fiind mai curând prezente în naraţiunile celor cu un 
nivel educațional scăzut care în mare parte și-au sacrificat 
idealurile personale în favoarea susținerii totale a 
membrilor familiei. 

Schimbarea denumirilor de străzi 
după 1989 


O analiză cantitativă la nivel naţional 


Denumirile stradale reprezintă piese constitutive ale 
peisajelor urbane a căror banalitate cotidiană nu este 
întrecută decât de importanţa lor politică.! Această 
paradoxală dualitate a numelor de străzi - prezenţa lor pe 
cât de ubicuă pe atât de comună și naturală în cotidianul 
vieții urbane, respectiv instrumentalitatea lor ideologică 
în construirea politică a unei geografii identitare şi a unui 
spațiu al memoriei colective - este trăsătura care i-a 
intrigat pe cercetătorii toponimiei urbane. Geografii 
umani, istoricii și sociologii care s-au aplecat asupra 
nomenclatoarelor urbane au pus în lumină puterea 
politică a denumirilor de străzi ca simboluri ale puterii și 
„locuri ale memoriei.”2 Într-adevăr, sistemele de denomi- 
nație stradală înscriu în spaţiul urban etosul axiologico- 
normativ al unei societăți, materializând astfel în teri- 
toriu constelația de credințe, valori și reguli promovate în 
cadrul unui regim politic. 

Odată cu desemnarea unor denumiri stradale come- 
morative, spațiul public devine impregnat cu naraţiuni 
istorice care relatează versiunea oficială a istoriei. Alături 
de instalarea unor alte însemne ale puterii precum 
înălțarea de statui, memorialuri și clădiri monumentale, 
denumirile de străzi servesc unei finalități politice 
concrete, aceea de legitimare a ordinii sociale curente. 
Puterea, pe cât de discretă, pe atât de eficientă a 
denumirilor stradale comemorative constă, așadar, în 

capacitatea lor de a „intersecta structurile ideologice 
hegemonice cu practicile spaţiale ale vieţii de zi cu zi” și de 
a infiltra, prin aceasta, într-o manieră insidioasă, simbolu- 
rile puterii în „lumea vieţii cotidiene” (Lebenswelt).3 

Pe măsură ce se înmulțeau studiile care puneau în 
lumină semnificaţiile politice ale numelor de locuri într-o 
varietate de contexte socio-culturale și geopolitice - de la 
construirea statului naţional și decolonizare la transfor- 
mările politice petrecute în regimurile postautoritare - 
cercetarea toponimiei a suferit o renovare intelectuală 
majoră.+ Până la articularea unui domeniu interdisciplinar 
de studiu cunoscut sub titulatura de „studiul critic al 
toponimiei” (critical toponymic studies), cercetarea clasică 
în toponomastică s-a desfășurat pentru o vreme îndelun- 
gată în cadrele disciplinare ale onomasticii, ca știință 
generală a numelor proprii. Aici, în această „ramură 
marginală” a lingvisticii, descrisă în termeni condescen- 
denţi ca fiind un „orfan academic,'5 cercetările asupra 
toponimiei au constituit apanajul cvasi-exclusiv al filologi- 
lor interesați de originea și semnificația lingvistică a 
denumirilor de locuri. Pasiunea pentru „etimologizarea 
filologică” a toponimiei specifice acestei perspective 
lingvistice era dublată de zelul de anticar manifestat de 
către practicanţii săi, dornici să culeagă denumirile de 
locuri și să le sistematizeze în compilaţii enciclopedice ca 
premisă pentru standardizarea utilizării acestora. Carac- 
terizarea, trebuie să recunoaștem că nu tocmai flatantă, 
făcută la adresa literaturii de profil din lumea academică 
occidentală, își păstrează încă valabilitatea pentru 
mare parte din cercetările realizate în toponomastica 
românească. 

Începând cu anii 1990 pot fi identificate primele 
semnalmente ale „turnurii critice” din studiul toponimiei. 
Lucrări apărute în această perioadă au problematizat 
presupusa inocență politică a toponimiei pe care au 

susținut-o tacit cercetările din tradiţia clasică tributară 
lingvisticii, alături de empirismul naiv promovat în 
colecționarea nesăbuită de nume de locuri. Noul val de 
literatură academică aparținând toponomasticii critice 
şi-a întemeiat demersul pe premisa că actul de a numi un 
loc este un fapt inerent politic, iar numele însele sunt 
expresii ale „puterii de a nomina.”8 În faţa acestei revelații 
a puterii politice conţinute de sistemele de denominare 
geografică, sarcina analitică și miza epistemică au devenit 
cartografierea relaţiilor de putere care subîntind numele 
de locuri în general și practicile socio-lingvistice de 
numire a spaţiului în special. 

În contextul acestei reconfigurări a studiului 
toponimiei dintr-o perspectivă critică centrată pe înţele- 
gerea politicilor din spatele denumirilor de locuri, atenția 
cercetătorilor s-a orientat asupra nomenclatoarelor 
urbane și, cu precădere analitică, în direcția redenumirilor 
străzilor survenite ca urmare a schimbării de regim politic. 
Numele de străzi au fost intens conceptualizate ca mijloace 
toponimice și dispozitive semiotice de politizare a 
spațiului public cu valorile ideologice, simbolurile cultu- 
rale și memoriile istorice care alcătuiesc infrastructura 
simbolică a regimurilor politice. Cercetătorii care au 
articulat paradigma „semioticii politice” în studierea topo- 
nimiei urbane au deosebit funcția primară, pragmatică și 
denotativă a denumirilor de străzi, aceea de a individualiza 
unitățile geografice, de a facilita orientarea în labirintul 
stradal și de a eficientiza gestionarea administrativă a 
spațiului de funcţia secundară, simbolică și conotativă, 
constând în semnificarea teritoriului urban prin 
inscripționarea acestuia cu codul cultural-politic caracte- 
ristic ordinii sociale existente.? 

Această distincţie funcţională este crucială în 
„semiotica politică” a denumirilor stradale, exemplificată 
cel mai fidel în lucrările lui Maoz Azaryahu, care își propun 

să citească interpretativ scrierile și rescrierile nomencla- 
torului urban ca pe un text în care sunt înscrise semnificații 
culturale, istorice și politice.10 Nomenclatoarele urbane 
sunt văzute ca fiind expresiile unor „regimuri de 
inscripționare spaţială” prin care autorităţile politice 
conturează „geografii ale memoriei” sau, într-o formulare 
sinonimică, „teritorii memoriale.”1! Cercetătorii toponimiei 
urbane au privilegiat o perspectivă centrată pe documen- 
tarea redenumirilor de străzi efectuate cu precădere în 
contextul schimbărilor de regim politic. Drept urmare, în 
imaginarul metaforic al studiilor de toponomastică critică 
s-a conturat analogia nomenclatorului stradal cu un 
„palimpsest” urban. Pe aceste coordonate conceptuale, 
cercetătorii au încercat, prin utilizarea unor abordări 
longitudinale, să scoată la lumină multiplele straturi 
toponimice inscripționate, șterse și reinscripţionate în 
decursul timpului.12 

Studiul de față se situează în siajul acestui curent 
critic din studiul toponomastic al urbanonimelor. Concep- 
tualizând denumirile străzilor ca importante simboluri 
culturale care reprezintă iconografia ideologică a unui 
regim politic materializată în spaţiul urban, lucrarea de 
față se inspiră din perspectiva „semioticii politice” și își 
propune să examineze printr-o analiză cantitativă schim- 
barea nomenclatorului stradal în România postsocialistă. 
Studiul începe prin discutarea relaţiei dintre toponimie și 
politică, analizată în contextul istoric al procesului de 
modernizare care a cuprins societățile europene. Secțiunea 
următoare detaliază abordarea metodologică și specifică 
sursele datelor empirice folosite în cercetarea de față 
pentru analizarea amplorii schimbării denumirilor 
stradale din orașele românești după prăbușirea regimului 
comunist. Analiza statistică a datelor va permite, pe lângă 
stabilirea procentului revizuirii toponimiei în postsocia- 
lism, și identificarea variaţiei acestui procent în funcție de 
regiunea istorică a ţării. 

Politicile toponimiei urbane în perspectivă istorică 


Denumirile stradale comemorative, alături de cele care 
celebrează etosul ideologic și pe protagoniștii eroici ai unui 
regim politic, au devenit începând cu secolul al XIX-lea o 
„caracteristică fundamentală a culturii politice moderne.”13 
Nomenclatoarele urbane ale orașelor premoderne con- 
semnau denumiri apolitice ale străzilor, ale căror 
semnificații erau specifice topografiei și istoriei locale. 
Spre exemplu, în burgurile medievale transilvănene, 
străzile purtau denumiri modelate după „particularităţile 
fizico-geografice” ale orașului, precum Burggasse (Strada 
Cetăţii) și Breiter Bach (Pârâul lat) în Kronstadt (Brașov) 
sau Hundsriicken (Spinarea câinelui) și Nonnengasse 
(Uliţa călugărițelor) în Hermannstadt (Sibiu).1+ Abia după 
Compromisul dualist din 1867 și înființarea Imperiului 
austro-ungar orașele din Transilvania încep să își 
redenumească străzile prin introducerea unor denumiri 
omagiale la adresa figurilor imperiale și a notabilităților 
locale (Sibiul în 1872, Braşovul mai târziu, în 1887).: 
Prima politizare a toponimiei stradale s-a petrecut 
în Franţa, ca parte a proiectului ambițios de reconstrucție 
urbană a capitalei inițiat de regele Henric al IV-lea (1553- 
1610). Prin botezarea unor artere cu denumiri omagiale 
după membri ai familiei regale și simboluri ale monarhiei 
(Rue Monsieur-le-Prince, Place des Victoires), pe străzile 
Parisului a fost introdus „sistemul onorific de nomencla- 
tură."16 Revoluţia franceză a fost cea care așezat însă placa 
turnantă către politizarea nomenclatoarelor stradale din 
orașele europene. În 1794, Adunarea Naţională (Assemblge 
Nationale) a adoptat propunerile avansate în raportul 
întocmit de Abbe Gregoire care recomandau revizuirea 
denumirilor stradale, astfel încât acestea să fie „scurte, 
inteligibile, eufonice şi adecvate.”!7 În același timp, pe 
lângă eficiența pragmatică, noile denumiri trebuiau să fie 

și „corecte din punct de vedere moral,” în sensul de a cons- 
titui „o lecţie” politică desprinsă din pedagogia națională a 
republicii.18 Succesiunea de schimbări a regimului de 
guvernământ a instituționalizat redenumirile nomencla- 
toarelor stradale ca pe un veritabil „ritual al revoluţiei,” dar 
și al restauraţiei, el însuși parte a unor mult mai ample 
„revoluţii mnemonice” menite să realinieze trecutul în 
acord cu imperativele politice ale statu quo-ului.!? 

În momentul instituirii Uniunii Sovietice, nomencla- 
toarele urbane ale tuturor capitalelor și marilor orașe 
europene suferiseră deja tranziția de la denumiri 
vernaculare, descriptive și neutre din punct de vedere 
politic la paradigma odonimelor onorifice și politizate 
(Berlinul în 1813, când denumirile stradale au fost 
declarate ca fiind proprietatea statului prusac; Helsinki în 
1820, în contextul reconstruirii urbane ce a urmat 
incendiului care a pustiit orașul în 1808; Bucureștiul abia 
în 1878, după victoria repurtată în Războiul de 
Independenţă).20 Pe acest fundal, Revoluţia bolșevică a 
însemnat o revoluție toponimică de maximă anvergură 
istorică. „Nicăieri în lume nomenclatura geografică nu a 
fost transformată atât de profund,” conclude un cercetător 
care a studiat schimbările denumirilor de orașe de pe 
cuprinsul Uniunii Sovietice.21 Alți cercetători au subliniat 
faptul că „încă de la începutul său, regimul sovietic a 
politizat denumirile geografice - numele de orașe, străzi, 
întreprinderi industriale și a altor entități - chiar și a 
denumirilor de munți și insule. Politizarea toponimiei a 
fost o componentă integrală a politizării mai ample a 
întregii societăți  sovietice.'22 Unii cercetători au 
interpretat  sovietizarea sistemului de  denominaţie 
spaţială ca parte a „curentelor iconoclastice” dezlănţuite 
de Revoluţia bolșevică și care s-au făcut responsabile de 
producerea unui adevărat „toponomicid."23 

În fosta capitală Petrograd, din 1917 până la 
redenumirea ei ca Leningrad la câteva zile după moartea 

liderului sovietic la 21 ianuarie 1924, mai mult de o treime 
din cele 1.500 de nume de străzi au fost schimbate.24 
Pentru noua capitală, Moscova, sunt disponibile date mai 
detaliate, care permit surprinderea fluxului și refluxului 
procesului de redenumire a străzilor pe durata întregii 
vieți a regimului sovietic. Datele sistematizate în Tabelul 1 
de mai jos arată cum apexul acestei dinamici a fost atins în 
1922, când au fost redenumite 202 străzi moscovite. După 
acest moment, furia revoluționară a schimbării toponimiei 
urbane s-a potolit, fiind însă din nou aprinsă ca parte a 
procesului destalinizării (în anii 1964-1965 au fost 
redenumite 290 de străzi). Toate aceste ample restructu- 
rări ale toponimiei sovietice nu erau „pură magie verbală,” 
așa cum le etichetează Elena Hellberg-Hirn, sau simple 
ritualuri politice baptismale înrădăcinate în superstiția că 
„un nume nou ajută la exorcizarea vechilor rele și va aduce 
viitorul radios mai aproape.'25 Dimpotrivă, ele trebuie 
interpretate ca instrumente puternice utilizate în 
producerea culturală a spaţiului și construirea politică a 
teritoriului sovietic. 


Tabelul 1. Dinamica redenumirilor străzilor în Moscova, 
1900-198026 








Anii Numărul de redenumiri 
1900-1917 11 (per annum) 
1918-1921 14 (p.a.) 
1922 202 

1929-1935 12 (p.a.) 
1936-1952 5 (p.a.) 
1964 156 

1965 134 

1968 33 

1969 2 

1970-1980 5 (p.a.) 

În Europa Centrală și de Est, regimurile socialiste 
care au fost instalate la sfârșitul celui de-al Doilea Război 
Mondial au replicat la scară națională nu doar politicile 
sovietice din domeniul economiei și culturii, ci și pe cele 
ce vizau transformările toponimice. În România, după 
abolirea monarhiei și instituirea republicii populare pe 
30 decembrie 1947, noul regim socialist a recurs imediat 
la ample schimbări ale sistemului de denominaţie 
spațială. Ca sediu al puterii de stat și centru administrativ, 
capitala țării s-a aflat în punctul focal al acestor revizuiri. 
Repetând ce s-a petrecut în „Moscova roșie” de după 
Revoluţia bolșevică, până în 1948, nomenclatorul stradal 
al Bucureștiului a înregistrat 150 de redenumiri, la care 
trebuie adăugate multe ale nume de instituţii publice și 
de stat (școli, spitale, teatre), fabrici și stadioane.27 Nici 
chiar unități aparent triviale, precum piețele agroali- 
mentare și brutăriile de cartier nu au fost cruțate de zelul 
rectificator al noilor autorități. 

Revoluţia toponimică socialistă nu s-a restrâns doar 
la capitală și s-a desfășurat la nivelul întregului teritoriul al 
țării. În Sibiu, spre exemplu, în 1947 autorităţile locale au 
schimbat numele a 120 dintre cele 299 de străzi existente 
ale orașului, iar anul următor a adus un al doilea val 
cuprinzând 153 de redenumiri (46 dintre acestea tocmai 
ce fuseseră făcute în 1947). Per total, aproape două treimi 
din nomenclatorul stradal al orașului a fost redenumit 
(62,2%) (spre comparaţie, după unirea Transilvaniei cu 
România până la 1947, în Sibiu au fost redenumite 32 
dintre cele 167 de străzi preexistente, reprezentând 19,16 
la sută).28 Restructurări similare au afectat nomencla- 
toarele stradale ale tuturor orașelor, a căror identitate 
urbană a fost astfel puternic sovietizată. Denumirile 
ideologilor și liderilor comuniști (Marx, Engels, Lenin, 
Stalin), panteonul eroilor mișcării muncitorești (Vasile 
Roaită, Ilie Pintilie), calendarul politic al Uniunii Sovietice și 
al Republicii Populare Române (7 Noiembrie, 30 

Decembrie), precum și valorile politice ale noii orânduiri 
sociale (republica populară, egalitatea, proletariatul) au 
devenit noul vocabular toponimic înscris în nomencla- 
toarele stradale ale orașelor românești. In extremis, 
identitatea urbană a unor localități a fost complet 
desfigurată, cum a fost cazul Brașovului, care între 1950 și 
1960 a purtat denumirea de Orașul Stalin.29 

Moartea lui Stalin din 1953 și denunțarea cultului 
personalității cu ocazia celui de-al XX-lea Congres al 
Partidului Comunist al Uniunii Sovietice din 1956 pe plan 
extern, respectiv distanțarea României de Moscova și 
reaproprierea ideologiei naţionale începând cu mijlocul 
anilor 1960, augmentată către un etnonaționalism comu- 
nist după tezele din iulie 1971 emise de Nicolae Ceaușescu 
pe plan intern s-au repercutat și asupra toponimiei 
urbane.* Ca urmare a acestor evoluţii, sistemele de 
denominare urbană au suferit o re-naţionalizare, care a 
coincis cu de-sovietizarea acestora. Astfel, în Uniunea 
Sovietică, Stalin a dispărut din denumirile străzilor (dar și 
a orașelor, clădirilor, canalelor, peninsulelor și munţilor) 
după ce guvernul sovietic a adoptat un decret în acest sens 
în 1961.31 În Republica Socialistă România, simbolurile 
care glorificau Uniunea Sovietică și perioada stalinistă au 
fost epurate până la sfârşitul anilor 1970. Ele au fost 
înlocuite cu figuri desprinse din istoria românilor, care, 
precum Tudor Vladimirescu și Nicolae Bălcescu, 
întruchipau dublul ideal de independenţă naţională și 
dreptate socială (în Sibiu, spre exemplu, artera centrală a 
orașului și-a schimbat denumirea din Strada 1. V. Stalin în 
Strada Nicolae Bălcescu în anul 1970).32 


Abordarea metodologică și datele empirice 


Capitolele precedente au trasat în linii mari direcţiile 
teoretice și fundalul istoric pe care ne propunem să 

analizăm transformările din toponimia urbană petrecute 
în România postsocialistă. În pofida contribuţiilor 
valoroase aduse la înțelegerea politicilor denumirilor 
stradale, literatura academică existentă în domeniul 
toponomasticii critice este caracterizată însă de o serie de 
limitări pe care dorim să le depășim prin contribuţia de 
față. În primul rând, cele mai multe cercetări constituie 
studii de caz particulare în care sunt analizate 
transformările toponimiei urbane dintr-un singur oraș 
(Berlinul în cercetările lui Maoz Azaryahu, Bucureștiul în 
cele ale lui Duncan Light și colaboratorii, Budapesta în 
studiile Emiliei Palonen, Moscova în cele ale lui Graeme 
Gill).32 În al doilea rând, după cum o arată și enumerarea 
de mai sus, cercetările asupra schimbărilor denumirilor 
stradale din Europa Centrală și de Est de după prăbușirea 
comunismului s-au focalizat de regulă asupra orașelor 
capitală, pierzând din vedere ce s-a petrecut în restul 
teritoriului.34 În al treilea rând, cu puţine excepții, lipsesc 
abordările comparativiste.35 În fine, în al patrulea rând, 
cercetătorii și-au limitat anvergura demersurilor lor 
analitice nu doar la selectarea unei singure localități (de 
regulă orașul capitală), dar studiile acestora au fost 
restrânse la analizarea unui eșantion alcătuit din străzile 
localizate în centrele istorice, și nu au cuprins întregul 
nomenclator stradal al orașului. 

În contrast cu această abordare standard consacrată 
în literatura de specialitate din câmpul de studiu critic al 
toponimiei, lucrarea de față este întemeiată pe o colecție 
exhaustivă de date cuprinzând totalitatea denumirilor 
stradale și a redenumirilor făcute la nivel național. Plecând 
de la aceste premise, lucrarea de față urmărește două 
obiective de cercetare aflate într-o relație de strânsă 
interdependenţă. În primul rând, studiul își propune: (1) să 
identifice anvergura revizuirii nomenclaturii stradale în 
orașele românești din perioada transformărilor 

postsocialiste. Mai exact, ceea ce urmărim să stabilim 
printr-o cercetare cantitativă fundamentată statistic este 
procentul redenumirilor stradale realizate după schimba- 
rea de regim petrecută în decembrie 1989; şi (2) al doilea 
obiectiv asumat în cadrul acestei lucrări vizează spaţialita- 
tea revizuirii denumirilor de străzi în perioada postsocia- 
listă. Urmărim, așadar, să identificăm structura spaţială a 
transformării toponimiei urbane. Acest obiectiv secund va 
fi explorat după cum urmează: (2a) prin cartografierea 
revizuirii toponimiei postsocialiste la nivel naţional; şi (2b) 
reprezentarea vizuală a redenumirilor stradale va fi 
aprofundată, mai apoi, printr-o analiză statistică a diferen- 
țelor existente între principalele regiuni istorice ale ţării. 
Pentru acestea, au fost obţinute informații exhaustive 
provenite din documente oficiale solicitate de la multiple 
instituţii publice (Prefecturi, Consilii Judeţene, Consilii 
Locale) referitoare la: (a) nomenclatoarele stradale ale 
tuturor celor 260 de localități din România care aveau 
statut urban în 1989; (b) străzile nou înființate după 
1989, care au fost identificate și excluse din analiză; 
respectiv (c) străzile redenumite după schimbarea de 
regim. Informaţiile astfel obținute au fost sistematizate 
într-o bază de date integrată care conţine toate 
denumirile de străzi existente în orașele românești la 
nivelul anului 1989 şi care aveau acest statut înainte de 
schimbarea regimului comunist (N = 37.080). Cifra 
respectivă a fost obținută prin eliminarea celor 9.362 de 
străzi înființate după 1989 sau care, deși existente fizic în 
perioada socialistă, au fost denumite după această dată. 


Anvergura transformării toponimiei urbane 
în România postsocialistă 


Din totalul de 37.080 de străzi existente în nomenclatorul 
urban al României socialiste la nivelul anului 1989, după 

schimbarea de regim politic au fost redenumite 4.578 de 
străzi. Pe baza acestor cifre absolute, putem stabili 
procentul revizuirii toponimiei urbane în România 
postsocialistă la 12,35 la sută. Întrucât studiul de față este 
primul de acest gen care și-a propus să cuantifice 
procentajul redenumirilor stradale postsocialiste la 
nivelul întregului nomenclator urban național, în 
literatura de specialitate nu sunt disponibile rezultate 
similare pentru alte țări din Europa Centrală și de Est care 
să permită comparații relevante. În lipsa unor astfel de 
repere, procentul de 12,35 la sută calculat pentru cazul 
României nu poate fi evaluat prin plasarea lui într-un 
context comparativ și raportat la alte procentaje 
naţionale. În aceste circumstanţe, evaluarea anvergurii 
transformării toponimiei urbane în România postsocia- 
listă se dovedește o sarcină dificil de realizat. 

La prima vedere, procentul de doisprezece la sută 
apare ca neimpresionant. În medie, la nivel naţional, 
puțin mai mult de o stradă din zece a fost redenumită 
după schimbarea regimului comunist. După cum vom 
vedea într-una din secțiunile următoare, au existat însă 
variații semnificative între regiunile istorice și mai ales 
între orașele țării. Procentul redenumirilor trebuie de 
asemenea situat în perspectivă istorică și analizat în 
contextul turnurii către naționalism efectuată de regimul 
comunist românesc începând cu mijlocul anilor 1960. 
Drept consecință a reaproprierii identității naţionale, 
care a fost reprimată brutal în cadrul politicilor culturale 
implementate în deceniul de după preluarea puterii, 
nomenclatoarele stradale, alături de denumirile altor 
instituţii şi locuri publice, au fost re-naționalizate.36 
Această operaţiune a presupus, după cum am afirmat 
deja, înlăturarea celor mai stridente simboluri sovietice 
și decomemorarea lui Stalin și a Armatei Roșii din 
nomenclatoarele urbane. Această înlăturare în masă a 

denumirilor staliniste a făcut ca disponibilul toponimic 
revizuibil după 1989 să fie semnificativ mai redus, fapt ce 
explică parţial amploarea modestă a schimbării 
denumirilor stradale din perioada postsocialistă. 

Din păcate, nu dispunem de date la nivel naţional 
care să ne permită să comparăm anvergura transformării 
toponimiei urbane din timpul regimului comunist cu 
amploarea redenumirilor de după 1989. În faţa imposibi- 
lității realizării unei astfel de comparații longitudinale 
macroscopice (nomenclatoare stradale la nivel naţional), 
suntem nevoiți să ne consolăm cu analize microscopice 
(nomenclatoare stradale la nivel de oraș), pentru care 
dispunem de date empirice. În Sibiu, cotitura naționalistă 
începută în anii 1960 a antrenat redenumirea a 24,41 la 
sută din nomenclatorul stradal (104 din cele 426 de străzi 
pre-existente). Denumirile de străzi care îi omagiau pe 
lideri sovietici precum I.V. Stalin, Mareșalul B.I. Malinovski, 
AA. Jdanov, V.M. Molotov sau A. Vâșinski, militanți 
comuniști români cum au fost |. C. Frimu, Filimon Sârbu 
sau Ștefan Gheorghiu, alături de alte simboluri ale Uniunii 
Sovietice (P-ţa 7 Noemvrie, Calea Armata Roșie) au fost 
înlăturate din toponimia urbană. Spre comparaţie, după 
1989 în Sibiu au fost redenumite puţin peste zece la sută 
din străzi.2? Ultimele simboluri ale Uniunii Sovietice 
(Strada Moscova, Strada Yalta, Strada Sevastopol, Strada 
V.I. Lenin) au fost epurate alături de elementele identi- 
ficatoare ale vechiului regim comunist (Blv. 23 August 
redenumit după Avram lancu, P-ţei 6 Martie i-a fost 
restituită vechea denumire de P-ța Mică, Strada Gh. 
Gheorghiu-Dej a fost rebotezată după Generalul Vasile 
Milea, sinucis în timpul Revoluţiei din 1989). Cu precauţia 
de rigoare, datele longitudinale existente pentru Sibiu pot 
fi interpretate într-o cheie mai largă, ca sugerând o mai 
mare anvergură a transformării toponimiei urbane intra- 
socialiste comparativ cu cea postsocialistă. 

Dacă la fel stau lucrurile și la nivel național, atunci 
teza redenumirii străzilor în urma schimbării de regim 
politic ca „ritual al revoluţiei” trebuie serios reconsiderată 
iar premisele sale teoretice substanţial revizuite. În mai 
mare măsură decât transformările toponimiei stradale în 
România postsocialistă, ceea ce impresionează este fondul 
masiv de denumiri care au rămas neschimbate. Fenomenul 
a fost observat pe larg în țările din Europa Centrală și de 
Est, unde a fost discutat ca parte a categoriei mai ample a 
„rămășițelor spaţiale” (leftover landscapes) moştenite de 
orașele postsocialiste.38 Mai concret, alți cercetători au 
teoretizat fenomenul prin conceptul de „toponimie 
reziduală,” arătând limitele autorităților politice de a epura 
întregul nomenclator.3? Incapacităţile de ordin adminis- 
trativ și logistic, la care se adaugă costurile financiare, 
priorităţile politice și rezistența populaţiei favorizează 
„continuitatea toponimică” a vechilor denumiri. Acestea 
continuă să existe fie prin supraviețuirea lor în noul regim 
(de exemplu, străzile numite după Vasile Roaită din 
Voluntari și Jilava au rămas neschimbate), fie prin plăcuţe 
cu vechile nume de străzi uitate instalate sub cele noi. 
În cazul P-ţei Moghioroş din București - numită astfel după 
moartea liderului comunist în 1969 și al cărei nume a fost 
schimbat în Piața Drumul Taberei - o cercetare empirică a 
concluzionat că majoritatea localnicilor (inclusiv categoria 
tinerilor) continuă să se raporteze la ea prin prisma 
vechiului său nume de Piaţa Moghioroş.*0 

Economia transformărilor toponimiei urbane în 
România postsocialistă este caracterizată de mai mult 
decât de aspectele cantitative pe care le-am explorat 
anterior. La fel de important precum răspunsul la 
întrebarea „cât s-a schimbat?” este și lămurirea chestiunii 
„ce s-a schimbat?” Tabelul 2 detaliază, printr-o analiză 
categorială, un răspuns la această întrebare calitativă. 

În vederea realizării acestei analize, datele au fost prelu- 
crate prin codarea fiecărei observaţii empirice (denumire 
stradală) într-una din cele șapte categorii: (1) denumiri 
eponime sau nume personale; (2) date istorice; (3) eveni- 
mente istorice; (4) locuri istorice; (5) valori politice; 
(6) repere geografice cu conotaţii politice; respectiv 
(7) alte denumiri (neutre, descriptive). Primele patru pot fi 
grupate în categoria mai amplă a „denumirilor comemo- 
rative” (1-4), iar împreună cu „valori politice” și „repere 
geografice” alcătuiesc clasa și mai cuprinzătoare a „denu- 
mirilor politizate” (1-6). În schimb, denumirile descriptive 
și neutre constituie clasa „denumirile apolitice” (7). 

Ceea ce reiese din Tabelul 2 este că procentul 
redenumirilor stradale variază semnificativ în funcţie de 
categoria nominală. În timp ce denumirile apolitice au fost 
afectate de redenumiri într-un procent de 8,35 la sută, 
denumirile politizate au suferit modificări în proporţie 
dublă, de 18,26 la sută (2.729 redenumite dintr-un total de 
14.944). La nivelul categoriei „denumiri stradale comemo- 
rative,” procentul schimbărilor toponimice înregistrează 
valoarea de 16,56 la sută (2.007 redenumiri din totalul de 
12.119). Cele mai vulnerabile nume de străzi în fața rede- 
numirii postsocialiste sunt acelea care au inscripționat în 
spațiul urban calendarul politic al fostului regim prin 
comemorarea unor date istorice (63,12%). Străzile care 
memorializau revoluția bolșevică (7 Noiembrie 1917), 
întoarcerea armelor (23 August 1944) sau primul guvern 
comunist condus de Dr. Petru Groza (6 Martie 1945) au 
fost aproape fără excepţie înlăturate din nomenclatoarele 
stradale, din cauza asocierii directe și explicite cu regimul 
comunist. În această ierarhie a fragilității toponimice 
urmează denumirile care indicau repere geografice cu 
conotaţii politice (30,77%), multe dintre acestea 
desemnând localităţi din fosta Uniune Sovietică (de 
exemplu, Str. Moscova, Str. Kiev). Străzile care celebrau 

valori social-politice și, prin aceasta, instituționalizau în 
spațiul urban etosul ideologic al orânduirii socialiste (de 
exemplu, B-dul. R. S. R., Str. Egalităţii) au fost de asemenea 
ținte predilecte ale schimbării toponimice (24,62%). 

Denumirile eponime conținând nume personale (de 
exemplu, Str. Mihai Eminescu) și cele care comemorau 
evenimente istorice (Str. Reconstrucţiei) au înregistrat 
procente mai ridicate în privința redenumirilor postsocia- 
liste în raport cu denumirile neutre (11,49%, respectiv 
11,48% în comparaţie cu 8,35%). însă diferenţele 
procentuale dintre aceste categorii sunt mai curând de 
nuanță şi nu reprezintă discrepanțe majore. Un caz cu totul 
particular îl reprezintă însă categoria denumirilor stradale 
care comemorau locuri istorice (de exemplu, B-dul Oituz, 
Str. Rovine), în rândul căreia procentul redenumirilor este 
mai redus decât în categoria denumirilor apolitice (6,97%). 
Ceea ce explică dimensiunea modestă a redenumirilor 
stradale din aceste trei categorii este, pe de o parte, 
ambiguitatea hermeneutică a multor astfel de denumiri, iar 
pe de altă parte, epurarea selectivă centrată doar pe denu- 
mirile strident comuniste. Denumirile eponime după eroi 
naționali desprinși din trecutul istoric al ţării (de exemplu, 
Ștefan cel Mare, Mihai Viteazul, Tudor Vladimirescu, 
Nicolae Bălcescu etc.), care au fost reatribuite ca urmare a 
turnurii naționaliste a regimului comunist, au fost păstrate 
neschimbate. Similară a fost și soarta numelor de străzi 
care comemorau evenimentele și locurile istorice din 
trecutul militar al românilor de până la cel de-al Doilea 
Război Mondial. Începând cu 1990, au fost redenumite doar 
străzile care omagiau personalităţi și simboluri explicit 
comuniste (de exemplu, Lenin, Dr. Petru Groza, Gheorghe 
Gheorghiu Dej, Vasile Roaită; străzile numite „Griviţa 
Roșie,” în amintirea grevelor din 1933 de la Atelierele CER 
Grivița, au fost redenumite în „Grivița,” după bătălia din 
cadrul Războiului de Independenţă din 1877). 

Cartografierea schimbării toponimiei urbane 
românești după 1989 


Ca orice indicator sintetic, procentajul revizuirii 
toponimiei urbane în postsocialism la nivel național de 
12,35 la sută se dovedește a fi pe cât pe revelator, pe atât 
de înșelător. Aceasta deoarece în spatele său se ascunde o 
variaţie regională surprinzătoare, după cum o ilustrează 
Figura 1. Harta de mai jos a fost creată cu ajutorul unui 
software GIS (Geographic Information System) de carto- 
grafiere şi analiză a datelor spaţiale (Esri ArcGIS vers. 
10.6). Imaginea a fost generată folosind funcția de 
interpolare a datelor de tip punct (în cazul nostru, procen- 
tul redenumirilor stradale după căderea regimului 
comunist la nivelul fiecărui oraș). Metoda utilizată a fost 
Ponderarea Distanţei Inverse (IDW), ceea ce înseamnă că 
influenţa valorilor punctelor cunoscute asupra celor necu- 
noscute scade pe măsură ce creşte distanţa dintre ele. 


Figura 1. Harta schimbărilor denumirilor stradale 
în România postsocialistă 

Sursa: calcule proprii 

Prima impresie lăsată de scrutarea acestei 
reprezentări vizuale este eterogenitatea schimbării 
toponimiei stradale la nivel național. În locul unei imagini 
omogene, ceea ce reiese din această analiză a datelor 
spațiale este un tipar mozaical care indică natura 
caleidoscopică a redenumirilor de străzi în orașele din 
România postsocialistă. Procentul revizuirii toponimice 
variază de la peste 50 la sută în localități precum Valea lui 
Mihai (75,9%), Salonta (68,8%), Târgoviște (53,6%), Baia 
de Aramă (52,9%) şi Zimnicea (50,0%) la până la sub trei 
la sută în Sectorul 5 al Bucureștiului (2,8%), Codlea 
(2,4%) sau Luduş (1,0%). In extremis, în 19 localităţi care 
au obţinut statutul de oraș înainte de 1989 (marea 
majoritate în 1968) nu s-a înregistrat nicio redenumire în 
nomenclatorul stradal (de exemplu, Comarnic, Năvodari, 
Ovidiu, Slănic Moldova). Distribuţia procentuală a 
schimbărilor efectuate în nomenclatoarele orașelor 
româneşti după 1989 este redată în histograma din 
Figura 2 de mai jos. 


Figura 2. Histograma redenumirilor stradale 
în orașele din România postsocialistă (%) 

Abaterea standard are valoarea o = 11,46 - ceea ce 
indică o dispersie moderată a datelor în jurul mediei vu = 
13,26 (valoarea din urmă este media procentelor 
schimbării toponimiei urbane la nivel de localitate și 
trebuie deosebită de valoarea de 12,35 la sută menţionată 
anterior, care reprezintă procentul revizuirii denumirilor 
stradale la nivel de ţară). 

Cu totul surprinzător este procentul scăzut înregis- 
trat în București, de 6,35 la sută (294 străzi redenumite 
dintr-un total de 4.626 existente în 1989), care indică 
faptul că în capitala țării amploarea revizuirii denumirilor 
stradale a fost de două ori mai redusă decât pe plan 
național. Acest rezultat aruncă îndoială asupra tezei 
centralității transformării toponimice fundamentate pe 
premisa teoretică potrivit căreia orașele capitală, în 
virtutea importanţei strategice a acestora în sistemul 
administrativ și a funcţiei simbolice deţinute în iconografia 
națională, ar trebui să fie epicentrul politicilor de remode- 
lare urbană și toponimică.+?2 Rezultatele înregistrate cu 
privire la București se îndepărtează simţitor de aceste 
așteptări teoretice, a căror revizuire devine imperativă 
dacă examinăm ce s-a întâmplat în orașele provinciale din 
jurul capitalei. În reședințele unor judeţe apropiate, 
precum Dâmbovița și Teleorman, procentele redenu- 
mirilor stradale depășesc sau ajung în preajma valorii de 
cincizeci la sută (53,55% în Târgovişte, respectiv 46,15% 
în Alexandria). Alte procente ridicate au fost înregistrate în 
judeţul Călărași: în Olteniţa au fost redenumite 33,33 la 
sută din străzi, iar în Budești procentul este de sută la sută, 
în condiţiile în care toate cele șase străzi denumite cu 
ocazia atribuirii statutului de oraș în 1989 au fost imediat 
schimbate, iar abia în 1997 au fost atribuite denumiri 
pentru celelalte șaizeci de străzi ale orașului.43 

Caracterul eterogen al schimbării toponimiei 
urbane în România postsocialistă devine cu atât mai 

evident prin vizualizarea hărţii reprezentate în Figura 1 
în conjuncție cu datele statistice prezentate în Tabelul 3 
de mai jos. Este de notorietate dificultatea de a stabili 
delimitările regiunilor istorice ale ţării, acestea fiind 
separate de graniţe fluide care descriu o geografie mai 
curând simbolică decât teritorială. Cu toate acestea, în 
vederea sistematizării datelor spaţiale, am utilizat 
sistemul de categorisire consacrat în cercetările sociolo- 
gice asupra dezvoltării regionale realizate de către 
Dumitru Sandu. Testul Hi pătrat al lui Pearson a 
returnat o valoarea semnificativă statistic (2 = 452,482, 
df= 7, p < 0,001), ceea ce sugerează existenţa unor diferenţe 
statistice semnificative a procentelor de schimbare a 
denumirilor stradale între regiunile istorice ale României. 


Tabel 3. Distribuţia pe regiuni istorice a schimbărilor 
denumirilor stradale 














, Neschimbate  Redenumite Total 
Regiunea 
N % N % N % 

Banat 1.820 79,37 473 20,63 2.293 100 
Crişana- 3.126 83,27 628 16,73 3.754 100 
Maramureş 

Oltenia 2.426 85,15 423 14,85 2.849 100 
Moldova 5.327 86,46 834 13,54 6.161 100 
Transilvania 7.800 87,78 1,086 12,22 8.886 100 
Muntenia 5.650 89,64 653 10,36 6.303 100 
Dobrogea 1.985 92,58 159 7,42 2.144 100 
Bucureşti-llfov 4.381 93,41 309 6,59 4.690 100 
Total 32.515 87,69 4.565 12,31 37.080 100 





Sursa: calcule proprii 
Testul Hi pătrat: J2 = 452,482, df = 7, p < 0,001 


Per total, cel mai mare procent a fost înregistrat în 
vestul țării, Banatul fiind singura regiune în care acesta a 
depășit pragul de douăzeci la sută (20,63%). Faptul că 
Banatul ocupă prima poziție în acest clasament nu este 
deloc întâmplător, ţinând cont de geografia mișcărilor 

anticomuniste din iarna lui 1989, care au izbucnit în 
Timișoara pe data de 16 decembrie, de unde s-au extins în 
orașele dimprejur și mai apoi în toată ţara.45 În Lugoj, 
procentul redenumirilor a atins valoarea de 28,44 la sută, 
iar în Timişoara au fost redenumite 26,37 la sută din străzi. 
Pe lângă epurările denumirilor strident comuniste, 
operațiune care s-a petrecut în marea majoritate a 
orașelor țării, în Timișoara municipalitatea a luat măsuri 
deosebite pentru a memorializa revoluția anticomunistă și 
în special pe eroii săi. În acest sens, până în 1993, 
administraţia locală a redenumit peste cincizeci de artere 
ale orașului în onoarea martirilor anticomuniști. Decizia, 
salutată de către elita intelectuală a orașului ca un act 
necesar de recunoaștere simbolică a sacrificiului celor care 
şi-au pierdut viaţa pentru libertate, a fost însă contestată 
de către alte categorii de rezidenți (taximetriști, lucrători 
în livrări la domiciliu, operatori de turism) pe considerente 
pragmatice (confuzia generată prin redenumirea străzilor, 
absența legăturii dintre stradă și persoana comemorată, 
costurile implicate de schimbarea actelor de identitate).*7 

De asemenea, Crișana și Ținutul Secuiesc sunt alte 
două arealuri geografice care se diferențiază sub aspectul 
anvergurii transformării toponimiei urbane în post- 
socialism. În cele două judeţele din secuime procentele 
redenumirilor reprezintă 22,73 la sută pentru Harghita și 
15,40 în Covasna. În judeţul Bihor din regiunea Crişana, 
procentul atinge valoarea de 26,49 la sută. Procentele 
ridicate din aceste regiuni pot fi puse pe seama înfruntă- 
rilor etnice purtate asupra politicilor memoriei ipostaziate 
la nivelul nomenclatoarelor stradale. O serie de studii 
longitudinale asupra denumirilor stradale au documentat 
dimensiunea etnică prezentă în luptele pentru aproprierea 
simbolică a spaţiului urban. În Oradea (Nagyvărad), 
cercetătorii au arătat cum spaţiul public a fost succesiv 
etnicizat de către români și maghiari deopotrivă, pe 

măsură ce orașul și-a schimbat apartenenţa statală, prin 
redenumirea străzilor.+8 Un proces similar s-a desfășurat 
și în celelalte orașe multietnice din Transilvania (de 
exemplu, în Târgu Mureș, pentru care există o monografie 
în acest sens).*? Orașele din Tinutul Secuiesc, în care 
populația maghiară este majoritară și partidul etnic 
maghiar domină politica și administraţia locale, au fost 
scenele unor „bătălii toponimice” cu mize identitare care 
au fost tranșate în cele din urmă în instanță. Astfel au stat 
lucrurile în Sfântu Gheorghe (Sepsiszentgy5rgy), oraș în 
care consiliul local a hotărât în 2010 redenumirea a 38 de 
străzi, inclusiv a unui segment al arterei principale - Str. 
1 Decembrie 1918 - care devenea pe acel tronson Str. 
Pet6fi Sândor. Hotărârea consiliului a fost contestată în 
instanță, care în 2018 a decis revenirea la vechile 
denumiri. După cum am arătat într-o altă lucrare, aceste 
conflicte etnice asupra spațiului public sunt corelate cu o 
mai intensă activitate în ceea ce privește redenumirile 
stradale observabilă în orașele în care există comunități 
semnificative de maghiari.50 

La polul opus, cel mai puţin afectate de redenumiri au 
fost nomenclatoarele urbane din Dobrogea și Câmpia 
Bărăganului. În municipiul Constanţa, dintr-un total de 777 
de străzi, doar 50 au fost redenumite, ceea ce înseamnă un 
procent de 6,44 la sută, similar celui de 6,33 la sută 
caracteristic Bucureștiului. Celelalte patru regiuni istorice 
ale ţării (Transilvania, Oltenia, Muntenia și Moldova) au 
înregistrat procente ale revizuirii toponimice postsocialiste 
apropiate mediei naționale. Dincolo de similitudinile care le 
apropie, aceste regiuni se diferențiază semnificativ sub 
aspectul omogenităţii interne. În acest sens, harta din 
Figura 1 ilustrează o regiune a Moldovei hașurată în tonuri 
cromatice apropiate, ceea ce denotă omogenitatea regiunii 
din punctul de vedere al anvergurii schimbării toponimiei 
urbane. În schimb, Muntenia este caracterizată de o 

asimetrie pe axa nord-sud, cu un procent al redenumirilor 
semnificativ mai crescut în orașele dunărene comparativ cu 
cele din judeţele Prahova, Buzău și Brăila. Pe de altă parte, 
Transilvania și Oltenia prezintă o imagine eterogenă, cu 
contraste multiple între arealuri geografice. 

O imagine mai granulată a complicatelor raporturi 
de similitudini și diferenţe interregionale apare în urma 
realizării unor comparații multiple între regiunile istorice 
ale ţării în ceea ce privește procentajul redenumirilor 
stradale. Rezultatele unei astfel de analize sunt redate în 
Tabelul 4 de mai jos, în care fiecare regiune este 
comparată cu toate celelalte în vederea stabilirii 
diferenței procentuale, respectiv a semnificației statistice 
obținute ca urmare a realizării testului Hi pătrat. 

În coroborare cu datele spaţiale reprezentate în 
harta de la Figura 1 și cu statisticile prezentate în Tabelul 
3, matricea comparaţiilor interregionale din Tabelul 4 ne 
permite să stabilim cu mai mare precizie asemănările și 
deosebirile dintre regiunile istorice românești. În primul 
rând, rezultatele obținute confirmă caracterul excepţional 
al Banatului în raport cu toate celelalte regiuni, de care se 
diferențiază semnificativ statistic. În al doilea rând, 
București-llfov împreună cu Dobrogea formează un areal 
geografic unitar, al cărei procent scăzut al revizuirii 
toponimice postsocialiste îl particularizează față de restul 
regiunilor. Crișana-Maramureș, Moldova și Oltenia alcătu- 
iescun al treilea cluster, în timp ce Transilvania și Muntenia 
formează ultima pereche cu caracteristici similare. 

În ansamblu, ceea ce ne indică aceste date spaţiale 
este inconsistența teritorială a redenumirii nomencla- 
toarelor urbane în România postsocialistă. Caracterul 
caleidoscopic al revizuirii toponimiei stradale inițiate în 
urma prăbușirea orânduirii socialiste face imposibilă 
evidenţierea unui singur principiu director care să explice 
distribuţia spaţială a acestor redenumiri. 

Tabel 4. Comparaţii multiple ale procentului 
redenumirilor stradale între regiuni 





























Regiunea de Regiunea Diferenţa Valoarea 
referință comparativă interregională p 
(%) 

Banat București-llfov 14,04 0,0000  * 

Crişana-Maramureş 3,90 0,0000 ă 

Dobrogea 13,21 0,0000  * 

Moldova 7,09 0,0000  * 

Muntenia 10,27 0,0000 ă 

Oltenia 5,78 0,0000 * 

Transilvania 8,26 0,0000 i 

București-llfov Crișana-Maramureș —10,14 0,0000 * 
Dobrogea -0,83 0,1231 

Moldova -6,95 0,0000  * 

Muntenia -3,77 0,0000 i 

Oltenia -8,26 0,0000 * 

Transilvania -5,78 0,0000  * 

Crișana- Dobrogea 9,31 0,0000  * 
Maramureș Moldova 3,19 0,3142 

Muntenia 6,37 0,0000  * 
Oltenia 1,88 0,0137 

Transilvania 4,36 0,0000  * 

Dobrogea Moldova -6,12 0,0000  * 

Muntenia -2,94 0,0000  * 

Oltenia -7,43 0,0000 * 

Transilvania —4,95 0,0000  * 

Moldova Muntenia 3,18 0,0000  * 
Oltenia -1,31 0,0810 

Transilvania 1,17 0,0000 A 

Muntenia Oltenia —4,49 0,0003 & 
Transilvania -2,01 0,0154 
Oltenia Transilvania 2,48 0,0685 





Sursa: calcule proprii 

Notă: Semnificaţia statistică a valorii p, semnalată în tabel prin asterisc (*), este 
evaluată la un prag de semnificaţie ajustat a = 0,00179, calculat după efectuarea 
corecției Bonferonni (Otstandard = 0,05 / 28, reprezentând numărul de combinaţii 
posibile între cele opt regiuni). 

În schimb, poate fi indicat un set de factori în 
funcţie de care pare a fi structurat procesul de schimbare 
a denumirilor stradale pe teritoriul țării: 

(1) În primul rând, contrar așteptărilor, centralității 
capitalei în sistemul administrativ nu îi corespunde un 
nivel mai ridicat al schimbării toponimiei urbane. 
Dimpotrivă, Bucureștiul, în ciuda statutului său privilegiat 
de sediu al puterii de stat și centru simbolic în geografia 
politică a ţării, a suferit un procent relativ scăzut de 
redenumiri stradale. 

(2) Mai importantă decât centralitatea adminis- 
trativă este întâietatea revoluționară: aceasta este 
ilustrată în localitățile bănățene (Timișoara și Lugoj, 
ambele declarate „orașe martir”), care au memorializat 
Revoluţia din 1989 și pe martirii ei în spaţiul urban printr- 
o companie extinsă de redenumiri stradale. 

(3) În fine, tensiunile etnice şi lupta pentru 
aproprierea simbolică a spaţiului public prin etnicizarea 
și re-etnicizarea denumirilor stradale au făcut ca în 
orașele unde locuiesc comunităţi maghiare semnificative 
(în special în Ținutul Secuiesc), procentul revizuirii 
nomenclatoarelor urbane să fie semnificativ mai ridicat 
comparativ cu alte regiuni ale ţării. 


Concluzii 


Cele trei decenii scurse de la schimbarea regimului politic 
în România au înregistrat spectaculoase transformări 
postsocialiste. Tranziția la democraţie,  emergența 
capitalismului de piață și liberalizarea culturală nu pot 
escamota continuităţile structurale dintre cele două 
sisteme sociale care, chiar dacă sunt mult mai puţin 
vizibile, sunt cel puţin la fel de importante în economia 
politică a postsocialismului românesc.5t Aceeași ambiva- 
lență funciară a postsocialismului autohton existentă la 

nivelul societății mai ample este prezentă și în ceea ce 
priveşte toponimia urbană. 

Studiul de față a documentat această dualitate prin 
examinarea anvergurii cantitative şi a structurii spaţiale 
a transformării nomenclatoarelor stradale în orașele 
românești pe durata perioadei postsocialiste. Întemeiată 
empiric într-o bază de date exhaustivă, analiza de față a 
calculat procentul redenumirilor străzilor după prăbu- 
şirea regimului socialist la 12,35 la sută din totalul 
arterelor urbane din România. În spatele acestui procent 
se ascund însă variaţii regionale însemnate, care au putut 
fi evidenţiate printr-o analiză comparativă a acestor date 
toponimice. De asemenea, tehnologia GIS de mapare a 
datelor geospaţiale a permis cartografierea schimbărilor 
denumirilor de străzi și redarea diferențelor regionale 
într-o hartă a revizuirii toponimice postsocialiste. Ceea ce 
indică aceste informaţii este eterogenitatea teritorială a 
redenumirilor stradale care poate fi înțeleasă ca 
rezultatul unui complex set de factori, dintre care studiul 
de față a evidenţiat prioritatea revoluționară (în Banat și 
Timişoara în special), respectiv politicile etnice purtate la 
nivel local (în orașele din Ținutul Secuiesc și Crișana). 

În încheierea acestui studiu, ne propunem să 
lămurim o chestiune de adecvare conceptuală: în ce 
măsură este justificată sintagma „revoluţie toponimică” 
pentru descrierea transformărilor din nomenclatura 
urbană după 1989? Evenimentele din decembrie 1989 
care au culminat cu schimbarea regimului politic în 
România continuă să facă obiectul controverselor între 
susținătorii revoluţiei autentice și partizanii loviturii de 
stat orchestrate de membrii eșalonului secund ai nomen- 
claturii partidului comunist. Între cele două extreme 
puriste, conceptul telescopat de „loviluție” promite să 
ofere premisele unui compromis, prin înțelegerea 
schimbării de regim ca rezultatul unei mișcări social- 

politice în care revoluţia a fost hibridizată de lovitura de 
palat. În literatura academică, destrămarea regimurilor 
socialiste a fost teoretizată prin prisma conceptului de 
„revoluţie postmodernă.” Spre deosebire de revoluțiile 
clasice, mișcările care au prăbușit regimurile socialiste se 
particularizează prin absenţa elementelor charismatice și 
a năzuinţelor utopice ca propulsii ideologice.52 

Caracterul non-utopic al schimbării de regim 
politic este înscris și în maniera selectivă în care a fost 
rescrisă toponimia urbană prin redenumirea străzilor. 
Într-una dintre cele mai influente lucrări de sociologie a 
spațiului, Henri Lefebvre a punctat faptul că „o revoluţie 
care nu produce un spaţiu nou eșuează în a-și înfăptui 
întregul potenţial."53 Rezultatele obținute prin demersul 
de față, în speță amploarea modestă a revizuirii nomen- 
clatoarelor stradale, arată că regimul postsocialist în 
mare parte a eșuat în a construi politic un spaţiu care să 
îi reflecte valorile fundamentale. Ca urmare a restruc- 
turării sistemelor de denominație operate de către însuși 
regimul socialist în anii 1960, prin care denumirile 
sovietice au fost înlăturate cu simboluri naţionale, după 
1989 continuităţile au prevalat în raport cu schimbările 
toponimice. În baza acestor considerente, privite în 
perspectiva teoretică propusă de Maoz Azaryahu a 
redenumirilor stradale ca „ritual al revoluţiei,” cu câteva 
excepții, transformările toponimiei urbane din România 
postsocialistă pot fi văzute ca un ritual avortat al unei 
revoluţii contestate. 

Între autonomie profesională și constrângeri 
politice 


După ce i-a succedat lui Gheorghe Gheorghiu-Dej în 
martie 1965, Nicolae Ceaușescu a inițiat o politică de 
reorganizare a structurilor de partid și de stat. Aceasta a 
vizat consolidarea puterii sale prin promovarea 
propriilor susținători în pozițiile de conducere nou create 
de la nivel central și local. Una dintre componentele cheie 
ale acestei transformări a fost reforma „organizării 
administrative a teritoriului RSR.” Aceasta a fost decisă 
oficial la Conferința Naţională a Partidului Comunist 
Român din decembrie 1967 şi implementată printr-o lege 
din februarie 1968.1 După cum bine observa Michael 
Shafir, prin trecerea de la fostele 16 regiuni la 39 de 
judeţe reforma administrativă a mărit numărul de poziţii 
de conducere de la nivel teritorial. Astfel, Ceaușescu a 
putut răsplăti sau alimenta fidelitatea unei părți 
importante a nomenclaturii.? 

Reorganizarea teritorial-administrativă a fost doar 
începutul unui amplu set de politici care au vizat 
restructurarea spațiului ca parte a proiectului ceaușist de 
remodelare a țării. Pe lângă mult discutata hipertrofiere a 
componentei naționaliste a comunismului românesc, 
element care își are originile în ultimii ani ai epocii 
Gheorghiu-Dej, regimul Ceaușescu s-a caracterizat, 
începând cu anii 1970, printr-o intensificare a modernizării 
urmând modelul stalinist. Parte a acestei transformări 
rapide a țării au fost nu doar accelerarea industrializării și 

urbanizării, realizate cu mari sacrificii în privinţa consu- 
mului populaţiei, ci și politicile ample de omogenizare 
socială, de creștere a natalității, precum și o nouă 
guvernanţă a spațiului. Această ultimă componentă este 
reflectată atât în politicile de recalibrare a spațiului la nivel 
macro (la nivel naţional), cât și în cele de restructurare a 
teritoriului la nivelul comunităţilor rurale (sistematizarea 
satelor) și a celor urbane (sistematizarea orașelor). 

Din acest punct de vedere, proiectul de transformare 
a societăţii conturat în anii 1970 şi dus până la absurd în 
anii 1980, poate fi abordat prin prisma conceptului de 
„high modernism” propus de James C. Scott. În viziunea 
acestuia, „high modernism,” care s-ar putea traduce în 
limba română prin „modernitate radicală,” este un tip de 
„inginerie socială iniţiată de stat,” caracterizat prin patru 
trăsături specifice: (1) „un mod de administrare vizând 
impunerea unei anumite ordini naturii și societățţii;” (2) „o 
ideologie a modernității radicale,” care promovează 
„încrederea în progresul științific și tehnologic, expansiu- 
nea producției, satisfacerea în continuă creștere a 
necesităților populaţiei, stăpânirea naturii;” (3) „un stat 
autoritar care dorește și este capabil să folosească întreaga 
greutate a puterii sale de coerciţie pentru a pune în 
practică această viziune a modernităţii radicale;” (4) „o 
societate civilă anemică căreia îi lipseşte capacitatea de a 
rezista acestor planuri."+ Conceput pentru a explica 
regimuri precum Uniunea Sovietică în timpul lui Stalin sau 
China lui Mao, acest model teoretic se inspiră mult din 
contribuţiile lui Michel Foucault privind practicile „guver- 
namentalității” în cadrul statelor moderne.5 De asemenea, 
„modernitatea radicală” are multe în comun și cu 
conceptul de „inginerie socială utopică” propus de Karl 
Popper.6 Bineînţeles, un asemenea model teoretic nu se 
potrivește doar regimului Ceaușescu, ci într-o măsură mai 
amplă sau mai redusă tuturor regimurilor staliniste. 

Componenta de „guvernamentalitate a spaţiului” a 
fost deja remarcată de Bruce O'Neil în studiul său privind 
sistematizarea Bucureștiului. Acest studiu s-a adăugat 
altor contribuţii anterioare, care au tratat fie problematica 
sistematizării la nivel naţional, fie cea de la nivelul 
orașelor.” Majoritatea acestor contribuţii s-au concentrat 
pe cazul capitalei, una dintre puţinele cercetări care au 
abordat sistematizarea altor orașe fiind cea întreprinsă de 
Liliana luga.10 Cu privire la evoluţia arhitecturii în perioada 
comunistă și a cadrului instituţional al activității arhitec- 
ților se remarcă cercetările semnate de Augustin loan, 
Alexandru Panaitescu! și Ana Maria Zahariade.!: 

Din punct de vedere conceptual, trebuie subliniat 
faptul că în contextul perioadei Ceaușescu termenul de 
sistematizare poate avea două înțelesuri. Primul este 
unul strict tehnic, desemnând activitatea de proiectare 
urbanistică a spaţiilor asupra cărora se făceau intervenţii 
de către structuri și departamente specializate ale 
instituţiilor de la nivel central și local. Această proiectare 
viza întreaga organizare a spaţiului dintr-un areal, de la 
trama stradală la înălțimea clădirilor sau numărul de 
locuitori. lar celălalt înțeles, care s-a generalizat în spațiul 
public mai ales după 1989 și pe care îl folosim aici, este 
acela de politici specifice regimului Ceaușescu de 
restructurare radicală a spaţiului, atât în mediul rural, cât 
și în cel urban. Aceste politici au fost conturate în anii 
1970 și au atins intensitatea maximă în anii 1980. 

După cum susține Ana Maria Zahariade în contribu- 
țiile sale, politicile de sistematizare inițiate de Ceaușescu 
au origini mai adânci decât mijlocul anilor 1970 și mult 
invocatele efecte ale cutremurului din 1977. Viziunea 
regimului Ceaușescu cu privire la restructurarea teritoriu- 
lui se conturează treptat în prima jumătate a anilor 1970. 
În contextul reverberaţiilor atmosferei de liberalizare de la 
sfârșitul anilor 1960, păreau să existe mai multe posibile 

scenarii de dezvoltare ale acestor politici. Arhitecţii, 
asemeni altor medii profesionale, așteptau ca politicile de 
liberalizare să continue această direcție. De asemenea, 
aceştia sperau încă la un dialog cu decidenții politici. Îşi 
făceau iluzii că, asemeni ultimei perioade a epocii 
Gheorghiu-Dej și a primilor ani ai perioadei Ceaușescu, va 
exista posibilitatea de a negocia o anumită autonomie a 
activității lor.1+ Astfel de așteptări erau alimentate de 
creșterea importanţei tehnicienilor și specialiștilor în anii 
1960, tendință de care s-au bucurat și arhitecții.I5 Acest 
fenomen era alimentat, pe de o parte, de creșterea 
complexității economiei și societăţii, iar, pe de altă parte, 
de o tendință generală a ultimei perioade a epocii 
Gheorghiu-Dej. Relatări ale arhitecţilor din acea epocă 
relevă faptul că, spre deosebire de Ceaușescu, care ignora 
sfaturile arhitecților și prefera să se înconjoare de voci 
servile, Gheorghiu-Dej acorda mult mai mult credit 
specialiștilor cu care lucra.16 Consolidarea puterii lui 
Ceaușescu și marginalizarea sau eliminarea unor posibili 
contestatari, precum lon Gheorghe Maurer, au loc în 
paralel cu cristalizarea politicilor privind intensificarea 
dezvoltării economice centrate pe industria grea și a 
restructurării teritoriului țării. O parte a proiectelor 
privind restructurarea teritoriului (ca parte a „moderni- 
zării radicale”) se conturează deja din 1971. Atunci 
Ceaușescu susținea că „trei sute de noi orașe” urmau a fi 
create în România în vederea deservirii a patru sau cinci 
comune, iar satele urmau a fi concentrate.17 

Argumentul principal pentru această densificare a 
locuirii era acela că prin procesul de concentrare 
serviciile și utilităţile puteau fi asigurate la un număr mai 
mare de cetățeni cu mai puține resurse investite.18 Totuși, 
este de remarcat faptul că la nivelul anului 1971 accentul 
cade pe construirea de noi orașe și nu pe eliberarea 
spațiului prin demolări. 

Între 1971 şi 1974 se conturează treptat fundamen- 
tele discursive și legislative ale procesului de sistematizare 
de mai târziu. În iulie 1972, la Conferinţa Naţională a 
Partidului Comunist Român au fost enunțate principiile 
acestei politici, sintetizate ulterior în „Programul Naţional 
de Sistematizare."1? Aceste principii au fost puse în 
practică prin mai multe legi, precum „Legea sistematizării” 
(Legea Nr. 58 din 1974), „Legea drumurilor” (Legea nr. 13 
din 1974) şi „Legea străzilor” (Legea nr. 43 din 1975). 
Conform acestei legislații, sistematizarea teritoriului a 
devenit parte „a planificării economice de stat, iar 
activitatea urbaniștilor și arhitecţilor a fost pusă sub un 
control strict al factorului politic. Controlul se exercita 
printr-un mecanism extrem de centralizat de avizare a 
proiectelor.20 Această tendinţă a continuat prin adoptarea 
în 1980 a Legii nr. 9 „privind investiţiile.” Ultimul act 
legislativ generaliza „proiectarea tipizată,” impunând de 
fapt o adevărată „industrializare totală” a activităţii 
arhitecţilor.21 

Deși planurile lui Ceaușescu au căpătat contururi din 
ce în ce mai clare înainte de 1977, cutremurul devastator 
din luna martie a acelui an a oferit acestuia pretextul 
pentru a iniția demolări masive în centrul capitalei. 
Efectele cutremurului au creat contextul favorabil pentru 
eliberarea spaţiului necesar „noului centru socialist” 
denumit ca și în alte orașe „centru civic.” Demolările 
inițiate cu această ocazie nu au vizat doar imobilele 
afectate de cutremur, ci şi numeroase alte clădiri, unele 
monumente istorice de importanță naţională (precum 
Biserica Enei), care nu fuseseră grav afectate.22 Profitând 
de acest context, Ceaușescu a dizolvat Direcţia Monumen- 
telor Istorice (DMI). DMI se dovedise o structură 
incomodă, opunându-se politicii de demolări prin invo- 
carea legislației naționale privind protecția monumentelor 
istorice.23 Preocupările crescânde ale lui Ceaușescu pentru 

restructurarea centrului capitalei erau strâns legate și de 
aprecierea din ce în ce mai mare a dictatorului pentru 
modelele comunismului nord-coreean și maoist. La 
mijlocul anilor 1980, admiraţia sa a dus chiar la trimiterea 
unor arhitecți români la Phenian pentru a asimila 
practicile folosite în construirea capitalei nord coreene. 


Cooptarea arhitecţilor în România comunistă, 
1965-1989 


Pentru o înțelegere a statutului arhitecţilor sub 
comunism este necesară o scurtă prezentare a cadrului 
instituțional în care aceștia își desfășurau activitatea. 
Evoluţia acestui cadru a depins mult de atitudinea 
factorului politic față de limitele autonomiei profesionale 
ale arhitecţilor, care au variat de la o perioadă la alta. 

Fundamentele noului cadru instituțional au fost 
create la începutul anilor 1950. În noiembrie 1952 a fost 
schițat eșafodajul instituțional inspirat - ca în majoritatea 
profesiilor - de modelul sovietic.2+ Arhitecţii au fost puși 
sub cupola instituţională a Uniunii Arhitecţilor, structură 
care avea rolul de a le ghida activitatea. Formarea 
acestora era în sarcina Institutului de Arhitectură, fondat 
în 1948 ca un institut tehnic de inspiraţie sovietică, pe 
structura fostei Facultăţi de Arhitectură a Politehnicii 
bucureștene.25 În decursul primei jumătăţi a anilor 1950, 
politica regimului a fost aceea de a concentra activitatea 
de arhitectură și urbanism în instituţiile din București, 
structurile locale având puţini angajați.26 

Pe parcursul întregii perioade comuniste are loc 
însă o ramificare treptată a acestui sistem instituțional de 
la nivel central către nivelul local, iar unele componente 
cunosc succesive reorganizări și redenumiri. Din cadrul 
acestui sistem făceau parte: Comitetul de Stat pentru 
Arhitectură și Construcţii, structură care până în 1989 a 

suferit mai multe reorganizări.27 Această instituţie a 
funcționat la început ca un departament în cadrul 
Ministerului Construcţiilor intitulat Departamentul de 
Arhitectură și Urbanism, iar ulterior a primit denumirea 
de Comitetul de Stat pentru Construcţii, Arhitectură și 
Sistematizare.” 

La sfârșitul anilor 1950 au fost create la nivel local 
așa-zisele „institute regionale de proiectare,” care în 1959 
au fost transformate în Direcţii de Sistematizare, Arhitec- 
tură și Proiectarea Construcţiilor. În decursul anilor 1960 și 
1970 aceste institute regionale (devenite ulterior județene) 
cunosc o amplă dezvoltare. Astfel, tendința generală în 
perioada 1957-1989 a fost de a dispersa concentrarea 
excesivă a activității de arhitectură și urbanism din 
București spre nivelul regional, ulterior județean. Dacă în 
1957, doar 3% dintre arhitecţi activau în afara Bucureștiu- 
lui, în 1959, la doi ani după crearea institutelor regionale, 
circa 20% din aceștia lucrau la nivel regional și municipal.28 
În anii 1980, toate oraşele mari din România deţineau 
institute de proiectare cu numeroși angajați. Spre exemplu, 
Institutul Proiect Brașov avea în 1989 peste 400 de angajați 
cuprinzând arhitecţi, ingineri, geologi, tehnicieni, personal 
auxiliar, etc.2% Aceste „institute” județene specializate erau 
capabile de a proiecta aproape toate categoriile de clădiri. 
În cazul institutului de proiectare din Braşov, acesta 
deservea nu doar judeţul, ci a fost implicat și în proiectarea 
unor lucrări din afara acestuia.30 

În anii 1980, un rol important în aprobarea deciziilor 
la nivel central îl aveau Institutul Central de Cercetare, 
Proiectare și Directivare în Construcţii (ICCPD) și Comitetul 
pentru Problemele Consiliilor Populare (CPCP).31 Activi- 
tatea de la nivel local și central a așa-ziselor „institute 
proiect” era controlată de decidenţii politici. În cazul 
institutelor de proiectare locale, acest nivel era 
reprezentat de consiliile populare județene. Acesta era 

dublat de un mecanism de control instituit prin legi și 
regulamente stricte, care acționau ca un adevărat „patal lui 
Procust” pentru activitatea arhitecţilor. În vederea 
respectării legislaţiei și regulamentelor în construcţii, 
proiectele realizate la nivel local erau verificate de CPCP și 
de Inspectoratul General în Construcţii. Încălcarea 
limitelor impuse de legislația și regulamentele stricte 
privind sistematizarea însemna respingerea proiectului de 
către structurile însărcinate cu avizarea. 

Din 1975 așa-zisele „perimetre construite” ale 
orașelor nu se puteau modifica decât prin decret prezi- 
dențţial. Aceste „perimetre” reprezentau limite geografice 
stricte în afara cărora orașele nu se puteau extinde. 
Conform discursului oficial, rolul lor era acela de limita 
reducerea terenurilor agricole la nivel național prin 
blocarea extinderii teritoriale a orașelor, deși procesul de 
urbanizare însemna creșterea rapidă a populaţiei lor. 
După ce la sfârșitul anilor 1970 şi începutul anilor 1980 s- 
au epuizat spaţiile rămase neconstruite în marile orașe ale 
României, problema a devenit extrem de gravă. Introdu- 
cerea și aplicarea cu strictețe a limitelor „perimetrelor 
construite,” combinată cu o intensificare a ritmului 
construirii de noi locuințe pentru populaţie, a însemnat 
densificarea spațiului cu efecte profunde pe termen lung 
asupra calităţii vieții.32 Toate aceste limitări au făcut ca 
activitatea arhitecților să se desfășoare sub multiple 
presiuni în decursul anilor 1980. 

Cu toate acestea, arhitecţii au dezvoltat strategii 
pentru a minimaliza efectele acestor limitări. Arhitectul 
Adrian Tomescu își amintește de faptul că arhitecţii de la 
Institutul Proiect Brașov obișnuiau să negocieze cu 
decidențţii de la nivelul administrativ local ca anumite 
spaţii din oraș să fie reținute pentru așa-zise investiţii 
ulterioare. Acestea erau însă planificate fără intenţia de a 
fi realizate, acordul fiind unul tacit între structurile 


126 


Statutul arhitectului în anii 1980 





administrative și arhitecţi.s3 De asemenea, o influență 
mare pe lângă factorul politic o aveau șefii trusturilor 
locale de construcţii pentru că de eficiența activității 
acestor întreprinderi depindea raportarea anuală de 
locuințe către București.* O altă sursă a presiunilor era 
faptul că regimul considera că activitatea din așa-zisele 
„institute proiect” implica secrete de stat deoarece toate 
hărțile detaliate ale orașelor și planurile clădirilor erau 
încadrate astfel. Prin urmare, arhitecţii erau supuși “Legii 
secretului de stat,” iar serviciile de arhivă erau vizate de 
controale periodice de la Securitate privind respectarea 
legilor în acest domeniu.35 

Din punctul de vedere al esteticii activităţii de 
proiectare a clădirilor, sfârșitul anilor 1950 și începutul 
anilor 1960 a însemnat renunțarea la constrângerile 
realismului socialist în arhitectură, care a dominat 
perioada 1952-1957. Aceste constrângeri au creat 
nemulțumiri inclusiv în rândul arhitecţilor care 
simpatizau cu noul regim deoarece mulţi dintre aceștia 
erau adepţii modernismului.26 Începutul anilor 1960 a 
adus și o lărgire a autonomiei profesiei și o mai mare 
libertate pentru arhitecți de a asimila influențe externe. 
Deschiderea de la sfârșitul anilor 1960 a permis circulația 
influențelor occidentale, până atunci cenzurate. Această 
perioadă s-a suprapus cu creșterea importanţei mediilor 
tehnocrate în societate, fapt care s-a reflectat și în 
domeniul arhitecturii și urbanismului. Arhitecţii români 
au început să participe la congrese de specialitate în țările 
vestice, acestea fiind unul dintre canalele de asimilare a 
modelelor occidentale. O delegație numeroasă de 
arhitecți români formată din profesori de la Institutul de 
Arhitectură din București și din delegaţi ai unor direcţii 
de sistematizare de la nivelul regiunilor a participat la 
Conferința Mondială a Arhitecţilor organizată de către 
Uniunea Internaţională a Arhitecţilor la Paris în 1965. 

Conform relatărilor unuia dintre participanţi, aceștia au 
fost duși de organizatori să viziteze diferite obiective 
recent construite în Paris și Le Havre.37 

În ciuda limitărilor în privinţa exercitării profesiei 
specifice epocii, arhitecții au fost într-o mare măsură 
cooptați de regim în anii 1950 şi 1960, în primul rând prin 
beneficii și oportunităţi create de urbanizarea rapidă, 
fenomenul cooptării continuând și sub Ceaușescu.38 
Aceasta explică în parte și tăcerea celor mai mulți arhitecți 
din anii 1980, în ciuda acumulării a numeroase frustrări, 
umilințe și limitări a rolului lor în luarea deciziilor cheie 
din domeniul proiectării urbanistice și a arhitecturii. 

Fenomenul cooptării a funcționat pe mai multe 
paliere. Pe de o parte, în anii 1950, s-a format o nouă 
generaţie de tineri arhitecţi, majoritatea intrând la 
Institutul de Arhitectură în baza dosarului atestând 
originea socială.3? Ca și în alte domenii, învățământul 
superior de arhitectură a funcţionat ca un factor de 
mobilitate socială, iar noua generaţie de arhitecţi era în 
parte creaţia regimului. Dintre arhitecții mai în vârstă, 
care beneficiau deja de prestigiu la sfârșitul anilor 1940, 
mulți au fost curtați de autorități prin implicarea lor în 
lucrări de mare anvergură sau prin acordarea de premii. 
În plus, față de mediile intelectualității umaniste, intelec- 
tualitatea cu valenţe tehnice, inclusiv arhitecţii, au fost 
mai puţin afectați de represiunea politică din primele 
două decenii ale regimului comunist.+! De asemenea, o 
parte dintre arhitecţii formaţi înainte de 1948, care au 
adoptat modernismul, aveau simpatii de stânga încă din 
perioada interbelică. 

Avântul modernizator din anii 1960 şi 1970 a creat 
numeroase oportunități profesionale pentru arhitecți. 
Asemenea inițiative - deși se desfășurau în contextul 
național al unor politici-cadru definite de la centru - aveau 
adesea ca punct de plecare dorința unor arhitecți de a se 

afirma. Politica de sistematizare urbană oferea arhitecţilor 
posibilitatea de a redesena centrele orașelor și de a-și 
promova viziunile. Pentru unii dintre acești arhitecţi, 
clădirile de la sfârșitul secolului al XIX-lea nu erau 
percepute ca având o mare valoare de patrimoniu. Din 
acest punct de vedere, centrele orașelor din Transilvania, 
cu numeroase clădiri din Evul Mediu sau epoca premoder- 
nă au beneficiat de un alt statut și au fost mai puţin supuse 
riscului demolărilor.12 Conform lui Dinu C. Giurescu, 
această viziune asupra centrelor vechi ale orașelor a fost 
discutată deja în 1966 la o conferință organizată de 
Uniunea Arhitecților din România.** La această întâlnire 
s-a propus ca orașele care se considera că au centre mai 
puţin coerente din punct de vedere urbanistic (precum 
Iași, Suceava, Târgoviște) să fie restructurate. 

În cazul Braşovului — conform relatării unor arhitecţi 
care au lucrat la Institutul Proiect Brașov - presiunile 
pentru a se implementa proiectul „centrului civic” (care 
însă nu presupunea demolări de amploare ale centrului 
vechi) nu veneau de la București, ci de la nivelul elitei 
politice locale. Aceasta dorea să se afirme la nivel național 
prin modernizarea orașului. În acest caz, de la nivelul 
central, în câteva situaţii chiar de către Ceaușescu însuși, s- 
a blocat construirea „centrului civic” prin respingerea 
aprobării investiției.45 Astfel, se poate spune că interpre- 
tarea care domină contribuţiile academice, conform căreia 
sistematizarea urbană a reprezentat proiectul unui dictator 
care lua toate deciziile cheie, este exagerată. Această 
perspectivă este cauzată de concentrarea cercetărilor 
asupra sistematizării capitalei, unde într-adevăr Ceaușescu 
a ajuns să ia deciziile privind sistematizarea orașului până 
la nivelul detaliilor tehnice. Însă, în cazul sistematizării 
restului orașelor țării importanţa factorilor locali, a elitei de 
partid, a „institutelor proiect” sau a trusturilor de 
construcţii este subestimată.46 

Perioada 1971-1972 aduce o schimbare a direcţiei, 
ca parte a turnurii graduale pe care o cunoaște regimul 
Ceaușescu în acei ani. În martie 1971, cu ocazia unei 
cuvântări ţinute la a Treia Conferinţă a Uniunii Arhitecților 
din România, Ceaușescu a criticat așa-zisele „extrava- 
ganţe” estetice și „tendinţa spre risipă” în conceperea unor 
clădiri de arhitectură industrială din anii anteriori./7 Îşi 
face apariția în prim planul discursului lui Ceaușescu 
despre arhitectură și urbanism argumentul „economici- 
tății,” în special necesitatea de elimina risipa de spațiu.18 
Urmează apoi directivele Conferinţei naționale a PCR cu 
privire la sistematizarea teritoriului din iulie 1972, ale 
căror principii sunt puse în aplicare de „Legea sistematiză- 
rii” (1974) și de „Legea străzilor” (1975). Punctul culmi- 
nant al acestei legislații îl reprezintă „Legea investiţiilor” 
din 1980. Aceste legi duc la o adevărată „confiscare a 
profesiunii,“ care se rezumă acum doar la aspectele ei 
tehnice. După cum relevă interviurile realizate cu o serie 
de arhitecţi care au activat în epocă, în numeroase situații 
nici măcar argumentele de ordin tehnic nu mai erau luate 
în considerare de factorii de decizie politică de la nivel 
central sau local.50 Se petrece o adevărată de-tehnocra- 
tizare a funcţionării statului comunist. 

Umilinţele cotidiene cauzate de intervențiile 
arbitrare ale politicului în activitatea lor, care mergeau 
până la nivelul detaliilor, lipsa oricărui orizont de 
schimbare, toate au făcut ca numeroși arhitecţi să se 
refugieze în spaţii unde creativitatea putea să se afirme 
liber.51 O oază a fost revista Arhitectura care, în ciuda 
atmosferei apăsătoare, a încercat să fie un spaţiu al 
discuţiilor mai puțin încorsetate.52 Celebrul Club A din 
București a fost, de asemenea, un loc al evadării de sub 
rutina apăsătoare a activităţii de arhitect din perioada lui 
Ceaușescu.53 Alții și-au găsit acest spațiu de evadare în 
activități artistice din afara activităţii profesionale zilnice. 


130 


Statutul arhitectului în anii 1980 





Spre exemplu, arhitectul Gheorghe Leahu s-a refugiat în 
acuarela de arhitectură. Multe dintre acuarelele pictate 
de acesta în anii 1970 și 1980 reprezintă străzi și 
monumente din centrul Bucureştiului, care ulterior au 
fost demolate.5+ De asemenea, Leahu a ținut un jurnal 
secret în perioada 1985-1989, poate cei mai grei ani ai 
dictaturii, care ilustrează sugestiv viața de zi cu zi a unui 
arhitect în România anilor 1980.55 


Opoziția față demolările din centrul vechi 
al Bucureștiului în anii 1980 


Dacă elanul „modernităţii radicale” a regimului Ceaușescu 
a dus la o intensificare a cooptării arhitecţilor prin 
numeroasele oportunităţi de a construit edificii care să 
domine noile „centre civice,” a existat o categorie din 
rândul arhitecților care a fost marginalizată de noua 
turnură din anii 1970. Este vorba de arhitecţii care au 
lucrat în domeniul protecţiei patrimoniului și a restaurării 
de monumente istorice. Schimbarea de politică de la 
mijlocul anilor 1970 a venit după un deceniu în care 
România urma tendințele mondiale în domeniul patrimo- 
niului.5* La începutul anilor 1970, Direcția Monumentelor 
Istorice beneficia de resurse generoase, de un personal 
calificat și de schimburi de experienţă cu instituţii similare 
din Europa, care permiteau asimilarea celor mai bune 
practici din domeniu. Directorul instituţiei, istoricul de 
artă Vasile Drăguţ, adusese în cadrul instituţiei specialiști 
din toate domeniile, între care și numeroși arhitecți 
valoroși, unii veniţi aici în anii 1960 din motive de dosar 
politic. Schimbarea de atitudine față de centrele vechi ale 
orașelor și față de monumente a dus la proteste din partea 
celor implicați în instituţiile însărcinate cu protecţia 
patrimoniului, dar nu numai. Spre exemplu, demolarea 
Bisericii Enei cu ocazia cutremurului din 1977 a 

întâmpinat opoziția DMI. Astfel se explică desființarea 
instituției în decembrie 1977 şi reducerea dramatică a 
fondurilor alocate restaurărilor.57 Numeroase șantiere de 
restaurare deschise în țară în anii anteriori, precum cel al 
Bisericii Negre din Brașov, au rămas fără finanţare.58 

Aceste proteste s-au intensificat după 1984, când 
acțiunile de demolare legate de construirea „centrului 
civic” al Bucureștiului au dus la distrugerea unei părți 
imense din centrul vechi al capitalei și a numeroase 
monumente istorice de importanță națională.5? Între 
acțiunile de protest se remarcă două scrisori semnate de 
un grup de arhitecţi, istorici și arheologi. Prima scrisoare 
de protest a fost trimis în decembrie 1984 la Secţia 
Propagandă și Presă a CC al PCR și a vizat demolarea 
Mănăstirii Văcărești. Demolarea acestui monument de 
importanţă naţională, reprezentând un complex arhitec- 
tural din secolul al XVIII-lea și unul dintre cele mai 
valoroase obiective ale stilului Brâncovenesc a fost decisă 
pentru a face loc noii clădiri a Tribunalului București.60 
Scrisoarea de protest a fost semnată de arhitectul Grigore 
lonescu (la acea dată profesor de istorie a arhitecturii la 
Institutul de Arhitectură lon Mincu), istoricul Dinu C. 
Giurescu și istoricul de artă Răzvan Theodorescu.6! 

A doua scrisoare a fost adresată în ianuarie 1985 lui 
Petru Enache, secretar însărcinat cu ideologia și propa- 
ganda în cadrul CC al PCR. Între cei care au semnat 
scrisoarea de protest s-au numărat, pe lângă cei trei 
semnatari ai primei scrisori, și istoricul D.M. Pippidi, 
istoricul de artă Vasile Drăguţ, arheologul Radu Popa și 
arhitectul Aurelian Trişcu. Spre deosebire de prima 
inițiativă, această scrisoare a ajuns la Radio Europa Liberă, 
iar citirea ei de către redactorii postului de radio i-a 
asigurat un ecou în ţară și în străinătate. Această a doua 
inițiativă protesta atât împotriva distrugerii Mănăstirii 
Văcărești, cât și a planurilor de demolare a mănăstirii 

Mihai-Vodă.62 Cei care au redactat scrisoarea au subliniat 
absurdul situaţiei, invocând discursul naţionalist al 
regimului. Aceștia scoteau în evidență că monumentul 
fusese construit de Mihai Viteazul, „un simbol al celor mai 
preţioase aspirații ale istoriei noastre." Astfel, dincolo de 
contradicţiile între discursul oficial privind protecţia patri- 
moniului și demolarea unor monumente extrem de 
valoroase, acest text scotea în evidenţă o altă contradicţie: 
aceea între discursul naționalist, manipularea mitologiei 
naționale și demolarea unor simboluri arhitecturale ale 
acestei mitologii sau care erau legate de figuri istorice ale 
panteonului național. Nu exista un moment mai bun de a 
aduce în discuție această contradicție decât demolarea 
anexelor mănăstirii ctitorite de Mihai Viteazul. De 
asemenea, aceștia au scos în evidență că demolarea era 
ilegală, deoarece intra în contradicție cu Legea nr. 63 a 
privind protecția patrimoniului național din 30 octombrie 
1974. Deși Mănăstirea Văcărești nu a putut fi salvată de 
aceste proteste, presiunile din mediul profesional al celor 
care se ocupau cu protecţia patrimoniului istoric au dus la 
mutarea unor biserici monument istoric de pe amplasa- 
mentul lor. 

În ciuda acestor acţiuni de opoziţie, bilanţul 
demolărilor de monumente istorice din București este 
unul dramatic: douăzeci și două de monumente de 
importanță naţională au fost distruse între care se 
numără: mănăstirea Cotroceni, mănăstirea Văcărești, 
biserica Sf. Vineri, Spitalul Brâncovenesc, Institutul de 
Medicină Legală. Totuși, începând cu anul 1987, din cauza 
presiunilor interne și externe, zece biserici vechi au fost 
mutate în alte locaţii, însă plasate în spatele blocurilor. 

Între cei care au luat iniţiativa opoziţiei deschise, cel 
mai vizibil la nivel internațional a fost istoricul Dinu C. 
Giurescu. Acţiunile sale au căpătat o vizibilitate interna- 
țională după emigrarea acestuia în SUA în 1988. Rezultatul 

cel mai important al activităţii sale îl reprezintă lucrarea 
publicată în 1989 în SUA, The Razing of Romania's Past, în 
care analizează și critică virulent politica de demolări a 
regimului Ceaușescu. Această contribuţie a influențat atât 
alte luări de poziție din epocă, cât și istoriografia temei din 
anii 1990. Cartea, care conţine o analiză a demolărilor din 
anii 1980 și a acțiunilor de opoziție la ele, a marcat 
contribuţiile ulterioare pe această temă.st O altă formă de 
opoziţie a fost fotografierea acțiunilor de demolare de 
către fotografi amatori precum Andrei Pandele sau 
Alexandru Barnea.65 

După cum au scos în evidenţă contribuțiile Cristinei 
Petrescu, disidenţa din România comunistă a fost formată 
preponderent din inițiative  individuale.66 Această 
caracteristică este valabilă și pentru actele de opoziție 
față de sistematizarea urbană. Majoritatea celor implicați 
în asemenea forme de protest erau angajaţi sau aveau 
legături cu instituțiile însărcinate cu protecția patrimo- 
niului: fostul DMI sau Comisia Monumentelor Istorice, 
catedra de istoria arhitecturii de la Institutul de 
Arhitectură lon Mincu. Foarte puţini arhitecţii care şi-au 
practicat meseria în sistemul „institutelor proiect” și-au 
exprimat deschis opoziția față de sistematizarea urbană. 
Între puţinele excepţii se numără arhitecții Mariana Celac 
și lon Fistioc, care au acordat interviuri presei occidentale 
în care criticau politicile regimului Ceaușescu sau au 
trimis scrisori de protest către Radio Europa Liberă. 
Au existat și cazuri de opoziție care au fost mai puţin 
mediatizate, dar au fost cunoscute în mediile arhitecţilor. 
Astfel, profesorul Mircea Alifanti a refuzat să participe la 
concursul din anii 1970 pentru noul „centru civic” al 
Bucureștiului, iar arhitectul Ascanio Damian a depus în 
mod demonstrativ carnetul de partid, spunând că „nu 
poate să rămână într-un partid care ia decizii arbitrare în 
locul arhitecţilor.“ Tot în anii 1980, au trimis Uniunii 

Arhitecţilor proteste împotriva sistematizării satelor 
profesorii Grigore lonescu și Aurelian Trișcu, iar 
arhitectul Nicolae Vlădescu a adresat memorii împotriva 
demolării bisericii din incinta palatului Cotroceni.% 


Concluzii 


Sub regimul Ceaușescu, activitatea arhitecţilor a fost grav 
afectată de limitările din ce în ce mai complexe impuse de 
o legislație restrictivă adoptată în perioada 1972-1980 și 
de un amplu aparat de aprobare centralizată a proiectelor. 
Peste acestea s-au suprapus intervențiile arbitrare ale 
politicului, care adesea încălcau tocmai aceste legi și 
mecanisme de aprobare. Cazul cel mai cunoscut, care a 
atras și atenţia cercetărilor din străinătate, este reprezen- 
tat de implicarea ubicuă a lui Ceaușescu atât în luarea 
deciziilor privind sistematizarea centrului Bucureștiului, 
cât şi în implementarea acestor decizii. În ciuda 
abuzurilor și umilințelor la care au fost supuși, puţini 
arhitecți s-au opus în mod fățiș demolărilor cauzate de 
sistematizarea urbană în București și în alte orașe din ţară. 
Pot fi identificate mai multe explicaţii pentru această 
atitudine. Pe lângă politica de cooptare a arhitecților dusă 
de regimul comunist, Ana Maria Zahariade a scos în 
evidenţă și lipsa în perioada de dinainte de 1944 a unei 
culturi a implicării arhitecților în dezbaterile din spațiul 
public.6” Pe de altă parte, interviurile realizate de autorul 
acestui studiu cu arhitecți care au activat în România în 
anii 1970 şi 1980 scot în evidenţă faptul că formarea și 
exercitarea profesiei în cadrul instituțional creat de 
regimul comunist a indus arhitecţilor o anumită viziune 
asupra misiunii pe care o au în complexul aparat birocratic 
al epocii. Aceștia au interiorizat limitările impuse de regim 
percepându-și propriul rol ca fiind acela de a furniza 
expertiză tehnică și de a executa deciziile forurilor politice. 

Foarte puţini arhitecţi au ieșit în perioada comunistă din 
această logică a tehnocratului subordonat structurilor 
politice și administrative și au contestat deciziile abuzive 
legate de restructurarea radicală a spaţiului. Cei mai mulți 
dintre cei care au avut acest curaj activau în structurile 
însărcinate cu protecția patrimoniului sau în cadrul învăță- 
mântului superior de specialitate. În această privinţă se 
poate spune că o parte a opoziţiei față de sistematizarea 
urbană din anii 1980 își are originile în contradicția dintre 
două politici ale autorităților comuniste care au intrat în 
conflict la sfârșitul anilor 1970: politica de protecție a 
patrimoniului și politicile de restructurare radicală a 
spațiului. Cazul cel mai evocator al acestor contradicții este 
demolarea Mănăstirii Văcărești în 1986, după ce același 
monument fusese restaurat între 1973 și 1977 de 
specialiștii din domeniul protecţiei patrimoniului promo- 
vați de regimul comunist în anii 1960. 

Condiţia artiștilor în anii 1980 


Percepţii și reprezentări 


Cercetarea de față își propune abordarea condiţiei 
artiștilor în anii 1980, dintr-o perspectivă integratoare a 
contextului politic și social și nu doar din cea estetică sau 
formală - plastică, la care adesea o mare categorie a 
studiilor de istoria artelor se oprește. Volume precum 
cele ale lui Adrian Guţă, Texte despre generaţia '80 în 
artele vizuale, Magda Cârneci, Artele plastice în România, 
1945-1989 sau Alexandra Titu, Experiment în arta 
românească după 1960 reuşesc să canonineze metoda de 
evaluare istoriografică prin care „experimentul” artistic 
este privilegiat ca reprezentativitate și totodată este cel 
datorită căruia arta și artiștii au „rezistat” în regimul 
comunist ceaușist. Este vorba despre o privire asupra 
culturii și artei în comunism re-ideologizată din punct de 
vedere al perspectivei occidentale anticomuniste, în care 
reperele istorice ale perioadei devin, prin răsturnare, 
tocmai excepţiile. 

Sursele bibliografice ale studiilor mai sus menţio- 
nate nu sunt oferite de arhive sau de lucrări ideologice 
privind arta din perioada comunistă, aparținând unor 
autori cunoscuți precum Radu Bogdan, Marin Mihalache, 
Virgil Mocanu, Mircea Deac sau Mircea Grozdea, ci de 
articole și studii care oferă mai cu seamă o perspectivă 
generală anticomunistă. Este evident că, nici în perioada 
comunistă și nici ulterior, istoria artelor românești din 
perioada comunistă nu a putut fi scrisă fără aparatul 
ideologic sau propagandistic, mai ales atâta timp cât 

personajele care i-au conturat destinul sunt încă în viață. 
Din diferitele încercări de istoriografiere de până acum 
lipsesc deci cel mai adesea chiar personajele cheie ale 
politicilor culturale, precum și deciziile și faptele prin care 
aceștia au marcat destinul artei. Deocamdată, studiile de 
artă referitoare la această perioadă se pornesc, dar se și 
opresc totodată, doar asupra efectelor. 

Deoarece voci precum cele ale unor istorici de artă 
cum ar fi lon Frunzetti, Dan Hăulică sau Andrei Pleșu au 
rămas asociate cu „liturgii estetice,"! fără a decanta lucrări 
de sinteză de istoria artei, teritoriul artei românești din 
perioada Ceaușescu, deceniul opt - la care ne referim - este 
încă unul minat adesea de interese mărunte, individuale 
(și astăzi mai ales comerciale, ale unor agenţi de influență 
din piața artei). Oricum, referințele ideologice obligatorii la 
Leonte Răutu, Dumitru Popescu, Tamara Dobrin, Suzana 
Gâdea sau chiar Olivia Clătici sunt complet eludate în 
analiza istoriei artei românești, iar arta produsă în 
perioada 1945-1989 apare adesea prezentată ca o reacţie, 
ca o relație de tip înlănțuire de stiluri estetice, fără a se 
prezenta conexiunile clare și precis determinate ale unor 
opere de artă cu programele politicilor culturale care le-au 
generat şi în cadrul cărora acestea au fost utilizate. Într-o 
foame de recuperare de sincronicități cu arta occidentală, 
de care a fost desprinsă mai mult sau mai puţin în perioada 
1974-1989, producţia artistică a perioadei a fost prezen- 
tată în postcomunism mai curând în relație cu arta 
produsă în Occident. Așa se face că istoria artei românești 
şi-a schimbat brutal registrele de percepţie și de legitimare 
ale producţiei și valorilor artistice, ne-evaluând, ne-docu- 
mentând şi desconsiderând exact aspectele caracteristice 
și definitorii ale perioadei Ceaușescu, care țin de avântul 
folclorului, elanul naţional, înflorirea  magistralelor 
socialismului, exagerarea cultului personalității, creșterea 
mișcării artistice de amatori etc. 

Studiul de față ia în considerare nu doar perspectiva 
receptărilor ulterioare, post-1989, respectiv a construcţiei 
postcomuniste de a căuta dizidenţa, rezistența prin cultură 
sau contracultura și excepţiile marginale, underground-ul 
cultural, ci mai ales percepția din epocă reflectată de 
publicaţii, surse de arhivă, adesea cu multe informaţii și 
utilizări contradictorii. Cercetarea a luat în considerare 
arhivele celor mai importante periodice ale segmentului 
temporal analizat: publicaţiile Îndrumătorul cultural, 
Cântarea României, România literară, Flacăra, Contempo- 
ranul, Scânteia Tineretului, revistele Arta, Teatrul, Femeia, 
Tânărul Leninist, Munca de partid, Colocvii, Cutezătorii, 
Luminița, Era socialistă, cărți și publicaţii apărute la 
Editura Politică, Editura Meridiane, Editura Științifică și 
Enciclopedică, Editura Academiei  R-S.R., Editura 
Enciclopedică Română, Editura Albatros, Editura lon 
Creangă ori editate de Comitetul de Stat pentru Cultură și 
Artă, Consiliul Culturii și Educaţiei Socialiste, Uniunea 
Artiştilor Plastici (U.A.P.), Uniunea Scriitorilor, Uniunea 
Tineretului Comunist (U.T.C.). De asemenea, au fost 
realizate o serie de noi interviuri, printre alții cu Nicu 
Covaci, Mircea Florian, Doru Stănculescu, Vasile Pop- 
Negreșteanu, Viorel Mărginean, Cela Neamţu sau 
Anamaria Smigelschi (disponibile pe canalul de YouTube 
modernism.ro), au fost consultate interviuri cu Adrian 
Păunescu, George Stanca, Andrei Păunescu, Andrei Pleșu, 
Wanda Mihuleac, Mihai Oroveanu, Sabin Bălașa, Sorin 
Ilfoveanu, Cornel Brudașcu, Florin Codre, Horea Flămându, 
Dan Hatmanu, Marin Gherasim, Nicăpetre (Bălănică 
Petrică), Dorel Găină, lon Grigorescu, Virgil Mocanu, Pavel 
Sușară, Ștefan Andrei, Dumitru Popescu, Marian Popa și 
Dennis Deletant. 

O succintă descriere a lumii artiștilor plastici dintr-o 
evaluare a Securităţii din 21 august 1985 arăta astfel: 

În sfera de competență a problemei intră artişti plastici 
profesioniști, membrii Uniunii Artiștilor Plastici (1526) și ai 
Fondului Plastic (461), circa 150 de artiști tineri absolvenţi ai 
institutelor de arte plastice, grupați în cenaclul tineretului 
Atelier 35, peste 2 200 artiști plastici amatori, membri ai celor 
101 cenacluri sau cercuri grupate în Asociaţia artiștilor plastici 
amatori, precum și personalul muncitor al Uniunii Artiștilor 
Plastici, Fondului Plastic, Combinatul Fondului Plastic și revistei 
Arta, circa 750 persoane. Din totalul plasticienilor profesioniști, 
702 sunt încadrați în muncă, 188 pensionari și 636 liber- 
profesioniști, din care 556 numai în Capitală. Analiza evoluției 
situaţiei informativ-operative din rândul artiștilor plastici, în 
perioada 1 ianuarie 1984 și până în prezent, a permis 
desprinderea următoarelor concluzii: intensificarea acțiunilor 
oficinelor de propagandă reacționară din exterior și a serviciilor 
de spionaj străine, pentru atragerea la activități ostile, 
influențarea negativă ori incitarea unor persoane din mediu la 
activități necorespunzătoare. În acest sens, angajaţi sau 
colaboratori ai postului de radio Europa liberă sunt preocupați 
de a contacta și racola critici de artă sau artiști plastici români, 
rămași ilegal în străinătate ori aflați temporar în exterior, pentru 
a lărgi gama emisiunilor tendențioase privind politica partidului 
nostru în domeniul creației plastice.2 


Studiul de față se referă la modalitățile de încadrare 
profesională și de existenţă artistică din perioada anilor 
1980, la tipurile de activități și de conformări ale acestora 
la nivel individual și colectiv. 


Artistul angajat 


În anii 1980 artiștii au evoluat în interiorul, determinat 
cultural, regimului comunist. Socialismul împărțea 
societatea în administratori și administrațţi, iar relaţiile 
artiștilor cu structurile de putere centrale și locale, și 
chiar ale Securităţii, nu făceau excepţie. În decada 1980, 
artiștii cu funcţii administrau filiale Uniunii Artiștilor 
Plastici, case de cultură, consilii de cultură și educaţie 
socialistă, organizaţii U.T.C., comitete judeţene, cenacluri, 

Uniunea Generală a Sindicatelor din România (U.G.S.R.), 
comenzi, materiale, acces la călătorii și la privilegii. 
Manifestările artistice ale artiștilor erau finanțate, împru- 
mutate, ajutate comisionate, comandate, premiate, 
expuse, publicate prin intermediul instituțiilor statului 
(de la consilii de cultură și educaţie socialistă, la 
organizații de pionieri și muzee). 

Statutul artistului în comunismul ceaușist putea 
oscila între câteva coordonate de încadrare profesională. 
De cele mai multe ori, artistul era atât angajat salariat cât 
și conectat la, sau dependent de, comenzi și de participări 
în expoziţii și saloane. Artistul era deci încadrat salarial în 
instituții sau întreprinderi (artiștii chestionați de autor 
lucrau pentru Oficiul Naţional de Turism Carpaţi, Fabrica 
Marmura, Casa Republicii, case de cultură ale sindicatelor 
sau cămine culturale ale unor localităţi sau cartiere din 
orașe etc.). Încadrarea salarială a artiştilor în combinate şi 
fabrici îi „branșa” pe aceștia la „profilul industrial,” de fapt 
la șantiere de construcţii, pentru care realizau comenzi de 
artă monumentală, lucrări decorativ ambientale pentru 
„marile magistrale ale patriei.”? Tot în acest cadru salarial 
executau lucrări, fie de creaţie, întreținere, conservare sau 
restaurare pentru case de protocol și nu numai din 
Gospodăria de Partid, fie derulau activități de tipul agitației 
vizuale sau activități de tip educaţional în cadrul diferitelor 
cenacluri sau cluburi creative care se adresau comunității. 
O altă încadrare era cea a artistului comisionat prin 
împrumuturi sau ajutoarele de creaţie să lucreze pentru 
Expoziţii Republicane și nu numai, pentru ca ulterior 
aceste lucrări, expuse și premiate, să fie achiziționate 
pentru a achita împrumuturile sau ajutoarele de creație. Pe 
lângă comenzile oficiale, artistul realiza ceea ce se numește 
în limbajul vulgar „ciubucuri” (cuvânt folosit de breaslă), 
ceea ce însemna comenzi mai mărunte pentru diverși 

pasionaţi de artă - de regulă aceste comenzi veneau tot prin 
intermediul nomenclaturii comuniste prin „pile și relaţii.” 
În același timp, artiştii produceau obiecte de artă de 
tipul Fondului Plastic, care desfăcea prin intermediul 
galeriilor proprii ale Fondului Plastic al U.A.P., adică 
produse creative cum ar fi mici obiecte de artă de tip 
suvenir, obiecte de design, podoabe, articole vestimentare 
ce aveau un caracter de produs unicat sau exemplar de 
regulă de serie limitată. Artiştii decoratori și nu numai pe 
care i-am chestionat în această privință mi-au mărturisit 
că aceste vânzări reprezentau câștiguri importante și 
substanţiale în raport cu veniturile salariale. Am reținut 
că inclusiv inginerii electricieni, care realizau schemele 
electrice sau partea tehnică a unor astfel de corpuri de 
iluminat pentru lucrările artiștilor, aveau câștiguri 
consistente de pe urma acestui comerț de tip Fond Plastic. 


„Arta tânără” 


Știm că mișcările studențești și de tineret au fost sub 
permanentul control și atenta observare atât a U.T.C.-ului 
cât și a Securităţii.+ Beneficiem, azi, de câteva exemple în 
care Securitatea a acționat vigilent și prompt, precum în 
ajunul Crăciunului din 1968, când un grup de studenţi a 
plecat din căminele de la Operă și a traversat orașul 
cântând colinde, sau intervenția unor reprezentanţi ai 
structurilor de partid și U.T.C. pentru cenzurarea unei 
manifestări din cadrul Colocviului de Artă şi Critică Tânără 
de la Sibiu din 1986, ori a expoziţiei naționale a tineretului 
de la Baia Mare din 1988.6 

Sintagma „arta tânără” apare după 1973, în relaţie cu 
sintagma „muzica tânără” și cu preocupările pentru tineret 
ale U.T.C.-ului și Cenaclului Flacăra. În 17 septembrie 1973, 
Adrian Păunescu a înființat „Cenaclul de plastică și poezie 
Flacăra,” care a funcţionat până la data de 16 iunie 1985 

(și-a schimbat numele în „Cenaclul Flacăra al Tineretului 
Revoluționar” în 1976). Sub această sintagmă a activat 
generația tânără, sensibilă la temele folclorului și 
tradiţiilor autohtone, la problemele mediului și ale păcii, la 
industrializare şi construirea societății multilateral 
dezvoltate, subiecte recomandate de către Consiliul 
Culturii și Educaţiei Socialiste, câteva dintre acestea fiind 
în același timp și preocupări de pe agenda politică și 
culturală internațională. De altfel, observăm influenţe și 
ecouri directe în „generaţia în blugi”, lansată de Cenaclul 
Flacăra, provenită din generaţia flower power. 

În anii 1970, U.T.C. devine organizaţie politică de 
masă, iar în consecință Cenaclul Flacăra devine fenomenul 
cultural de masă al acestei organizaţii. În data de 5 mai 
1978 a avut loc primul spectacol al Cenaclului Flacăra pe 
un stadion (cel al Republicii din București), în faţa a 30.000 
de oameni.7 Presiunea exploziei demografice, datorată 
politicilor pronataliste, se face simțită treptat prin gene- 
raţia „decreţeilor,” care trebuia la rândul ei înregimentată 
cultural și ideologic prin organizaţii de tineret precum 
Șoimii Patriei, Organizaţia Pionierilor sau U.T.C,, activate 
cultural în case de pionieri și de șoimi ai patriei, în felurite 
tipuri de cluburi, cenacluri și festivaluri, toate aflate sub 
umbrela largă a Festivalului naţional Cântarea României. 
Tot începând cu 1973 se organizează o serie de expoziţii 
ale „Cenaclului pentru tineret al U.A.P. Atelier 35” la Galeria 
Orizont din București. Cenaclul „Atelier 35” devine un fel 
de anticameră a U.A.P, cu rolul de a-i grupa petinerii artiști 
într-un colectiv care să poată fi mai ușor de gestionat ca 
program și de controlat ca activitate: „Activitatea Cena- 
clurilor Tineretului se desfășoară pe baza unui plan de 
muncă anual, întocmit de Biroul Cenaclurilor folosind și 
sugestiile tinerilor creatori, aprobate de Conducerea 
U.A.P.'8 În acelaşi timp, se creează o ierarhizare între 
generaţiile ajunse la maturitate, dar totodată și la privilegii, 

și generaţia tânără, care tindea spre aceleași privilegii 
precum: ateliere de creație, locuinţe cu ateliere, comenzi și 
comisionări de lucrări, acces la spaţii de expunere, acces la 
publicaţii de tip catalog sau album, materiale de creaţie sau 
acces la realizarea de prototipuri destinate multiplicării 
prin Combinatul Fondului Plastic etc. 

Încă din 1974, cu ocazia expoziţiei „Tineretul - 
factor activ în construirea societății socialiste multilateral 
dezvoltate,” îi regăsim în juriu, cu funcţii importante, pe 
Zamfir Dumitrescu, reprezentant al C.C. al U.T.C.; Ana 
Lupaș, președinte al Cenaclului tineretului al U.A.P. - Cluj; 
Sorin Ilfoveanu, secretar la Cenaclului U.A.P. - Pitești; 
Wanda Mihuleac, secretar al Comitetului U.T.C. al U.A.P; 
Alexandra lonescu (cunoscută cu pseudonimul Titu), 
secretar al Comitetului județean Argeș al U.T.C. Regăsim 
și alte nume importante care „răspund” în proiectul de 
plan de muncă al Cenaclului Tineretului din 1974.9 

Putem urmări preocuparea pentru tineret ca fiind 
o constantă a perioadei Ceaușescu, amintind mari expozi- 
ţii precum: „Covor zburător - simbol al Păcii” - acţiune 
colectivă realizată în aprilie 1973 de Ana Lupaș în satul 
Mărgău, județul Cluj, cu participarea unui număr de 
aproximativ 100 de localnici; „Tineretul - factor activ în 
construirea societăţii socialiste multilateral dezvoltate - 
Expoziţie Republicană de artă plastică dedicată celei de-a 
XXX-a aniversări a eliberării patriei și congresului al XI- 
lea al Partidului Comunist Român,” august 1974; 
Expoziţia „Pace-dezarmare” la Sala Dalles din București, 
ianuarie-martie, 1982; o serie de expoziţii „Aniversarea 
celor 60 de ani de la înființarea Uniunii Tineretului 
Comunist, 1922-1982”; expoziţia colectivă „Spaţiu- 
obiect,” organizată de Asociaţia Tineret și Studenţi Români 
pentru Naţiunile Unite (A.T.S.R.N.U.) și de consiliul 
Uniunii Asociaţiilor Studenţilor Comuniști C.U.A.S.C. din 

Institutul de Arhitectură lon Mincu, București în colabo- 
rare cu Institutul de Arte Plastice Nicolae Grigorescu, 
București și „Atelier 35,” amenajată în galeriile 
Institutului de Arhitectură lon Mincu din București în 
perioada noiembrie-decembrie 1982, artiști: lon Bitzan, 
Adrian Bold, Geta Brătescu, Amur Busuioc, Marius 
Călinescu, Alexandru Chitul, Florin Colpacci, Mihai 
Crăciun, Mircea Florian, Constantin Gorcea, Teodor 
Graur, Ștefan Mănciulescu, Wanda Mihuleac, Lavinia 
Mirșu, Mihai Moldoveanu, Andrei Oișteanu, Cristian 
Paraschiv, Constantin Petcu, Doina Petrescu, Mihai 
Popescu, Radu Procopovici, Decebal Scriba, Dorin Ștefan, 
Barbu Vlad; „40 de ani de muncă și împliniri - Expoziţia 
națională de artă plastică a tineretului,” 1984; „Colocviul 
de Critică și Artă Tânără” de la Muzeul de Istorie a 
Farmaciei din Sibiu, 1986 și culminând cu „Expoziţia 
națională a tineretului” de la Baia Mare, 1988, în care erau 
reprezentate toate cenaclurile „Atelier 35” din țară. 

Începând cu 1982 a fost lansat marele marș anual 
intitulat „Tineretul României dorește pacea.” Această 
amplă manifestare ajunge, în 12 noiembrie 1983, la peste 
100.000 de tineri care defilau în Bucureşti. În perioada 3- 
6 septembrie 1985 are loc la București conferința mondială 
a comitetelor naţionale pentru „Anul Internaţional al 
Tineretului” sub genericul „Tineretul anului 2000 - 
Participare, Dezvoltare, Pace.” Aceste manifestări ale 
tineretului se regăsesc și în reprezentările unor artiști 
precum: Geta Mermeze, lon Bitzan, Mircea Bălău, Octav 
Grigorescu, Elena Uţă Chelaru, Andrassy Zoltan, Vasile 
Celmare, Gheorghe Apostol, lon Stendl, Teodora 
Moisescu-Stendl, Albin Stănescu, Doru Rotaru, Rodica 
Svinţiu, Cornel Brudaşcu, Dan Hatmanu, Elena Boariu, 
Ileana Balotă, Mihai Mănescu etc. 

Din mai multe considerente, inclusiv economice, 
începând cu 1981-1982 adeziunea ca membru al Uniunii 
Artiștilor Plastici este aproape restricționată, prin 

îngreunarea și tergiversarea aplicaţiilor, care durau, 
după caz, mai mulți ani, în timp ce locurile din instituţiile 
universitare de profil artistic sunt reduse și concurența 
pe locurile disponibile este tot mai mare. Pentru că tinerii 
viitori artiști erau angajați pe marile șantiere ale patriei, 
inclusiv Casa Republicii, învățământul artistic universitar 
devine seral, pentru ca aceștia să-și poată desfășura 
privilegiat activitățile de muncă, iar secţii ale liceelor de 
artă sunt transformate în secţii cu „profil industrial.” 
Virgil lerunca amenda încă din septembrie 1983 faptul că 
„în fond, Institutul de Arte Plastice N. Grigorescu s-a 
transformat într-un institut de cursuri „serale, cu tot ceea 
ce noţiunea de seral presupune: neprofesionalism, 
improvizație, aflarea-n treabă. Într-adevăr, ca un student 
să fie admis la acest Institut, el trebuie să fie mai întâi în 
„câmpul muncii. Dar nu oriunde, ci în „raza orașului 
București. [...] Studentul începe să lucreze, după orele 16, 
în Institut. [...] În politica sa de destructurare a culturii și 
artei, partidul a redus enorm liceele artistice. Dacă nu ne 
înșelăm, în București nu mai există decât unul singur. 
Concurența a devenit, în consecință, deosebit de mare."10 

Conceptul de artă revoluţionară se toceşte, de la 
schimbarea artei prin revoluție la utilizarea atitudinilor 
revoluţionare ale artiștilor în construcţia socialismului și 
a societății multilateral dezvoltate. După cum observa 
Dumitru Popescu: 


Șoca însă poziția lui Ceaușescu și era receptată cu satisfacție de 
către artiști, pentru că exprima o schimbare a statutului social 
al artei. Artistul fusese considerat un fel de țambalagiu bun să 
cânte în struna liniei oficiale. Realismul socialist fusese conceput, 
după cum știm, ca o laudă neîntreruptă adusă schimbărilor și 
înnoirilor, așa-ziselor schimbări și înnoiri, nu numai a celor 
reale. Și ca o metodă potrivită să prefigureze modelul social și 
uman deja enunțat de politică și ideologie. Cam la atât se 
rezumau drepturile slujitorului realismului socialist. Or, 
acuma artistul capătă o adevărată influență socială, era chemat 
nu numai să cânte din balalaică, ci să observe critic - i se dădea, 

deci, o funcție sociologică - realitatea și să intervină cu un 
punct de vedere personal. Într-un fel i se dădea dreptul să 
judece, până la urmă, însăși politica, programul puterii, 
sistemul. Asta era marea schimbare. Cu mintea de acum 
realizez că așa ceva nu era posibil în societatea dată. Ceaușescu 
s-a lăsat el însuși prins de dialectica utopică a ideologiei și a 
sărit peste cal. Ceea ce oferea era o iluzie. Sistemul nu putea 
tolera așa ceva și el însuși a devenit până la urmă expresia 
obtuzității sistemului.11 


La începutul anilor 1980 exista o tensiune acumulată în 
rândurile creatorilor, mai ales în breasla scriitorilor, care a 
avut reverberaţii minore și în rândul artiștilor plastici. 
Evenimente precum cel din 18 septembrie 1980, în care un 
grup de 22 de scriitori, în general grupați în jurul revistei 
Săptămâna (condusă de Eugen Barbu), este primit în 
audiență de Nicolae Ceaușescu, căruia îi cer desființarea 
Uniunii Scriitorilor considerată „reacționară” și „vândută 
Europei Libere,” precum și formarea unei „Uniuni a 
Scriitorilor Comuniști, 12 își găsesc urmări în organizarea 
de întâlniri cu toate uniunile de creație pentru discutarea 
problemelor înaintea  agravării acestora. Uniunea 
Artiştilor Plastici, mărturisește Viorel Mărginean,'3 nu vine 
cu probleme sau plângeri, ci cu propunerea de a construi 
un nou complex numit „Centrul Artelor” dedicat artiștilor, 
care să includă un sediu nou al U.A.P. și circa 200 de 
ateliere în zona Casei Scânteii, care complex să aibă o 
legătură printr-un pasaj asigurat de cărucioare electrice cu 
Combinatul Fondului Plastic, existent în aceeași zonă. 
Această propunere de complex se suprapune nefericit şi 
este discutată simultan cu alte propuneri de ansambluri de 
sculpturi monumentale comandate de Nicolae Ceaușescu, 
care să marcheze traseul noului bulevard al Victoriei 
Socialismului. Urmarea disensiunilor între scriitori și 
Ceaușescu este faptul că în zilele de 1-4 iulie 1981 are loc 
ultima conferință naţională a scriitorilor, până în 1990 și 
prin contaminare și a UAP, până în 1990. A fost numit 

președinte, direct de către C.C. al P.C.R, prozatorul D. R. 
Popescu. Scriitorii se radicalizează și vor fi împiedicaţi să 
mai ţină întâlnirile trimestriale ale Uniunii.!+ Pentru 
Uniunea Artiştilor Plastici, lon  lrimescu rămâne 
preşedintele ales încă din 1978, până în 1990, în fapt 
uniunea fiind condusă în perioada 1978-1989 de 
vicepreședintele Uniunii Artiștilor Plastici, Viorel 
Mărginean. Conflictele sunt cel mai probabil înghețate prin 
amânări succesive, reducerea fondurilor și prin transferul 
problemelor din zona politicului în cea a controlului 
Securității. 

După cum constata Dumitru Popescu: „Artiștii se 
apropiau de partid. Se simțeau apreciaţi, băgaţi în seamă, 
ca să zic așa, solicitați să-și spună cuvântul, chiar să 
conducă, să emită acte de decizie. Cea mai mare 
satisfacție personală îmi dădea însă faptul că oamenii se 
puteau înfrupta din cultură”.15 


Grupul 9+1 și Grupul Prolog 


Fundalul începutului anilor 1980 este într-o privinţă dat de 
ceea ce s-a numit „afacerea Mișcarea transcendentală,” care 
s-a răspândit mai ales printre intelectualii bucureșteni. La 
experimentele care au avut loc în 1981 în cadrul Insti- 
tutului de Cercetări Psihologice și Pedagogice s-au înscris 
nume precum Andrei Pleșu, Mihai Șora, Marin Sorescu, 
Gheorghe Zamfir, pictorul Sorin Dumitrescu, sculptorul 
Ovidiu Maitec, tenorul Nicolae Florei, academicienii Victor 
Săhleanu și Ștefan Milcu. Deznodământul cunoscut este 
acela că peste 250 de intelectuali au fost trimiși „în 
producţie.” Putem observa chiar cu ocazia cadrului politizat 
oferit de „afacerea Mișcarea transcendentală” tipurile de 
„căutări” la modă ale intelectualilor optzeciști în zone ale 
metafizicului, caracteristice de altfel și celor două grupuri 
active în același peisaj cultural: 9+1 și Prolog. 

Este interesant de remarcat că la cele două grupuri 
artistice ia parte același „ucenic vrăjitor” Andrei Pleșu.16 
Grupul 9+1 a fost format încă din 1981 din celebrități 
artistice ale momentului: Marin Gherasim, Horia Bernea, 
Florin Ciubotaru, Sorin Dumitrescu, Horea Mihai, Vasile 
Gorduz, Napoleon Tiron, Bata Marianov, Doru Covrig. 
Grupul a fost activ prin trei expoziții: prima expoziţie 9+1 
și invitaţi, de la Galeria Simeza, București, din 1981; 
a doua expoziție 9+1 și invitați (Horea, Gherasim, Buculei, 
Ciubotaru, Tiron, Marianov, Gorduz, Bernea, Pleșu, 
Berindei, Paraschiv, Vasilescu, Dumitrescu, Covrig, 
Bertalan) la Muzeul de Istorie al Partidului Comunist, al 
Mișcării Revoluţionare și Democratice din România, în 
1982, și a treia expoziţie 9+1 și invitaţii săi, la Sălile 
Dalles, București, din 1990. Expoziţia din 1982 de la 
Muzeul de Istorie al Partidului Comunist, al Mișcării 
Revoluţionare și Democratice din România poate rămâne 
ca un reper, contestat ulterior de chiar unii dintre artiștii 
participanţi, al modului în care artiștii se bucurau de 
privilegiile partidului comunist. 

În 1985 este întemeiat Grupul Prolog de către 
pictorii Paul Gherasim, Constantin Flondor, Horea 
Paștina, Cristian Paraschiv și Mihai Sârbulescu, care se 
întâlniseră cu un an înainte, într-o tabăra de pictură la 
Teremia Mare, organizată în cadrul „acţiunii tabere” cu 
suportul U.T.C.17 Pentru alegerea numelui grupului este 
solicitată opinia lui Andrei Pleșu. Aflăm de la Mihai 
Sârbulescu, în lucrarea sa de doctorat din 2010 de la 
Universitatea Naţională de Arte București intitulată 
„Dosar Prolog” și coordonată de Andrei Pleșu,18 cum s-au 
distribuit rolurile în acest grup. 

Grupul Prolog a debutat expozițional în decembrie 
1985 cu expoziţia „Floarea de măr,” de la Galeria Căminul 
Artei din București și a evoluat în „expoziţii eseu” în 
diverse formule cu invitați. Observăm succint că 

„rezistența prin cultură” a celor din Grupul Prolog consta 
într-o paradoxală întoarcere la tradiţie, înnoirea artei 
făcându-se în cazul lor prin perspectiva trecutului de 
spiritualitate bizantină, monahală, prin pictura „modestă” 
de peisaj, prin încercarea de a uita educaţia și de a nega 
individualitatea artistică etc. Trebuie adăugat aici că o 
parte dintre artiștii Grupului Prolog, dar și pictori invitați 
de-a lungul expozițiilor, precum Sorin Dumitrescu, lon 
Grigorescu, funcționau în perioada lui Ceaușescu și ca 
pictori și restauratori de icoane și biserici. 

Dintr-o perspectivă, datată la final de epocă (în 
1989), criticul de artă Călin Dan aprecia gruparea artiștilor 
în cenacluri și grupuri ca fiind benefică. „Această situație 
favorizează evident participarea la un edificiu expozițional 
colectiv (menit să configureze un meta-discurs plastic) și 
dispensează, în general, de necesitatea elaborării unui 
cenotaf personal al ideilor și obsesiilor vizuale” pentru că 
oferă un control al creaţiei prezente și mai ales al celei 
viitoare,! semnalând de exemplu, în cadrul expoziţiei 
naționale a tineretului de la Baia Mare, gravitatea faptului 
că, critica de artă se află în „insuficientă capacitate de a 
modela/direcționa un eveniment plastic aflat în mișcare, 
deci încă maleabil, perfectibil.”20 


Autocenzura ca „rezistenţă prin cultură” 
și autonomia esteticului 


O reacție de îndepărtare de politic și totodată o ilustrare a 
funcționării autocenzurii artiștilor este constituită de ceea 
ce s-a numit „autonomia esteticului:” „Astfel s-a produs 
fuga de realitate și ea a dus la cantonarea în esteticul pur, 
rupt de social. Ceaușescu auzise, și acesta i s-a părut 
pericolul cel mai mare, cred acum că în sensul scăpării din 
mână a artelor, în sensul izolării artelor de socialism, și, în 
ultimă instanță, de el însuși, de lider.21 Autonomia 

esteticului înțeleasă ca o artă pentru artă, care este tratată 
în termenii propriului limbaj, ilustrează cel mai bine 
„rezistența prin cultură” a artiștilor, dar totodată și gradul 
de funcţionare a mecanismelor de control ale statului 
impuse individului. Pentru a înţelege rezistența prin 
cultură în regimul comunist este necesară decantarea 
acesteia de construcţia post-comunistă a acestei pozițio- 
nări, devenită canonică. Așa cum reiese din formularea sa, 
„rezistența prin cultură” este un concept instrumentalizat 
ideologic care apare vehiculat intens după căderea 
comunismului și are de-a face cu justificarea intelectualilor 
în privinţa diferitelor grade de adaptare, oportunism sau 
chiar corupere, într-o epocă postcomunistă de acordare a 
compensațţiilor de către Ministerul Culturii (achiziții de 
lucrări de artă) ale artiștilor care „nu l-au pictat pe 
Ceaușescu.” 

Autonomia esteticului provoacă percepția dublei 
impuneri și totodată o perpetuă pendulare schizoidă a 
înțelegerii ori interpretărilor. Regăsim acest tip de 
interpretare aluzivă inclusiv și acolo unde ne-am aștepta 
mai puțin și anume în pledoaria lui Dumitru Popescu: 


Exceptând unele manifestări de suprafață, festiviste, minore, 
artiștii, cu mai multă sau mai puţină prudenţă, subscriind la 
concesii convenționale mai mari sau mai mici, au făcut să 
acționeze necontenit, și din plin, mecanismul critic al culturii 
românești, asigurând împlinirea destinului ei de diagnostician al 
maladiilor regimului reprezentat de Ceaușescu. În esența sa, 
cultura nu a fost un aliat al utopiilor socialiste, ci un judecător al 
lor, lucid și rece, limbajul folosit devenind uneori esopic, dar cel 
mai adesea rămânând mlădios, întortocheat, ca urmele 
schiurilor ce cutreieră un ținut înzăpezit. Atât limbajul, cât și 
mesajul erau înțelese nu numai de către destinatar, ci și de către 
instituţiile ideologice puse să „vegheze,” de către funcţionarii, 
activiștii și responsabilii regimului. Aceștia din urmă închideau 
ochii, se făceau că nu aud și nu pricep - și aceasta fiindcă în forul 
lor intim se confundau cu adevărurile vehiculate în perimetrul 
culturii, cât și pentru că procesul tocirii ideologice se accentua.22 

lată o demonstraţie sinonimă cu o altă sintagmă celebră 
din epocă: „noi ne prefacem că muncim, iar ei se prefac că 
ne plătesc”. O altă sintagmă utilizată de „funcționarii, 
activiștii și responsabilii regimului” era „să le luăm banii 
la comuniști.” 


Omagiile 


Una dintre temele definitorii ale anilor 1970 şi mai ales 
1980 a fost reprezentată de omagiile aduse la început lui 
Nicolae Ceaușescu iar apoi extinzând-se către Elena 
Ceaușescu. Economistul marxist, ministru, membru al 
Academiei Române, Alexandru Bârlădeanu consideră că 
începutul manifestării cultului personalităţii a avut loc la 
Congresul al IX-lea, odată cu înscăunarea lui Ceaușescu, 
moment în care președintele își atribuie sceptrul, un 
simbol de putere feudal: „Ceaușescu se vedea în rândul 
domnitorilor. lar Dumitru Popescu, în cuvântarea care a 
dat tonul glorificării lui, îl făcea pe Ceaușescu egalul lui 
Cezar, Napoleon, Alexandru Macedon, Pericle și Petru cel 
Mare. Numai împreună toţi la un loc, mai marii lumii 
valorau cât Ceaușescu al nostru! ,De zece ani ne este baci, 
zicea Dumitru Popescu parafrazând o replică dintr-o 
piesă ce-l avea ca erou pe Ștefan cel Mare și asigurând 
auditoriul că elogiile acestea nu sunt inventate. Și atunci 
de ce să nu le facem?'22 Dumitru Popescu, considerat 
responsabilul acestei iniţiative, se disculpă ulterior: 


Avatarurile dictaturii! În dictatură subiectivitatea devine adevăr 
absolut și lege obiectivă. Alt pressing prezidenţial: lucrări de artă 
închinate cuplului. Mie n-au îndrăznit să-mi spună deschis, îmi 
dădeau apropouri: “Peste tot în lume artistul pictează și 
sculptează la comandă. Face portrete, statui. La noi de ce nu se 
practică sistemul acela? Aveţi o mulțime de bani acolo.” 
Într-adevăr dispuneam de fonduri substanţiale. Aveam, pe 
vremea aceea, cred, peste 30 de milioane pe an pentru arta 
plastică, repartizate de Consiliul Culturii la Gospodăria de Partid, 

la sindicate și la U.T.C. În ultima perioadă a deceniului al nouălea 
fondul anual se redusese la 100.000 de lei. Eu coordonam banii 
și-i foloseam până la ultimul leu. Deci aveam bani! Dar de ce să 
nu manevrăm noi producţia artistică “într-un anumit scop!” Cât 
timp m-am ocupat de treburile culturale, nici un artist nu a auzit 
să i se ceară ceva. Comandam monumente istorice, artă 
decorativă, monumente închinate marilor momente ale 
trecutului, dar portrete ale soților Ceaușescu nu.2+ 


Trebuie menţionat că lucrările cu subiect omagial serveau 
diferitelor instituţii și punctual celebrării, aniversării unor 
evenimente considerate importante. Aceste lucrări de artă 
înzestrau apoi muzeele de artă, de istorie și altor instituţii 
ale statului și partidului. O importantă cantitate de opere 
şi obiecte de artă cu această destinaţie a făcut parte din 
expoziția „Dovezi ale dragostei înaltei stime și profundei 
preţuiri de care se bucură președintele Nicolae Ceaușescu 
și tovarășa Elena Ceaușescu, ale amplelor relaţii de 
prietenie și colaborare dintre poporul român și popoarele 
altor ţări,” prilejuită de împlinirea a 60 de ani de la 
nașterea lui Ceaușescu (deschisă în 23 ianuarie 1978 şi 
rămasă permanentă până în decembrie 1989). Trebuie 
adăugat că aceste lucrări de artă au avut o utilizare masivă, 
nu doar în cataloage și albume de artă dedicate, ci mai ales 
în publicaţiile periodice ale vremii, pentru care unele au 
devenit imagini de copertă. Prin rotația intensă a acestor 
imagini s-a impus ceea ce numim după 1989 iconografia 
„cultului personalităţii,” cu mai multe faze de evoluţie, 
corelată cu programele oficiale ale partidului. Am analizat, 
mai în detaliu, atât cazurile reprezentative cât și tipurile de 
omagii în studiul recent „Maeștrii şi poporul în lada de 
gunoi a istoriei.”25 

În capitolul intitulat sugestiv „Impactul artistului cu 
puterea” Dumitru Popescu concluzionează: „Dar chiar și 
într-un regim opus, aceștia tot propagandă ar fi făcut, doar 
cu alt semn. Artiștii adevărați cred că s-au exprimat pe ei, 
și cam tot aceleași opere ar fi dat și în alt regim. [...] Mulţi 

au folosit comanda pentru a supraviețui ei și arta lor. Așa 
cum de altfel s-a întâmplat în toate timpurile. Artiștii 
adevăraţi au acceptat comanda, dar au introdus în operă 
conţinutul dorit de ei. Să luăm portretele de papi, cardinali 
și dogi făcute de Tizian și Rafael. La fel ar fi fost pictate și 
dacă nu s-ar fi lucrat la comandă. Diferenţa e că pictorii ar 
fi plătit modelele. Dar iată li s-au oferit modele gratuite, de 
o factură aparte, și chiar plătindu-i ele pe ei."26 

Câteva acuze comune aduse artiștilor care au 
realizat lucrări dedicate cultului personalității sunt cele 
legate de figura lui Ceaușescu care, într-un grup de 
personaje, era întotdeauna cel mai înalt - în realitate 
Ceaușescu era de statură medie și depășit adesea de 
statura celor din jur. Pentru portretele sale exista cerința 
să nu fie pictat dintr-o laterală („într-o ureche”) sau cu 
porumbei în jurul capului. După căderea comunismului, 
artiștii s-au disculpat în diferite moduri în privința 
acestor realizări, invocând argumente și motive diverse, 
de la „minciuna colectivă” în care au trăit fără să-și dea 
seama, până la nevoi familiale. Am prezentat, în studiul 
citat mai sus, câteva cazuri importante. Cultul 
personalității a lăsat urme puternice în societate, inclusiv 
prin aceea că a produs clone. Același Dumitru Popescu 
observa cinic că începând cu 1990 „au ieșit la iveală toți 
tiranii neîmpliniţi de pe vremea lui Ceaușescu. Toţi șefii 
de rangul II, III și 1V.”27 


Mitologia reîncărcată: „generaţia 80” 
şi „exprimentalismul” 


Anii 1980 au fost confiscați în percepţia și cercetarea 
istoriei artei de după 1989 aproape exclusiv de „generaţia 
80” și „exprimentalismul” acesteia în cadrul „Atelier 35” a 
Uniunii Artiștilor Plastici. Este încă denaturată încercarea 
de prezentare completă a imaginii artistice a epocii, 

reflectată mai ales prin cadrul „progresist” al acestei 
generaţii (din care au dispărut, în prezentările post-1990, 
referirile obligatorii la organizaţiile U.T.C. - platformele și 
infrastructura culturii de masă prin care au luat ființă și 
prin intermediul cărora își asigurau și finanțau activitatea 
artistică). În lipsa unei mișcări articulate de dizidenţă sau 
de împotrivire la adresa regimului, avem mai ales artiști 
individuali, care după 1989 își fac cunoscute împotrivirile, 
dar care în epocă își arătau de fapt adeziunea fie prin 
lucrări, fie prin colaborare instituțională. Privim incomplet 
și trunchiat această decadă, din perspectiva câtorva artiști 
exponențţi ai „generaţiei 80” şi le acordăm acestora rolul 
principal în ecosistemul artistic al epocii. După cum o altă 
categorie de artiști, activi şi importanţi pe scena principală 
în epocă, devin „nefrecventabili” după 1989 și sunt 
încărcaţi cu toată obida societății. 

„Generaţia 80” se suprapune în reprezentarea 
criticilor de artă adesea cu cenaclul tineretului „Atelier 35” 
adică cu „circa 150 de artiști tineri absolvenţi ai institute- 
lor de arte plastice."28 Discursul generaționist combinat cu 
autonomia esteticului au creat o mișcare de emancipare, 
un sentiment elitist și totodată decuplarea de publicul larg, 
beneficiarii acestei arte devenind chiar artiștii înșiși, vezi 
seria de evenimente „House pARTy” din 1988.”29 

Așa cum reiese și din mărturiile artiștilor cât și din 
imaginile fotografice documentare realizate de Eugeniu 
Lupu și Dinu Lazăr,30 în atelierele artiștilor exista 
atmosfera de boemă, pentru care, deși lipsurile anilor 
1980 erau o constantă, se puteau procura produse 
considerate de lux. Pentru cei mai mulți dintre artiști 
perioada aceasta a rămas epoca lor de aur, în care artiștii 
din România erau adesea invidiaţi chiar de către colegii 
lor de breaslă din Occident, pentru condiţiile și fondurile 
de care beneficiau. Artistul Ion Grigorescu afirma într-un 
interviu că „toți eram anti-sistem,” toată lumea făcea 

bancuri cu Ceaușescu. Paradoxal, această atitudine 
seamănă cu cronicizarea fenomenului rezist, în care 
dimensiunile manifestaţiilor și frecvența acestora au 
intrat în canonul cotidian. 

Începând încă din 1970 şi continuând apoi în anii 
1980 are loc „acţiunea tabere.” Acestea pornesc cu 
Tabăra Măgura, care devine în scurt timp model și 
exemplu pentru multiple astfel de acțiuni precum: Arcuș, 
Lăzarea, Căsoaia, Hobiţa, Medgidia, Săliște, Galaţi, Brăila. 
Efortul organizării este în mare măsură cel al autorităților 
locale, dirijate de la centru de Consiliul Culturii și 
Educaţiei Socialiste și CC al U.T.C. Aceste tabere își 
propun să-i organizeze pe artiști cu lucrul în comun și cu 
munca împreună cu oamenii simpli, cioplitori, dar și cu 
creația în „amfiteatre naturale,” ce devin ad-hoc muzee de 
artă în aer liber. 

Interpretarea și deci înțelegerea influenţei folclo- 
rului ca experiment artistic, ca instalaționism, happening, 
arte povera etc. este una adesea suprasolicitată de critici de 
artă precum Alexandra Titu sau Magda Cârneci, în termenii 
căutării anticomunismului în orice formă de manifestare 
creativă. Reamintim că fenomenul folclorizării în toate 
ramurile culturii a derivat ca un program cultural din 
Tezele din iulie 1971, prin care este trasată perspectiva 
politică oficială de întoarcere la rădăcini, autohtonism, 
tradiţii etc. și recunoscută ca atare în epocă de către artiști. 
(Este manifestată și în muzică, inclusiv prin folk-rock). 
Împletitul, chirpiciul, îmbinatul în coadă de rândunică, 
nituitul, țesutul și multe alte soluţii tehnice populare, 
meșteșugărești au devenit repede soluţiile preferate de 
artiști pentru a realiza lucrări de artă. Este adevărat că, 
ajungând astfel mai repede la semn și simbol, artiștii își 
puteau crea ceea ce se numea în epocă „mitologii 
personale.” Și la fel de adevărat este că acest tip de artă își 
găsea adresabilitatea mai ales în cercurile unei elite 

intelectuale din jurul lui Ion Frunzetti, Dan Hăulică, Andrei 
Pleșu, care putea „gusta” estetic o soluţie tehnică populară, 
cu ecouri ancestrale, ce devine mesaj și concept artistic și 
filozofic. 

O altă formă de experimentalism artistic, mai ales de 
la finalul anilor 1980, a fost cea de mail art. Artiştii își 
trimiteau scrisori, cărți poștale, ilustrate care reprezentau 
lucrările lor de artă în miniatură. Paradoxal, în cadrul unui 
sistem cenzorial care se baza mai ales pe cenzura colegilor 
de breaslă sau a unor comisii de dezbatere și avizare, au 
fost organizate expoziții de mail art sau artiști care și-au 
trimis lucrările cu concursul Poştei Române. 

Mai este de observat și faptul că artiști precum 
Horea Bernea, Mihai Olos, Teodor Moraru, care au reușit 
o orientare mai rapidă și cu rezultate consistente pe 
aceste coordonate etnografice-folclorice, au încă un lucru 
în comun, în afara faptului că provin din generaţia de 
după încheierea colectivizării, și anume că au absolvit 
forme de educaţie artistică de tipul institutelor 
pedagogice (Institutul Pedagogic pentru învățători de 3 
ani) sau Școala Tehnică de Arhitectură şi Construcţia 
Oraşelor (S.T.A.C.O., şcoală postliceală cu durata studiilor 
de 3 ani), nefiind anterior antrenați formal în studiul 
consistent academic, de tipul școlilor pe pictură 
Ciucurencu sau Baba ori Caragea, Jalea etc. 


Arta monumentală în epoca magistralelor 
socialismului 


Prin natura lor oficială, lucrările de artă publică impun 
principiul subordonării. „Marile șantiere ale Epocii de Aur 
- Canalul Dunăre-Marea Neagră, magistrala albastră, 
metroul, Șantierul de hidroamelioraţii și navigaţie 
București-Dunăre, marile platforme industriale, șantierele 
naționale ale tineretului, noile realități ale satului 

românesc oferă un evantai de subiecte și teme care solicită 
din plin creativitatea  prozatorilor, dramaturgilor, 
reporterilor de azi, a tuturor cercurilor de creație din 
așezămintele de cultură.”31 

De regulă, comenzile de monumente erau realizate 
prin concursuri care aduceau în fața comisiilor de vizionare 
și a publicului propunerile artiștilor sub forma unor 
expoziţii de machete. Încă din anul 1980, U.A.P. a organizat 
concursul pentru proiectele monumentelor „Unirea,” 
„Victoria Socialismului,” „Revoluţia Industrială” și „Colecti- 
vizarea Agriculturii” - „toate destinate Capitalei și mai ales 
noului său centru civic - concurs care a demonstrat o 
nebănuit de prodigioasă imaginație și capacitate de 
inovatoare."22 În 18 septembrie 1984, Nicolae Ceauşescu se 
întâlnea cu unii membri ai U.A.P., tovarășii: Irimescu lon, 
Butinoiu Marius, Adoc Gheorghe, Adoc Gabriela, Kovalschi 
Gavril, Bîrleanu Ifrim, Iliescu Călinești, Mircea Ștefănescu 
pentru a discuta în locaţiile de amplasare și ideile care 
„trebuie avute în vedere” cu aceste monumente. Printre 
favoriţii lucrărilor de artă publică ai perioadei sunt Gabriela 
Manole Adoc și Gheorghe Adoc - mai ales după realizarea 
„Monumentului Independenţei,” din lași, 1980. Viorel 
Mărginean amintește relaţia caldă a Elenei Ceaușescu cu 
Gabriela Adoc, care o impune printre artistele de sculptură 
monumentală preferate ale anilor 1980. 

Criticul de artă Mircea Grozdea amintește în 1987 
că „ultimul concurs de machete - organizat în anii 1983- 
1984 de Consiliul Culturii și Educaţiei Socialiste pentru 
ridicarea unui monument închinat tineretului și erois- 
mului său în muncă - lucrare gândită a fi amplasată pe 
canalul Dunăre-Marea Neagră, la Straja - a constituit o 
probă încă și mai pretențioasă pentru artiștii sculptori, 
datorită dimensiunilor colosale la care trebuia proiectat 
monumentul. Dacă pentru lucrările destinate centrului 
Capitalei nu s-a ajuns încă la o opţiune finală - poate și 

datorită varietății și numărului de soluţii - , în schimb 
„Monumentul Tineretului” s-a realizat într-un timp relativ 
scurt, pecetluind astfel una din cele mai remarcabile 
izbânzi monumentale în epoca de care ne ocupăm. Astfel, 
concursurile de machete pentru monumente și-au 
dovedit eficienţa, impunându-se pentru viitor ca metodă 
de lucru indispensabilă unei reușite estetice."34 

Între realizările considerate importante încă din anii 
1980 pot fi amintite: Gheorghe Iacob, „Știința, Cultura, 
Artele,” 1982, mozaic din piatră naturală, Biblioteca din 
Piatra Neamţ; lon Stend!, „Legende românești,” 1982, 
tempera pe zid, Hotel „București,' București; Vasile 
Celmare, Viorel Mărginean și Ovidiu Paștina „Industria- 
lizarea județului Prahova,” 1980, mozaică de marmură, 
Ploiești; Constantin Lucaci, „Bucuria muncii,” 1982, 
fântână cinetică, metal inox, Vaslui; Traian Brădean și 
Iacob Lazăr, „Eroismul clasei muncitoare,” 1985, mozaic 
din plăci de gresie glazurată, Întreprinderea de unelte şi 
piese de schimb, Suceava. Printre ultimele lucrări 
monumentale importante ale anilor 1980 trebuie amintită 
„Omagiu președintelui” sau „Vizita Președintelui în județul 
Olt,” de dimensiuni 30x10 metri, mozaic, marmură 
colorată, a lui Vasile Pop-Negreșteanu din Slatina, 1987, 
lucrare astăzi distrusă. 


Mișcarea artistică de amatori 


Mișcarea artistică de amatori și naivi ia amploare în 
cadrul Festivalului național Cântarea României, inclusiv 
prin Salonul Artelor cu caracter bienal organizat de 
Uniunea Centrală a Cooperativelor Meșteșugărești 
(U.C.E.C.0.M.). Artiştii profesioniști simt concurenţa reală 
şi privilegiile periclitate. „În anii 1979-1981, la etapa de 
masă a Festivalului naţional Cântarea României au 
participat: 13.725 artiști plastici amatori care activează în 

1.338 cercuri de artă plastică. La etapa republicană s-au 
acordat 455 distincţii. 25.409 creatori și meșteri populari 
care activează în 1.797 cercuri de artă populară și 28.250 
de creatori populari necuprinși în cercuri. La etapa 
republicană s-au acordat 901 distincţii."35 Din relatările 
lui Dumitru Popescu - „Dumnezeu,” este cunoscută 
opțiunea lui Ceaușescu pentru arta de amatori și arta 
populară ca o alternativă pentru contracararea cerințelor 
și pretențiilor artiștilor profesioniști, dintre care unele 
puteau „devia” în probleme de natură politică. 

Un moment interesant al mișcării artistice de 
amatori este cel din 1988, când se constituie „Grupul 
Petru Comarnescu.” Acest grup a fost compus din artiști 
(grupul avea la început 26 de membri) activând în diferite 
domenii artistice, toţi laureați ai Festivalului național 
Cântarea României, cu un program ce prevedea contacte 
permanente cu publicul larg, muncitorii, prin organizarea 
de expoziţii și discuţii în Uzinele Republica, Uzinele 
23 August, Semănătoarea, Fabrica de confecţii București. 
Desigur, principalele teme ale lucrărilor artiștilor plastici 
amatori sau naivi erau fixate prin intermediul competiţiei 
Festivalului național Cântarea Românei și încadrate în 
categoriile: trecutul de luptă al poporului și al partidului, 
construcția socialistă și peisaj/natură statică. Artiștii 
amatori și naivi erau premiaţi alături de cei profesioniști în 
același cadru al Festivalului național Cântarea României. 
Fenomenul artei de amatori beneficiază nu doar de cadrul, 
ci și de infrastructura culturală a epocii. Probabil 1 iulie 
1988 a fost momentul de culme al maximei atenţii oferite 
acestui fenomen național în care Comitetul Politic Executiv 
hotărăște construirea la București a Centrului Naţional de 
Cultură Cântarea României, casele de cultură judeţene și 
căminele culturale urmând să devină ele însele centre 
Cântarea României.36 Din nefericire, așa cum bine semnala 
Călin Hentea în studiul său dedicat fenomenului - 

„Avatarurilor artiștilor amatori,'37 chiar organizarea Aso- 
ciației Artiştilor Plastici Amatori „suferea de ...amatorism.” 
Această mișcare a fost, după 1989, foarte puţin tratată 
serios de cercetări de istoria artelor, deși merită înțelegeri 
aprofundate complexe, inclusiv de tip socio-antropologic. 


Consideraţii de moment 


În fragmentarea de aproape două decenii după 1989 a 
accesului la arhivele comunismului și la sursele 
documentare ale instituțiilor acestuia, aproape orice 
faptă culturală mai mult sau mai puţin reală, de la bancuri 
la adresa lui Ceaușescu și până la corupţie sau ilegalităţi, 
a putut fi interpretată retroactiv ca fiind un tip de contra- 
cultură sau  dizidență. Supraestimat, artistul lon 
Grigorescu afirma într-un interviu că „toţi îl înjuram pe 
Ceaușescu," lucru care funcționează deopotrivă convenabil 
și salvator. Putem observa, consultând sursele arhivistice 
ale perioadei, perfida reușită a regimului comunist în 
această privință. Acesta a izbutit să utilizeze oportu- 
nismul, delațiunea, cenzura de mai multe feluri pentru a 
controla, manipula și dirija în folosul sistemului autoritar 
chiar și vocile sau fenomene cu potențial de reacţie. 
A izbândit aceasta inclusiv cu manifestări culturale cu 
potențial reactiv, care au fost corupte din interior, cel mai 
adesea prin „prelucrarea” individuală directă a artiștilor, 
ori chiar prin deturnarea și înregimentarea unor 
fenomene culturale de masă, cu beneficiarii lor cu tot, 
precum a fost Cenaclul Flacăra. Am încercat mai sus să 
punctăm câteva dintre motivele cărora li se datorează 
această reușită. 

Istoria artei din perioada comunistă, ca și celelalte 
domenii culturale, a suferit presiuni și transformări 
similare aflate sub semnul ideologicului, politicului sau 
socialului. Reperele contextului istoric, politic și social au 

fost cele care au determinat nu doar cadrul, dar mai ales 
conținutul operelor de artă și al programelor de creaţie 
artistică și al politicilor culturale. Lărgind unghiul, 
cercetarea actuală ne arată că înțelegerea artei în 
comunism a fost ideologizată atât în epoca Ceaușescu, 
după cum este politizată și după căderea regimului 
comunist. În contextul geopolitic de astăzi, raportat la 
istoria artelor românești, remarcăm constanţa balansului 
istoric, ciclic al fenomenelor de tip iconodul-iconoclast, 
care își continuă cu violență existența (vezi inclusiv 
statuile distruse simbolic sau fizic, prin înlocuirea de pe 
socluri cu altele, ansambluri de artă publică monumentală 
distruse sau rămase în ruină și absența unuia sau mai 
multor circuite expoziționale permanente care să prezinte 
obiectiv și neutru arta perioadei). 

Intelectuali și putere politică în anii 1980 


Un survol istoriografic 


Am ales acest subiect deoarece îndeosebi în ultimul 
deceniu - în contextul ce a urmat „revoluţiei arhivistice“ 
post-2006 - au apărut monografii, studii, diverse lucrări de 
interpretare, ediții de documente etc. care au îmbogățit 
considerabil spaţiul istoriografic românesc. Acest aspect 
iese în evidență întrucât, în general, scrisul istoric 
autohton a neglijat ultimul deceniu de regim comunist 
(inclusiv din motive obiective: lipsa accesului - sau accesul 
precar - la documente de arhivă până spre momentul 
2005-2006). Sunt doar câteva considerente pentru care 
am crezut de cuviință că este momentul să schițăm un 
bilanț istoriografic în cazul unei teme sensibile - 
raporturile dintre intelectuali şi putere politică - subiect 
frecvent abordat după 1989, dar nu neapărat din 
perspectivă academică, ci mai mult la nivel publicistic şi 
emoțional, cu un înalt grad de personalizare. Am încercat 
să stabilesc profilul scrisului istoric despre relaţia 
intelectuali-putere în ultimul deceniu comunist şi să verific 
ipoteza existenţei unei continuități în istoriografia 
autohtonă care transcende regimurile politice, inclusiv 
momentul 1989, continuitate exprimată printr-o preocu- 
pare redusă pentru teoretizare şi definirea conceptelor 
utilizate. Cumva, ca şi în cazul medievisticii, care de fapt nu 
a răspuns provocărilor conceptuale și de interpretare 
(despre natura puterii domneşti) lansate de un sociolog 
precum Henri H. Stahl, la fel și contemporanistica s-a 
arătat reticentă față de sugestiile de lectură venite dinspre 

alte ştiinţe socio-umane. Totuşi, istoriografia genului - mai 
ales în ultimul deceniu - a devenit mai permeabilă, aceasta 
şi datorită unor contacte sistematice (conferințe, colocvii, 
volume colective etc.) între istorici şi sociologi. 

Trebuie spus însă de la bun început că vorbim 
despre un peisaj istoriografic foarte complex, în sensul că 
în acest spaţiu cultural şi editorial au evoluat istorici — 
profesionişti, să îi numim astfel - din generaţii diferite; în 
primul rând a fost generaţia matură de cercetători, 
formaţi în anii comunismului (mai mult sau mai puţin 
marcați de influențele regimului politic), dar şi tineri şi 
relativ tineri istorici care nu au prins foarte mult din 
perioada comunistă şi la un moment dat s-au delimitat de 
perspectiva foștilor profesori sau de un anumit tip de 
scris istoric convenţional. În acelaşi timp, există şi foşti 
disidenţi, intelectuali care au avut de suferit înainte de 
1989 (precum Gabriel Andreescu) care s-au manifestat 
prin scris cu caracter istoric, având după 1990 şi o 
legitimare academică - nu doar o diplomă universitară în 
istorie, științe politice etc., ci şi o experiență de predare în 
domenii înrudite cu istoriografia. Gabriel Andreescu este 
doar unul dintre aceste cazuri, el făcându-se remarcat în 
principal prin două cărți care au stârnit discuţii și 
comentarii contradictorii:  Cărturari, opozanți și 
documente: Manipularea Arhivei Securităţii şi Existenţa 
prin cultură: Represiune, colaboraţionism și rezistență 
intelectuală sub regimul comunist? 


Delimitări conceptuale 


Observăm încă din titlurile cărților datorate lui Gabriel 
Andreescu o poziţionare cu potenţial polemic: opozanți 
preferat termenului de disidenţi; „existență prin cultură” 
şi „rezistență intelectuală” în loc de „rezistență prin 
cultură.” Deja acest ultim concept, „rezistență prin 

cultură,” fusese contestat, în locul său propunându-se alți 
termeni, de la „supraviețuire prin cultură” până la „exil 
interior,” „opoziţie culturală” ş.a.m.d., uneori cu motivaţia 
că este cumva o definire ce neglijează dimensiunea 
comparatistă - raportarea la țări din Europa Centrală 
precum Polonia (unde exista un samizdat, o mișcare 
națională precum Solidarnosc (Solidaritatea), la propriu 
şi la figurat, o contracultură şi o contraelită). În mai multe 
rânduri, istorici profesionişti au semnalat voalat sau 
direct faptul că asumarea sintagmei de rezistență prin 
cultură ar exprima cumva o lipsă de modestie. Dar aici 
evident sunt două planuri: cel memorialistic, unde 
folosirea conceptului este cât se poate de legitimă; dar și 
cel istoriografic, unde într-adevăr uzitarea sa este ceva 
mai problematică. Subiectul este important şi vom reveni 
asupra lui. A existat în primii ani de postcomunism o 
confuzie chiar în plan istoriografic între disidenţă și 
rezistență, mai ales cu referire la anii 1970 și 1980. 
Uneori frontierele sunt greu de stabilit; în 2012, Gabriel 
Andreescu a propus o delimitare - împărtăşită şi de alții 
- în funcție de asumarea publică a atitudinii față de 
regimul politic, conchizând că un Dumitru luga - 
tehnician la TVR care a iniţiat o organizaţie cu intenţia de 
a mobiliza populaţia la revoltă - este un rezistent, la fel ca 
şi Radu Filipescu (cel de dinainte de detenţie, care a 
răspândit manifeste anticomuniste). Însă, continuă 
Andreescu, „după ieșirea din închisoare, Filipescu a 
continuat critica comunismului, la lumină. După ce a fost 
rezistent, a devenit disident.“ 

În al doilea rând, se pune întrebarea ce înțelegem 
prin intelectuali şi cum a reuşit sau nu a reușit istoriografia 
postcomunistă să definească acest termen? Cartea lui 
Lucian Boia despre elita intelectuală românească între 
1930 şi 1950 a avut un succes important de public, a fost 
apreciată şi în mediile specializate tocmai pentru că nu 

avea caracter eseistic, cum s-a întâmplat cu mai multe 
dintre volumele sale precedente, ci era o carte temeinic 
documentată. Au existat însă şi voci rezervate (precum cea 
a Alinei Mungiu-Pippidi) care au observat că autorul nu 
defineşte ce înţelege prin intelectual, aceasta fiind - se 
considera - o eroare semnificativă.5 Într-adevăr, avem aici 
un aspect important de clarificat: ce înțelegem prin 
intelectual, pentru că s-ar putea ca simpla definiție de 
dicționar să nu ne ajute. DEX-ul postcomunist vorbeşte 
despre intelectual ca despre „acea persoană care posedă o 
pregătire de specialitate temeinică și lucrează în domeniul 
artei, al ştiinţei, tehnicii etc.“ Poate a doua accepțiune ne 
ajută ceva mai mult, pentru că nu îl leagă neapărat pe 
intelectual de obținerea unei diplome universitare, ci 
trimite la ceva „care se referă la activitatea minții, la 
intelect,“ deci la o persoană cu capacitate mai mare de 
reflecţie, subînțelegându-se prin aceasta și reflecția față de 
funcționarea societăţii, a cetăţii, a polisului. 

Evident, este un început de înțelegere, de cuprindere, 
dar problemele de definire rămân pentru că avem cazuri 
speciale care necesită o reflecţie consistentă; mai ales în 
privinţa încadrării: ce facem cu intelectualii care sunt în 
acelaşi timp înalți birocraţi de partid? Iar aici s-a vorbit şi 
despre intelectuali de partid, de o „nomenclatură 
academică“ sau „nomenclatură ştiinţifică“ - cum o numește 
recent Cosmin Popa în monografia lui dedicată Academiei 
de Științe Sociale şi Politice (ASSP).7 


Aportul sociologilor 


În general, istoricii nu au excelat în a-şi defini termenii cu 
care au operat (intelectuali, elite, intelectuali de partid 
ş.a.m.d.), însă un efort de conceptualizare mai susținut a 
fost sesizabil în rândurile sociologilor aplecaţi spre 
istoria socială a (post)comunismului, iar între ei merită 

amintit în principal Mihai Dinu Gheorghiu, autorul mai 
multor studii despre relaţia dintre intelectuali (de partid) 
şi putere politică, atât în România, cât și în Republica 
Democrată Germană, materiale reunite în volum în anul 
2007.83 Cartea rezultată cuprindea referiri consistente la 
cadre, elite, contraelite, formarea intelectualului de 
partid, şcoli de partid, puterea simbolică și puterea 
politică a intelectualilor/scriitorilor etc. Mihai Dinu 
Gheorghiu a scris în principal din perspectiva sociologiei 
intelectualilor şi a culturii, pornind de la lucrările de 
profil ale lui Pierre Bourdieu, sociologul francez la 
popularizarea căruia a contribuit încă înainte de 1989, în 
plin regim Ceaușescu, inclusiv prin traduceri extinse.9 
În anul 1991, într-o monografie, şi Katherine Verdery se 
raportase la Bourdieu încercând să modifice sau să 
adapteze noţiunile lui de „capital cultural“ și de „piață 
simbolică“ pentru regimul comunist (socialist).10 

Dincolo de unele obiecţii care i se pot aduce,i! 
lucrarea din 2007 a lui Mihai Dinu Gheorghiu rămâne 
importantă nu doar pentru încercarea de definire a terme- 
nilor, ci şi pentru analizarea comunismului și a postcomu- 
nismului (inclusiv a fenomenelor de transformare 
instituțională şi a strategiilor de reconversie).!2 Studiile 
datorate lui M. D. Gheorghiu au popularizat un termen 
important - intelectual de partid - care avea să fie utilizat 
şi de istorici, deşi nu întotdeauna cu aceeași accepțiune. 
Demn de luat în seamă rămâne și volumul din anul 2008, 
coordonat de acelaşi Mihai Dinu Gheorghiu (împreună cu 
Mihăiță Lupu), care însă a pus un accent mai mare asupra 
circulației şi reproducerii elitelor, insistând asupra 
postcomunismului, însă având multe sugestii de lectură şi 
texte pentru perioada de dinainte de 1989.13 Un alt op 
relevant (despre Literatură și putere simbolică) este cel 
coordonat și publicat în 2005 de către M. D. Gheorghiu 
alături de Lucia Dragomir, care a tratat puterea simbolică 

şi politică atât a intelectualilor, cât şi a scriitorilor.!+ 
De altfel, Lucia Dragomir s-a aplecat asupra definirii unui 
tip special de intelectual umanist, scriitorul, inclusiv a 
variantei lui politizate - scriitorul de partid.15 Deşi s-au 
concentrat mai mult asupra interbelicului şi a postcomu- 
nismului, lucrările sociologului clujean Marius Lazăr 
tratează inclusiv evoluţiile derulate în spaţiul intelectual 
sub comunism sau ajută la înțelegerea relaţiei dintre elitele 
intelectuale şi modernizare inclusiv în perioada 
regimurilor autoritare şi dictatoriale.16 


Receptarea literaturii secundare occidentale 


Dacă ne ghidăm după Stephen Kotkin,17 cel puţin anumiţi 
intelectuali de partid ar putea fi integrați şi în rândurile 
nomenclaturii, deci inclusiv în așa-numita „societate 
necivilă.“ Aici trebuie spus că Kotkin nu prea a fost 
comentat în istoriografia românească. În primul rând, 
este vorba despre cartea lui publicată în colaborare cu Jan 
T. Gross inclusiv în română acum circa un deceniu, despre 
Societatea necivilă.1% Prin societate necivilă, Kotkin 
înțelegea nomenclatura, înalții demnitari de partid şi de 
stat, dar şi membri ai poliţiei politice din ţările Europei 
Centrale și de Est. Scrierea lui Kotkin avea şi un caracter 
polemic, deoarece punea sub semnul întrebării ceea până 
atunci părea un loc comun, adică sublinierea rolului 
major pe care l-ar fi jucat societatea civilă (incluzând aici: 
„opoziţia“ anticomunistă; intelighenţia critică, forumurile 
civice etc.) în colapsul sistemului comunist, idee susținută 
în multe texte influente privitoare la sfârșitul socialismu- 
lui de stat în Europa de Est. În răspăr cumva, profesorul 
american de la Universitatea Princeton a insistat asupra 
contribuției pe care a avut-o la prăbușirea finală a 
regimurilor comuniste înclinația sus-amintitei „societăți 
necivile“ de a renunţa treptat la putere pe fondul crizei 


174 


Intelectuali și putere politică în anii 1980 





economice profunde, al lipsei sprijinului de la Kremlin 
după 1985 și al delegitimării cultural-ideologice și 
politice. Cartea lui Kotkin era, şi invita totodată la, o 
relectură adaptată a surselor istorice privind momentul 
1989, dar nu numai. 

O bună receptare a literaturii secundare occidentale, 
îndeosebi anglo-saxone şi francofone,!” se observă mai 
ales în cazul lucrărilor de interpretare care au fost la 
origine teze de doctorat susținute în cadrul unor 
universități din străinătate sau în cotutelă. Spaţiul 
autohton nu a fost întotdeauna prielnic pentru astfel de 
abordări cu deschidere internațională; nu o dată, profesori 
din vechea generaţie şi-au îndemnat studenţii să nu 
citească istorii politice ale comunismului, pentru că nu 
sunt scrise de istorici, ci de politologi sau sociologi politici. 
Mai mult, pentru aceşti profesori - ajunşi factori deci- 
zionali în universități, facultăţi, institute de cercetare etc. — 
ceea ce a contat la publicare a fost validarea internă, nu cea 
externă. Acesta a fost un important factor inhibitor, care a 
întârziat asimilarea literaturii istorice occidentale. 


Sursele istorice 


Pentru că am ajuns să pomenim anterior și sursele 
istorice, poate ar trebui spus că, pe măsură ce arhivele 
s-au deschis, mai ales după „revoluţia arhivistică“ din 
2006-2007, pe măsură ce accesul la literatura secundară, 
mai ales anglo-saxonă, a fost mai consistent, a existat o 
tendință de profesionalizare, care s-a materializat prin 
studii, cărţi solide, care constituie o bună bază de discuţie. 
Momentul 2013-2014 este important pentru că marchează 
apariţia unor cărți precum cea în limba engleză a Cristinei 
Petrescu,20 și cea a Anei Maria Cătănuș,2! despre diversele 
forme de disidență din România ultimelor două decenii 
de comunism. Punând un accent mai mare pe sursele 

deschise, literatura secundară anglo-saxonă și mărturiile 
de istorie orală, Cristina Petrescu s-a concentrat asupra 
„mișcării Goma,“ a disidenței maghiare, însă a discutat 
atât situaţii particulare de disidenţi (şapte cazuri), cât şi 
chestiunea „Scrisorii celor şase,“ mai precis contestarea 
lui Nicolae Ceauşescu de către veteranii din partidul 
comunist. Ana Maria Cătănuș a explorat ceva mai mult 
arhivele interne, îndeosebi Arhiva CNSAS, abordând în 
mod documentat cazurile Paul Goma, Vlad Georgescu, 
SLOMR, Gheorghe Calciu Dumitreasa, Mihai Botez ş.a. 
Chiar și utilizând numeroase materiale de arhivă, unele 
recent declasificate, aceste lucrări, ca și altele, s-au 
confruntat cu problema accesului la surse istorice care s-au 
păstrat fragmentar, parţial. Acest element - dimpreună 
cu stranietatea şi complexitatea unor cazuri - a şi 
determinat o lungă controversă istoriografică în jurul 
profilului unor personaje intelectuale, precum Mihai 
Botez, vădită şi în ultima perioadă prin publicarea 
volumelor editate de către Dorin Tudoran (2010),2 şi 
mai ales de Radu Ioanid (2018).23 După apariţia lucrărilor 
sus-amintite, a urmat o intensă polemică în presa 
culturală, cu multe derapaje, în principal între Gabriel 
Andreescu şi Radu loanid.2+ Mai recent, la începutul lui 
2019, a apărut un volum îngrijit de Ana Maria Cătănuș cu 
meritul de a reuni toate scrierile relevante ale lui Mihai 
Botez, op care indirect poate fi privit şi ca replică la 
lucrarea editată de Radu loanid.25 Cu toate acestea, cazul 
Mihai Botez, la fel ca şi altele, pare departe de a fi lămurit, 
asupra sa persistând întrebări legate de motivaţia 
contestării regimului şi autenticitatea disidenței sale. 
Cum m-am ocupat foarte mult de o sursă esențială 
aflată la Arhivele Naţionale Istorice Centrale (ANIC), 
acoperind tema politicilor culturale comuniste şi istoria 
vieții intelectuale și ideologice, inclusiv în anii 1980, aş 
face o evaluare a unui fond arhivistic important, Fondul 

CC al PCR - Secţia Propagandă și Agitaţie. Acest fond ne 
ajută şi nu ne prea ajută, în sensul că - pentru anii 1975- 
1989 - el este mai puţin interesant și semnificativ (în 
comparaţie cel puțin cu perioada 1948-1956, să zicem); 
în mod concret: sunt mai puţine stenograme relevante, 
ceea ce indică un fel de birocratizare, de rutinizare, dar 
parcă şi o dorinţă de a lăsa cât mai puţine urme în arhive. 
Evident, există şi o altă posibilă explicaţie: arhiva /fondul 
a fost în mod deliberat descompletat sau a cunoscut după 
1995 o recompunere discutabilă din punct de vedere 
arhivistic. În situația unor subiecte anume, însă, el se 
dovedeşte a fi semnificativ, putând oferi încă informaţie 
prețioasă. Cosmin Popa - care s-a ocupat de Academia de 
Ştiinţe Sociale și Politice/ASSP și recent a publicat o 
monografie26 - a găsit aici surse mai relevante uneori 
decât în fondul arhivistic de profil (fondul ASSP, cu 
diversele sale secții).27 Acest aspect nu face decât să 
confirme faptul că, în cazuri particulare, istoricul este 
constrâns să apeleze la surse istorice alternative; 
documentele din fondul CC al PCR - Colegiul Central de 
Partid (ANIC) pot reprezenta - la fel - o sursă alternativă, 
fiind un fond arhivistic chiar mai consistent decât 
documentele din fondul CC al PCR - Secţia Cadre. 
Efectuând acest survol istoriografic, am observat cât de 
puține biografii de intelectuali cu pretenţii de 
exhaustivitate și bine documentate s-au publicat; acest 
deficit este cu atât mai pernicios cu cât abordarea 
biografică mi se pare că este o soluție adecvată atunci 
când istoria instituțională sau alte genuri istoriografice își 
arată limitele. 

Or, această abordare biografică - înlesnită și de 
numeroasele dosare personale care sunt disponibile în 
cadrul arhivei Consiliului Naţional pentru Studierea 
Arhivelor Securităţii (ACNSAS), cu prudenţa de rigoare, cu 
filtrul critic obligatoriu, ne ajută în mai multe feluri. 

În primul rând, s-ar putea stabili proporțiile reale ale 
disidenţei şi ale conformismului sau ale așa-numitului exil 
interior, sau ale „rezistenței prin cultură“ (dacă acceptăm 
termenul). Cum am sugerat și înainte, acest ultim concept 
este poate firesc şi legitim în cazul memorialisticii; mai 
problematică este folosirea lui în cadrul unor lucrări 
academice, în cadrul istoriografic, deoarece pare că ignoră 
dimensiunea comparatistă (raportarea la Polonia de 
exemplu, unde a existat o rezistență uneori la propriu a 
intelectualităţii). Tocmai din acest motiv, unii istorici au 
preferat un alt concept vehiculat de memorialistică - 
supraviețuirea prin cultură. Rezistenţa prin cultură ar fi 
însemnat şi o largă răspândire a samizdatului, ceea ce în 
cazul românesc a fost un fenomen foarte puţin răspândit, 
iar cei care utilizează conceptul de rezistență prin cultură 
nu au în vedere neapărat samizdatul, ci lucrări de calitate, 
onorabile, care evitau mesajul ideologic şi/sau puteau fi 
citite și într-o cheie subversivă, deși nu erau neapărat 
subversive, fiind aprobate de un filtru cenzorial uneori mai 
vigilent ca cel de dinainte de 1977. Recent însă și cercetă- 
toarea Anneli Ute Gabanyi a validat această percepție: 


Aş dori ca prin studiile mele să se afle care au fost îngrădirile 
cu care s-au confruntat creatorii de artă în perioadele foarte 
diverse ale epocii comuniste în România, cum și prin ce 
mijloace au rezistat scriitori adevărați dictatului politic, fie că 
refuzau să se conformeze preceptelor partidului comunist 
scriind literatură apolitică de înaltă calitate, fie că se angajau în 
lupta cu cenzura pentru a trata, în limitele posibilului, teme de 
actualitate socială și politică. Mai mult, scriitorii de atunci se 
adresau unui public avid de frumos, de informație, de mesaje 
umaniste transmise pentru a putea ei înşişi rezista asupririi 
politice şi mizeriei fizice și morale din timpul dictaturii. Acești 
cititori deslușeau printre rânduri ceea ce scriitorii nu aveau 
voie să exprime deschis, ei înțelegeau limbajul esopic folosit de 
scriitori pentru a înşela cenzura. Rezistența prin cultură, prin 
artă în vremea comunismului a fost un fapt real, de netăgăduit 

nu doar pentru creatori, ci şi pentru milioanele de cetățeni ai 
României din acea vreme.28 


Aici se cuvine făcută o paranteză: o mare problemă cu 
care s-a confruntat această istoriografie postcomunistă a 
fost absența accesului transparent la documentele 
Ministerului Culturii, în mod specific la documentele 
cenzurii de după 1977; adică acele materiale ale așa- 
numitei „cenzuri de după desființarea cenzurii.“ După 
cum se știe, o parte a fostului Comitet pentru Presă și 
Tipărituri  (CPT)/Direcţia Generală a Presei şi 
Tipăriturilor s-a transferat după decembrie 1977 ca 
direcție în cadrul Consiliului Culturii și Educaţiei 
Socialiste (Ministerul Culturii). Dacă arhiva CPT s-a 
păstrat la ANIC şi a fost cercetată, perioada 1948-1977 
fiind relativ bine acoperită documentar și cu lucrări de 
interpretare, în cazul anilor 1980 vorbim despre o 
nebuloasă și despre un interval care a fost evocat mai 
mult din perspectivă memorialistică. 


Ediţiile de documente şi problema studiilor 
introductive 


Mai ales în anii 1990 a proliferat moda edițiilor de 
documente cu studii introductive de câteva pagini, lucrări 
asumate de cel care le-a alcătuit drept carte de autor. 
Între timp situaţia s-a schimbat în bine și la momentul 
actual istoriografia română beneficiază de un corpus 
documentar editat în condiţii mai apropiate de cerinţele 
academice. Totuşi, o privire critică asupra acestor 
întreprinderi editoriale este extrem de necesară. Din 
cadrul CNSAS s-au remarcat câţiva editori de documente, 
între ei Liviu 'Țăranu şi Florian Banu. Liviu Ţăranu este deja 
un nume consacrat în rândul istoricilor care se ocupă de 
studierea istoriei contemporane autohtone, mai ales prin 


179 


Cristian VASILE 





lucrările sale de istorie politică şi economică privitoare cu 
precădere la perioada comunistă. Studiul său introductiv, 
care prefațează o importantă ediţie de documente 
(Securitatea și intelectualii în România anilor '80),20 
înfățișează contextul istoric autohton, prezintă pe scurt 
corpusul documentar şi se apleacă îndeosebi asupra a 
două „studii de caz,“ Herta Muller şi Florin Constantiniu,31 
scriitoarea germană originară din România, premiată cu 
Nobelul pentru literatură, și reputatul istoric aflat un timp 
în atenția mediatică inclusiv datorită dezvăluirilor făcute 
de unii colegi de breaslă.32 

Cele 67 de documente reproduse de editor acoperă 
perioada 1980-1989 şi cuprind informaţii importante 
despre diverse categorii de intelectuali - scriitori precum 
Sorin Titel, lon Caraion, Adrian Păunescu, Dorin Tudoran, 
Doina Cornea, Mircea Dinescu, Octavian Paler; istorici 
(Răzvan Theodorescu, Pompiliu Teodor, Vlad Georgescu, 
Dinu C. Giurescu, Vasile Puşcaş); artişti plastici (Corneliu 
Baba, lon Vlasiu); filosofi (Constantin Noica, Gabriel 
Liiceanu, Gâll Ern6), dar şi cercetători străini specializați 
în ştiinţe socio-umane veniți în spaţiul românesc înainte 
de decembrie 1989 (Sam/Sammy Beck, Dennis Deletant, 
Katherine Verdery, Stephen Fischer-Galati, Keith Hitchins, 
Larry Watts, Stephen Lewis Sampson). Nu lipsesc 
compozitorii, muzicologii, cineaștii, ziariştii, astfel încât 
se poate spune că mai toate domeniile cultural-artistice 
sunt în general reprezentate în carte prin redarea 
integrală a unor documente provenind, fără excepţie, din 
arhivele fostei Securităţi, materiale păstrate în prezent la 
CNSAS şi unde au ajuns în principal ca urmare a 
„revoluţiei arhivistice“ de după 2005-2006. Volumul 
surprinde și momente ideologice sau detalii semnifi- 
cative despre instituţii cultural-politice ale deceniului al 
nouălea: Consfătuirea de lucru de la Mangalia (din august 
1983), congresele culturii socialiste și ale educaţiei 

politice (mai ales cel din anul 1987), Cenaclul Flacăra al 
tineretului revoluționar animat de poetul Adrian 
Păunescu, modul în care a fost marcat în anul 1989 
centenarul împlinit de la moartea lui Mihai Eminescu etc. 

Felul cum este tratată biografia intelectuală şi 
politică a istoricului Florin Constantiniu ar putea ridica 
unele obiecţii, mai ales dacă judecăm după modul în care 
sunt folosite sursele istorice, precum și lucrările 
memorialistice privitoare la marele istoric. Impresia este 
că sunt neglijate unele izvoare esenţiale puse în circulaţie 
de Șerban Rădulescu-Zoner (prin deja amintita lucrare), 
Apostol Stan ş.a.33 Problema identităţii sursei „Chris“ nici 
nu este menţionată de editor, deşi în jurul său s-au purtat 
polemici aprinse în cadru public, avându-i ca protagonişti 
în principal pe istoricii Florin Constantiniu și Șerban 
Rădulescu-Zoner. Astfel de controverse l-au şi determinat 
pe Florin Constantiniu să ia decizia de a-şi studia în arhiva 
CNSAS propriul dosar de Securitate şi de a-şi exprima 
intenția de a publica un volum memorialistic care să 
reflecte punctul său de vedere în chestiune.5+ 

Mai mulţi autori sunt de acord cu faptul că, în 
comparaţie cu țările Europei Centrale, disidența româ- 
nească, inclusiv cea din rândurile intelectualilor, a fost 
foarte restrânsă. Există încă o confuzie terminologică, o 
confuzie conceptuală - vădită şi în cazuri mai recente - 
vezi Liviu Ţăranu - în rândurile disidenţei fiind trecuți și 
intelectualii care s-au exprimat critic/vehement din exil, 
de la microfonul postului de radio Europa Liberă sau prin 
alte canale.35 Când nu sunt numiţi de-a dreptul disidenți, 
sunt trecuţi în categoria intelectualilor disidenţi care au 
luat calea exilului în anii 1980; cea mai cunoscută 
statistică (cea realizată în 2008 de istoricul literar lon 
Simuţ şi preluată de istoricul Liviu Țăranu) cuprinde 54 
de cazuri (din aceşti 54 doar 4-5, cu mare îngăduinţă, au 
exprimat poziţii critice cât erau în ţară față de regimul 

comunist): Victor Frunză, lon Negoiţescu, Dorin Tudoran; 
Bujor Nedelcovici.36 

În acelaşi timp, cartea editată de Liviu Țăranu 
reflectă sau sugerează și situații deja semnalate sau 
anticipate în istoriografie după 1989: cazuri de intelectuali 
sau artişti care şi-au manifestat totuşi critica față de 
regimul comunist („comentarii /observaţii necorespunză- 
toare“ ş.a.), chiar în cadru public, dar care nu au ajuns la 
timp în atenția mass-media occidentale (în special Radio 
Europa Liberă) şi, prin urmare, nu au fost popularizate pe 
măsură. Acest fenomen vine cumva să confirme ipotezele 
mai multor istorici ai comunismului și specialiști în 
ştiinţe politice care sugerau că disidența românească, la 
fel ca şi cea din Europa Centrală şi de Est, a fost în bună 
parte o întreprindere transnațională,*7 un fenomen care 
a depins foarte mult, de fapt în mod esenţial, de sprijinul 
occidental. Odată obținut, acest suport mediatic venit din 
Vest (din partea presei scrise, audio-vizuale, a diplomaților 
etc.) oferea o mai bună imunitate acelui intelectual care 
alegea calea criticii deschise față de sistemul dictatorial. 

Documentele de arhivă declasificate între timp şi 
lucrările istorice mai recente confirmă afirmaţii şi 
presupuneri mai vechi, din urmă cu un deceniu; de pildă, 
în 2009-2010 loana Macrea Toma a vorbit despre 
condiţiile obiective care au inhibat intrarea în disidență a 
lumii intelectuale autohtone.38 Pe de altă parte, există o 
percepţie asumată de mai mulți literați importanţi din 
anii 1970 şi 1980 care poate fi rezumată astfel: până la 
urmă orice operă valoroasă a unui scriitor răzbătător, cu 
puțină luptă, putea apărea chiar în condiţiile cenzoriale 
ale regimului Ceauşescu. Această afirmaţie, dacă o 
corelăm cu dorința ardentă a multora din anii 1980 dea 
publica, de a se vedea tipăriţi, reprezentați pe scene etc. 
(cu remunerațiile, onorariile, drepturile de autor de 
rigoare), ne va conduce la o mai bună înţelegere a 

fragilității disidenţei şi a samizdatului în cazul românesc, 
unde oricum în mod tradițional, chiar înainte de 1945, 
autonomia intelectualilor a fost mai mică în raport cu 
puterea politică, iar aici fac trimitere la sus amintita 
monografie a lui Lucian Boia despre elita intelectuală. 

Într-un fel percepţia sus-amintiţilor scriitori este 
confirmată de profilul unor publicaţii şi periodice 
culturale/academice. Există un (pseudo)pluralism de 
opinii chiar în anii 1980 în condiţii de cenzură aspră; 
există nișe, supape editoriale în peisajul publicistic oficial. 
Evident, ele sunt controlate, iar cineva foarte sarcastic ar 
putea spune că sunt „cu voie de la poliție.“ Poate este o 
exagerare, poate nu. Dar cert este că există publicaţii — să 
luăm de exemplu Revista de istorie și teorie literară 
(RITL), a Institutului de Istorie și Teorie Literară 
G. Călinescu - periodic care în anii 1980 găzduieşte texte 
foarte interesante care erau de neconceput în anii 1950: 
de la Martin Heidegger, la Sismund Freud, la alţi autori 
occidentali majori. Unii dintre ei vor fi traduși şi editați în 
tiraje importante chiar la Editura Politică (Heidegger, de 
exemplu).39 

Sunt deci inclusiv texte filosofice care intră în 
profund conflict cu ideologia oficială, cu filosofia marxist- 
leninistă, cu viziunea despre lume a conducerii politice. 
De multe ori se uită că romanul autobiografic al lui Lucian 
Blaga, Luntrea lui Caron,% a început să fie publicat încă 
din anul 1989, sub comunism, chiar în RITL. Problema 
este că tirajul și circulaţia revistei au fost foarte limitate, 
iar Institutul de Istorie şi Teorie Literară şi publicația sa 
erau sub supravegherea strictă a Securităţii. În plus, 
directoarea revistei, cea care permitea această oază 
controlată, Zoe Dumitrescu-Bușulenga, era și ea în alte 
condiții un cenzor din partea ASSP (în cadrul cenzurii de 
după cenzură, cenzura „profesională,“ după cum au 
documentat unii istorici precum Cosmin Popa, de 

exemplu). Pe scurt, ca să conchid: RITL a fost cumva o 
supapă permisă şi tolerată oficial; mai mult, după cum s- 
a documentat deja, Securitatea acționa în anii 1980 şi ca 
agent editorial, facilitând publicarea unor cărți semnate 
de autori incomozi, tocmai pentru a-i domoli și a nu-i 
împinge spre disidenţă sau nonconformism.41 

Cealaltă dimensiune, conformismul - implicarea 
intelectualilor în susținerea culturii de masă, a mișcării 
artistice de amatori și a cenaclurilor având gir oficial - a 
fost un subiect subreprezentat în studiile istorice,42 abia 
recent existând iniţiative mai ample de reconstituire.+3 
Prin urmare, dispunem - aparent paradoxal - de o 
reconstituire istorică amplă în cazul Cenaclului de Luni,44 
în timp ce pentru Cenaclul Flacără iniţiativele 
istoriografice sunt abia la început. 


În loc de concluzii 


În final, cred că este necesară şi o autocritică, pentru că în 
demersul meu de surprindere (cu pretenţie de exhausti- 
vitate) a politicilor culturale comuniste - pornind de la 
1944-1945 - m-am oprit la momentul 1974. Au existat 
mai multe cauze: complexitatea subiectului, timpul 
îndelungat de reflecţie pe care mi l-am luat pentru a gândi 
metodologia adecvată și modul de utilizare, de corobo- 
rare a surselor istorice. Revenind la subiect, aş spune că 
uneori modul de interpretare a documentelor a fost 
cumva negociat, iar profilul acestei istoriografii analizate 
aici este şi rezultatul unei tensiuni, dar şi al unui dialog 
între istorici (profesionişti) și memorici sau memoriologi 
(militanți ai memoriei, care sunt depozitarii unui tezaur 
de suferință - sau măcar memorialistic - și asumă o 
anumită perspectivă morală privind trecutul recent, cu o 
doză firească de subiectivitate).*5 Atunci când istoricul 
profesionist a cedat prea mult s-au vădit în lucrările lui 

hiperbolizări ale disidenţei intelectuale printr-o eroizare 
romantică a lumii scriitoricești şi artistice, eroizare 
specifică parcă unei istoriografii de acum un secol. 
În acelaşi timp, au apărut şi capcanele din spatele 
accesului oarecum privilegiat la arhivele private ale unor 
personalități din anii 1980, aspect care deschide calea 
unor biografii autorizate ce riscă să neglijeze docu- 
mentele incomode. 

Atrofierea spiritului analitic și eroizarea romantică 
nu au fost singurele patologii istoriografice. S-au adăugat 
elemente ce ţin de un control instituțional exacerbat, vecin 
cu cenzura, care a lovit direct şi în tendința de racordare a 
istoriografiei autohtone la literatura secundară (în 
principal anglo-saxonă) şi la cele mai noi abordări 
teoretice și metodologice occidentale. Istoriografia din 
postcomunism a fost însoţită și de o perspectivă morală, 
circumscrisă justiţiei de tranziţie în direcția decomuni- 
zării; ea a avut efecte contradictorii: pe de o parte, a 
încurajat declasificarea a milioane de dosare ale 
Securităţii, pe de altă parte a însemnat și publicarea 
necritică a unor documente și lucrări. Pe lângă acest 
aspect, a existat şi un aparent parti pris al unor cercetători 
şi comentatori influenţi, care a şi declanșat în parte 
controverse îndelungi și aprinse în cazul unor intelectuali. 

4 Daniel Puia-Dumitrescu, 0 istorie a Cenaclului de Luni (Bucureşti: 
Editura Cartea Românească, 2015). 

45 O calchiere după termenul anglo-saxon memorians. Vezi Sorin 
Antohi, „Din nou despre raporturile mele cu Securitatea,” în 
VoxPublica, 16.05.2008;  https://voxpublica.ro/sorin-antohi-si- 
securitatea-a-doua-confesiune/; acccesat la 2 decembrie 2020. 

46 Vezi destinul unui număr tematic al periodicului IRRD 1989 relatat 
de Bogdan Murgescu, „Cuvânt înainte. 1989 - povestea unei reviste,” 
în idem, coord., Revoluţia română din decembrie 1989: Istorie și 
memorie (laşi: Editura Polirom, 2007), 7-21. 

Csongor JÂNOSI 


Religia ca opoziţie culturală 


Mărturia arhivelor create de 
episcopul Aron Mârton și pastorul Jânos Dobri 


Cum se putea practica religia în perioada regimului 
comunist? Cum a fost posibilă extinderea cadrului acesteia 
și ce activități au fost socotite ca fiind legale, ilegale sau 
semilegale după frazeologia partidului? Ce a fost 
considerat, din punctul de vedere al regimului, ca activitate 
ecleziastică dușmănoasă sau opoziţie bisericească, și care 
au fost mijloacele utilizate pentru a contracara activitățile 
religioase desfășurate în cadrul permis, adică legal, dar 
etichetate drept ostile de către cei aflați la putere? Cum 
definim opoziţia, și ce fel de mijloace, legale sau ilegale, au 
avut la dispoziție cercurile bisericești pentru a se angaja în 
activități de opoziţie? Ce fenomene se încadrează în 
conceptul de opoziţie culturală, din moment ce nu este 
vorba despre o opoziție politică? Cum am putea circumscrie 
practica religioasă cadrului opoziţiei culturale? În ce 
măsură a însemnat experimentarea activă, individuală și 
comunitară, a credinţei creștine o formă de opoziţie față de 
regim, şi care sunt formele de practică religioasă ce pot fi 
considerate aparținătoare conceptului larg al rezistenţei 
culturale? 

Cercetarea formelor de opoziție s-a concentrat în 
mod tradițional asupra formelor deliberate, conflictuale, 
de opoziţie față de putere. În acelaşi timp, interpretarea 
inovativă a conceptului de opoziţie a integrat și acele 
comportamente prin care persoane sau grupuri nu s-au 
confruntat în mod direct și conștient cu puterea, dar 

puterea a considerat nelegitime sau de opoziție practicile 
și stilurile de viață ale acelor persoane sau grupuri. 
Acţiuni care nu au fost înțelese de actorii înșiși ca fiind de 
rezistență au ajuns, de asemenea, să fie incluse în aria 
cercetărilor privind formele de rezistenţă.! Prin urmare, 
opoziția culturală ar putea fi definită ca reprezentând 
practici individuale și sociale cotidiene, altele decât 
ideologia oficială a regimului, care includ viața religioasă 
bazată pe comunitate, dar și transferul efectiv al educaţiei 
religioase.2 Demnă de remarcat este formularea călugă- 
rului piarist și istoricului bisericesc, Odân Lenârd, care a 
capturat esența opoziției religioase față de dictatură prin 
comportamentul creștin autonom, care clădea conștient, 
cu asumarea propriilor valori și cu preţul riscurilor. 
Cum pot fi examinate intenţiile „actorilor” contem- 
porani? În ce măsură este posibil să distingem între 
rezistența activă și cea pasivă? Aceste întrebări devin 
relevante mai ales atunci când examinăm viaţa religioasă 
din perspectiva rezistenței culturale, în special comuni- 
tățile religioase și practicile religioase din vremea 
comunismului. Comunitățile creștine s-au autodefinit ca 
nefiind în opoziţie față de sistemul politic și ca întreţină- 
tori şi adepţi ai unui sistem propriu de credinţe și valori, 
a unui mod de viaţă și a unei viziuni asupra lumii. Puterea 
nu a definit exact ce a considerata fi opoziție bisericească 
şi de cele mai multe ori a afirmat că reacţia clericală apela 
atât la mijloace legale, cât și la mijloace ilegale. Dacă se 
utilizau instrumente legale, atunci se putea apela la 
instrumente administrative împotriva oricărei activități 
religioase și, în absența unor dispoziţii clare, orice 
activitate ecleziastică legală putea fi considerată ostilă 
puterii. Astfel, „regulile de cauciuc” au făcut ca viața 
religioasă și politicile ecleziastice să devină imprevizibile. 
În același timp, această imprevizibilitate a însemnat că 
ceea ce o comunitate de credință a experimentat ca o 

activitate religioasă autorizată putea fi clasificată drept 
activitate ilegală, semi-legală sau chiar de opoziție de 
către autoritățile politicii  bisericești.+  Estomparea 
deliberată a limitelor clare între formele tolerate și cele 
interzise ale practicii religioase a fost facilitată și de lipsa 
de transparenţă în legislaţia care a reglementat funcţio- 
narea bisericilor - în documentele de bază, considerate 
pietre de temelie ale politicii bisericii.5 Această stare de 
fapt a fost şi mai complicată în cazul Bisericii Catolice, care 
spre deosebire de celelalte treisprezece confesiuni a 
funcționat fără reguli de organizare și de funcționare 
aprobate de partidul-stat și care a deținut un statut de 
„biserică tolerată” până în 1990.6 S-au promulgat puține 
legi adevărate, nu s-au făcut instrucțiuni publice, și nu s-au 
luat nici decizii şi nici măsuri prin care să se încorporeze 
activitatea bisericilor, cel puţin la nivel local, într-un mediu 
juridic restrâns, dar clar. Prin urmare, în exercitarea 
puterii de zi cu zi au devenit importante relaţiile personale 
cu liderii locali de stat și de partid, precum și oportunitățile 
informale de lobby.7 

Cine erau cei clasificați drept dușmani? Cei care 
depuneau eforturi pentru menţinerea unei vieţi religioase 
organizate. Orice activitate care implica desfășurarea unei 
munci sistematice pentru edificarea bisericii și care 
încerca să organizeze și să susțină o viaţă religioasă viabilă 
a fost calificată ca forță ostilă de către partidul-stat și de 
către poliţia politică. 

Esenţa politicii bisericești din România începând cu 
anii 1950 este relativ simplu de conturat. Pe de o parte, 
puterea a definit religia ca pe o ideologie rivală ce trebuia 
învinsă și care reprezenta o amenințare pentru monopolul 
ideologic al partidului, iar pe biserici ca fiind singurele 
instituţii străine și ostile regimului care funcționau legal. 
Pe de altă parte, recunoașterea politică a înrădăcinării 
sociale slăbite, dar încă existentă a bisericilor, a forțat 

regimul să modifice tactica politicii bisericești încă de la 
sfârşitul anilor 1950. Conducerea partidului nu a fost 
interesată de atacuri frontale și chiar a căutat să adopte o 
politică prin care bisericile să poată fi utilizate și în 
scopuri proprii, urmărind în același timp obiectivul pe 
termen lung privind dispariţia lentă a acestora. Cadrul 
instituțional pentru persecuția bisericii s-a păstrat, 
practica însă a fost parțial modificată și perfecționată.” 

Cele consemnate mai sus sunt susținute de cerce- 
tările realizate în proiectul COURAGE - Opoziția culturală 
- Asumarea moştenirii culturale a disidenţei din fostele 
țări socialiste.10 Mai exact, prin colecția memorială a 
episcopului romano-catolic de Alba Iulia, Aron Mârton,1! 
precum și prin colecția congregaţiei reformate din Cluj- 
Dâmbul Rotund, formată în jurul pastorului Jânos Dobri.!? 
În alegerea colecţiilor amintite mai sus, un rol important 
l-au jucat cercetările științifice anterioare, dar și faptul că 
creatorii lor s-au aflat atât în atenţia aparatului speciali- 
zat în controlul vieţii bisericești, cât și în atenţia poliţiei 
secrete. Pe parcursul prezentării, pe lângă analizarea 
personalităților ecleziastice ca noduri de îndrumare și de 
încredere socială şi descrierea colecţiilor ca mărturii ale 
opoziției religioase, am subliniat şi rolul acestora în 
privința educaţiei de tineret și de elită, care a reprezentat 
o problemă cheie ce a condus la ciocniri între biserică și 
regimul comunist încă din anii 1960. 


Personalităţi ecleziastice: noduri de îndrumare 
şi de încredere socială 


Evenimentele care au urmat preluării puterii de către 
comuniști au condus foarte repede în cadrul minorităţii 
maghiare la pierderea încrederii în elita politică 
responsabilă de reprezentarea intereselor colective,13 
această situație persistând până la schimbarea de regim 

din 1989. Era nevoie de personalităţi autentice, care să 
poată oferi speranţă și încurajare, iar mediul ecleziastic 
s-a dovedit a fi cel mai în măsură pentru aceasta. În urma 
lichidării treptate a sistemului instituțional maghiar, 
acești preoţi, cu atitudinile, sfaturile și acțiunile lor 
personale, au devenit „instituţii unipersonale,” noduri de 
îndrumare și de încredere socială. În acest sens, episcopul 
romano-catolic de Alba Iulia, Aron Mârton, și pastorul 
reformat de Cluj-Dâmbul Rotund, Jânos Dobri, sunt 
printre cele mai cunoscute exemple oferite de istorio- 
grafia bisericească. Juxtapunerea poveștilor acestor 
personalități poate să pară forțată, dar aceste povești au 
semnificații profunde și sunt cu siguranţă instructive atât 
pentru cercetători, cât şi pentru publicul larg. 

1. Aron Mârton (28 august 1896, Sândominic, 
judeţul Harghita - 29 septembrie 1980, Alba Iulia), episcop 
romano-catolic de Alba Iulia, a fost cea mai influentă 
personalitate maghiară din Transilvania din secolul al XX- 
lea. Papa Pius al XI-lea l-a numit episcop de Alba Iulia la 24 
decembrie 1938, iar consacrarea sa a avut loc la 12 
februarie 1939.14 După cel de-al Doilea Tratat de la Viena, 
dieceza a fost împărţită în două, iar Aron Mărton a rămas 
în Transilvania de Sud. Episcopul a fost singurul care în 
timpul guvernului Antonescu a îndrăznit să protesteze 
împotriva tratamentului inechitabil al maghiarilor din 
Transilvania de Sud. Timp de trei luni, din noiembrie 1943 
și până în ianuarie 1944, a vizitat lagărele de muncă 
înființate în apropiere de Făgăraș, unde au lucrat explicit 
prizonieri germani și maghiari încarceraţi fără proces. 
A oficiat slujbe religioase și i-a ajutat cu îmbrăcăminte pe 
cei care aveau nevoie. A ridicat vocea însă și în sprijinul 
altora. La 18 mai 1944, în discursul ținut la Biserica Sfântul 
Mihail din Cluj a protestat împotriva deportării evreilor, 
iar pe 19 ianuarie 1945 a protestat în scris și împotriva 
deportării germanilor.15 

După cel de-al Doilea Război Mondiala luptat pentru 
drepturile minorității maghiare, libertatea de religie și de 
conștiință şi nu numai. În 1946 au început atacurile 
directe prin care preoții catolici au fost persecutați și 
arestați. Episcopul a protestat și împotriva acestora. 
La 18 martie 1948, împreună cu ceilalți episcopi romano- 
catolici, i-a adresat ministrului Cultelor o scrisoare în 
care, în lumina contradicţiilor din constituţie, pledau în 
favoarea libertăţii de conștiință și de religie, precum și în 
favoarea educaţiei religioase și a grijii duhovnicești. Lui 
Aron Mărton i s-a cerut să redacteze statutul Bisericii 
Catolice, care urma să fie supus aprobării autorităţilor. 
Din cele 46 de puncte redactate în spiritul loialității față 
de biserică, numai şase au fost aprobate. În februarie 
1949, episcopul a formulat cele mai importante puncte, 
dar nu a primit niciun răspuns. Ca reacție la interzicerea 
Bisericii Greco-Catolice, Aron Mârton le-a cerut preoţilor 
catolici în circularele sale din 6 și 20 octombrie 1948 să-i 
sprijine și să-i ajute pe fraţii lor greco-catolici.16 

La 21 iunie 1949 a fost arestat de Securitate. Iniţial, 
a fost arestat pentru investigaţii, apoi a fost condamnat de 
către tribunalul militar din București la 13 iulie 1951.17 
După ispășirea sentinţei s-a întors la Alba Iulia la 24 martie 
1955. Ca urmare a măsurilor adoptate de Aron Mârton, 
care cerea disciplină și muncă din partea preoților săi, 
așa-numita mișcare clericală pentru pace a eșuat.18 

În perioada 1957-1967, Aron Mârton s-a aflat în 
arest la domiciliu și a condus dieceza din reședința sa 
episcopală. Printre responsabilitățile sale se număra 
conducerea diecezelor vacante din Satu Mare, Oradea și 
Timişoara. Ca urmare a destinderii de scurtă durată a 
autorității regimului, i-a fost suspendat în cele din urmă 
arestul la domiciliu. În această perioadă i s-a permis să 
întreprindă cele trei vizite la Roma, în timpul cărora a 
putut rezolva anumite probleme. Cea mai importantă 

vizită s-a dovedit cea din 1971, când episcopul a obținut 
aprobarea numirii lui Antal Jakab ca sufragantul său. 
Jakab a fost numit cu drepturi de succesiune, cum iure 
successione, şi avea dreptul să îi urmeze imediat lui Aron 
Mârton în funcția de episcop fără să fie nevoie de un nou 
schimb de documente sau de altă negociere între statul 
român și Sfântul Scaun. După cea de-a treia vizită la 
Sfântul Scaun, episcopul a suferit o intervenţie chirur- 
gicală serioasă și a decis să adopte un program de lucru 
mai moderat, delegându-și o parte din atribuţiile 
episcopale sufragantului său.!? 

Începând cu anul 1955, de la eliberarea sa din 
închisoare până la moartea sa în 1980, episcopul a fost în 
permanență monitorizat, iar Securitatea a încercat să 
obțină informații cu privire la toate inițiativele sale și să-i 
zădărnicească eforturile anticomuniste. În Arhivele 
Consiliului Naţional pentru Studierea Arhivelor Securităţii 
(CNSAS) există patru dosare care se referă la Âron 
Mârton, dintre care două fac parte din Fondul Penal, în 
timp ce alte două sunt păstrate în Fondul Informativ. 
În Fondul Penal numele episcopului se găseşte în dosarul 
nr. P337 care cuprinde 5 volume, cu un număr total de 408 
pagini, precum și în dosarul nr. P254 care are 12 volume 
cu un total de 4.544 pagini. În ceea ce priveşte Fondul 
Informativ, se găsesc următoarele dosare: dosarul nr. 
1261991 care cuprinde 174 de volume cu un număr total 
de 54.687 de pagini, respectiv, dosarul nr. 1209511 care 
include 62 volume cu un număr de 22.393 pagini. Trebuie 
menţionat faptul că episcopul Aron Mârton are cel mai 
voluminos dosar din Fondul Informativ al CNSAS.20 

2. Jânos Dobri (23 noiembrie 1914, Brașov - 1 oc- 
tombrie 1990, Cluj-Napoca) a fost un preot reformat 
maghiar transilvănean, lider de cercetași, profesor de 
teologie. După Arbitrajul de la Viena, din octombrie 1940 
și până în martie 1944, Dobri a fost membru al Asociaţiei 

Maghiare de Cercetași, și comandant secund al celui de-al 
nouălea District al Cercetașilor din Transilvania.2! 
Aceasta i-a creat multe probleme după 23 iunie 1948, 
când s-a întors acasă din detenţia sovietică. A fost arestat 
și condamnat mai întâi în 1951 la 6 luni de închisoare 
corecțională, iar a doua oară în 1953, când a fost 
condamnat la un an și două luni. Cu toate acestea, în 
perioada 1949-1957 a fost profesor de teologie și a 
predat la Institutul Teologic Protestant din Cluj.22 

Revoluţia Maghiară din 1956 a generat un val de 
simpatie printre maghiarii din Transilvania și aceasta a 
condus la măsurile represive adoptate ulterior de autori- 
tățile române. Practic, termenul de „1956 transilvan 
maghiar” nu denotă în mod necesar manifestările anti- 
regim din octombrie-noiembrie 1956, cât represiunea care 
a urmat între 1956 şi 1966, concentrată mai ales pe 
procesele de lot.23 Între acestea, cele mai semnificative au 
fost cazurile de înaltă trădare care, de asemenea, au impli- 
cat problema apartenenţei Transilvaniei. Similar a fost 
cazul lui Jânos Dobri, tatăl a șase copii, care în cadrul 
procesului Dobai, la 5 noiembrie 1957, a fost condamnat la 
6 ani de închisoarea corecțională.24 A fost amnistiat la 28 
ianuarie 1963, s-a întors acasă la Cluj, unde după ce a lucrat 
pentru câteva zile la Poştă, iar apoi a fost angajat la fabrica 
„Chimica” pe post de muncitor la departamentul de 
bachelită, într-un final, începând cu 1 februarie 1965, a 
devenit funcționar cu jumătate de normă în oficiul 
protopopial al Protopopiatului Reformat Cluj. Activitatea 
lui ca preot s-a împlinit în cadrul parohiei Cluj-Dâmbul 
Rotund, unde a servit de la 1 aprilie 1969 și până la 30 
octombrie 1985.25 

Conform notelor din dosarul de urmărire informa- 
tivă nr. 211500, compus din 7 volume, monitorizarea 
activităţii lui Jânos Dobri între 1963 şi 1989, ca preot, de 
către Securitate s-a făcut pe două direcţii: (1) pe de o 

parte, s-a concentrat pe activitățile lui de zi cu zi ca preot, 
respectiv pe impactul lor în cadrul bisericii; (2) pe de altă 
parte, voiau să descopere legăturile lui internaționale 
prin identificarea așa-zișilor agenţi care călătoreau în 
străinătate pentru diverse motive, dar și prin observarea 
metodică a oaspeţilor din străinătate ai familiei. 
În toamna anului 1988, Dobri a suferit o hemoragie 
cerebrală și ca urmare, a rămas cu o hemipareză. 
La vârsta de 75 de ani, pe jumătate paralizat, el nu mai era 
considerat ca o amenințare la ordinea publică, astfel că la 
1 iunie 1989 ofițerul de securitate Jozsef Ungvâry a 
sugerat închiderea dosarului de urmărire.26 

Atitudinea neclintită, presărată cu perioade de 
detenție, a avut o contribuţie decisivă în formarea imaginii 
omului credibil și în afara graniţelor României. Perseve- 
renţa episcopului Aron Mârton în a rezista încercărilor de 
amestec din partea statului a permis supraviețuirea 
bisericii și a religiei catolice și l-a transformat într-un 
exemplu moral pentru contemporanii săi și pentru 
posteritate? S-a creat un adevărat cult pentru Âron 
Mârton încă din timpul vieţii acestuia, iar acest cult a 
continuat și după moartea episcopului. Deși cei mai mulți 
dintre preoţii hirotonisiți de episcop s-au pensionat sau au 
murit între timp, învăţăturile lor au fost adoptate de 
generaţia tânără, iar respectul pentru Âron Mârton a 
rămas  neștirbit. Profesorii de religie organizează 
concursuri Âron Mărton, iar viaţa episcopului este 
cunoscută de întreaga Episcopie Romano-Catolică din 
Transilvania. Scopul este de a promova stima, nu prin 
exagerarea, ci prin rememorarea calităţilor reale ale 
omului și ale episcopului: episcopul sincer, cinstit, care a 
trăit pentru alţii. În 1991 a început procesul pentru 
beatificare, primul pas în sanctificarea sa.28 

În ceea ce îl priveşte pe pastorul Dobri, la fel ca și 
episcopul romano-catolic, acesta și-a subordonat mereu 

relaţiile cu reprezentanţii regimului principiilor sale 
morale, pe care le-a urmat cu perseverență. Pe de o parte, 
din cauza consecvenţei sale a fost nevoit să se confrunte 
cu autoritățile mai des decât au făcut-o colegii săi 
reformaţi. Pe de altă parte, începând cu anii 1970, a 
obținut credibilitate și a primit o „aură de martir” în 
rândul opiniei publice din străinătate. Dobri a fost 
considerat „episcopul bisericii invizibile” și a primit 
constant vizite din Vest, precum și numeroase pachete și 
medicamente, și ani de-a rândul a coordonat și a facilitat 
acordarea de sprijin preoților reformaţi din Transilvania. 
Autenticitatea și rezistența sa în ochii comunităților 
occidentale pot fi, de asemenea, legate de cea mai 
importantă realizare a sa ca preot, construirea Bisericii 
Speranţei, ceea ce în contextul Bisericii Reformate 
reprezenta o reușită unică în timpul ultimelor două 
decade ale regimului.2? 


Colecţii ecleziastice: mărturii ale opoziţiei religioase 


Colecţia Memorială Âron Mârton din Alba Iulia conţine 
materiale care acoperă în mod exhaustiv viața și 
activitatea episcopului, oferind numeroase dovezi ale 
curajului și spiritului său de sacrificiu în lumina 
corespondenţei oficiale și private cu Sfântul Scaun, cu 
autoritățile publice din România și cu persoane parti- 
culare, și punând în evidență nu numai activitatea sa în 
slujba bisericii și credinței catolice, dar și detalii ale luptei 
pentru drepturile omului și ale minorităţilor în secolul al 
XX-lea. Colecţia memorială se găsește în grupul celui de-al 
Șaselea Fond al Arhivei Arhiepiscopale și a Capitolului. 
Materialul clasificat în nouă subunități care măsoară 6,2 
metri liniari cuprinde înregistrări personale din perioada 
1906-1981, corespondența privată și semi-oficială care 
datează din perioada 1931-1978, discursurile episcopului 

din perioada 1938-1978, notițe, fotografii, copii ale 
înregistrărilor despre Aron Mâărton păstrate în Arhivele 
Vaticanului, care datează din perioada 1927-1949, precum 
și documentele post mortem din intervalul 1981-2016. 
Colecţia este procesată parțial și blocată parţial. Numele 
profesorului de teologie J6zsef Marton este legat de munca 
de inventariere a materialului și tot profesorul s-a ocupat 
și de valorificarea acestuia publicând până în momentul de 
față nu mai puţin de 17 volume. Posibilitatea de a efectua 
cercetare este limitată în special din cauza procedurii de 
beatificare aprobată de Vatican în 1992, astfel încât 
cercetarea trebuie autorizată nu numai de arhivă ci și de 
postulatorul cauzei.20 

Formarea colecției Jânos Dobri - Congregația 
Reformată din Cluj-Dâmbul Rotund coincide cu perioada 
de activitate a pastorului omonim între anii 1969-1985, 
precum și cu extinderea proiectelor inițiate de el. Pe lângă 
dovezile poziţiei și sacrificiului individual, colecţia ne 
oferă detalii și despre lupta pentru supraviețuirea 
Bisericii Reformate. În ce priveşte conținutul său, colecţia 
respectă Regulamentul nr. 5816/1964 (cu lista anexă) al 
Eparhiei Reformate Cluj, la care parohiile s-au adaptat din 
1966. Lista anexă a grupat documentele primite în 20 de 
puncte și în mai multe subsecţiuni, când a fost cazul. 
Pastorul titular este responsabil pentru colecție, iar 
colaboratorii săi sunt cantorul sau asistentul social. 
Aceasta înseamnă, în același timp, că sarcinile mai 
importante sunt îndeplinite de pastor, care verifică datele 
introduse de colegi, respectiv administrează dosarele 
cele mai des solicitate. Colecţia include așa-numitul dosar 
7, care conţine corespondenţa cu centrul eparhial și cu 
protopopiat, sau dosarul 8, în care se află corespondența 
la nivel parohial.31 

Din colecţiile bisericești ale COURAGE se desprinde 
imaginea unor comunități bisericești active, care ilustrează 


203 


Csongor JÂNOSI 





viața pastorilor, prezbiterilor și lucrătorilor bisericii, care 
au slujit în liniștea vieţii lor de zi cu zi. lar dacă un 
informator sau un conducător al bisericii nu au observat 
și nu au raportat mai departe, atunci aceste activități au 
rămas ascunse de ochii partidului-stat. Făcând o paralelă 
cu aceste surse, documentele Securităţii, notele informa- 
tive scrise cu rutină birocratică, dar și în scopul căutării 
obsesive a inamicului, pot fi, de asemenea, citite ca o 
amprentă a logicii poliției secrete. Deși interpretările 
părtinitoare și exagerările disproporţionate ale poliţiei 
politice sugerează o imagine mult distorsionată, aparatul 
de stat a documentat totuși o activitate în creștere a 
comunităților creștine, eforturi autonome care au 
încercat să extindă cadrul practicilor religioase, și 
implicit o acțiune socială reală. Eliminarea acestor 
denaturări necesită însă surse suplimentare, în primul 
rând în afara celor oferite de partidul-stat, care să 
contribuie la conturarea unei viziuni mult mai complexe 
și mai sofisticate asupra evenimentelor care au avut loc. 


Aspecte religioase: educaţia de tineret și de elită 


Opoziția religioasă poate fi înțeleasă cel mai bine în 
domeniul educaţiei de tineret, deoarece aici se regăsesc 
cele mai multe și cele mai bine documentate situații, 
precum tensiuni, conflicte, repoziționări sau căi alterna- 
tive. Conflictele privind limitele practicilor religioase 
tolerate sau interzise au culminat tocmai în acest domeniu, 
şi acesta nu este deloc un fapt întâmplător. Ambele părți, 
deținătorii puterii și comunităţile ecleziastice, au sesizat 
clar că cele mai importante bătălii ale luptei ideologice se 
purtau pentru generațiile tinere. Lupta coordonată pentru 
câștigarea acestora, din punctul de vedere al autorităţilor 
române, a fost influențată și de procesele penale legate de 
Revoluţia Maghiară din 1956. Dovezile de simpatie față de 

Revoluţia Maghiară, exprimate de un număr apreciabil de 
studenți din diverse centre universitare din România și 
care reprezentau totodată nuclee ale generației următoare 
de intelectuale, i-a obligat pe oficiali să regândească 
politica de tineret. Studenţii, admiși în prealabil pe baza 
unei contraselecţii riguroase pe criterii ideologice și de 
clasă, erau teoretic beneficiarii noului sistem politic. Cu 
toate acestea, cei pe care regimul îi considera ca fiind de 
încredere s-au mobilizat în cel mai mare număr.32 

1. În Biserica Catolică, după naţionalizarea şcolilor 
bisericești, funcţionarea Seminarului Teologic a repre- 
zentat o grijă constantă a episcopului Aron Mârton 
deoarece după eliminarea sprijinului financiar asigurarea 
supraviețuirii institutului a devenit sarcina episcopiei. 
Episcopul a cerut și a primit ajutor din partea membrilor 
congregației: „Vă rugăm să ne ajutaţi în starea noastră de 
sărăcie chiar dacă voi înșivă trăiţi în sărăcie.” Educaţia 
religioasă este, conform Bibliei, cel mai important 
domeniu după serviciul religios. Noul sistem se adresa în 
principal tineretului prin educaţia sa materialistă și nu 
întâmplător legea educaţiei publice interzicea educaţia 
religioasă prin programa școlară oficială, intervenind și 
în educația extrașcolară prin diverse mijloace și metode. 
Episcopul Aron Mârton a identificat şi a formulat ieşirea 
din această situaţie: „După eliminarea educaţiei religioase 
din programa școlară, familiile catolice se confruntă cu o 
nouă provocare,” și le-a cerut părinţilor să se ocupe de 
educaţia religioasă a propriilor copii în mod conștient și 
responsabil.33 

Susținerea Seminarului Teologic a fost printre 
priorităţile episcopului și după ce și-a ispășit sentința și 
s-a întors la Alba Iulia. În acelaşi timp, ca urmare a 
măsurilor adoptate de Aron Mărton, care cerea disciplină 
și muncă din partea preoților săi, așa-numita mișcare 
clericală pentru pace a eșuat. Episcopul a anunţat un 

amplu exercițiu spiritul ce a fost urmat de confesiune, cu 
scopul de a-i ajuta pe cei care cedaseră în timpul „perioadei 
de pace” să se refacă spiritual. Penitenţa nu a luat forma 
unor rugăciuni, ci a unor sume de bani plătite de cei 
afectaţi pentru menţinerea Seminarului Teologic din Alba 
lulia, care se afla într-o stare precară. Reîntoarcerea 
episcopului s-a dovedit a fi benefică și pentru repopularea 
instituției. După eliberarea sa, chiar din toamna acelui an, 
s-au înscris 50 de teologi împreună cu cei care părăsiseră 
biserica pentru că liderii acesteia colaboraseră cu 
autoritățile statului. De asemenea, s-au alăturat și preoți 
greco-catolici, printre care și Lucian Mureșan, viitor 
arhiepiscop și cardinal. Deși Școala Corală a fost înființată 
în 1953, în așa-numita epocă a păcii, episcopul plănuise 
crearea sa încă din 1948, așa încât a aprobat și a susținut 
instituția care funcționa ca un mic seminar teologic.3+ 

Vizitele la Sfântul Scaun - efectuate între 24 
februarie și 6 martie 1970, 6 şi 26 octombrie 1971, 2 şi 12 
martie 1974 - i-au îmbogăţit experienţa și i-au adus 
satisfacție episcopului. Oferea prezentări de 1-2 ore 
despre călătoriile sale la Seminarul Teologic din Alba lulia 
pentru a-i consolida spiritual pe preoţi. Era important 
pentru studenții la Teologie să rămână optimiști, știind că 
sunt luaţi în considerare în altă parte a lumii. În urma 
vizitei sale din 1970, s-a creat posibilitatea ca cel puţin 
patru tineri preoți sau studenți la Teologie să studieze în 
fiecare an la Roma.3% 

Episcopul Aron Mârton a fost şi un sprijinitor al 
culturii. Nu e întâmplător faptul că în tinereţe a fondat 
împreună cu Lajos Gyârgy,36 în septembrie 1933, revista 
pedagogică intitulată Erdelyi Iskola (Școala transilvană), 
care urmărea dezvoltarea educaţiei școlare în limba 
maghiară, păstrarea școlilor și a tradiţiilor populare, 
precum și implementarea celor mai recente realizări din 
domeniul pedagogic. Nu în cele din urmă, doreau să îi 

ajute pe pedagogi într-o perioadă în care profesorii nu 
aveau acces la cărți relevante pentru că le lipseau 
mijloacele financiare.:7 Deși în timpul episcopatului său 
biserica a fost limitată la zidurile lăcașului de cult, la 
sacristie, episcopul s-a străduit să menţină contactul cu 
personalitățile culturale și s-a întâlnit cu cei mai de seamă 
scriitori, poeţi şi oameni de știință din Transilvania. 
În 1971 - sub aripa protectoare a episcopului - la Seminarul 
Teologic din Alba Iulia s-a lansat o serie de prelegeri. 
În cadrul acestora, scriitori şi poeţi laici veneau duminica 
şi ţineau prelegeri în afara programului obişnuit. Însă 
această inițiativă a fost interzisă de la a patra prelegere. 
Cu toate acestea, a fost o experiență importantă pentru 
viitorii preoţi să-i asculte pe Andor Bajor, Sândor 
Fodor, Sândor Kânyâdi“ sau pe scriitorul itinerant 
Odân Jakabos.+! Episcopul îi primea cu braţele deschise 
pe toţi, indiferent de confesiune. A păstrat legătura și cu 
persoane de altă naţionalitate și cu reprezentanți ai altor 
confesiuni. Ca urmare a schimbărilor politice, aceste 
persoane au devenit suspecte în ochii partidului, dar au 
fost susținute în continuare de episcop, și s-au numărat 
apoi printre „oile negre” în anii 1980. Oaspeţii săi nu erau 
numai personalități culturale, ci și persoane persecutate, 
implicate în cauze comune - cum ar fi răscumpărarea 
mormintelor aristocraților maghiari din cimitirul 
Hajongard-Cluj pentru a împiedica trecerea acestora în 
proprietatea statului - care au beneficiat de suportul 
material al episcopului.42 Și aceasta este o manifestare a 
opoziției culturale, din moment ce acești oameni 
reprezentau demnitatea umană în fața lumii.%3 

2. În Biserica Reformată s-a încercat folosirea unor 
instrumente noi alături de cele vechi, cum ar fi școlile 
duminicale, lucrările misionare pentru copii sau lecţiile 
biblice ale tineretului,** care, în adaptarea forțată la 
politica bisericească din anii șaizeci, pot fi considerate un 

mod practic de luare în calcul a tuturor formelor de 
educaţie religioasă și o formulare prudentă a noilor 
strategii bisericești.45 

Preotul Jânos Dobri făcea tot ce se putea pentru a 
asigura educaţia religioasă a minorilor din parohia Cluj- 
Dâmbul Rotund și încuraja prezenţa lor la orele de 
catehism. Conform maiorului loan Onac,45 care se ocupa 
de supravegherea elitei reformate din Cluj, faptul că 
Dobri a cumpărat în anul 1973 din propria iniţiativă o 
masă de ping-pong pe care a pus-o în curtea parohiei, la 
dispoziţia tinerilor, a fost un semn al influenței negative 
pe care acesta o avea asupra lor, iar gestul preotului a fost 
interpretat ca un atac indirect asupra libertăţii de 
conștiință garantată de Constituţie. Onac mai era de 
părere și că excursia la Ileanda, jud. Sălaj, organizată la 
1 mai 1973, la care au participat 32 de persoane, avea 
drept scop câștigarea simpatiei celor tineri. Organizarea 
de către Dobri a meselor de iubire statutare bisericești 
separat pentru cei mai vârstnici și pentru cei tineri, era 
considerată o depășire a limitei legale, la fel ca îndem- 
nurile sale frecvente de la amvon adresate părinţilor de 
a-și trimite copiii la orele de catehism, ori de a susține 
activitatea bisericii lăsându-și copiii să se implice în 
festivitățile religioase. El a dublat numărul slujbelor și 
și-a dedicat foarte mult din timp pentru vizitarea 
familiilor, iar un bun exemplu pentru eficienţa lui e faptul 
că, la Crăciunul din 1973, 62 de copii au recitat poezii 
religioase în biserică.47 

Graţie notelor agenţilor informatori, au supraviețuit 
aceste episoade înregistrate aleatoriu, care, pe lângă 
faptul că exemplifică cazurile de asumare a riscurilor de 
zi cu zi, ilustrează și reflexele poliției politice comuniste 
care se confrunta cu o personalitate pastorală eficientă. 
Organizarea de activități atractive pentru tineri în anii 
1970 a fost receptată în respectivul spațiu de comunicare 

ca o activitate cu potenţial ostil, care ar fi permis și o 
posibilă acţiune de represiune din partea regimului. 
Educaţia bisericească a tineretului era controlată din ce 
în ce mai strict, iar în aceste condiţii excursiile sau mesele 
de ping-pong au fost soluţii alternative pentru a veni în 
contact cu tinerii și pentru a le completa învățăturile 
religioase. Sunt la fel de importante mesele de iubire și 
ceaiurile, unde preotul, fără să atragă atenţia, putea să se 
ocupe de copii, deoarece nimeni nu le-ar fi putut interzice 
părinţilor să ia copiii cu ei. Scopul adunărilor era educaţia 
religioasă atât pentru părinți, cât și pentru copii. Din punct 
de vedere reformat, accentul trebuia pus pe lucrarea cu 
congregația în sine. A fost nevoie de maximizarea limitelor 
foarte stricte ale Statutului bisericesc garantat de partid. 
Acest Statut este inversat, este folosit pentru legitimarea 
activităților ajunse sub semnul întrebării și, devine un 
punct de referință în strategiile de autoapărare contra 
reprezentanților puterii.48 

Vizita în familie, o practică a misiunii interne, 
considerată una dintre cele mai importante metode de 
contact personal direct cu credincioșii, a fost folosită ca 
mijloc de utilizare a cadrului legal. În mediul metro- 
politan, inclusiv în Cluj, acest specific confesional 
reformat a fost apreciat drept cea mai eficientă metodă 
legală de menținere a rețelei de relații în jurul bisericii. 
Din această cauză, exista o relaţie foarte vie între pastorii 
reformaţi și credincioșii lor.* Evident și prezbiterii 
comunității au apărut pe lista persoanelor ecleziastice 
care reprezentau un pericol pentru partidul-stat.50 

Activitățile de organizare bisericească și comunitară 
intensivă, precum și personalităţile autonome, active, care 
cu asumarea riscurilor s-au ocupat de tineret, de 
intelectuali, de educaţia de elită, au fost întotdeauna 
monitorizaţi îndeaproape de către organele specializate în 

politica bisericească. Conform contrainformațţiei eclezias- 
tice, aceste figuri cheie au avut în comun nu doar 
implicarea activă în organizarea grupurilor de tineret și 
de credinţă ecleziastică, ci și faptul că au întreținut relaţii 
bisericești occidentale vii și astfel, au avut ocazia să 
obțină, să proceseze și să răspândească literatura 
ecleziastică curentă, „produse de presă ilegală,” provenite 
de dincolo de Cortina de Fier, reflectând asupra 
proceselor lumii și asupra provocărilor modernizării. 
Dobri, care întreținea relaţii cu organizaţiile caritative 
Caritas și Palatinus, cu preoţi reformaţi din Olanda și 
Ungaria, ani de-a rândul a difuzat medicamente, biblii și 
cărți de cântări creștine.st! De el se leagă și istoricul 
donaţiei de 50.000 de mărci germane, sumă ce a fost 
oferită de vest-germanul Gustav Adolf Werk Congregaţiei 
Reformate din Cluj-Dâmbul Rotund pentru construirea 
bisericii Speranţei. Lucrarea, începută în 1977, a fost 
construită în mare parte prin munca publică - la care au 
contribuit indiferent de diferenţele religioase și etnice, 
atât maghiari, cât și români, credincioși catolici, ortodocși 
și evanghelici - și a fost terminată în 1980.52 A fost 
construită într-o perioadă când speranţa că așa ceva era 
posibil părea o iluzie. 


În loc de concluzii 


Analizele istorice din Ungaria care se ocupă cu mișcările 
din interiorul Bisericii Catolice au descris eforturile cele 
mai elocvente pentru trăirea vieţii religioase în mod 
autonom, precum și pentru transmiterea valorilor 
creștine, ca fiind parte a istoriei comunităților mici, a 
grupurilor secrete și a mișcărilor subterane care au 
continuat să trăiască în ilegalitate. Studiile de cazuri 
pentru susținerea acestor aprecieri lipsesc deocamdată 
din istoriografia bisericească din România. În cazul 

Bisericii Reformate, însă, unde a existat un alt model de 
acțiune, observaţiile sunt confirmate și de cercetările 
locale. Bogata experiență misionară și pastorală, rețeaua 
de relaţii, rezervele de viață religioasă ale fostelor mișcări 
misionare interne și de tineret, precum și ale asociațiilor, 
au fost înghesuite oarecum în cadrul legal al practicilor 
religioase, în plasa elastică a activităților tolerate. Acest 
cadru legal a fost reprezentat de congregațiile ecleziastice. 
În urma crizei de încredere în conducerea bisericească 
aservită politicii partidului,5 se ajunge la perspectiva 
retragerii în comunităţile religioase. În următoarele 
decenii, aceste comunități religioase care au avut un rol 
esențial în transmiterea credinței vor deveni, din punctul 
de vedere al puterii, focarele cele mai importante ale 
eforturilor bisericești clasificate de regim ca fiind 
dușmănoase sau de opoziţie.5+ 

Este clar că opoziţia religioasă față de un regim 
totalitar nu este un privilegiu ce aparţine vreunei biserici. 
Luat în parte, în fiecare cult găsim persoane care, fie că au 
aparținut elitei ecleziastice sau preoţimii de rând, din 
cauza credinței sau din motive practice și morale au 
refuzat în mod public ideologia comunistă, acceptând 
astfel hărţuirea. Au existat personalităţi care nici după 
anii de închisoare, în perioada de „conviețuire” ce a 
urmat, nu au trecut peste principiile și convingerile 
anterioare şi au forțat sistemul să accepte în mod tacit 
acest comportament și activitatea conexă. 

În urma acestor cercetări se pune întrebarea: cum 
ajungem la acei pastori și laici care, din moment ce 
activităţile lor din diverse motive nu au trecut pragul de 
toleranță al aparatului de control al vieţii bisericești? 
Aceştia au rămas astfel în afara mecanismului de 
clasificare a securităţii de stat și, implicit, nu au intrat în 
rândul celor socotiți inamici ai partidului. Ei au generat 
cele mai puţine informări din partea surselor de partid 

sau a informatorilor Securităţii, fiind consideraţi uneori 
inexistenți și astfel poveștile lor sunt printre cele mai 
semnificative pete albe în istoriografia ecleziastică 
privind perioada comunistă.5 Tocmai din acest motiv 
este important să fie cercetate surse istoriografice noi, 
dincolo de colecţiile de documente ale partidului-stat, 
pentru că acestea ar contribui la descoperirea unor căi 
bisericești greu de documentat, incluzând, în multe 
cazuri, narațiuni de rezistenţă cotidiană și tehnici diverse 
de disimulare și de adaptare aparentă. 


Note 


1 Balăzs Apor et al., „Cultural Opposition: Concepts and Approaches,” 
în Balăzs Apor, P&ter Apor şi Sândor Horvâth, coord., The Handbook of 

(Budapest: Institute of History, Research Centre for the Humanities, 
2018), 9-26. Cartea oferă o imagine de ansamblu asupra istoriei și 
tipologiei colecțiilor din țările studiate în cadrul proiectului COURAGE 
și oferă o analiza concisă a diferitelor tipuri de opoziție culturală din 
perspectiva colecţiilor. Despre colecțiile din România a se vedea 
Cristina Petrescu, „Romania,” în Apor, Apor şi Horvâth, coord., The 
Handbook of COURAGE, 151-170, și idem, „Mapping the Cultural 
Heritage of Dissent: New Sources, New Knowledge and New 
Narrative(s) on European Identity,” Cuadernos de Historia 
Contemporânea (Madrid), Vol. 42 (2020), 79-96. 

2 A se vedea capitolul dedicat comunităților religioase romano-catolice, 
reformate și evanghelice din Ungaria în Pâter Apor et al., coord, 
Kulturălis ellenăllăs a Kădăr-korszakban: Gyiijtemenyek târtenete 
(Opoziția culturală în era Kâdâr: Istoricul colecțiilor) (Budapest: MTA 
Bâlcseszettudomânyi  Kutatkâzpont, Tortânettudomânyi  Intezet, 
2018), 143-254. 

3 A se vedea Andrâs Fejerdy, „Vallăsi ellenâllâs Magyarorszâgon a 
kommunista rendszerrel szemben: Forrâsok €s gyiijtemenyek,” 
(Rezistență religioasă împotriva regimului comunist din Ungaria: 
Surse și colecţii), în P&ter Apor et al., coord., Kulturălis ellenăllăs a 

Kăâdâr-korszakban, 144; Andrâs Fejerdy și Zoltân Pâl, „Collection of 
Lenârd Od5n,” COURAGE Registry; http://courage.btk.mta.hu/ 
courage/individual/n33225; accesat la 8 decembrie 2020. 

+ Reka Kiss, „Legâlis-illegălis-fellegâlis. Tiltott €s tiirt pasztorâci6 a 
reformâtus egyhăzban a hatvanas vekben: Forrâsok 6s a megismeres 
hatârai,” (Legal-ilegal-semilegal. Pastoraţia interzisă și tolerată în 
Biserica Reformată din anii 1960: Surse și limitele cunoașterii), în 
Reka Kiss și Gâbor Lânyi, coord., HIT 2018: Hagyomâny, Identităs, 
Tortenelem (Credință 2018: Tradiţie, Identitate, Istorie) (Budapest: 
L'Harmattan, Kâroli Gâspâr Reformâtus Egyetem, 2019), 244-250. 

5 Încă de la început, Biserica Reformată din Republica Populară 
Română a acţionat în conformitate cu dorința organelor centrale și a 
răspuns favorabil Legii nr. 62 din 2 martie 1948, care a ordonat 
confesiunilor religioase ca în decurs de trei luni să-și armonizeze 
statutele de funcţionare cu legea referitoare la reglementarea 
generală a cultelor și să le trimită spre aprobare la Ministerul Cultelor. 
Noul Statut bisericesc a fost promulgat de Prezidiul Marii Adunări 
Naţionale prin Decretul nr. 591 din 1 iunie 1949. Arhivele Naționale 
Istorice Centrale, fond Ministerul Cultelor și Artelor. Direcția de Studii 
1937-1963, dosar 29/1962, f. 70. 

6 După Constituţia din 13 aprilie 1948, au fost adoptate succesiv 
numeroase decrete-legi care limitau drepturile bisericilor. Atacând 
Biserica Catolică, partidul a eliminat mai întâi obstacolele formale: la 19 
iulie 1948, Consiliul Prezidenţial al Republicii Populare Române a anulat 
unilateral acordul încheiat cu Sfântul Scaun în 1927. Apoi au adoptat 
așa-numitul „Act al Școlilor” nr. 175 din 3 august 1948 și Decretul nr. 
176 asociat, care a fost urmat pe 4 august de Decretul nr. 177, noua lege 
a cultelor. Această lege a interzis, în Articolul 41, punerea în aplicare a 
jurisdicției papale pe teritoriul Republicii Populare Române, făcând 
imposibilă existența Bisericii Catolice. A se vedea Stanciu Stoian, Cultele 
Religioase în Republica Populară Română (București: Editura 
Ministerului Cultelor, 1949), 21-22 şi 35-36; Monitorul Oficial, Nr. 177, 
3 august 1948; Idem, Nr. 178, 4 august 1948; Ovidiu Bozgan, Cronica 
unui eșec previzibil: România și Sfântul Scaun în epoca pontificatului lui 
Paul al VI-lea (1963-1978) (București: Curtea Veche, 2004), 38-39. 

7 Reka Kiss, „Nehâny szempont a reformâtus egyhâz kommunista 
diktatura alatti târtenetenek kutatâsâhoz,” (Câteva aspecte pentru 
cercetarea istoriei Bisericii Reformate sub dictatura comunistă), în 
J6zsef Vilmos Kolumbân, coord., A „recepta religi6k” &vszâzadai 
Erdelyben. Egyhăztorteneti tanulmânyok (Secolele „religiilor recepte” 
în Transilvania. Studii de istorie bisericească) (Kolozsvâr: Kolozsvâri 
Protestâns Teol6giai Int&zet, 2019), 427. 

8 Conform afirmației făcute de Reka Kiss în prezentarea intitulată 
„Practicarea religiei ca rezistență culturală în Biserica Reformată,” din 
cadrul conferinței Tradiţie, Identitate, Istorie 2019 care a avut loc la 
Budapesta, între 21-22 octombrie 2019. 

9 loan-Marius Bucur și Lavinia Stan, Persecuţia Bisericii Catolice din 
România: Documente din Arhiva Europei Libere: 1948-1960 (Cluj- 
Napoca: Editura Napoca Star, 2002), 11-12; Csongor Jânosi, 
„Româniai reformâtus elit a hatalom szolgâlatâban: Hirszerzâs, pozitiv 
befolyâsolâs,  kapcsolatâpites a  protestâns  vilâgszervezetek 
&rtekezletein az 1960-as &vekben” (Elita reformată din România în 
serviciul puterii: Obținere de știri, influențare pozitivă, construire de 
contacte la conferințele organizațiilor mondiale protestante în anii 
1960) Pro Minoritate (primăvara 2017), 146-170. 

10 Proiectul COURAGE (Cultural Opposition: Understanding the 
Cultural Heritage of Dissent in the Former Socialist Countries) a fost 
finanțat de Uniunea Europeană prin programul Horizon 2020, în 
conformitate cu acordul de finanțare 692919. Pentru detalii a se vedea 
pagina de web http://ro.cultural-opposition.eu/. 

11 Csongor Jânosi, „Aron Mârton - Colecţia Memorială din Alba Iulia,” 
COURAGE Registry; http://courage.btk.mta.hu/courage/individual/ 
n126569?ro; accesat la 8 decembrie 2020. 

12 Csongor Jânosi, „Jânos Dobri - Colecția Congregaţiei Reformate din 
Cluj-Dâmbul Rotund,” COURAGE Registry; http://courage.btk.mta. 
hu/courage/individual/n38294?ro; accesat la 8 decembrie 2020. 

13 A se vedea Tamâs Lânhârt, Uniunea Populară Maghiară în perioada 
instaurării regimului comunist în România, 1944-1948 (Cluj-Napoca: 
Editura Argonaut, 2009); Zoltân Mihâly Nagy și Agoston Olti, coord., 
Erdekkepviselet vagy părtpolitika? Iratok a Magyar Nepi Szovetseg 
târtenetehez 1944-1953 (Reprezentarea intereselor sau politică de 
partid? Documente pentru istoria Uniunii Populare Maghiare 1944- 
1953) (Csikszereda: Pro-Print Kânyvkiad6, 2009); Gâbor Vincze, 
Illizik €&s csal6dăsok: Fejezetek a româniai magyarsâg mâsodik 
vilăghăborui utâni tortenetebâl (lluzii şi dezamăgiri: Capitole din 
istoria maghiarimii din România de după cel de-al doilea război 
mondial) (Csikszereda: Stâtus Kânyvkiad6, 1999). 

14 Pentru bibliografia detaliată a episcopului a se vedea Pâter Pâl 
Domokos,  Rendiiletleniil... Mârton Aron Erdely piispâke (Cu 
tenacitate... Aron Mârton episcopul Transilvaniei), editat de Mâte 
Hidvegi (Szeged: Ectvâs K. and Szent Gellert Egyhăzi Kiad6, 1989); 
Lăâszl6 Virt, Nyitott szivvel: Mârton Aron erdelyi piispok 6lete 6s eszmei 
(Cu inimă deschisă: Viața și concepțiile episcopului transilvănean 
Aron Mârton) (Budapest: Teleki Lâszl6 Alapitvâny, 2002). 

15 Interviu realizat de autor la 8 august 2018, în Alba Iulia, cu J6zsef 
Marton, născut la 15 aprilie 1950 în Călușeri, județul Mureș. 
Naţionalitate: maghiară, religie: romano-catolică, educaţia: doctor în 
teologie, profesor emerit, mare provost al capitlului de Alba Iulia, 
prelat papal. A se vedea și J6zsef Marton, A Gyulafehervări Rmai 
Katolikus Egyhăzmegye a 20. szăzadban (Dieceza romano-catolică de 
Alba Iulia în secolul 20) (Csikszereda: Pro-Print, 2014). 

6 Informaţii oferite de Jâzsef Marton. A se vedea și Aron Mârton, 
Egyhăz - Âllam (Biserică - Stat), redactată și adnotată de Jâzsef 
Marton (Csikszereda: Pro-Print Kânyvkiad6, 2016); Cristian Vasile, 
Între Vatican şi Kremlin: Biserica Greco-Catolică în timpul regimului 
comunist (București: Curtea Veche, 2003), 140-163. 

7 Denisa Bodeanu, „Arestarea, procesul și detenția episcopului 
Mârton Aron în documentele din arhiva CNSAS,” Caietele CNSAS 
(București), anul VI, Nr. 1-2 (11-12)/2013, 227-244. 

8 Idem, „Starea de spirit a preoțimii din dieceza de Alba Iulia după 
eliberarea episcopului Marton Aron (ianuarie 1955), Caietele CNSAS 
(București), anul IX, Nr. 1-2 (17-18)/2016, 251-274; idem, „Episcopul 
Mârton Aron față în față cu reprezentanţii autorităţilor comuniste: O 
convorbire cu împuternicitul regional al cultelor, Arpâd Tank6 din 
ianuarie 1958,” în Mărta Bod6, Gergely Kovâăcs şi Csilla Lâzâr, coord., 
Mărton Aron: Un episcop catolic pe calea crucii (Cluj-Napoca: Verbum, 
2013), 76-88. 

19 Informaţii oferite de Jozsef Marton. A se vedea și Zoltân Mihâly Nagy 
şi Denisa Bodeanu, (Le)hallgatăsra îtelve. Mărton Aron pisp6k 
lehallgatăsi  jegyz6kânyvei (1957-1960) (Condamnat la tăcere: 
Stenograme ale înregistrărilor convorbirilor purtate de episcopul Aron 
Mârton, 1957-1960) (Marosvâsârhely - Nagyvârad - Kolozsvâr: Lector 
Kiad6 - Varadinum Alapitvâny Kiad6 - Iskola Alapitvâny Kiad6, 2019). 

20 Denisa Bodeanu, „A Maros 6s Urânia dossziek: Mârton Aron piispâk 
megfigyelesi iratai.” (Dosarele Mureș și Urania: documentele 
informative ale episcopului Aron Mârton), în Zoltân Mihâly Nagy și 
Istvân Zombori, coord., Allam €s egyhâz kapcsolata Kelet-K6z6p- 
Eurpâban 1945 €s 1989 kozătt: Int&zmeEnyek €s modszerek (Relaţia 
între stat și biserică în Europa Centrală și de Est între 1945-1989: 
Instituții și metode) (Budapest: METEM, 2014), 145-152. 

21 Arhiva Consiliului Național pentru Studierea Arhivelor Securității (în 
continuare ACNSAS), fond Informativ, dosar nr. 211500, vol. 3, ff. 1-15. 
22 ACNSAS, fond Penal, dosar 217, vol. 7, ff. 1-5, 29, 44, 241-245; fond 
Penal, dosar 217, vol. 2, ff. 199-203v; Arhiva Administraţiei Naţionale 
a Penitenciarelor, fișele matricole penale ale lui Jănos Dobri. 

23 Despre tipologia proceselor dintre 1956 și 1966 vezi Stefano Bottoni, 
coord., Az 1956-os magyar forradalom €s a româniai magyarsâg, 1956- 
1959 (Revoluția maghiară din 1956 și maghiarii din România, 1956- 
1959) (Csikszereda: Pro-Print, 2006), 31-35; Csongor Jânosi, „Procesul 
membrilor mișcării de reînnoire spirituală ,Bethania',” în Cosmin 
Budeancă și Florentin Olteanu, coord., Forme de represiune în regimurile 
comuniste (București: Editura Polirom, 2008), 331-337. 

24 ACNSAS, fond Penal, dosar 104, vol. 3, ff. 32-46. Pentru istoria 
judecării procesului vezi Zoltân T6falvi, 1956 erdelyi mărtirjai, III: A 
Dobai csoport (Martirii transilvăneni din 1956, III: Lotul Dobai) 
(Marosvâsârhely: Mentor Kiad6, 2009); Gyula Dâvid, coord., 1956 
Erdelyben - Politikai eliteltek €letrajzi adattăra, 1956-1965 (1956 
Transilvania - Bază de date biografică cu deţinuţi politici 1956-1965) 
(Kolozsvâr: Erdâlyi Muzeum-Egyesiilet - Polis, 2006), 35. 

25 Dezs6 Buzogâny, „Dobri Jânos, a teol6giai tanâr” (Jânos Dobri, 
profesorul de teologie), în Andrâs Dobri, coord., Emlekezes Dr. Dobri 
Jânosra sziilet&senek 100. &vfordulâjân (Amintiri despre Dr. Jânos Dobri la 
aniversarea a 100 de ani de la naștere) (Kolozsvâr: n. p., 2014), 28-31; 
Interviu realizat de autor la 6 iunie 2016 în Cluj, cu Andrâs Dobri, născut 
la 23 iunie 1954 în Cluj. Naţionalitate: maghiară; religie: reformată; 
educaţie: Institutul Teologic Protestant Unic de Grad Universitar din Cluj; 
fost preot în parohia Cluj-Dâmbul Rotund, pensionar. 

26 Csongor Jânosi, „A Priest's Destiny in Transylvania during the 
Communist Regime: Jânos Dobri , 1914-1990, în Cosmin Budeancă și 
Dalia Bâthory, coord., Histories (Un)Spoken. Survival and Social- 
Professional Integration in Political Prisoners' Families in Communist 
Central and Eastern Europe in the 1950s and 1960s (Zurich: LIT Verlag, 
2017), 104-128. 

27 Zoltân Mihâly Nagy și Denisa Bodeanu, (Le)hallgatăâsra itelve, 61. 

28 Informaţii oferite de Jozsef Marton. 

29 Csongor Jânosi, „Destinul unui preot din Transilvania în regimul 
comunist: Jânos Dobri, 1914-1990, în Cosmin Budeancă și Dalia 
Bâthory, coord., Istorii (ne)spuse: Strategii de supravieţuire și integrare 
socio-profesională în familiile foștilor deținuți politici din Europa Centrală 
și de Est în anii '50-'60 (Iași: Editura Polirom, 2019), 115-136. 

30 Descrierea conţinutului în Csongor Jânosi, „Aron Mârton - Colecţia 
Memorială din Alba Iulia,” COURAGE Registry. 

31 Descrierea conţinutului în Csongor Jânosi, „Jânos Dobri - Colecţia 
Congregației Reformate din Cluj-Dâmbul Rotund,” COURAGE Registry. 
32 Reka Kiss, „Legâlis-illegâlis-fellegâlis,” în Reka Kiss și Gâbor Lânyi, 
coord., HIT 2018, 250. 

33 Aron Mârton, Kârlevelek 2, 1948-1980 (Circulare 2, 1948-1980), 
redactată și adnotată de J6zsef Marton (Csikszereda: Pro-Print 
Kânyvkiad6, 2015), 5-17. 

34 Informaţii oferite de Jozsef Marton. 

35 Informaţii oferite de Jozsef Marton. 

3 Lajos Gyărgy (1890-1950), istoric literar, bibliograf și redactor 
maghiar din Transilvania. 

37 Judit Ozsvât, Erdelyi lIskola: Antol6gia, repertrium (Școala 
transilvană: Antologie, repertoriu) (Csikszereda: Stâtus Kiad6, 2003). 
38 Andor Bajor (1927-1991), scriitor, poet și umorist maghiar din 
Transilvania. 

39 Sândor Fodor (1927-2012), scriitor și traducător maghiar din 
Transilvania. 

40 Sândor Kânyâdi (1929-2018), poet maghiar din Transilvania, una 
din figurile cele mai marcante ale poeziei maghiare contemporane. 

41 Odân Jakabos (1940-1979), itinerant și scriitor maghiar din 
Transilvania. 

42 Episcopul Aron Mărton a întreţinut relaţii excelente şi cu contele 
Bela Bethlen, ultimul comisar guvernamental al Transilvaniei de Nord, 
care la rândul lui a trecut prin temniţele comuniste. A fost condamnat 
la 5 ani de închisoare și apoi internat pentru încă 2 ani, fiind reabilitat 
în 1959. Contele Bethlen, fost membru laic al Consiliului Dirigent al 
Eparhiei Reformate de Ardeal, a rămas în contact cu episcopul 
romano-catolic și după anii de detenţie, păstrând relaţiile cordiale, în 
urma căruia, prin intermediul consilierului juridic, avocatul Ignâc 
Bartha, a obținut ajutor material, contribuţie personală din partea lui 
Aron Mârton în decembrie 1961 pentru salvarea mormintelor 
aristocrației maghiare din cimitirul Hajongard-Cluj. Salvarea 
mormintelor a rămas o preocupare permanentă, astfel încât peste mai 
bine de un deceniu, în 1973, se făcea chetă pentru răscumpărarea 
organizată a acestora. ACNSAS, fond Informativ, dosar 596325, vol. 2, 
ff. 472-475, 479-482; vol. 3, ff. 147-150. 

+3 Informaţii oferite de Jozsef Marton. 

+ Csongor Jânosi, „Reglementarea catehizării în eparhiile reformate 


„a 


Cluj și Oradea în anii '50, în Ilie Popa, coord., „Experimentul Pitești — 
Reeducarea prin tortură:” Cultura, Tineretul și Educaţia în regimurile 
dictatoriale comuniste, Ediţia a VIII-a, Pitești, 3-5 octombrie 2008 
(Piteşti: Fundaţia Culturală Memoria Filiala Argeș, 2009), 475-492. 

+5 dem, „Aspecte privind relaţia dintre Biserica Reformată și statul 
român în perioada 1948-1960/1961,' în Cosmin Budeancă și 
Florentin Olteanu, coord., Identități sociale, culturale, etnice și 


religioase în comunism (lași: Editura Polirom, 2015), 357-385. 

46 loan Onac (1935-2006), angajat al Direcției Regionale Cluj a 
Ministerului de Interne și apoi al Inspectoratului Judeţean Cluj. A lucrat 
în cadrul Direcţiei a III-a Informații Interne, apoi, în urma reorganizării 
în septembrie 1967, a colaborat cu Serviciul 1 având aceleași atribuții 
până în 1975. În 1976 a fost transferat la Serviciul 1/B, responsabil cu 
„naționaliștii maghiari.” A fost unul dintre experții problemei „biserica 
reformată” la acel moment. La 14 mai 1988 a fost trecut în rezervă cu 
gradul de  locotenent-colonel.  http://www.cnsas.ro/documente/ 
cadrele_securitatii/ONACY%20I0AN.pdf; accesat la 28 decembrie 2020. 
47 ACNSAS, fond Informativ, dosar 211500, vol. 5, ff. 191-192; 
Informaţii de la Andrâs Dobri. 

+8 Reka Kiss, „Legălis-illegâlis-fellegâlis,” în Reka Kiss și Gâbor Lânyi, 
coord., HIT 2018, 258-261; Dezs6 Buzogâny și Csongor Jânosi, A 
reformâtus egyhăz Romăniăban a kommunista rendszer elsă fel&ben. 
Tanulmânyok €s dokumentumok (Biserica Reformată din România în 
prima jumătate a regimului comunist. Studii și documente) (Budapest: 
L'Harmattan, 2011). 

4 Informaţii oferite de Andrâs Dobri. 

50 Mărturiile elocvente sunt la CNSAS în conținutul dosarelor 
informative și de rețea despre preoţii reformați. 

51 ACNSAS, fond Informativ, dosar 211500, vol. 1, ff. 177-178; 
Informaţii oferite de Andrâs Dobri. 

52 Kolozsvâr-Kerekdombi Refomâtus Egyhâzkâzseg Leveltăra (Arhiva 
Congregației Reformate din Cluj-Dâmbul Rotund), anul 1971, dosarul 
7, Raportul nr. 28, respectiv Adresa nr. 1420; anul 1977, dosarul 7, 
autorizație de construire nr. 61; ACNSAS, fond Informativ, dosar 
211500, vol. 4, f. 147; respectiv vol. 5, ff. 152-153. 

53 Csongor Jânosi, „Alegeri episcopale în Eparhiile Reformate Cluj și 
Oradea în anii 1960,” Caietele CNSAS (București), anul IX, Nr. 1-2 (17- 
18)/2016, 303-330. 

54 Reka Kiss, „Legâlis-illegâlis-fellegâlis,” în Reka Kiss și Gâbor Lânyi, 
coord, HIT 2018, 265-268. 

55 Gy6rgy Gyarmati, „Egyhăz, sok rendszer 6s a târt&nelmi id - a 20. 
szăzadi magyar egyhăztârtenet n&z6pontjâbâl” (Biserica, multe 
sisteme şi timpul istoric - din perspectiva istoriografiei bisericești 
maghiare a secolului 20), în Gâbor Bânkuti și Gy6rgy Gyarmati, coord., 
Csapdâban: Tanulmânyok a katolikus egyhăz târtenetebăl, 1945-1989 
(În capcană: Studii din istoria Bisericii Catolice, 1945-1989) 
(Budapest: L'Harmattan-AÂBTL, 2010), 13-31. 

Mobilitate socială și „deşteptare naţională” 


Transferuri ideologice, practici subversive 
și opoziţie culturală în RSSM, 1960-1991 


Acest articol propune o interpretare inedită și, pe alocuri, 
chiar contraintuitivă a  traiectoriilor personale și 
profesionale ale unor intelectuali - în special, dar nu în 
mod exclusiv, scriitori - din Republica Sovietică Socialistă 
Moldovenească (RSSM) pe parcursul anilor 1960-1980, 
accentuând importanța transferurilor dinspre centru 
spre periferie și a specificului mobilităţii sociale de tip 
sovietic pentru manifestarea unor tendinţe anti-regim, de 
„opoziţie culturală.” Aceste tendințe s-au cristalizat, în 
cele din urmă, sub forma unei agende naţionale bine 
definite, mai ales în perioada Perestroikăi. Articolul de 
față se bazează pe materialele descrise și analizate de 
autor în contextul proiectului COURAGE, în cadrul căruia 
a documentat cazul RSSM. 

Modelul general și manifestările concrete ale 
opoziţiei culturale din RSSM au avut un șir de caracteristici 
comune cu alte cazuri de la periferia occidentală a URSS. 
Aceste trăsături comune proveneau, în mare parte, din 
experiența istorică anterioară a acestor teritorii, anexate 
de statul sovietic în 1939-1940, și din specificul 
proiectelor respective de construcție națională. Gradul, 
intensitatea relativă și formele concrete de opoziție 
culturală din această regiune au variat foarte mult, având 
traiectorii diverse, de la mișcări puternice de opoziţie (în 
special în cazurile Lituaniei și Ucrainei de Vest), până la 
manifestări destul de slabe ale disidenţei (de exemplu, în 

Belarus). Opinia dominantă în cadrul istoriografiei 
dedicate acestui fenomen în cazul Moldovei Sovietice 
este, în general, că manifestările deschise ale opoziţiei 
culturale și politice au lipsit aproape cu desăvârșire în 
RSSM, în afara unor cazuri izolate ale câtorva intelectuali 
critici care au încercat să articuleze un mesaj anti-regim, 
în principal pe la sfârșitul anilor 1960 și începutul anilor 
1970. Este incontestabil faptul că doar o minoritate 
neînsemnată a populaţiei a fost direct implicată în aceste 
tipuri de activități. În același timp, această imagine 
aparent lipsită de echivoc ar trebui revizuită și nuanţată 
în mod semnificativ. De fapt, formele de opoziţie culturală 
din RSSM au fost mai variate și mai larg răspândite decât 
se admite, în mod curent. Dintre cercetările și lucrările 
recente care se axează, în special, pe cazurile de disidență 
politică și de opoziţie culturală din Moldova Sovietică ar 
trebui să subliniem mai ales monografiile, studiile și 
colecțiile de documente publicate în ultimii ani de Igor 
Cașu,2 Gheorghe E. Cojocaru,3 Sergiu Musteaţă,+ Petru 
Negură, Valeriu Pasat, Elena Postică,/ și Mihai Tașcă.8 
Această istoriografie în plină dezvoltare a beneficiat în 
urma deschiderii treptate a colecţiilor de arhivă 
inaccesibile anterior, precum și ca urmare a unei 
comunicări tot mai intense și fructuoase a acestor 
cercetători cu colegii lor din străinătate. 


Forme și etape de manifestare a „opoziţiei culturale” 
în RSSM: privire generală 


În cazul RSSM se pot identifica mai multe forme de 
opoziție culturală. Traiectoria opoziţiei culturale din 
Moldova Sovietică sugerează că limbajul naționalismului 
a fost forma dominantă de contestare a legitimităţii 
regimului la periferia sovietică. Acest lucru s-a datorat 
mai multor factori. În primul rând, discursul naţionalist 

interbelic a oferit un model de limbaj alternativ puternic 
şi eficient, care avea potenţialul de a submina și a pune 
sub semnul întrebării monopolul ideologic al regimului. 
În al doilea rând, în mod similar cu evoluţiile din Ucraina 
de Vest sau din statele baltice, revendicările etno- 
naționale au reprezentat o strategie eficientă pentru a 
critica realitatea discriminării etnice și a relaţiilor 
asimetrice de putere din cadrul societăţii sovietice, care 
utiliza pe larg diverse forme inofensive de politică a 
etnicităţii pentru a simula îndeplinirea revendicărilor de 
egalitate națională și armonie inter-etnică întruchipate în 
principiul oficial al „prieteniei popoarelor.” Prin urmare, 
orice atacuri asupra acestui principiu fundamental al 
politicii naţionale sovietice erau percepute de către regim 
ca deosebit de periculoase. „Naționalismul local” a 
devenit un subiect din ce în ce mai frecvent în cadrul 
campaniilor ideologice desfășurate de conducerea PCUS 
la începutul anilor 1960 și după aceea. În al treilea rând, 
impactul „dezgheţului” lui Hrușciov a fost crucial pentru 
slăbirea monopolului partidului în sfera culturală și 
pentru deschiderea de noi oportunități în fața unor 
intelectuali care aspirau la mobilitate socială, mai ales la 
nivel local. Cea mai intensă fază a opoziţiei naţional- 
culturale din RSSM și din vestul URSS, în general, s-a 
manifestat în a doua jumătate a anilor 1960 și la începutul 
anilor 1970. În afară de contextul mai larg determinat de 
anul 1968 şi de consecinţele sale,” această intensificare a 
discursurilor și practicilor de opoziție cu caracter național 
era, de asemenea, legată de consolidarea instituţiilor 
culturale locale, ceea ce a permis o anumită creștere a 
gradului de autonomie în domeniul cultural. Deși această 
relativă liberalizare s-a dovedit a fi de scurtă durată și a 
fost înlocuită de o strategie tot mai represivă a regimului, 
la începutul anilor 1970 ea a permis crearea unei baze 
solide pentru un puternic discurs național de opoziţie, 
care s-a reafirmat mai târziu, în perioada Perestroikăi. 

O altă formă importantă de opoziţie culturală s-a 
axat pe o agendă politică mai radicală, care folosea 
discursul drepturilor omului și revendica instaurarea 
pluralismului politic. Într-o măsură chiar mai mare decât 
opoziția națională, această critică a regimului se datora 
unor stimulenți externi, cum ar fi schimbările discursive 
legate de acordurile de la Helsinki (1975) sau semnifi- 
cația crescândă a retoricii drepturilor omului. Cel puţin la 
fel de importante erau și modelele alternative oferite de 
Primăvara de la Praga (1968) și de acţiunile Solidarităţii 
din Polonia (1980-81). Deși impactul acestei forme de 
opoziție culturală la nivel local a fost mult mai mic, ea nu 
a fost nici pe departe absentă. 

O a treia sferă în care pot fi identificate exemple de 
opoziție culturală este aceea a disidenţei religioase. 
Această formă de practici ostile regimului era legată nu 
atât de Biserica Ortodoxă oficială - care a fost supusă mai 
multor valuri de persecuții, mai ales la sfârșitul anilor 
1950 și începutul anilor 1960, în timpul campaniilor 
antireligioase ale lui N.S. Hrușciov - ci mai ales de 
activitatea unor comunităţi religioase nonconformiste și 
chiar ostile, în mod deschis, regimului sovietic. În acest 
caz, este vorba mai ales de bisericile neoprotestante 
(baptiștii, adventiștii de ziua a șaptea), de Martorii lui 
lehova (în special datorită zelului lor misionar și 
respingerii radicale a regimului, dar și legăturilor lor 
permanente cu Occidentul) și de unele comunități 
religioase milenariste locale, cum ar fi inochentiștii. 
Biserica Ortodoxă, aflată într-o poziţie precară, nu a 
manifestat vreo tendinţă de opoziţie împotriva regimului 
până în perioada Perestroikăi. Mai mult, ierarhia 
ortodoxă a acceptat și a practicat un compromis destul de 
dubios cu autorităţile comuniste, mai ales începând de la 
sfârșitul anilor 1960. Comunitățile religioase nonconfor- 
miste erau însă percepute drept „secte” periculoase, fie 

din cauza loialităților lor orientate spre exterior (în cazul 
cultelor neoprotestante și al Martorilor lui lehova), fie din 
cauza respingerii totale a regimului sovietic (în cazul 
inochentiștilor milenariști). 

Oa patra formă de opoziţie culturală, mult mai greu 
de definit, era legată de diverse subculturi alternative și 
forme cotidiene ale unor stiluri de viață „subversive.” 
În cazul RSSM, acest lucru s-a evidenţiat mai ales prin 
două procese specifice. În primul rând, este vorba despre 
apariţia, la sfârșitul anilor 1950 și la începutul anilor 
1960, a fenomenului stiliagi (echivalentul cel mai 
apropiat al modului de viață hippy în context sovietic). 
Această mișcare era percepută ca un curent de protest 
împotriva sistemului și s-a răspândit mai ales în zonele 
urbane. În al doilea rând, este vorba despre popularitatea 
crescândă, la sfârșitul anilor 1960, a subculturilor jazz și 
rock, care au devenit fenomene de masă și au dat naștere 
unor experimente culturale de neconceput până atunci. 
Principalii protagoniști ai acestor subculturi alternative 
erau tineri intelectuali din RSSM de primă generație, din 
mediul urban. Acest grup, reprezentând un produs al 
versiunii sovietice a mobilității sociale, nu s-a revoltat în 
mod deschis împotriva regimului. Cu toate acestea, așa 
cum vom vedea în continuare, ei au pus la îndoială 
practicile culturale impuse de regim, „de sus,” și au creat, 
în cele din urmă, anumite limbaje politice de opoziţie, 
subminând legitimitatea sistemului sovietic. Ar trebui 
menţionat și faptul că dinamica opoziţiei culturale din 
RSSM poate fi analizată și prin prisma reacțiilor regimului. 
În cadrul ierarhiei activităţilor subversive care a fost 
elaborată de către funcționarii de partid de la nivel 
central și local, formele etno-naţionale de protest erau 
cele mai importante și mai periculoase, în special în 
perioada intensificării unor asemenea manifestări, adică 
la sfârșitul anilor 1960 și la începutul deceniului următor. 

Cu toate acestea, cazurile de „practici culturale subversive” 
apărute în sfere precum muzica sau cinematografia erau, 
de asemenea, atent monitorizate și supravegheate. Astfel, 
în jurul anului 1970, când unele producţii culturale locale 
au devenit intolerabile pentru conducerea de partid din 
RSSM, cenzura oficială a fost impusă cu strictețe în 
domeniul industriei cinematografice locale și în cel al 
formelor „netradiţionale” de expresie muzicală.10 

Traiectoria opoziţiei culturale din RSSM este legată 
direct de evoluţia regimului sovietic la periferie. În primul 
deceniu de după reinstaurarea regimului comunist (1944- 
1953), opoziţia față de statul sovietic s-a manifestat, în 
special, printr-o rezistență armată la scară destul de mică, 
conform unui model bine cunoscut și în cazul celorlalte 
republici sovietice occidentale.!! Această fază de rezistență 
și insurecție deschisă a fost urmată de o schimbare 
fundamentală a formelor de opoziţie anti-regim și de 
represiune oficială, survenită după moartea lui Stalin. 
Astfel, originile „opoziţiei culturale” în contextul RSSM se 
regăsesc, aproximativ, la mijlocul anilor 1950. De fapt, 
imediat după 1953 au apărut anumite schimbări 
importante în sfera culturală. Un șir de membri marcanți 
ai intelighenţiei din Moldova Sovietică au reușit să 
promoveze și să obțină reabilitarea (selectivă) a clasicilor 
literaturii române și publicarea lucrărilor acestora. Mai 
mult decât atât, noua ortografie pentru limba „moldove- 
nească,” aprobată și stabilizată definitiv de reforma 
lingvistică din anul 1957, a reintrodus, de facto, limba 
română standard, păstrând grafia chirilică drept singura 
diferenţă vizibilă între limba cultă din România și cea din 
Moldova Sovietică.12 

Această reabilitare a canonului cultural și a 
moștenirii literare românești se datorează mai ales 
eforturilor unui grup de scriitori importanţi cu „dosare” 
impecabile, care beneficiau de încrederea totală a 

regimului (de exemplu, Emilian Bucov sau Andrei Lupan). 
Aceștia fuseseră educați în perioada interbelică și aveau 
un prestigiu incontestabil în sensul „capitalului simbolic.” 
Succesul lor inițial a pregătit terenul pentru viitoarele 
bătălii de pe „frontul cultural” și pentru radicalizarea 
opoziției culturale la mijlocul anilor 1960. Importanţa 
tendinței de relativă liberalizare a regimului în timpul 
„dezgheţului” lui Hrușciov este fundamentală pentru 
explicarea acestei schimbări. Fisurile din interiorul 
sistemului sovietic, care încerca asiduu să promoveze 
imaginea unei unități de monolit, au devenit tot mai 
vizibile în 1955-1956, când revenirea foștilor deportați, 
discursul lui Hrușciov de la Congresul XX al PCUS, dar și 
impactul Revoluţiei Maghiare au pus sub semnul 
întrebării monopolul ideologic al partidului și, mai ales, 
capacitatea regimului de a aplica în practică aspiraţiile 
sale de control social total. Aparatul represiv a trecut, de 
asemenea, printr-o criză profundă în timpul evenimen- 
telor din 1956. Deși controlul partidului a fost reinstaurat 
către sfârşitul anului 1956, consecințele „dezgheţului” în 
sfera culturală au fost palpabile și de lungă durată. Astfel, 
nu este surprinzător faptul că la sfârșitul anilor 1950 și 
începutul anilor 1960 s-au intensificat activitățile 
îndreptate împotriva regimului, deocamdată la nivelul 
unor cazuri disparate. 

Intensitatea maximă a opoziţiei culturale din RSSM 
a fost atinsă într-o perioadă relativ scurtă, cuprinsă între 
mijlocul anilor 1960 și începutul anilor 1970 (aproximativ 
între 1965 și 1972). În această etapă, discursul antisovietic 
de esență națională (întruchipat cel mai bine de Frontul 
Naţional Patriotic, condus de Gheorghe Ghimpu și 
Alexandru Usatiuc-Bulgăr,!3 dar și de unele acțiuni 
individuale de sfidare a regimului) a atins apogeul. Mediile 
literare și artistice au exprimat, de asemenea, critici 
deschise și uneori radicale la adresa politicilor regimului 

sovietic. Cel mai cunoscut eveniment din sfera culturală a 
fost al Treilea Congres al Uniunii Scriitorilor din Moldova, 
organizat în octombrie 1965, despre care vom vorbi în 
cele ce urmează.!+ O altă evoluție îngrijorătoare pentru 
regim era proliferarea „influențelor occidentale nesănă- 
toase” în sfera muzicală. Aceste temeri au fost provocate 
de reacția entuziastă a maselor față de muzica trupei 
Noroc, care practica un stil muzical eclectic, bazat pe un 
amestec exploziv de elemente de jazz, rock şi beat. Acest 
experiment muzical s-a desfășurat între 1966 şi 1970, și 
a fost întrerupt în mod brutal de autorități în toamna 
anului 1970.15 Tendinţe „nesănătoase” asemănătoare 
erau evidente și în industria cinematografică locală, 
provocând luarea unor măsuri represive de către 
conducerea partidului, la începutul anilor 1970. 

Către sfârșitul anului 1972, aparatul represiv 
sovietic a reușit să „rezolve” aproape toate cazurile de 
opoziție sau disidență deschisă din RSSM. Tocmai din 
acest motiv perioada cuprinsă între anii 1972 şi 1986 
este, de obicei, percepută ca o etapă de criză, cu 
manifestări sporadice ale activităților de opoziţie din 
RSSM, în care sunt atestate foarte puţine cazuri de 
proteste împotriva regimului. Situația s-a schimbat în 
mod radical în perioada Perestroikăi, mai ales începând 
cu anul 1987. Creșterea treptată a nemulțumirilor și 
intensificarea protestelor publice a fost declanșată de 
schimbările fundamentale la nivelul politicii autorităţilor 
centrale, asociate de obicei cu fenomenul Glasnost. La fel 
ca în cazul altor republici sovietice, intelectualii s-au 
plasat în fruntea acestui nou val de opoziţie contra 
regimului. Mesajul anti-regim era exprimat mai ales în 
limbaj etno-cultural, manifestându-se însă o puternică 
tendință de revendicare a libertăţilor civile și politice și a 
unor măsuri ecologiste, de protecţie a mediului. 
Conceptul de „rezistență prin cultură,” utilizat în mod 

necritic și pe scară largă pentru a defini și descrie 
presupuse forme tacite de disidență care ar fi fost 
practicate de reprezentanţii intelectualităţii literare, a 
fost aplicat retroactiv perioadei comuniste, servind drept 
o etichetă comodă, dar tendențioasă, și fiind adeseori 
echivalat, absolut nejustificat, cu opoziţia culturală.16 De 
fapt, la fel ca în contextul românesc, de unde a fost 
împrumutată de istoricii și intelectualii moldoveni în anii 
1990, această noţiune este o invenţie post factum, menită 
să justifice atitudinea pasivă a intelectualilor din RSSM în 
raport cu regimul (și chiar anumite cazuri de colaborare 
fățișă cu autorităţile sovietice).!7 Prin urmare, acest 
concept este, în esenţă, inaplicabil cazului RSSM, cel puţin 
înaintea ultimilor ani ai Perestroikăi. Cu toate acestea, 
rolul fundamental al scriitorilor și al altor intelectuali din 
domeniul artistic și din mediile universitare, în perioada 
„deșteptării naţionale” (1988-1991), este incontestabil. 
În acest segment temporal, „limbajul naţiunii” a devenit 
extrem de important și a continuat să domine sfera 
publică până la prăbușirea URSS. 


Uniunea Scriitorilor din RSSM: 
Dinamică instituţională și disensiuni interne 
în anii 1950 şi 1960 


În continuare, vom discuta în special cazul Uniunii 
Scriitorilor din Moldova (USM), subliniind legăturile 
dintre evoluţia instituțională, ambiguităţile mobilităţii 
sociale de tip sovietic și relaţiile centru-periferie în 
contextul „opoziţiei culturale” și al poziționării USM față 
de regimul sovietic. Această instituție a fost înființată în 
anul 1940, când fosta Uniune a Scriitorilor Sovietici din 
Republica Autonomă Sovietică Socialistă Moldovenească 
(RASSM) a fuzionat cu un grup de scriitori basarabeni 
loiali regimului sovietic, pentru a forma noua organizaţie. 

Noua Uniune a fost creată ca o alternativă la fosta Societate 
a Scriitorilor Basarabeni, fondată cu puţin timp înainte de 
anexarea sovietică, în 1939. Instituţia respectivă avea 
scopul de a transforma mediul literar local în conformitate 
cu standardele sovietice. USM a fost reconstituită după 
cel de-al Doilea Război Mondial, în 1945. Imediat după 
război şi până la începutul anilor 1950, evoluţia Uniunii a 
fost marcată de dominaţia „jdanovismului” și de 
„campania oficială împotriva cosmopolitismului,” lansată 
de conducerea sovietică pe baza unei platforme care 
proclama puritatea ideologică și pleda pentru o interpre- 
tare destul de îngustă a „canonului realist socialist.” 
Această perioadă era caracterizată prin intruziunea 
deschisă a regimului în procesul literar, prin campanii 
virulente de presă împotriva pretinșilor „dușmani” 
ideologici și prin impunerea „teoriilor lingvistice” ale lui 
Stalin. Aceste trăsături au fost cu atât mai importante și 
mai marcante la periferia sovietică, inclusiv în RSS 
Moldovenească, unde amenințarea contaminării ideologice 
și a „naționalismului burghez” a fost percepută ca fiind 
deosebit de periculoasă. Cu toate acestea, aproape 
imediat după moartea lui Stalin (și, în mod semnificativ, 
chiar înainte de discursul lui Hrușciov de la cel de-al 
XX-lea Congres al PCUS din 1956), au devenit evidente 
primele semne ale unei liberalizări relative a regimului. 
În cazul RSSM, această schimbare a fost întruchipată de al 
doilea Congres al Scriitorilor Moldoveni, care a avut loc în 
1954. Deşi platforma Congresului a urmat îndeaproape 
linia oficială de partid, a fost subliniată și problema 
patrimoniului literar clasic și, implicit, legăturile strânse 
dintre cultura și patrimoniul literar „moldovenesc” și cel 
românesc. Această tendinţă a fost reflectată în principalul 
raport din cadrul Congresului, elaborat de președintele 
Uniunii, Andrei Lupan, care a avut un rol decisiv în 
schimbarea echilibrului de putere din cadrul USM, fiind 

considerat, de asemenea, o persoană de încredere de 
către regim. Astfel, Lupan a fost candidatul perfect pentru 
a ridica problema spinoasă a patrimoniului literar clasic 
într-o manieră percepută ca fiind acceptabilă în ochii 
regimului. 

Din punctul de vedere al constrângerilor institu- 
ționale, pe parcursul anilor 1940, criteriile de structurare 
a relaţiilor de putere în cadrul Uniunii Scriitorilor au avut 
o conotație politică puternică, care era bazată pe principii 
de apartenenţă geografică (transnistreni vs. basarabeni) 
și politică (scriitori comuniști vs. cei „fără de partid”).18 
Grupul „basarabean” era, în mare parte (dar nu în mod 
exclusiv), compus din scriitori de origine basarabeană, 
educați în România interbelică și deţinând, astfel, 
anumite abilități literare și calificări profesionale 
superioare față de omologii lor „transnistreni.” Cei din 
urmă, provenind în cea mai mare parte din RASSM, se 
bucurau de un statut politic și ideologic mai sigur, dar erau 
vulnerabili în ceea ce privește aptitudinile lor lingvistice și 
calitatea literară a operelor. Miza acestei lupte simbolice, 
ideologice și politice era problema impunerii modelului 
cultural dominant care urma să fie preluat și imitat, adică 
standardul lingvistic și patrimoniul literar clasic al culturii 
moldovenești. „Basarabenii” insistau asupra apropierii 
față de tradiţia culturală românească, în timp ce adversarii 
lor se opuneau ferm acestor tendințe. Congresul din 1954 
a marcat victoria preliminară a „taberei basarabene” - care 
și-a câștigat dominația în domeniul „capitalului simbolic” 
și al calității producţiei literare - în lupta lor cu „facțiunea 
transnistreană,” ale cărei avantaje proveneau din 
loialitatea lor politică incontestabilă. Până la sfârșitul 
anilor 1950 și începutul anilor 1960, echilibrul puterii din 
cadrul organizaţiei s-a schimbat decisiv în favoarea 
basarabenilor. Noua situaţie a fost consfințită de cel de-al 
Doilea Congres al USM, care a avut loc în 1958. Astfel, 

începând cu anii 1950, USM a fost structurată mai mult 
conform unor categorii legate de logica internă a 
instituției: apartenenţa față de o anumită generație sau 
practicarea unui anumit gen literar (poezie, proză, critică 
literară etc.). 


Al Treilea Congres al USM (14-15 octombrie 1965) 
şi fenomenul „opoziţiei culturale” 


La începutul anilor 1960, USM era dominată de două 
„generaţii” care s-au luptat pentru preeminență în 
deceniul următor: generația mai veche a „dezgheţului,” 
care era compusă din scriitori născuţi în anii 1910 și la 
începutul anilor 1920, mulţi dintre ei având competenţe 
solide în domeniul culturii românești, și „generaţia anilor 
1960,” care era formată dintr-un grup de scriitori mai 
tineri, în ascensiune, în principal născuţi la sfârșitul anilor 
1920 şi la începutul anilor 1930. Cu toate că aceste două 
grupuri se confruntau frecvent în privința unor probleme 
legate de stilul literar și rolul „realismului socialist,” ele s- 
au aliat împotriva grupului de scriitori transnistreni care 
au avut inițial o influență politică puternică datorită 
apropierii lor față de regim, dar care au fost marginalizați 
treptat din cauza relativei lipse de „capital simbolic.” Cea 
mai mare parte a „generației dezghețului” a absolvit licee 
din România și, ulterior, a fost instruită în instituțiile 
sovietice de învățământ superior. Dimpotrivă, scriitorii 
care au devenit membri ai USM în anii 1960 (și care se 
identificau, de obicei, drept „generaţia anilor 1960”) erau 
conștienți de lacunele existente în pregătirea și cunoștin- 
țele lor culturale și au fost de acord să fie inițiați în 
domeniu de către colegii lor mai în vârstă. Fiind formaţi și 
instruiți în această perioadă de relativă liberalizare post- 
stalinistă, scriitorii generației anilor 1960 au asimilat noile 
sloganuri sovietice, care erau încă luate în serios la vremea 

respectivă, dar, în același timp, au dezvoltat și un anumit 
grad de gândire critică. Comunicarea dintre scriitorii mai 
în vârstă, instruiți sub administrația românească, și noua 
generaţie de scriitori le-a oferit celor din urmă un model 
alternativ față de cel practicat de sistemul sovietic de 
educație și propagandă. Traiectoria lor politică ireproșa- 
bilă i-a făcut pe unii scriitori din „generaţia anilor 1960” să 
pună la îndoială corectitudinea unor norme impuse de 
sovietici. 

Fără a pune la îndoială legitimitatea sistemului 
sovietic sau a ideologiei comuniste în ansamblu, luările 
publice de poziţie ale scriitorilor moldoveni s-au făcut 
auzite în octombrie 1965, în timpul celui de al treilea 
Congres al USM. Cu această ocazie, „generația dezgheţului” 
și „generaţia anilor 1960” au format o alianță și au con- 
testat în mod deschis procesul de rusificare a populaţiei 
din Moldova. Ei au cerut, de asemenea, introducerea 
alfabetului latin. În mod evident, autoritățile sovietice au 
calificat astfel de opinii critice ca fiind naționaliste și, 
implicit, anti-internaţionaliste. 

Având în vedere numărul celor implicaţi în această 
dezbatere publică, al Treilea Congres al USM rămâne unul 
dintre cele mai remarcabile evenimente care ar putea fi 
incluse în categoria „opoziţiei culturale,” în timpul 
existenței RSSM. Congresul a avut loc la 14-15 octombrie 
1965 și a marcat consacrarea definitivă a grupului de 
scriitori moldoveni cunoscuţi sub numele de „generaţia 
anilor 1960.” Ei au fost primii care și-au scris operele în 
limba română standard, iar calitatea producţiei lor 
literare a fost superioară față de majoritatea predeceso- 
rilor lor și s-a sincronizat cu tendinţele de liberalizare din 
întreaga URSS. Printre membrii acestei generaţii se 
numără astfel de figuri emblematice precum lon Druţă, 
Grigore Vieru, Aureliu Busuioc, Pavel Boţu etc. Al Treilea 
Congres al USM a fost prima manifestare a unei agende 

conștiente din punct de vedere național și primul 
eveniment de acest gen care a avut loc în limba română. 
Acest congres a marcat o astfel de turnură deoarece a 
avut loc după o pauză de șapte ani, timp în care mediul 
literar moldovenesc a fost transformat în mod decisiv. 
Centrul de putere s-a deplasat definitiv dinspre facțiunea 


>» 


„transnistreană,” dominantă până atunci, înspre gruparea 
„basarabeană,” care a pledat pentru o calitate mai bună a 
operelor literare și pentru o autonomie mai largă în 
procesul de creaţie a scriitorilor. Pe parcursul evenimen- 
tului, scriitorii au abordat o serie de probleme sensibile 
din punct de vedere politic, cum ar fi: reintroducerea 
alfabetului latin pentru limba „moldovenească” standard, 
problema educaţiei în limba română, la toate nivelurile, 
precum și subiectul amestecului partidului în chestiunile 
literare. Evenimentul a fost deschis studenților și 
publicului interesat, ceea ce a determinat participarea 
unui public mult mai larg decât de obicei, dar și apariția 
unei reacții publice corespunzător mai puternice. 
Reacţia autorităţilor a fost ostilă și rapidă. Atât în 
timpul congresului propriu-zis, cât și după aceea, 
conducerea partidului s-a alarmat și s-a indignat din cauza 
a ceea ce ei au perceput ca fiind opinii „naţionaliste” 
articulate de către unii dintre participanţi. În contextul 
temerilor crescânde privind poziţia României în sfera 
politicii externe și rolul său ca un potențial model pentru 
emulare culturală în interiorul RSSM, partidul a lansat o 
campanie de combatere a „naționalismului local.” În 
timpul unui șir de întruniri organizate în noiembrie și 
decembrie 1965, primul secretar al Partidului Comunist 
din Moldova, Ivan Bodiul, a făcut un apel la intensificarea 
muncii de „agitație și propagandă” în întreaga republică și 
la „reeducarea” acelor scriitori, care au exprimat opinii 
„periculoase.” Deși nu au urmat nici un fel de măsuri 
represive directe, linia partidului față de orice manifestări 

ale conștiinței naționale a devenit mult mai dură. Având în 
vedere reacția oficială față de această dezbatere în 
rândurile membrilor USM, lucrările acestui congres, ale 
cărui stenograme integrale au fost publicate recent de 
cercetătorii Vasile Bahnaru și Gheorghe Cojocaru,” 
reprezintă o sursă fascinantă nu doar pentru reconstitu- 
irea acestui act semnificativ al „opoziţiei culturale,” ci și 
pentru analiza percepţiei și atitudinii regimului privind 
actele de „opoziție” considerate „periculoase”. 

Perioada cuprinsă între sfârşitul anilor 1960 şi 
începutul anilor 1980 a fost, într-un fel, o perioadă de 
„normalizare” relativă a atitudinii scriitorilor față de 
regim. S-a ajuns la un compromis aparent între autonomia 
limitată a mediilor literare și reafirmarea controlului din 
partea partidului. Termenii acestui compromis presupu- 
neau acceptarea tacită a procesului treptat de „românizare 
latentă” a patrimoniului literar și a limbii standard, 
partidul păstrând însă un control strict asupra aspectelor 
care priveau conformitatea ideologică și loialitatea 
politică. Acest echilibru fragil a început să se destrame 
după declanșarea Perestroikăi, în 1985, fapt devenit 
evident, în cazul Uniunii Scriitorilor din RSSM, în timpul 
celui de-al Șaptelea Congres al USM, care a avutloc în 1986, 
precum și al conferinței naţionale a scriitorilor, care a avut 
loc în mai 1987. Acest din urmă eveniment este deosebit 
de important în ceea ce privește schimbarea discursului 
USM și consecinţele sale. La Congresul din 1986 au apărut 
deja fisuri în discursul oficial, atunci când contextul 
Perestroikăi a fost folosit de anumiţi scriitori (mai ales de 
către cei din generaţia anilor 1960) pentru a-și exprima 
preocupările legate de situația lingvistică, de legăturile 
literare cu România, de anumite probleme ecologice etc. 

Cu toate acestea, conferința din mai 1987 a 
consacrat ruptura decisivă cu poziţia oficială asupra mai 
multor probleme.20 Câţiva vorbitori au atacat deschis, în 

timpul acestui eveniment, ceea ce au numit „vechea 
gardă” şi „metodele vechi” persistente în activitățile 
Uniunii, pledând pentru o democratizare a practicilor 
interne din cadrul organizației. Unii dintre scriitorii și 
jurnaliștii cu atitudini ceva mai radicale, de exemplu, 
Grigore Vieru - despre care vom vorbi mai jos - și 
Valentin Mândâcanu, vorbeau deschis despre problemele 
până atunci tabuizate sau interzise, cum ar fi rusificarea 
și asimilarea lingvistică, modelul cultural românesc și 
impactul său asupra RSSM. Erau abordate și subiecte 
istorice sensibile, de exemplu, deportările din epoca 
stalinistă și foametea în masă din anii 1946-1947, ca și 
consecințele ecologice ale proiectelor industriale 
sovietice. În mai multe privinţe, aceste mesaje radicale au 
clarificat și definit agenda mișcării naţional-culturale 
care s-a cristalizat treptat în anii 1988 și 1989. 
Traiectoria viitoare a protagoniștilor acestor dezbateri 
este, de asemenea, revelatoare. Vieru a devenit unul 
dintre cei mai faimoși și radicali activiști naționali în 
1989-1991, redactând, de asemenea, primul text cu grafie 
latină din RSSM, publicat în săptămânalul USM Literatura 
și Arta la sfârşitul anului 1988. Valentin Mândâcanu a 
devenit mai târziu autorul principalului manifest pentru 
introducerea alfabetului latin, articolul Veșmântul ființei 
noastre, publicat în revista Nistru în 1988. Astfel, 
conferința din mai 1987 a reprezentat un punct de 
cotitură și pentru transformarea treptată a USM într-un 
centru al opoziţiei culturale și politice deschise față de 
regim. Deși acest rol al organizaţiei s-a manifestat pe 
deplin la sfârșitul anului 1988 și pe tot parcursul anului 
1989, bazele schimbării au fost stabilite în timpul 
dezbaterilor fierbinți de la adunarea din mai 1987. 

Cazul lui Grigore Vieru și „naţionalizarea” 
scriitorilor sovietici moldoveni 


Grigore Vieru (1935 - 2009) este considerat, pe bună 
dreptate, una dintre figurile marcante ale „deșteptării 
naționale” din RSSM de la sfârșitul anilor 1980. Deși 
debutul său literar din 1957 nu prevestea vreo tendință 
de opoziţie culturală sau, cu atât mai puţin, de contestare 
deschisă a regimului, după 1965, începând cu al Treilea 
Congres al USM, poetul a început să manifeste o 
sensibilitate politică crescândă, însoţită de tendințe vădit 
„pro-românești.” În 1970, a publicat o carte pentru copii, 
în care a inclus o poezie - Curcubeul - ce se referea 
metaforic la cele trei culori ale drapelului național 
românesc. Acest volum a fost topit de cenzura sovietică, 
iar Vieru a fost acuzat de „devieri ideologice.” În 1973, 
Vieru a vizitat pentru prima dată România. El mărturisea 
mai târziu: „Dacă visul unora a fost să ajungă în Cosmos, 
eu viața întreagă am visat să trec Prutul.” EI a vizitat 
România în cadrul unei delegaţii sovietice și a avut o 
întrevedere cu editorii revistei Secolul 20, foarte populară 
pe atunci în România, în special cu Dan Hăulică, Ștefan 
Augustin Doinaș, Ioanichie Olteanu, Geo Șerban, Tatiana 
Nicolescu. În 1974, Vieru a vizitat din nou România, 
răspunzând invitaţiei președintelui Uniunii Scriitorilor 
din România, Zaharia Stancu. Această vizită a fost urmată 
de o altă călătorie, în 1977, în timpul căreia a vizitat 
orașele București, Constanţa, Cluj și lași. La sfârșitul anilor 
1980, Vieru a devenit unul dintre cei mai importanți 
susținători ai mișcării naţionale, fiind membru fondator al 
Frontului Popular din Moldova. EI a susținut cu entuziasm 
introducerea grafiei latine. Încă în anul 1988, Vieru a scris 
primul text cu grafie latină apărut după 1945 în RSSM, text 
publicat în săptămânalul USM Literatura și Arta. El a fost, 
de asemenea, unul dintre principalii organizatori ai Marii 

Adunări Naţionale din 27 august 1989, și a susținut cu 
ardoare noile legi lingvistice votate de Sovietul Suprem al 
RSSM la 31 august 1989. Versurile lui Vieru, scrise pentru 
mai multe cântece patriotice, au devenit un instrument 
puternic pentru mobilizarea naționalistă de la sfârșitul 
anilor 1980 şi începutul anilor 1990. 

În continuare, ne vom referi, în special, la discursul 
rostit de Grigore Vieru în timpul conferinței naționale a 
scriitorilor din 18 mai 1987, pe care am menționat-o mai 
sus. Pentru a înțelege mai bine semnificația acestei 
cuvântări, sunt necesare câteva cuvinte despre contextul 
general al evoluţiilor interne din USM în perioada inițială 
a Perestroikăi. Către prima jumătate a anului 1987, 
tensiunile personale și ideologice din cadrul USM au atins 
apogeul. Aceste tensiuni au ieșit la iveală în mod dramatic 
la începutul anului, când Pavel Boțu, președinte al USM, 
care ocupa această funcţie de peste două decenii, s-a 
sinucis. Acest eveniment tragic reflecta nu numai gradul 
fără precedent al animozităţilor și rivalităților personale 
din rândul scriitorilor, ci și o divizare ideologică tot mai 
accentuată, bazată pe criterii național-culturale. Conferința 
Scriitorilor din RSSM, organizată la 18 mai 1987, a 
devenit scena unor dezbateri aprinse și violente.21! Aceste 
dezbateri reflectau ruptura generațională între „generaţia 
șaizecistă” și scriitorii născuți în perioada interbelică, dar 
și circumstanțele ideologice transformate în mod radical 
în timpul Perestroikăi. Unii membri ai USM nu și-au 
ascuns nemulțumirea fățișă în raport cu conducerea 
organizației și au folosit contextul din perioada 
Perestroikăi pentru a-și exprima revendicările radicale. 

În afară de discursul incisiv al jurnalistului și 
publicistului Valentin Mândâcanu cu privire la „problema 
lingvistică,” discursul ținut de Grigore Vieru a atras 
atenția în mod deosebit, mai ales din cauza virulenţei și 
radicalismului său. La acea vreme, Vieru era un poet 

binecunoscut și autor de cărți pentru copii, iar textele sale 
erau destul de populare și ajungeau la un public mai larg 
în comparaţie cu majoritatea colegilor săi. Vieru a fost 
frecvent atacat pentru „naționalism” și „devieri ideologice” 
de către „garda veche” din interiorul USM, în special de 
Andrei Lupan. Vieru a folosit astfel această conferință 
pentru a lansa un atac violent la adresa lui Lupan 
personal și împotriva „vechiului stil de conducere” din 
cadrul USM, în general. Cu toate acestea, discursul lui 
Vieru este semnificativ nu din cauza unor reglări 
personale de conturi, ci datorită problemelor mai largi pe 
care le-a abordat. În primul rând, el a răspuns la acuzaţiile 
de imitație și preluare necritică a modelului românesc, 
sintetizate în formula „a se uita peste Prut.” Vieru se 
întreba retoric: „De ce nu m-aș uita [în această direcție], 
la urma urmei? De ce am dreptul să mă uit spre Turcia, iar 
peste Prut nu? Ce rău mi-au făcut Sadoveanu, Călinescu, 
Arghezi, Blaga, Stănescu?” Aceste referințe culturale au 
evidenţiat fără echivoc poziția sa pro-românească în 
dezbaterile din acea perioadă. În al doilea rând, atacându-l 
pe Lupan pentru pro-stalinismul său și pentru „păcatele 
sale ideologice,” precum și pentru poziţia sa ambiguă față 
de regim, Vieru a folosit un limbaj extrem de radical, 
depășind cu mult retorica prudentă din perioada 
timpurie a Perestroikăi. El s-a referit la un șir de 
probleme „arzătoare” care au transformat discursul său 
într-unul subversiv în ochii autorităţilor. Vieru a vorbit 
despre „situația dezastruoasă în care se află graiul 
copiilor noștri, poluarea folclorului, neglijarea (să citim: 
jignirea) limbii materne la televiziunea noastră,” dar a 
accentuat și criza ecologică, consecinţele foametei din 
1946-47, precum și „beţivănirea fizică și spirituală a 
omului de azi.” Toate aceste subiecte vor fi exploatate cu 
succes de mișcarea națională în anii care au urmat, 
servind drept sloganuri mobilizatoare pentru opoziţia 

anti-regim. Spre sfârșitul discursului său, Vieru a lansat o 
adevărată tiradă retorică împotriva adversarului, folosind 
acest pretext pentru a articula și exprima un șir de 
revendicări și nemulțumiri sociale și politice: 


Știi oare dumneata că, în spatele distincţiilor și premiilor 
noastre literare, se întâmplă în plină zi un adevărat dezastru 
lingvistic? Ştii oare dumneata cât de pocit vorbesc azi copiii 
noștri, tinerii și chiar vârstnicii? Știi oare dumneata că cele 
câteva grădinițe moldovenești din Chișinău sunt arhipline și 
este imposibil să-ți aranjezi copilul în ele? Știi oare că, din cele 
șaptesprezece teleore zilnice, numai două-trei, iar uneori și 
mai puțin, sunt aruncate emisiunilor în limba maternă?... Știi 
oare că satele noastre, care ne-au păstrat ca ființă națională, se 
pustiesc și de oameni, și de suflet?22 


Acest discurs radical și plin de pasiune a fost întâmpinat 
de public „cu aplauze,” marcând o schimbare de ton și de 
atmosferă care prefigura rolul fundamental jucat mai 
târziu de scriitori în mobilizarea națională împotriva 
regimului sovietic. Conferința Scriitorilor din mai 1987 a 
reprezentat un punct de cotitură în radicalizarea 
discursului politic. Vieru și unii dintre colegii săi cu 
convingeri naționale puternice s-au poziționat în prim- 
planul mișcării de emancipare națională, care se cristaliza 
în acei ani. 


Mobilitate socială și transferuri ideologice 
în alte medii intelectuale: cazul lon Negură 


Dincolo de cadrul oficial al dezbaterilor instituționale, 
asupra cărora regimul avea, până la urmă, un anumit 
control, traiectoriile personale ale unor intelectuali 
moldoveni, inclusiv - și în mod semnificativ - din afara 
mediilor literare sau artistice, sugerează importanța 
unor spații alternative de socializare și a unor modele și 
practici subversive preluate, în mod aparent paradoxal, 

chiar de la „centru.” Acest „nou val” al intelectualității din 
RSSM, care provenea, în măsură covârșitoare, din mediul 
rural, a beneficiat de oportunităţile de mobilitate socială 
ascendentă oferite de sistemul educaţional sovietic. În 
ciuda faptului că reprezentau un produs al acestui sistem 
educațional, aceşti oameni au început, la un anumit 
moment, să critice regimul comunist. 

Cazul lui lon Negură, pe care îl vom discuta în 
continuare, se bazează pe materialele din colecţia 
personală a lui Petru Negură din cadrul proiectului 
COURAGE.23 Acest exemplu de traiectorie personală și 
profesională ascendentă se poate considera, fără rezerve, 
ca o poveste de succes, dar nu este nici pe departe un caz 
cu totul izolat. Cea mai mare parte a intelectualilor 
moldoveni instruiți în perioada sovietică erau de origine 
rurală, extinzând rândurile primei generaţii de intelec- 
tuali postbelici, după dispariția aproape completă a 
„vechii generaţii” a intelectualității din Basarabia. Cei mai 
mulți dintre intelectualii formaţi în perioada interbelică 
s-au refugiat în România în 1940, în timp ce mulți dintre 
cei care au rămas au fost deportaţi de către sovietici. 
Cazul lui lon Negură arată caracterul ambiguu al acestei 
mobilități sociale de tip sovietic. 

În primul rând, orice modificare a statutului social 
presupune o serie de provocări dificile, cu care se 
confruntă toată lumea, în conformitate cu propriile 
competenţe și resurse, cu mai mult sau mai puţin succes. 
Se pot observa anumite puncte de cotitură, prin care a 
trecut subiectul interviului în timpul vieţii sale, în 
conformitate cu „provocările” care i-au fost impuse de 
„istorie” și cu impulsurile de modernizare sau cu acțiunile 
represive inițiate de stat (război, foamete, pierderea 
tatălui, școlarizarea și recrutarea în armată). Socializarea 
la două niveluri de bază - mediul privat, format din rude 
și prieteni, și cel instituțional (școală, universitate, locul 

de muncă, etc.) - i-au oferit subiectului o dublă grilă de 
„lectură” a realităţii și un model binar de comportament. 
Mai mult, efortul de a împăca aceste două niveluri de 
socializare i-a marcat strategiile de autopercepție și de 
viață. Statul sovietic și instituţiile sale au fost văzute de 
Negură ca o posibilă cale pentru mobilitatea socială 
ascendentă, pe care el a urmat-o în mod consecvent. 
Cu toate acestea, discrepanţele ideologice și morale pe 
care subiectul le-a perceput tot mai mult ca trăsături 
esenţiale ale discursului oficial sovietic (în raport cu 
propriile sale concepții și cu etosul mediului său nativ), 
precum și obstacolele cu care s-a confruntat la un nivel 
avansat al carierei sale din partea ierarhiei de partid, l-au 
făcut să își creeze o atitudine ambiguă față de instituţiile 
statului sovietic. Această poveste de viață arată promo- 
varea socială de care Negură și alţii ca el s-au bucurat 
graţie instituţiilor de învățământ (școala medie din sat, 
Institutul Pedagogic din Bălţi și Universitatea de Stat din 
Moscova), dar și datorită propriilor sale abilități și 
„moşteniri” individuale. 

Această opoziţie dintre spaţiul privat și public i-a 
determinat oscilația între două sisteme de valori și norme 
sociale paralele - și în mod frecvent divergente - în mod 
similar cu cazurile colegilor săi intelectuali. După ce a 
absolvit școala medie, a studiat la Facultatea de 
Pedagogie a Universităţii din Bălţi. La această instituţie, a 
întâlnit primele sale modele intelectuale (un șir de 
profesori distinși) şi a pus sub semnul întrebării anumite 
trăsături ale regimului sovietic. De exemplu, în timpul 
unui seminar de lingvistică, Negură a avut brusc o 
„revelaţie” despre „minciunile” regimului cu privire la 
existența limbii „moldovenești.” El și-a dat seama că 
aceasta era, de fapt, identică cu limba română, conform 
unor criterii lingvistice. Această descoperire a creat 
prima breșă majoră în percepţia lui asupra ideologiei 

oficiale. De atunci, toate „adevărurile” proclamate oficial 
au trebuit să fie atent cântărite și analizate. Din ce în ce 
mai mult, ideologia alternativă a naționalismului 
„moldovenesc” (și ulterior românesc) a început să îi 
influențeze concepţia despre lume. Această perspectivă 
naționalistă era opusă, în mod direct, versiunii oficiale a 
„patriotismului sovietic.” În timpul primilor ani de studii 
(1961-1963), Negură a citit intens și cu pasiune, mai ales 
literatură română din perioada interbelică (romancieri 
precum Camil Petrescu, Mihail Sadoveanu, Liviu Rebreanu). 
El cumpăra acest tip de cărți de la librăria Drujba 
(Prietenia), din Bălți, care făcea parte dintr-o rețea 
dedicată distribuirii literaturii publicate în alte ţări 
socialiste. După un stagiu de trei ani de serviciu militar 
(1963-1966), Negură și-a reluat studiile și legăturile cu 
foştii săi profesori şi colegi. În această perioadă, el şi-a 
format, de asemenea, noi prietenii, care s-au axat cu 
precădere pe interese literare comune. Acest interes se 
manifesta nu numai în discuţii particulare, dar, de 
asemenea, la reuniunile unui cerc literar studențesc 
numit Luminiţa. Dincolo de preocupări literare și discuţii 
amicale, cercul a devenit un mediu propice pentru 
circulația unor mesaje „patriotice, de orientare națională. 
Acest tip de „naționalism local” moldovenesc era puternic 
dezaprobat de către autorităţile sovietice. Activităţile 
cercului au fost supravegheate îndeaproape, iar acesta a 
fost închis de către organele de securitate sovietice, care 
au organizat o înscenare pentru a discredita organizaţia. 
Acest caz l-a marcat profund și a accentuat continua 
deziluzie a lui Negură față de regim. 

După absolvire, în 1968, Negură a lucrat timp de 
mai mulți ani ca profesor de școală și apoi ca director al 
școlii din satul său natal. La începutul anilor 1970 și-a 
început cariera ca cercetător inferior la un institut 
pedagogic din Chișinău, iar apoi a plecat pentru studii de 

doctorat la Universitatea de Stat din Moscova. În cele din 
urmă, a revenit în Moldova și a decis să urmeze o carieră 
de cercetare la Institutul de Formare Continuă. După trei 
ani petrecuţi la doctorat în atmosfera universitară, relativ 
liberală și „cosmopolită,” de la Moscova, el și-a perceput 
întoarcerea la Chișinău, în 1976, ca un fel de „exil 
voluntar.” Ca strategie compensatorie, Negură și-a format 
un cerc de prieteni „patrioţi,” bazat pe afinități 
intelectuale. Acești prieteni făceau parte dintr-o nouă 
generaţie de intelectuali, un fel de nouvelle vague (nou 
val), după cum îi numește Negură însuși, utilizând 
denumirea pe care și-o asumase odată faimoasa 
generaţie inovatoare postbelică de regizori francezi. În 
opinia lui Negură, acest tip de prietenie a fost „important 
și substanţial,” deoarece a favorizat propria sa „creștere” 
morală și intelectuală. „Am învățat ceva nou de la fiecare.” 
Aceste întâlniri informale amicale, tot mai frecvente la 
sfârșitul anilor 1970 și în anii 1980, includeau discuţii 
aprinse, recitări de poezie românească și cântece 
patriotice. Pentru Negură si colegii săi, aceste întâlniri au 
fost o „expresie a libertăţii,” o formă de supravieţuire și 
de adaptare la un sistem pe care îl găseau sufocant și 
apăsător. Reuniunile informale ale acestui cerc intelec- 
tual par, cu toate acestea, să fi fost o formă de opoziţie 
culturală pe care regimul comunist a tolerat-o, dar a și 
descurajat-o. De asemenea, ar trebui să observăm și 
mediile „alternative” de socializare și educaţie de care 
subiectul a beneficiat foarte mult în timpul vieţii sale - 
familia, cercul de prieteni, cercurile literare, literatura 
română și universală etc. - și care i-au adus deschiderea 
necesară, în afară de atuurile educaţiei sale formale, 
pentru o dezvoltare intelectuală echilibrată. 

Participarea în cadrul acestor medii alternative a 
fost de natură să provoace o anumită neîncredere din 
partea reprezentanților regimului față de Negură (şi alţii 

ca el), care erau suspectați de „naţionalism.” Această 
suspiciune a avut, în parte, și o bază reală (din cauza 
mediilor „alternative” de socializare în care erau 
implicate aceste persoane). În acelaşi timp, neîncrederea 
partidului în ceea ce privește noile elite intelectuale din 
Moldova (create în cadrul sistemului sovietic) a avut un 
efect de „autoprofeţie.” Mulţi intelectuali moldoveni 
tineri din anii 1970 s-au simţit „blocaţi” la un anumit nivel 
al carierei lor şi, prin urmare, retrăgându-se în anumite 
cercuri alternative de sociabilitate, au început, mai 
devreme sau mai târziu, să răspândească atitudini critice 
față de autorităţile sovietice și să promoveze propriile lor 
idealuri, care erau în contradicție cu misiunea oficială 
care le-a fost atribuită acestora de către partid. 

Aceste cenacluri „culturale” private, ca și strategiile 
informale de socializare, care erau caracteristice pentru 
noua generație de intelectuali moldoveni, sunt un 
exemplu relevant al opoziţiei culturale. Aceste adunări, în 
cadrul cărora participanţii discutau politică cel puţin la 
fel de activ ca și anumite chestiuni culturale, erau frecven- 
tate asiduu de scriitori sau alți intelectuali. Membrii 
acestei noi elite au fost persoane formate - dar și puternic 
constrânse și limitate în cariera lor - de către același 
sistem, ca urmare a unei logici duble de „inginerie 
socială:” formarea profesioniştilor vs. control politic. Pe 
parcursul anilor Perestroikăi și ale „revoluțiilor de 
catifea,” intelectualii au devenit avangarda, care a oferit o 
alternativă față de sistemul sovietic prin adoptarea 
valorilor naţionale și, ulterior, a principiilor democraţiei 
liberale. Într-o anumită măsură, ei au exemplificat 
conceptul lui Alexey Yurchak de „a fi [simultan] în interior 
și în afară” (vne),24+ adică de a articula un discurs 
alternativ în interiorul sistemului, dar, în același timp, de 
a crea spaţii alternative de sociabilitate în afara sistemu- 
lui. După cum reiese din exemplul lui Negură, la periferia 

sovietică naționalismul a devenit cel mai eficient mijloc 
de a pune la îndoială, iar apoi de a se opune în mod 
deschis discursului hegemonic al partidului-stat. Cazul lui 
Negură este, așadar, tipic pentru o mare parte a elitei 
intelectuale din Moldova, care și-a asumat un rol militant 
și s-a implicat activ în politică în timpul Perestroikăi, doar 
pentru a se retrage în mediul literar sau academic o dată 
ce deziluzia lor față de politică s-a adâncit în primii ani de 
după independenţă. 


Concluzii 


În pofida faptului că fenomenul „opoziţiei culturale” din 
RSSM a fost mai puțin spectaculos în comparaţie cu alte 
republici sovietice occidentale, acest caz merită o atenţie 
mai mare decât i-a fost acordată până acum în istorio- 
grafie. Chiar dacă manifestările de opoziție culturală sunt, 
de regulă, asociate cu activitatea unor intelectuali 
militanţi sau cu acţiunile unei elite culturale mobilizate 
politic, ele cuprindeau, de fapt, o paletă mult mai largă de 
atitudini și acţiuni „subversive.” În măsura în care 
diversele forme ale expresiei culturale erau într-o relaţie 
de opoziţie explicită față de discursul oficial, acestea 
exemplificau participarea mai difuză, dar și mai largă, în 
acest proces, a unor persoane care nu se defineau 
neapărat drept „disidenţi” sau care beneficiau chiar de 
versiunea sovietică a mobilității sociale. Acest articol a 
încercat, pe de o parte, să explice mecanismul „opoziţiei 
culturale” în cazul scriitorilor din RSSM, accentuând 
importanța dinamicii instituționale, a relației centru- 
periferie şi a „limbajului naţiunii” ca discurs alternativ 
față de cel hegemonic. Pe de altă parte, urmărind 
traiectoriile personale și profesionale ale unor intelec- 
tuali din afara cercurilor literare, am încercat să explorăm 
acea zonă ambiguă în care discursurile și mediile de 

sociabilitate alternative și „subversive” funcționau ca 
strategii de supraviețuire, plasând aceste personaje într- 
o relație complicată - am spune liminală - față de regim, 
într-o perpetuă oscilare între includere și excludere, între 
acceptare tacită și exil interior. 

Muzica occidentală sub comunism 


Reţele transnaţionale, spaţii paralele 
și activităţi semiclandestine 


Sub conducerea lui Nicolae Ceaușescu, România a devenit 
treptat una dintre cele mai izolate ţări din spatele 
Cortinei de Fier, iar regimul politic din această ţară, 
evident nedemocratic, a fost unul dintre cele mai abuzive 
din întregul Bloc Sovietic. În general, regimurile 
comuniste nu aveau nicio consideraţie pentru ceea ce 
numim statul de drept și încălcau sistematic drepturile 
fundamentale ale cetăţenilor, altfel înscrise formal în 
constituții, dar România lui Ceaușescu a înregistrat cel 
mai trist record în această privință. Dintre toate 
drepturile de care cetățenii români nu se puteau bucura 
înainte de 1989, poate cel mai „râvnit” a fost libertatea de 
mișcare, tocmai pentru că oportunitatea de a călători 
dincolo de Cortina de Fier era extrem de limitată și 
condiționată de verificările poliției secrete, Securitatea. 
Din acest motiv, bunurile occidentale cele mai banale, 
precum haine, pantofi sau cosmetice, care nu se puteau 
cumpăra din niciun magazin din România, aveau o 
valoare simbolică imensă și reprezentau o sursă de 
prestigiu social. Desigur, posesia unor astfel de bunuri nu 
era ilegală, dar era asociată unui anume stil de viață, care 
prefera tot ceea ce era occidental față de ceea ce era de 
proveniență naţională din cauză că regimul limita orice 
influență străină. Altfel spus, un asemenea stil de viață 
reprezenta implicit o formă de rezistență împotriva 
sistemului de valori impus de Ceaușescu odată cu 

așa-numitele Teze din iulie 1971, care criticau virulent 
tendinţele de a prețui ceea ce este neromânesc, mai ales 
occidental, și impuneau practic întregii țări un regim de 
autarhie culturală. În acest context, muzica produsă în 
Occident nu a putut circula decât semiclandestin în 
România. Un produs intangibil, care nu putea fi practic 
confiscat decât în forme materiale de conservare, discuri 
de vinil sau benzi și casete înregistrate, muzica provenită 
din lumea liberă a ajuns astfel să exercite o imensă 
influență asupra stilului de viață al tinerelor generaţii. 
Studiul de față demonstrează că genurile muzicale 
la modă în Occident au constituit nucleul subculturii 
tinerilor din România anilor 1970-1980, au generat 
experienţe formative și au modelat identitatea colectivă a 
unor generaţii care doreau să facă parte din lumea liberă 
cel puţin virtual, prin intermediul muzicii pe care o 
ascultau. Această identitate fost construită în opoziţie cu 
generaţiile anterioare, văzute ca purtătoare ale unor 
valori „depășite,” dar în același timp și în opoziţie cu 
valorile naţionaliste ale regimului Ceaușescu, care 
preţuia numai ceea ce era autohton. Contrar multor 
analize efectuate după 1989, care au subliniat caracterul 
subversiv și chiar protestatar al muzicii occidentale, cu 
deosebire al muzicii rock, și chiar au argumentat că 
efectul lor pe termen lung a fost o democratizare treptată 
ce-a culminat cu schimbarea de regim, acest studiu evită 
o astfel de citire teleologică.! Contrar analizelor care au 
argumentat că muzica de inspirație occidentală nu a 
constituit o platformă a rezistenței anticomuniste, ci a 
subzistat prin coabitare cu fostele regimuri,? acest studiu 
arată că în condiţiile speciale de izolare culturală din 
România, muzica occidentală a fost un surogat de 
libertate. Pentru a ilustra impactul muzicii occidentale 
asupra unor generații născute după instaurarea 
comunismului și practic lipsite de orice experiență 

directă a lumii din afara României, studiul reconstruiește 
modul în care accesul la o cultură cosmopolită era totuși 
posibil. Mai precis, studiul reface drumul muzicii occiden- 
tale către consumatorii ei din România, prin rețelele 
transnaționale de import și activități semiclandestine de 
diseminare până la spaţiile paralele create de cei din 
tânăra generaţie pentru a-și proteja subcultura și implicit 
identitatea colectivă. În condiţiile în care cele mai multe 
dintre arhivele instituţiilor culturale comuniste au fost 
distruse după 1989, impactul fenomenal al muzicii 
occidentale asupra tinerilor din România a fost până 
acum reconstituit doar prin amintirile celor implicați. 
Pe lângă aceste preţioase surse orale, studiul de față pune 
în evidență noi surse pentru reconstruirea acestei lumi 
alternative a tinerilor care încercau să scape de sub 
controlul opresiv al statului-partid. 

Aceste surse inedite pentru istoria culturală a 
trecutului recent au fost identificate în cadrul proiectul 
COURAGE-Connecting Collections, finanțat de Uniunea 
Europeană.? Acest proiect de cercetare internațional s-a 
bazat conceptual pe sintagma „opoziţie culturală” și 
metodologic pe identificarea unor colecţii de obiecte 
materiale sau digitale, care să reflecte o activitate de 
„opoziţie culturală.” Desigur, conceptul este complet nou 
și nu neapărat fericit ales de cei care au formulat cererea 
de proiecte a Uniunii Europene. Logica definirii lui pleacă 
de la ideea lărgirii scopului celor ce se opuneau fostelor 
regimuri comuniste de la cel strict politic, deja canonizat 
de istoriografia de după 1989, la unul cultural, implicit 
mult mai bine reprezentat, dar și mai difuz și mai greu de 
localizat. În acest cadru conceptual, numeroase activităţi 
pot fi identificate ca fiind „în opoziție” cu dictaturile 
comuniste; iar o definiție de lucru a „opoziţiei culturale” 
ar include orice formă de gândire sau acțiune care 
contravenea cel puțin parțial sistemului de idei și valori 

promovate de statul-partid. Cercetările bazate pe această 
definiție au dus la descoperirea unor colecţii aflate în 
proprietate privată, unele chiar necunoscute, care însă 
reprezintă surse materiale inedite pentru cei interesați 
de cercetarea imensei zone gri, cuprinsă între cei oficial 
atașați aparatului birocratic al dictaturii și cei ce se 
exprimaseră public împotrivă, optând să devină disidențţi. 
Din umbra colecţiilor a ieșit la lumină o serie întreagă de 
anti-eroi, oameni „obișnuiţi” care nu au intenționat să se 
opună deschis regimului comunist și au disimulat foarte 
bine poziţia lor nonconformistă, astfel încât și-au putut 
desfășura activitățile de „opoziţie culturală” pentru o 
perioadă infinit mai lungă de timp decât disidențţii 
politici. Mai general, proiectul a ilustrat un alt mod de a 
trăi libertatea, pe care l-au experimentat toţi acești 
oameni obișnuiți, care au creat practici culturale și 
înțelesuri legate de aspecte ale vieţii cotidiene ca și cum 
ar fi fost liberi, deși trăiau sub o dictatură pe cât de 
comunistă, pe atât de naționalistă. Printre altele, acest 
mod de viață a generat pe termen lung poziţia pro- 
europeană și pro-atlantică stabilă și majoritară în 
România de astăzi.+ 


Reţele transnaţionale: informare și diseminare 


În condiţii de izolare în interiorul graniţelor naţionale, 
muzica a fost un simbol al unei forme de globalizare 
virtuală și o expresie identitară a generaţiilor care nu 
cunoscuseră direct niciun alt fel de regim politic în afara 
celui comunist. Mai precis, accesul la cultura cosmopolită 
și protestatară a Occidentului reprezenta o experiență 
care îi făcea pe tinerii din România să se simtă, pe de-o 
parte, solidari cu tinerii de pretutindeni, iar pe de altă 
parte, revoltați față de valorile generaţiilor anterioare, ca 
toți cei de vârsta lor. Cum a fost această experienţă 

posibilă în timpul rigidului și brutalului regim comunist 
din România? Scurta dar semnificativa liberalizare din 
anii 1960, care a rămas un capitol puţin explorat de 
istoriografia postcomunistă, a permis pentru o perioadă 
limitată de timp accesul la cultura occidentală, timp în 
care influența sovietică s-a diminuat corespunzător.5 
Exact în acei ani, prima generaţie postbelică atingea 
vârsta emancipării față de generația părinţilor și se 
revolta împotriva acesteia în mai toată Europa, ca și în 
Statele Unite. Expresia acestei revolte a fost și muzica 
acelor ani, cu variantele specifice de jazz, rock, beat sau 
folk, ale căror ecouri au ajuns și dincolo de Cortina de 
Fier. Desigur, diferenţele dintre ţările lagărului comunist 
au fost imense, dar chiar și în România a fost o perioadă, 
pe care amintirile celor din lumea cultural-muzicală o 
plasează între 1965 şi 1971,7 în care formaţii occidentale 
au concertat la București sau pe litoral. Dincolo de aceste 
evenimente punctuale, diseminarea muzicii unor astfel 
de formaţii printre cei avizi de a fi la curent cu ceea ce se 
„întâmpla afară” a depins de eforturile unui grup relativ 
mic de pasionaţi. Animaţi nu numai de curiozitate 
intelectuală, dar și de spirit întreprinzător, aceștia au 
sesizat că odată cu timida liberalizare au apărut și 
oportunităţile de a extinde limitele acestei liberalizări. 
Acestor pasionaţi li se datorează aproape exclusiv atât 
diseminarea muzicii create în Occident, cât și răspândirea 
întregii culturi asociate acestor genuri muzicale. 

Istoria culturală a acelor ani nu se găsește în 
documente de arhivă și, din acest motiv, a fost ocolită 
până acum de istorici, dar sursele ei se regăsesc în 
colecţiile de interviuri realizate cu protagoniștii acestui 
fenomen de transnaţionalitate muzicală. Celălalt tip de 
surse pentru această istorie culturală, identificate în 
cadrul proiectului mai sus menţionat, sunt colecţiile de 
discuri de vinil aduse din Occident pe diverse căi 

neoficiale în anii 1970-1980. Apanaj al marilor pasionaţi, 
aceste colecții însemnau și o investiţie financiară 
importantă, care nu era la îndemâna celor ce trăiau doar 
din salariul primit de la o întreprindere de stat, astfel 
încât numai foarte puţini au reușit performanţa de a 
colecționa muzica ce le era pe plac. Colecţia de discuri 
realizată de Nelu Stratone, autorul trilogiei referitoare la 
istoria rockului românesc și a multor volume-interviu cu 
personalități din lumea rockului românesc,8 reprezintă 
una dintre puținele mărturii de acest fel ale culturii 
alternative de inspiraţie occidentală. Prin mărimea ei, 
este o măsură a amplorii circulației muzicii occidentale, 
de negăsit în magazinele din România. Potrivit posesorului, 
această colecţie, ce mai există doar în format digital, a 
numărat înainte de 1989 peste 3.500 de discuri și a costat 
echivalentul a cel puţin două-trei apartamente la 
prețurile practicate în București. Pentru a avea o idee 
asupra proporțiilor investiţiei, un apartament în capitala 
României costa, în funcţie de zonă și mărime, între 70.000 
și 200.000 de lei, adică de la 35 până la 100 de salarii 
medii de dinainte de 1989. Realizarea acestei colecţii a 
fost posibilă numai datorită veniturilor suplimentare, de 
care Nelu Stratone beneficia în mod excepţional ca 
inventator al sistemului de calcul electronic al salariilor. 
Pe scurt, această colecţie este cu-adevărat reprezentativă 
pentru că a combinat în mod fericit pasiunea pentru 
muzică cu abilitatea de a achiziționa discuri prin diverse 
canale informale și cu capacitatea financiară de a investi în 
discuri. Proprietarului acestei colecţii, care era printre 
puţinele ce se mândreau cu integrala albumelor The 
Beatles, sugerează și semnificația extraordinară a colecțio- 
nării acestor bunuri mult râvnite. „Cumpăram discurile 
pentru mine, pentru plăcerea mea. Era și o chestiune de 
status pentru că discurile erau, pe atunci, prețuite destul 
de mult. Aveai senzaţia că te afli într-o altă lume, într-o 

lume mai bună, mai liberă, mai decentă. Te simţeai într-un 
fel mai special. leșeai din conformismul acelor ani.”9 

Pentru a se înţelege cât de complicată era colecțio- 
narea de discuri sau de înregistrări cu muzică occidentală 
în România comunistă, trebuie amintite două lucruri: 
dificultatea accesului la informaţii despre evenimente 
culturale din afara țării, în mare majoritate neacoperite de 
media oficială, și cvasi inaccesibilitatea aparaturii 
electronice necesare pentru ascultarea, înregistrarea și 
apoi diseminarea muzicii. Era o lume nu numai fără 
internet, dar și fără acces la publicaţiile occidentale, în care 
o persoană obișnuită nu putea afla despre evenimentele 
culturale din Occident, respectiv formaţii, discuri, concerte, 
melodii de succes, decât de la posturile de radio occiden- 
tale. Desigur, accesul era condiționat și de posesia unui 
aparat radio, care depindea atât de capacitatea de 
producţie a industriei locale, cât și de proiectarea unor noi 
modele, cu prețuri accesibile publicului larg, astfel încât 
aceste aparate au devenit o prezență comună în casele 
românilor abia prin anii 1970.10 Apoi, problema era că 
posturile occidentale care puteau fi recepționate în 
România transmiteau muzică, dar puţine informaţii despre 
interpreţi, formaţii sau albumele realizate de aceştia. În 
lipsa revistelor românești dedicate muzicii și a importu- 
rilor din Occident, singura modalitate de informare - 
extrem de limitată - era abonamentul la reviste de acest 
gen provenite din alte țări comuniste. Cărţile, dicționarele 
sau diversele publicaţii despre evoluția muzicii occiden- 
tale erau și mai puţin accesibile pentru că, în general, nu se 
ştia ce se publica în străinătate și nu se traducea niciodată 
în română. Acest fel informaţii despre ceea ce se întâmpla 
dincolo de granițele României comuniste circulau doar 
informal, pe care orală și semiclandestină. 

Mai precis, nu era interzis să circuli numele 
pieselor din topuri, componenţa formațiilor de succes sau 

chiar textele melodiilor, dar odată ce aceste date erau 
fixate în scris pentru a fi diseminate, deveneau motiv de 
supraveghere de către poliția secretă. Cazul lui Cornel 
Chiriac, celebrul realizator al emisiunii Metronom, ilus- 
trează această limită paradoxală dintre permis şi interzis. 
Publicaţia samizdat dedicată muzicii jazz, realizată de el cu 
multă migală și efort, în lipsa mijloacelor de multiplicare, a 
fost cea care a provocat deschiderea dosarului său de 
urmărire informativă de către Securitate.!! Totuși, el a 
putut ulterior, în contextul scurtei liberalizări, să continue 
diseminarea informaţiilor despre muzică neromânească. 
Dacă posturile de radio occidentale au fost primele care 
au deschis orizontul cultural al tinerelor generații, 
Radiodifuziunea Română a iniţiat începând cu mijlocul 
anilor 1960 o serie de programe muzicale, care încercau 
să redirecționeze tineretul către postul național. În acest 
context, emisiunea Metronom a lui Cornel Chiriac a 
devenit un simbol al nonconformismului din perioada de 
apogeu a liberalizării, 1967-1969.12 Încercarea sa reuşită 
de a difuza controversata melodie „Back to USSR” a 
formaţiei The Beatles,'3 după ce a păcălit procedura 
uzuală de verificare a conținutului ideologic al programelor 
radio, ce impunea câțiva pași stricţi: înregistrarea 
prealabilă cu traducerea tuturor textelor în limbi străine, 
cenzurarea și trimiterea benzilor cenzurate direct în 
emisie, a pus capăt acestui program popular.!+ Emisiunea 
Metronom a fost reluată la Europa Liberă, după emigrarea 
lui Cornel Chiriac și până la moartea sa prematură din 
1975, dar cultivarea gusturilor muzicale ale tinerei 
generații cu audiții inedite și informaţii greu de obţinut pe 
alte canale a continuat și la Radiodifuziunea Română. 
Memoria colectivă a conservat numele unui 
personaj cheie în racordarea României la ceea ce se 
întâmpla în lumea culturală de-afară: Florin Silviu 
Ursulescu. Mai puţin tentat decât Cornel Chiriac să facă 

gesturi spectaculoase, Florin Silviu Ursulescu a avut o 
lungă carieră radio, care a devenit chiar mai importantă 
pentru diseminarea muzicii occidentale odată cu 
înființarea Programului 3 special pentru tineret în 1973. 
Din păcate, Radiodifuziunea și-a distrus propria arhivă 
pentru a refolosi benzile, iar Florin Silviu Ursulescu nu și- 
a creat propria colecție de înregistrări, astfel încât numai 
amintirile mai pot reconstitui acum drumul semiclan- 
destin al muzicii occidentale către ascultătorii săi din 
România comunistă. Ca să se poată înțelege de ce un om 
a putut juca singur un rol esenţial, trebuie explicat 
contextul. Înainte de 1989, Radiodifuziunea nu avea un 
portofoliu de discuri proprii, astfel încât era nevoită să 
apeleze la un redactor care să aibă atât acces la muzica 
occidentală, ce nu se găsea în magazinele de specialitate, 
unde se vindeau numai discuri românești sau din alte ţări 
comuniste, cât și capacitatea de a prezenta auditoriului 
această muzică, oferind informaţii precise despre 
interpreţi, melodii şi albume din lumea largă. În acest 
sens, era nevoie de persoane care să nu fie numai 
pasionate de muzică, ci și suficient de întreprinzătoare ca 
să găsească modalități de a procura aceasta muzică pe 
cale neoficială. Canalele informale prin care discurile de 
vinil ajungeau în România erau diverse, dar toate 
alimentau o piață alternativă de unde colecționarii își 
puteau procura direct albume occidentale, venite uneori 
din ţările vecine ceva mai libere, precum lugoslavia sau 
Ungaria, alteori direct din magazine occidentale. Pentru 
cei care făceau emisiuni radio muzicale, piaţa alternativă 
nu era însă suficientă pentru a fi mereu la curent cu 
ultimele noutăți. Prin urmare, pentru a fi profesionist, un 
realizator de astfel de programe trebuia să aibă abilitatea 
de a juca un dublu rol: de diseminare a muzicii 
occidentale prin transmisiuni radio și de construire a 
rețelelor transnaţionale, prin care muzica necesară 

acestor emisiuni pătrundea în România, după care putea 
fi multiplicată pentru a fi distribuită pe suporturi 
tangibile și astfel audiată recurent. 

Din amintirile lăsate de Florin Silviu Ursulescu se 
poate reconstrui cu destulă acuratețe modul de 
funcționare al acestor reţele transnaţionale prin care 
muzica occidentală ajungea în România.!5 Pentru a fi 
mereu informat despre noutăţile muzicale din Occident, 
era esenţial să se creeze legături prin intermediul unor 
persoane cărora le era permis de către Securitate, 
datorită profesiei, să se deplaseze regulat peste granițe, 
precum erau piloţii de avion și stewardesele, șoferii de tir 
sau sportivii.!6 Pentru a putea achiziționa ultimele 
noutăți apărute, era însă nevoie de ceea ce se numea 
valută forte, de obicei dolari americani, care trebuiau 
cumpăraţi clandestin de la studenții străini, ceea ce 
reprezenta o ilegalitate în raport cu legislația comunistă, 
ce interzicea deținerea „mijloacelor de plată străine."17 
Pentru a ști ce trebuia cumpărat cu acești bani și pentru a 
înlesni un minim de documentare în vederea realizării 
emisiunilor muzicale, trebuia investit nu numai în discuri, 
ci şi în reviste occidentale. Sumele investite erau mari 
comparat cu nivelul veniturilor: potrivit lui Florin Silviu 
Ursulescu, din cei 1.200 de lei câștigați într-o lună din 
colaborările la radio, 1.000 de lei costau discurile și 
revistele absolut necesare realizării acestor emisiuni.18 
Din acest motiv, lumea celor implicaţi direct în rețelele 
transnaționale era foarte mică. În schimb, în diseminarea 
internă, care se realiza printr-o schemă piramidală, erau 
implicaţi enorm de mulţi. Astfel, în decurs de o săptămână 
cele mai recente albume occidentale puteau ajunge și în 
ultimul cătun din România, după ce muzica înregistrată 
pe discurile de vinil venite prin aceste reţele transnațio- 
nale era multiplicată pe diferite suporturi, la început pe 
bandă de magnetofon, iar de la sfârşitul anilor 1970 pe 

casete audio, după ce casetofoanele au devenit o variantă 
viabilă calitativ. Prin urmare, condiția necesară pentru 
multiplicare era posesia unor aparate și accesorii 
electronice de foarte bună calitate care să redea, să 
înregistreze și apoi să multiplice muzica pe un suport ce 
putea fi distribuit. Ca multe alte asemenea produse, 
acestea erau nu numai scumpe, dar și greu de procurat 
din magazinele din România comunistă, care aveau 
numai marfă locală sau din alte state ale Blocului Sovietic. 
Dacă unele produse ce se importau oficial, precum 
magnetofoanele rusești (MAJAK, KASHTAN), picup-urile 
cehești sau poloneze (NAD, UNITRA) sau benzile de 
magnetofon ORWO din Germania de Est, aveau o calitate 
relativ bună, odată cu trecerea la casetofoane și casete, 
aceste instrumente necesare multiplicării trebuiau 
procurate exclusiv din Occident pentru a se încadra unui 
standard minimal. 

Un amestec extraordinar de oficial și neoficial în 
realizarea emisiunilor muzicale radio, de pasiune și capa- 
citate antreprenorială în crearea rețelelor transnaționale 
de procurare, de clandestin și tolerat în diseminarea 
muzicii pe diverse suporturi materiale i-a familiarizat pe 
tinerii din România cu muzica occidentală pe care o 
ascultau pretutindeni în lume cei de aceeași generație. 
Această activitate semiclandestină se adresa însă unor 
categorii foarte diferite de amatori de muzică: cei mulți, 
interesați de muzică comercială, de tip disco, și cei puţini, 
pasionaţi de jazz şi rock, hard sau progresiv.1* Din prima 
categorie făceau parte cei care au făcut o afacere din 
această activitate semiclandestină, pentru că achiziţionau 
și distribuiau contra cost muzică pe care se putea dansa. 
Acest gen de muzică era foarte căutat pentru evenimente 
speciale, precum nunţi sau botezuri, dar mai ales pentru 
așa numitele „ceaiuri, forme de socializare a tinerilor în 
timpul liber, unde muzica și dansul jucau un rol esenţial. 

Desigur, aceste întruniri private dansante reuneau 
oameni care erau cât se poate de conformiști altfel, scopul 
lor fiind să-și petreacă cât mai plăcut timpul liber fără 
să-și pună multe alte întrebări. Prin urmare, muzica disco 
pe care o preferau era chiar în opoziție cu genuri muzicale 
protestare, precum jazz, rock sau folk. Deși muzica de tip 
disco nu avea niciun fel de mesaj protestatar și nu era 
asociată cu revolta tinerelor generații occidentale, consu- 
matorii de astfel de muzică occidentală au reprezentat 
totuși o ruptură cu generaţia anterioară, care dansa pe 
muzică populară. Mai mult, asemenea preferințe se 
depărtau de specificul național și în consecință contrave- 
neau spiritului Tezelor din iulie 1971, care criticau 
preferința pentru modelele culturale străine. Nici genuri 
de muzică precum rock-ul nu erau însă deliberat 
anticomuniste. Ca să poată prinde rădăcini și în România 
comunistă, aceste genuri muzicale occidentale au generat 
variante locale, care au evoluat la marginea culturii 
oficiale. Unele au fost cooptate, dar altele nu. 


Spaţii paralele: mimetism și deghizare 


Prilej de socializare și expresie a rebeliunii difuze a 
tinerilor, muzica occidentală a ieșit treptat din spațiul 
privat pentru a-și căuta un loc de manifestare publică. Mai 
mult, sub influența muzicii occidentale a apărut și muzica 
autohtonă nonconformistă, inspirată din spiritul de 
revoltă specific tinerilor de pretutindeni și fundamental 
diferit de spiritul așa-zis revoluţionar promovat de regim. 
În timpul timidei dar realei liberalizări de la sfârșitul anilor 
1960, a apărut și oportunitatea de a crea spații publice 
paralele, destinate manifestărilor culturale nonconfor- 
miste și adecvate gusturilor noilor generații. Au existat mai 
multe tipuri de astfel de spații destinate tinerilor, unele la 
nivelul unităților administrative, care în București erau 

sectoarele, aflate sub patronajul unor organizaţii politice 
precum Uniunea Tineretului Comunist, iar altele la nivelul 
a ceea ce pe vremea comunismului se numea întreprindere 
de stat sau al unor instituţii diverse. Unele erau mai libere, 
altele mai puţin, în funcție de metodist, adică de persoana 
repartizată de partid să patroneze activitatea acestor 
spaţii publice.20 Cele mai libere au fost însă cluburile 
studențești, formal subordonate facultăților și deliberat 
destinate organizării timpului liber. În cadrul lor, studenţii 
organizau spectacole, dezbateri și concerte la care aveau 
libertatea de a invita pe cine doreau, iar protagoniștii 
preferați erau numai din zona celor care se distanțau de 
cultura promovată oficial. Pe de-o parte, aceste cluburi au 
reprezentat instrumente de control foarte subtile, care 
permiteau un comportament mai liber, dar numai în 
limitele stricte ale cadrului spaţial al clubului, funcționând 
ca un fel de supapă care disipa potenţialul de revoltă al 
tinerilor. Pe de altă parte, unele dintre aceste cluburi au 
reușit să se impună ca locuri esenţiale pentru dezvoltarea 
unei culturi autohtone inspirate de cea occidentală, ca 
spaţii paralele cu cele oficiale, unde nonconformismul 
tinerilor se putea manifesta liber pentru câteva ore pe zi. 
Pe scurt, cluburile studențești au permis măcar un surogat 
al experienţei libertăţii și au format implicit tinerele 
generații într-un spirit diferit de cel intenţionat de regimul 
comunist. 

Toate amintirile exprimate de generaţiile care au 
avut privilegiul unor astfel de experienţe formative 
converg în direcția desemnării Clubului A ca un loc cu- 
adevărat ieșit din comun. Inaugurat pe 5 martie 1969 într- 
un subsol din mijlocul zonei istorice a capitalei ca un club 
exclusivist al studenţilor de la Institutul de Arhitectură din 
București (actuala Universitate de Arhitectură și Urbanism 
lon Mincu), acest club a devenit faimos datorită impac- 
tului enorm pe care l-a avut timp de două decenii asupra 

dezvoltării culturii alternative a tinerei generații. Potrivit 
lui Mac Popescu, student, apoi cadru didactic la arhitec- 
tură, un personaj cheie pentru fondarea și funcționarea 
Club A, modelul urmat a fost deliberat „altceva decât ceea 
ce era în România. Voiam un club englezesc în care nu 
intră oricine. Un club care se adresează unui anumit gen 
de oameni. Cred că aceasta a fost cheia succesului."21 
Treptat, Club A s-a impus ca spaţiul în care se crea și 
legitima o ierarhie paralelă a celor nonconformiști, opusă 
celei promovate de regimul comunist. Invitaţia de a cânta 
în acest club a devenit recunoașterea profesională 
supremă, mult mai importantă decât participarea la orice 
alte concerte sau apariţiile de la televizor. Această 
excepţie a fost posibilă tocmai pentru că accesul la 
evenimentele organizate în Club A era strict limitat: nu 
puteau intra decât membrii clubului și invitaţii lor, doar 
câte unul de persoană, iar membri nu puteau fi decât 
studenţii de la arhitectură. Practic, apartenența la acest 
club era un privilegiu ce nu se putea cumpăra, iar membrii 
clubului au fost suficient de vigilenţi și inteligenţi să nu 
încalce criteriile de includere în acest club exclusivist. În 
același timp, exclusivismul clubului a influenţat direct și 
calitatea evenimentelor organizate prin faptul că acolo se 
vorbeau public lucruri interzise în altă parte. Acest lucru 
nu s-ar fi putut întâmpla decât cu aprobarea tacită a 
autorităților, uneori chiar cu susținerea activă a unor 
personaje precum Nicu Ceaușescu, fiul cel mic al cuplului 
Ceaușescu, la rândul său un membru al tinerei generaţii.22 

În afara amintirilor celor care au jucat diverse 
roluri în Club A, există o uriașă colecție de fotografii 
realizate la evenimentele din interiorul acestui spaţiu 
exclusivist, păstrată de Mirel Leventer, fost membru al 
clubului. Cercetată și în cadrul proiectului referitor la 
opoziția culturală, această colecţie reprezintă probabil 
singura sursă materială pentru reconstruirea unui 

semnificativ fragment de istorie culturală precum 
povestea Club A. În afară de fotografii, colecţia include şi 
câteva obiecte care simbolizează apartenența la 
comunitatea exclusivistă a clubului. Printre ele, carnetul 
de membru, o piesă unică pentru perioada comunistă, 
pentru că acest club a fost singurul care a funcționat pe 
baza unor astfel de documente legitimatoare. În format 
absolut banal, din material de pânză presată cu obișnuita 
culoare albastru închis, carnetul de membru al Club A 
conservă însă în interior un text care specifică toate 
privilegiile și datoriile posesorului: acces gratuit în club; 
dreptul de a invita pe altcineva o dată pe săptămână; 
participarea la alcătuirea programului și asigurarea 
periodică a serviciul de ordine. În conformitate, întreaga 
activitate a clubului era gestionată de studenți, de la bar 
și garderobă la curăţenie și aprovizionare. Nu în ultimul 
rând, studenții păzeau intrarea, astfel încât acolo nu 
intrau decât membrii și invitaţii lor. Există o legendă 
urbană potrivit căreia acest club era practic protejat de 
intruziunea milițienilor și securiștilor, ceea ce de fapt 
susține argumentul că acestui club i s-a permis funcțio- 
narea prin complicitate la nivel înalt cu autoritățile 
comuniste tocmai pentru a lăsa o insulă de libertate și 
nonconformism, care să joace rolul de supapă pentru 
potențialul de revoltă al tinerei generaţii. Mirel Leventer 
rezumă acest extraordinar amestec de exclusivism și 
protecționism, care caracteriza comunitatea membrilor 
acestui club: „Când coborai treptele clubului și când intrai 
acolo, era ca și cum ai fi trecut o graniță: pentru că, de fapt, 
intrai în Occident (...) Eram invidiaţi, foarte invidiaţi. S-a 
încercat de mai multe ori ca acest Club A să fie închis; am 
avut și noroc, dar mai ales susținere, acolo, undeva, mai 
sus de noi.'23 

Nu în ultimul rând, Club A a reprezentat un spațiu 
paralel, identificabil ca diferit din punct de vedere estetic 

de la primul contact vizual, lucru datorat faptului că a fost 
administrat tocmai de studenții de la arhitectură. Aceștia 
formau o comunitate aparte în lumea tinerilor din mai 
multe puncte de vedere. Arhitectura era o facultate 
elitistă, unde examenul de admitere era foarte dificil, așa 
că majoritatea studenților intrau după câteva încercări. 
Sub comunism, examenul de admitere era obligatoriu la 
orice facultate, dar la unele era mai puţină concurenţă și 
se intra mai ușor. Spre deosebire de medicină, unde se 
intra la fel de greu, la arhitectură cei mai mulți mergeau 
din pasiune și nu pentru câștigurile ulterioare, pentru că 
arhitecții nu aveau sub comunism decât opţiunea de a 
lucra la stat pe un salariu obișnuit, iar în afară de blocuri 
se construiau puţine case și cele mai multe în zona rurală. 
Prin urmare, studenţii de la arhitectură aveau pe de-o 
parte conștiința elitismului lor în urma trecerii unui 
examen dificil, dar în același timp și expertiza necesară 
pentru a amenaja un spaţiu alternativ ieșit din comun, 
capabil să inspire un loc cum își imaginau că ar fi 
„pe-afară."2+ Alexandru Andrieș, fost student la arhitec- 
tură devenit ulterior compozitor și interpret de muzică 
jazz, folk şi rock, a cărui carieră a început în Club A, își 
amintește prima lui întâlnire cu acest spaţiu paralel 
astfel: „M-a impresionat felul în care studenții arhitecți 
l-au amenajat, de la afişele de pe pereţi până la mobilierul 
din lemn și mesele cu grâu încolţit în centru. Nu mai țin 
minte ce concert a fost, cine a cântat sau ce s-a întâmplat 
atunci în Club A - doar felul în care arăta acest spațiu, o 
altă lume față de ce văzusem eu până atunci.” Cât despre 
program, își amintește: „Apoi au început serile speciale de 
jazz, de rock, de muzica folk și serile de teatru. Chiar și 
serile de discuţii pe teme politice erau altfel decât ce se 
afișa oficial peste tot. Clar, a fi student la arhitectură era 
premiul cel mare!!!'25 Cele câteva reguli simple, dar 
stricte, au evitat transformarea Club A într-un fenomen 


264 


Muzica occidentală sub comunism 





de masă și l-au conservat până în 1989 ca pe un spaţiu 
paralel tocmai pentru că doar puţini se puteau bucura 
acolo de mai multă libertate. 

Dincolo de această excepție, spaţiile publice de 
socializare preferate de tineri pentru că semănau cu un 
spațiu paralel, diferit de cele ale altor generaţii, nu puteau 
funcționa fără cenzură, chiar dacă aici permisivitatea era 
mai mare comparativ cu transmisiunile radio, ca să nu 
mai vorbim de înregistrările pe disc, care impuneau 
controlul cel mai strict al conținutului ideologic.26 Din 
acest motiv, evenimentele publice destinate tinerilor, 
care căutau continuu să deghizeze orice episod de 
emulare a Occidentului în categorii aparent compatibile 
cu valorile oficiale, sunt un indicator mai fin al 
fluctuaţiilor în timp a limitelor libertăţii. Aceste limite 
depindeau atât de politica culturală a regimului, cât și de 
viziunea responsabililor de moment ai conţinutului 
ideologic. Evoluţia lor sinuoasă nu este foarte ușor de 
reconstituit pentru că nu există arhive ale acestor 
evenimente, ci numai scurte anunţuri despre aceste 
spectacole în presa studenţească. Proiectul mai sus 
menţionat a evidenţiat o sursă alternativă în consistenta 
arhivă de afișe conservată de Mihai Manea, una dintre 
puținele, dacă nu chiar singura colecție care păstrează 
informații despre practic toate concertele de jazz, rock, 
folk din România comunistă.27 Dacă evenimentele din 
spatele ușilor închise din Club A aveau rareori afișe, 
organizatorii spectacolelor publice realizau afișe, dar 
primitive comparat cu cele occidentale, în general fără 
ilustraţii, doar cu numele invitaţilor scrise stereotip cu 
roșu, albastru și rareori verde, pe hârtie albă. Tipărite în 
scop pur utilitar, pentru a anunţa un eveniment prin 
expunerea lor în locuri special amenajate, afișele nu erau 
arhivate de nicio instituţie, ci distruse după ce-și 
îndepliniseră scopul. Nu existau nici canale oficiale prin 

care un colecționar putea obține afișele spectacolelor, 
spre exemplu, prin cumpărare din magazine specializate 
afiliate sălilor de spectacol sau din anticariate. Pe scurt, 
colecționarea afișelor reprezenta o activitate marginală a 
câtorva pasionaţi, care se desfășura complet în afara 
circuitului oficial al spectacolelor. 

Incluzând numai afișe pentru spectacolele de jazz, 
folk şi rock, colecţia lui Mihai Manea este practic o replică 
a activităților cultural-muzicale din zona gri, non- 
conformistă, tolerată, dar numai sporadic prezentă la 
televizor.28 Realizarea unei asemenea colecţii de surse 
inestimabile pentru istoria culturală a depins direct de 
existența unei piețe negre pentru astfel de obiecte și a 
unei rețele informale de pasionaţi pentru muzica 
considerată alternativă față de cea promovată de regim 
pe micul ecran sau prin spectacole pe stadioane. După 
cum ne-o arată însă afișele, genuri muzicale precum jazz, 
rock și folk au fost iniţial, în timpul scurtei liberalizări, 
îngăduite să existe la marginea culturii oficiale. Asemenea 
spectacole ofereau tinerilor un cadru de manifestare a 
nonconformismului specific vârstei, care în același timp 
putea fi ţinut sub controlul autorităţilor. Granița dintre 
permis și interzis era însă mereu nesigură, după cum o 
demonstrează și soarta sinuoasă a Festivalului Clubului 
A, care a încercat să transforme evenimentele închise în 
spectacole cu mare audienţă. În 1971, după mutarea 
festivalului, organizat în 1969 relativ informal la Casa de 
Cultură a Studenţilor, în mult mai oficiala Sală a Palatului, 
unde într-un spațiu pentru 4.000 de persoane s-au 
înghesuit 5.000, acesta a fost brusc interzis. Tocmai 
imensul lui succes, care adusese festivalul în zona 
necontrolabilă, i-a adus interdicția. A mai fost reluat în 
1979 şi iar interzis în 1981.29 Prima interdicţie a coincis 
cu Tezele din iulie 1971, care au avut ca efect, potrivit 
multora, și eliminarea din spaţiul public a cuvintelor ce 

desemnau genuri muzicale occidentale, în mod evident 
neromânești, precum jazz, rock, pop, folk. Colecţia de 
afișe a lui Mihai Manea ilustrează însă că aceste cuvinte 
apar și în anii 1970-1980, ceea ce sugerează încă o dată 
că limitele toleranţei nu erau niciodată clarificate pentru 
că astfel autocenzura funcționa mai eficient.2 Totuși, 
reiese cu claritate că orice coabitare a genurilor muzicale 
de inspirație occidentală cu cultura promovată oficial era 
întreruptă de autorități atunci când mulțimile adunate la 
spectacole amenințau să devină necontrolabile. Începând 
cu 1985, așa cum se vede și din colecţia de afișe a lui Mihai 
Manea, organizarea unor asemenea evenimente cu public 
foarte larg a fost practic sistată. 

În ciuda diverselor oscilaţii, limitările impuse 
muzicii alternative agreate de tânăra generație și-au avut 
originea și au depins mereu de ideile mai sus menţiona- 
telor Teze din iulie 1971, care au impus reorientarea 
culturii române spre surse de inspirație locale. Acest 
document fundamental al partidului comunist a condamnat 
servilismul față de modelele culturale occidentale, sau - 
în cuvintele lui Ceaușescu - orice „ploconire față de tot 
ceea ce este străin, și mai cu seamă față de ceea ce este 
produs în Occident."31 Cât despre efectele directe asupra 
muzicii autohtone agreate de tânăra generaţie, tocmai 
datorită cosmopolitismului, amintirile celor implicați 
sugerează un impact variabil în timp, dar converg în a 
arăta că după 1971 autorităţile comuniste au devenit 
alergice până și la limbile străine, în special la engleză, și 
au impus chiar și traducerea numelor formațiilor străine 
în românește.s2 Toţi interpreţii din zona nonconformistă 
au fost nevoiţi să se adapteze cumva noului context 
pentru a putea supraviețui, dar metamorfoza cea mai 
spectaculoasă a fost probabil cea reușită de Phoenix. 
Fondată în Timișoara ca o formaţie multiculturală, 
Phoenix a început cariera în anii 1960 cu adaptări după 

piese muzicale din repertoriul celebrelor formaţii 
occidentale, după care și-a schimbat radical identitatea 
muzicală în anii 1970, inventând așa-numitul stil etno- 
rock, de inspiraţie autohtonă, dar cu sonoritate occiden- 
tală. Contrar muzicii populare kitsch agreată oficial, 
Phoenix a realizat, cu ajutorul Institutului de Etnografie 
și Folclor și al Universităţii din Timișoara, o muzică 
autentică, inspirată din mitologia precreștină și folclorul 
arhaic. Astfel, ei au creat o sinteză originală între muzica 
veche și orchestrația modernă tipică rock-ului, utilizând 
instrumente muzicale de epocă și texte scrise de unii 
dintre cei mai talentați poeţi timișoreni, Andrei Ujică și 
Șerban Foarță. Albumele de mare succes Mugur de Fluier 
și Cantafabule reflectă acest stil propriu, diferit de muzica 
promovată de regim, dar în concordanţă cu cerinţele 
oficiale de a căuta modele locale de inspiraţie. În ciuda 
aparentei adaptări, formaţia a rămas la marginea culturii 
oficiale: spre exemplu, concertul înregistrat la cetatea 
Sarmizegetusa, interpretat în costume inspirate din cele 
populare, nu a fost difuzat la televizor, chiar dacă regimul 
Ceaușescu promova mitul originilor preponderent dacice 
ale națiunii române.3 Între inevitabile compromisuri în 
România și posibile incertitudini în Occident, opțiunea 
Phoenix a fost de a „alege libertatea” în 1977. Rezultatul 
a fost interzicerea imediată a muzicii lor, dar și implicita 
lor transformare într-un reper imuabil al alternativității: 
în timp ce albumele formaţiei circulau doar pe piața 
neagră, simpla ascultare a muzicii Phoenix a devenit un 
act implicit de opoziţie culturală. 


Activităţi semiclandestine: simulare și disimulare 


Odată cu autohtonizarea culturii după anul 1971, majori- 
tatea interpreţilor și formațiilor care preferau genurile 
muzicale inspirate din Occident pentru că astfel 

rămâneau în topul preferințelor tinerilor au trebuit să se 
adapteze în vederea supraviețuirii în spaţiul public. 
Continuarea carierelor a depins de strategia urmată, iar 
rezultatele au fost foarte diverse. Treptat, s-a născut o 
muzică pseudo-alternativă, care mima nonconformismul 
distanțându-se de muzica așa-zis ușoară promovată de 
regim, dar care a fost pe tăcute anexată complet 
discursului oficial. Dintre toate genurile muzicale, muzica 
folk a fost cea care a suferit cea mai spectaculoasă 
transformare în sensul pierderii esenței: conservat doar 
ca expresie muzicală, folk-ul a transmis un mesaj total 
diferit în contextul românesc. Dintr-o muzică anti-sistem 
și anti-război a generației globale de la 1968, folk-ul 
autohtonizat în genul etno-folk a devenit în final o muzică 
a „tineretului revoluţionar,” perfect compatibilă cu valorile 
regimului Ceaușescu. De la jumătatea anilor 1970, folk-ul 
a fost efectiv remorcat la aparatul de propagandă al 
regimului comunist prin intermediul așa-numitului 
Cenaclu Flacăra.3+ Inițiat în 1973 de poetul Adrian 
Păunescu, proaspăt revenit din Statele Unite unde 
devenise familiar cu muzica generației protestatare de la 
1968, Cenaclul Flacăra a debutat ca un spaţiu paralel spre 
care au venit în mod natural toţi cei deja lansați la Club 
A.35 Sub conducerea lui Păunescu, cenaclul a reușit însă 
performanţa de a simula convingător alternativitatea şi a 
continuat să atragă noi interpreți care doreau să-și 
asigure o carieră, până când a devenit cea mai amplă 
acțiune de deturnare a revoltei tinerei generații.36 Ca un 
exemplu, spiritul de rebeliune socială asociat cu muzica 
lui Bob Dylan a fost total corupt și golit de orice potenţial 
de revoltă împotriva regimului comunist prin traducerea 
în limba română realizată de Păunescu. Versurile din 
„Blowing in the wind,” tradus ca o inutilă „Vânare de vânt,” 
eludează prin fraze sforăitoare ideea eliberării colective a 
unui popor de sub cei ce le interzic libertatea. În lipsa 

originalului, această traducere a funcționat insidios ca o 
supapă de siguranță pentru disiparea spiritului 
protestatar și nu ca un detonator al revoltei tinerilor. 
Versurile lui Bob Dylan și-au regăsit din sensul inițial abia 
în postcomunism, prin noua traducere a lui Mircea 
Cărtărescu sub titlul mult mai inspirat „Suflare în vânt.”27 
Mulţi dintre artiștii consacraţi au părăsit cenaclul 
după remorcarea la Uniunea Tineretului Comunist, dar 
cei mai mulți din audiență nu au sesizat schimbarea 
treptată, unii nici măcar în anii 1980, când cenaclul 
devenise o platformă a cultului personalităţii și a 
campaniei pentru pace orchestrată de autorități în 
speranţa obţinerii unui Premiu Nobel pentru Ceaușescu.38 
Astfel, spectacolele cenaclului, ieșite pe stadioane, au 
ajuns să adune audienţe uriașe din rândul tinerilor 
incapabili să sesizeze aceste mutații perverse. Cenaclul 
Flacăra a fost interzis în 1985, dar numai din cauza unor 
accidente mortale din timpul unui spectacol pe stadion și 
nicidecum a schimbării strategiei sale de funcționare, ce 
doar simula revolta. Ulterior, mulți dintre cei legaţi de 
activitatea acestui cenaclu au încercat să minimalizeze 
acțiunea nocivă a lui Păunescu asupra tinerilor, care 
ajungeau să fie îndoctrinațţi politic tocmai atunci când își 
închipuiau că participă la evenimente nonconformiste. 
S-a spus că nu se poate înțelege cultura din România 
secolului XX fără a lua în considerare fenomenul Cenaclul 
Flacăra.3* Desigur, a fost un fenomen de mare succes, dar 
unul care a creat o subcultură de falsă frondă în rândul 
tinerilor și care, în esență, era compatibilă cu valorile 
oficiale ale regimului. Din spiritul muzicii generaţiei 1968 
occidentale nu mai supraviețuise nimic în muzica audiată 
la spectacolele cenaclului, unde se ajunsese să fie cântate, 
sub pretextul patriotismului, versuri precum: „Trăiască-n 
libertate și liniște poporul/ Trăiască Ceaușescu, trăiască 
tricolorul!”40 În cuvintele lui Mircea Vintilă, interpret al 

folk-ului românesc, inclusiv al lui Bob Dylan în traducerea 
lui Păunescu: „Folkul protesta și în România, dar nu 
contra regimului, ci la adresa muzicii ușoare, care 
devenise ceva lejer, cu textele acelea absolut penibile.” + 
Pe scurt, Cenaclul Flacăra, cel mai substanţial vehicul de 
diseminare a variantei autohtone de muzică folk, s-a 
adresat cu mare succes generației tinerilor din anii 1970- 
1980, dar muzica promovată era alternativă numai în 
raport cu muzica ascultată de generația părinţilor lor. 
Această simulare de proporţii a nonconformismului a 
redus considerabil influența spiritului rebel al muzicii 
occidentale printre tinerii din România, deși probabil că 
nu a avut nici efectul scontat de regim de a produce 
revoluționari comuniști. 

În timp ce unii erau incapabili să sesizeze că muzica 
aparent nonconformistă era în realitate susținută de 
regim, au existat destui tineri pe care pasiunea pentru 
muzică i-a condus către un nonconformism autentic. Deși 
după 1976 formaţiile și interpreţii de muzică de orice fel 
au fost practic obligați să participe la nou înființatul 
Festival Cântarea României,%2 această încercare de 
cooptare a avut un efect pervers. Genurile muzicale alter- 
native de inspiraţie occidentală au fost astfel legalizate și 
chiar parţial sponsorizate în termeni de echipamente și 
instrumente necesare, care altfel erau procurate de 
interpreți pe banii lor sau ai familiilor.+ În acelaşi timp, 
spaţiile paralele, care scăpau de sub controlul ideologic al 
partidului, s-au redus considerabil, cu atât mai mult cu cât 
Cenaclul Flacăra atrăgea la rândul său o mare parte a 
interpreților în căutarea unei cariere mai sigure. În anii 
1980, și mai ales spre sfârșitul lor, unul dintre puţinele 
spații unde nonconformismul se mai putea manifesta 
pentru câteva luni pe an era satul Costinești, transformat 
în anii 1960 în stațiune estivală pentru tineret cu spațiu 
special amenajat pentru o tabără internațională a 

studenților. De-a lungul verii se organizau aici diverse 
activități culturale, puse formal sub patronajul Uniunii 
Asociaţiilor Studenţilor Comuniști din România, care 
oferea chiar și bilete gratuite în această stațiune celor mai 
activi dintre membrii săi. Altfel, vacanțele de vară la 
Costinești erau organizate prin Biroul de Turism pentru 
Tineret, instituţie care supraviețuiește și azi sub formă de 
companie de turism în al cărei patrimoniu a rămas 
stațiunea. Toate activităţile culturale din Costinești, de la 
cotidienele transmisiuni de muzică și până la diversele 
manifestări punctuale, precum festivalurile și așa- 
numitele Serbări ale Mării, gravitau în jurul postului său 
de radio. Practic, datorită existenței postului Radio 
Vacanţa Costinești, sejururile din această stațiune s-au 
transformat de-a lungul anilor 1980 într-un fenomen 
social fără termen de comparație în România și într-un 
epitom al culturii alternative a tinerei generații. 

Pentru că istoria culturală se reconstruiește 
îndeosebi din amintirile celor implicaţi și de către mulți 
neprofesioniști, s-a perpetuat o confuzie care trebuie 
clarificată de la bun început pentru că se leagă direct de 
subiectul acestui studiu, și anume, granița mereu 
permeabilă dintre permis și interzis. Postul Radio 
Vacanţa Costinești, care a funcționat în stațiunea cu 
același nume până în 1989, a reprezentat un post ca 
niciun altul în România comunistă și a fost fundamental 
diferit de postul aproape omonim, Radio Vacanţa. Mult 
mai cunoscut în epocă, Radio Vacanţa a fost o secţie 
estivală a radioului public, înființată la sfârșitul anilor 
1960, care emitea din mai și până în octombrie, în unde 
scurte și medii, din Mamaia, acoperind întreg litoralul 
românesc și zonele limitrofe. Acest post ieșea în evidență 
față de alte posturi obișnuite de radio prin faptul că 
emitea semnalul în cinci limbi: română, germană, 
franceză, engleză și rusă. Cei mai mulți își amintesc de 

anunţurile legate de copiii pierduţi pe plajă, care erau 
într-adevăr ceva insolit.44 Altfel însă, era un post de radio 
care se supunea acelorași rigori ca orice post obișnuit, 
emisiunile erau înregistrate în prealabil şi trebuiau să fie 
aprobate pentru difuzare. În schimb, Radio Vacanţa 
Costinești făcea emisiuni „live,” în direct, fără niciun fel de 
aprobare și fără niciun fel de cenzură, funcționând 
semiclandestin, ca o stație de radio-amplificare, ce nu 
emitea decât prin difuzoare și numai pe raza stațiunii 
Costinești. Primele transmisiuni au început în 1979, într-o 
formulă improvizată: dintr-o gogoşerie de un metru pe un 
metru și jumătate, în care nu încăpea decât o singură 
persoană, postul emitea cu ajutorul unui microfon, a două 
magnetofoane și a două difuzoare urcate pe un stâlp. 
Emisiunile se auzeau atunci doar pe o rază de câțiva 
metri. În anii următori, spaţiul de emisie a fost reamena- 
jat și mărit, iar numărul difuzoarelor și raza lor de 
amplasare au crescut semnificativ, ajungând până la 100 
de perechi răspândite pe stâlpii din întreaga staţiune, 
ceea ce a mărit aria de acoperire a radioului improvizat și 
semiclandestin.*5 Niciodată însă emisiunile nu s-au putut 
asculta în afara localităţii. Din acest motiv, libertatea 
permisă la Radio Vacanţa Costinești era mai mare decât 
la posturile obișnuite de radio, de fapt, atât de mare pe cât 
doreau și reușeau cei implicați în funcționarea postului să 
o menţină. Inventivitatea celor din spatele programelor 
difuzate la acest post semiclandestin și exclusivist au făcut 
din Radio Vacanţa Costinești un spațiu paralel destinat 
unui nonconformism sezonier, dar real. În cuvintele lui 
Andrei Partoş, formal realizator de emisiuni și informal 
coordonator editorial al acestui post, de departe cea mai 
cunoscută personalitate dintre cele care au contribuit la 
crearea acestui spațiu ieșit din comun: „Magia Radio 
Vacanţa de Costineşti era libertatea."+6 

Dincolo de multiplele amintiri postate pe bloguri de 
toți cei care au trecut prin Costinești în verile ultimului 

deceniu comunist, probabil că singura colecție de obiecte 
care poate ajuta la reconstruirea activităţilor legate de 
acest post de radio semiclandestin este cea deținută chiar 
de Andrei Partoș. Colecţia include în primul rând 
fotografii legate de manifestările culturale și artistice din 
stațiune, de transmisiunile radio cotidiene și de rutina 
sezonului estival din anii 1980. Fotografiile au imortalizat 
atât decorul în care a fost organizat postul de radio şi 
invitaţii săi speciali, cât și personaje anonime, tineri veniți 
să-și petreacă vacanţa de vară la Costinești, astfel încât 
această colecție, pusă în valoare și în cadrul proiectului 
mai sus menţionat, reprezintă o inedită sursă istorică. În 
plus, colecția conservă un alt tip de materiale, ce sunt 
probabil mărturii unicat pentru că nu mai există în nicio 
altă arhivă: revistele denumite „foi” ale diverselor 
festivaluri de la Costinești, care spre deosebire de orice 
alte publicaţii din România erau tipărite fără a trece prin 
cenzură. În fiecare vară se organizau la Costinești mai 
multe festivaluri, de teatru, film, rock, folk, jazz, caricatură, 
iar ele - potrivit lui Andrei Partoș - „aveau multe momente 
subversive la adresa regimului comunist, iar unele dintre 
acestea se întrezăresc și în ,foile' festivalului. Acestea 
erau ziare adevărate - mai adevărate, îndrăznesc să spun, 
decât ziarele oficiale, pentru că erau mai jucăușe, mai 
libere, mai firești."47 Dintre aceste publicaţii, în colecția 
lui Andrei Partoş se păstrează Spectator, foaie a Galelor 
Amfiteatru; Secvența, foaie a festivalului de film, 
subintitulată Ziar care s-a dat la toți; Stop-cadru, o altă 
foaie a festivalului de film cu subtitlul Cotidian din care se 
poate afla ce-i cu filmul; Consecvenţa, foaie pentru minte, 
inimă și cinematografie. Numai din subtitluri se poate 
observa că aceste publicaţii încercau cu orice preț să 
folosească un limbaj proaspăt, alert și nonconformist, 
total diferit față de tonul general al presei comuniste 
românești. Numele Ceaușescu apărea rarisim în paginile 

acestor ziare. Concepute şi editate în stațiunea Costinești, 
aceste publicaţii atrăgeau multe dintre numele deja 
consacrate în publicaţiile centrale, mai ales în secțiunile 
de tineret ale ziarelor acelor vremuri, care aveau în acest 
mod ocazia să scrie mai liber măcar o dată pe an. Tirajele 
variau de la câteva mii la câteva zeci de mii de exemplare, 
distribuite gratuit pe plaja unde erau zilnic între 20.000 
şi 30.000 de tineri, dar ajungeau în timpul Serbărilor 
Mării ce încheiau sezonul estival până la 50.000. 
Chintesenţa verilor la Costinești în anii 1980 se afla 
însă în emisiunile radio, care se transmiteau în direct, 
astfel că aici se puteau organiza dialoguri sau mese 
rotunde pe diverse teme fără obligativitatea înregistrării 
și verificării prealabile ca la posturile obișnuite. „N-a 
existat cenzură în sensul real al cuvântului, n-a fost cineva 
care să zică „De mâine nu mai daţi asta, dar se mai găsea 
un individ riguros care ne atrăgea atenţia că am difuzat 
Phoenix. El, de fapt, voia să arate că era un securist citit,” 
își amintește Partoș.*8 Partea cea mai consistentă a 
transmisiunilor cotidiene ale postului Radio Vacanţa 
Costinești o constituia de departe muzica occidentală, pe 
care colecția lui Andrei Partoş o mai păstrează doar în 
formă digitală. Pentru că se difuza liber, fără casete- 
martor ca la restul posturilor de radio, în locul 
proporțiilor recomandate oficial de maxim trei melodii 
străine la șapte românești, raportul putea fi practic 
inversat, iar din categoria autohtonelor se transmitea 
numai muzică alternativă agreată de tineri, inclusiv 
interzisă, precum Phoenix. „Muzica pe care am dat-o a 
fost forma mea constantă de a fi subversiv la adresa acelui 
regim. Eu, când dădeam în discotecă sau la Radio Vacanţa 
[Queen cu] Il want to break free, toată lumea știa la ce ne 
referim. Și, în discotecă, se cânta din rărunchi. (...) Nu era 
nevoie să mai spun ceva în plus.'+ Toate aceste activităţi, 
care încălcau regulile stabilite pentru tot restul ţării, nu 

ar fi fost posibile decât cu complicitatea autorităţilor și a 
poliției secrete.50 

Legendele urbane spun că unul dintre cei care 
aprobau, în mod tacit, difuzarea pe scară largă a muzicii 
străine era Nicu Ceauşescu, practic un fel de „patron” 
neoficial stațiunii. Fapt este că Vox Maris din Costinești 
era cea mai căutată discotecă din România de dinainte de 
1989 pentru că avea echipamente și instrumente de 
ultimă generație, care nu ar fi putut fi achiziționate într-o 
perioadă de profundă penurie economică, în care impor- 
turile fuseseră reduse drastic, fără sprijinul unui personaj 
ca fiul fostului dictator român. Altminteri, și aici erau 
limite ce nu trebuiau depășite, așa cum sugerează o 
poveste legată de scheciurile cunoscutei trupe Divertis, 
vedeta Serbărilor Mării. Amintirile mai multora converg 
în a indica faptul că poliția secretă s-a alertat doar atunci 
când ţinta glumelor a părut a fi Ceaușescu însuși, dar 
nimeni nu a avut intenţia de a aprofunda ancheta pentru 
că asta le-ar fi creat tuturor probleme, și protagoniștilor 
imprudenţi, dar și securiștilor insuficient de vigilenți. 
„Totdeauna am avut un spate. Și cei din UTC şi cei de la 
poliția locală și chiar cei din Securitate, care erau mai 
deschiși, s-au prins că e o prostie să te legi de noi, doar 
făceam niște glume.'5! Altfel, glume care ridiculizau 
absurdităţile acelor ani, precum mania regimului pentru 
recorduri, ilustrată de performanţele imortalizate în 
Cartea Recordurilor, sau de concursurile cu durată 
neîntreruptă de 48 de ore, dintre care cel mai faimos era 
statul în vârful unui stâlp, nu mai deranjau pe nimeni. 
La urma urmelor, asta nu era o concesie enormă din 
perspectiva regimului comunist: în acei ani ai declinului 
evident și ai crizei profunde, era îngăduită puţină libertate 
pentru perioada vacanței, după care toţi reveneau la rutina 
obișnuită a  conformismului cotidian." Experienţa 
de-atunci însă, când libertatea începea de la nivelul de a 

putea asculta nestingherit muzica occidentală greu 
accesibilă altundeva, a marcat profund generaţiile care au 
optat în 1989 pentru democraţie și au continuat să creadă 
că destinul lor și al României trebuie să rămână legat de 
Occident.5 În cuvintele lui Partoş: „Noi care am trăit 
momentul Costinești poate că suntem în stare să 
apreciem altfel libertatea. Și să vorbim despre ea ca 
despre ceva foarte prețios."5+ 


Concluzii 


În România lui Ceauşescu, genurile muzicale create în 
Occident reprezentau un produs pentru care cererea era 
mereu mult mai mare decât oferta. Muzica occidentală nu 
era complet interzisă în anii 1970-1980, dar transmiterea 
ei pe canalele oficiale de radio și televiziune era foarte 
limitată și strict controlată. Acest lucru a fost cu-atât mai 
frustrant cu cât în anii 1960 existase o reîntoarcere spre 
Occident, care a creat așteptări și obișnuințe. A asculta 
muzică provenită sau inspirată din lumea necomunistă 
reprezenta o experiență de transgresare virtuală a 
Cortinei de Fier, singura posibilă când libertatea de 
mișcare era un drept nerespectat. Atunci când Tezele din 
iulie 1971 au întrerupt această minimă libertate de a 
menţine contactul cu lumea globală prin muzică, au 
apărut imediat și antreprenorii libertăţii, care au reușit să 
creeze rețele transnaţionale ca să aducă, multiplice și 
distribuie muzica cenzurată de regimul comunist. În 
urma lor au venit cei care au prelucrat această muzică 
pentru a crea variante autohtone, deghizate astfel încât să 
poată exista la marginea culturii oficiale, la limita dintre 
permis și interzis. Animaţi de același spirit ca și colegii lor 
de pretutindeni, tinerii din România au creat spaţii 
paralele în căutarea unui alt sens al vieţii decât cel impus 
de școală sau familie, al unui canon alternativ față de cel 

oficial sau chiar al acelui loc monden în care să-și 
petreacă timpul liber. Muzica provenită sau inspirată din 
Occident reprezenta coloana vertebrală a acestor spații 
paralele, care funcționau sub regimul comunist numai 
semiclandestin și numai strict limitat în spaţiu sau/și 
timp. Relativ greu accesibile și implicit foarte căutate, 
aceste spaţii au generat subcultura tinerilor din România 
anilor 1970-1980 şi au modelat identitatea colectivă a 
acestor generaţii. Surogat al libertăţii care nu era altfel 
îngăduită, muzica occidentală a îndeplinit atunci simpla 
dorință a tinerilor constrânși să trăiască în România 
comunistă de a fi cetățeni ai lumii sau măcar ai Europei. A 
fost o experiență formativă decisivă pentru cei ce-au făcut 
trecerea României de la dictatura lui Ceaușescu la o 
tranziție spre democraţie sinuoasă și dificilă, dar 
ireversibilă. 

De ce sociologia şi istoria românească 
din secolul XX sunt relevante astăzi 


Discurs rostit cu ocazia decernării titlului 
de Doctor Honoris Causa al Universităţii din 
București, 10 octombrie 2019 


În ianuarie 1970, când am ajuns în România venind de la 
Universitatea Columbia din New York pentru a începe un 
stagiu de cercetare pentru teza de doctorat, știam foarte 
puține despre această ţară, cu excepţia câtorva date 
fundamentale legate de istoria ei. Studiasem deja limba 
română timp de un semestru, iar faptul că vorbeam fluent 
limba franceză mă ajutase foarte mult, dar nu aveam nicio 
idee despre cum va fi viața în București. Aveam totuși un 
avantaj important. Îl cunoscusem pe Philip E. Mosely, 
care era profesor la Universitatea Columbia. Mosely nu 
era nici pe departe un profesor obișnuit. În 1940, era unul 
dintre puţinii cercetători americani care nu numai că știa 
bine limba rusă, dar făcuse și cercetări etnografice de 
anvergură în Europa de Sud-Est și stabilise legături cu 
cercetători din toată regiunea. Călătorise în România și 
ajunsese să-i cunoască pe Dimitrie Gusti și pe Henri Stahl. 
În 1940, atunci când Transilvania a fost împărțită pentru 
că Germania lui Hitler și Italia lui Mussolini au forțat 
România să cedeze Ungariei nord-vestul acestei provincii, 
Mosely a publicat în Foreign Affairs un articol care a avut 
un mare impact și în care arăta că dacă s-ar fi ținut cont 
de structura sa etnică regiunea cedată ar fi trebuit să-i 
rămână României. În timpul celui de-al Doilea Război 
Mondial, acesta a devenit unul dintre consilierii principali 

ai Departamentului de Stat al Statelor Unite și al 
serviciilor de informaţii americane. În 1946, Mosely a fost 
membru al delegației americane la Conferinţa de Pace de 
la Paris, din care a rezultat tratatul din 1947 care a stabilit 
granițele postbelice din Europa de Sud-Est, inclusiv cele 
ale Ungariei. Opinia lui Mosely, conform căreia nord- 
vestul Transilvaniei trebuia returnat României, a 
contribuit la definirea poziţiei oficiale a Statelor Unite, iar 
Mosely a fost considerat un prieten al României chiar și 
de către regimul comunist din această țară. 

Mosely mi-a spus că în 1946 Dimitrie Gusti venise la 
Paris ca un membru mai puţin important al delegaţiei 
române, care îi includea printre membrii săi cei mai impor- 
tanți pe Gheorghe Gheorghiu-Dej, Lucrețiu Pătrășcanu, lon 
Gheorghe Maurer și pe alții asemenea lor. Sociologul Anton 
Golopenţia, care a pierit într-o închisoare comunistă în 
1951 după ce a fost torturat în timpul epurării celor incluși 
în lotul Pătrășcanu, a fost și el la conferinţa de la Paris. Lui 
Gusti i s-a permis să aducă cu el un număr semnificativ de 
lucrări academice românești, inclusiv dintre cele produse 
de școala sa de sociologie. EI i-a dăruit lui Mosely acele 
lucrări. Ca urmare, biblioteca Universităţii Columbia 
deține probabil cea mai importantă colecţie de materiale 
românești dintre toate universitățile americane, ceea ce, 
nu mai este nevoie să spun, m-a ajutat enorm. În cele din 
urmă, Mosely a revenit la viața academică și a fost unul 
dintre fondatorii și membrii cei mai influenţi ai domeniului 
studiilor ruse și est-europene în universitățile americane. 
Philip Mosely a fost cel care a aranjat ca să fiu asociat cu 
Centrul de Cercetări pentru Problemele Tineretului, care 
reprezenta secțiunea de cercetare a aripii de tineret a 
partidului comunist și se afla, din acest motiv, în 
subordinea Comitetului Central și sub protecţia lui Miron 
Constantinescu. În 1969, chiar înainte de a pleca spre 
România, Mosely m-a prezentat lui Corneliu Bogdan, 

ambasadorul României în Statele Unite. Bogdan a fost un 
membru marcant al partidului comunist și multă vreme 
unul dintre cei mai importanţi diplomaţi, până când, în 
1980, a rupt-o definitiv cu Ceaușescu și a devenit un 
proscris înainte de a se alătura în 1989 celor care încercau 
să reziste împotriva regimului. În 1969, însă, el era încă un 
diplomat român important și mi-a spus cu amabilitate să-l 
caut dacă voi avea vreodată probleme. 

Când am ajuns în România, m-am întâlnit cu direc- 
torul institutului, Ovidiu Bădina, care se întâmpla să fie și 
coordonatorul unei colecţii de volume din opera lui 
Dimitrie Gusti. Bădina a fost cel care, la cererea mea și la 
sugestia lui Mosely, m-a prezentat lui Henri Stahl. Acesta a 
devenit coordonatorul meu academic cel mai important și 
unul dintre cei mai buni prieteni, în ciuda diferenței de 
vârstă de 41 de ani. Această relație mi-a deschis o fereastră 
către istoria și realizările științelor sociale din România. 
Cu cât învățam mai mult, cu atât povestea mi se părea mai 
complicată și mai tragică. Au existat desigur personalități 
remarcabile, istorici și analiști ai fenomenelor sociale, mult 
înainte de Primul Război Mondial. Chestiunile legate de 
naționalitate și etnicitate, problemele legate de lumea 
rurală și de moștenirea culturală foarte diversă se aflau în 
centrul vieţii intelectuale din România. Ceea ce lipsea era o 
mai mare ancorare în cercetări etnografice. După Primul 
Război Mondial, mai mult de 80% din populaţia României 
era rurală, iar proporţia era și mai mare dacă se socotea 
numai populaţia cu origini etnice românești în comparaţie 
cu minoritățile care erau mai urbanizate. Cu toate acestea, 
multe lucruri legate de viața rurală nu erau încă bine 
studiate. Perioada interbelică a schimbat această situaţie. 
Dimitrie Gusti a fost acela care a fondat și a făcut să 
funcționeze Școala Românească de Sociologie. Contribu- 
țiile lui Gusti sunt binecunoscute și s-a scris mult despre 
acesta și despre opera sa. Având o capacitate din ce în ce 

mai sofisticată de a colecta date statistice viabile şi 
culminând cu recensământul din 1930 care a fost foarte 
bine realizat, până în 1940 știința socială din România a 
marcat un avans serios, ceea ce este cu atât mai remarcabil 
cu cât vorbim despre una dintre cele mai sărace țări din 
Europa. Ar fi avansat şi mai mult dacă Congresul Mondial 
al Institutului Internaţional de Sociologie s-ar fi organizat 
la București în 1939, așa cum era plănuit. Dar a intervenit 
războiul și a fost contramandat. 

Ceea ce îl deosebea pe Gusti era toleranța sa față de 
multitudinea de opţiuni politice într-o perioadă - în anii 
1930 - în care viața politică devenise din ce în ce mai 
înverşunată și mai divizată. A acceptat ca un tânăr 
comunist precum Miron Constantinescu să lucreze în 
cadrul grupelor sale de cercetare pe teren. A acceptat și un 
ideolog al Gărzii de Fier precum Traian Herseni, care scria 
laude la adresa Legiunii [Arhanghelului Mihail]. Herseni a 
trecut de la activitatea interesantă de cercetare rurală la 
aceea de a scrie texte de propagandă din ce în ce mai 
antisemite şi mai ultra-naţionaliste. Stahl, pe de altă parte, 
era un social-democrat de orientare marxistă moderat, 
care avea o viziune mult mai benignă asupra politicii, și 
era, în același timp, cel mai original și mai talentat sociolog 
rural din grupul Gusti. Activitatea lui Gusti, abilitatea sa de 
a obține finanţare și de a proteja diverși studenți, cel puțin 
până în 1939, când lucrurile s-au înrăutățit, a depins în 
mare parte de prestigiul său academic. În același timp, nu 
a fost lipsit de importanţă faptul că soţia sa era verișoara 
cunoscutei Magda Lupescu, amanta, și mai târziu, în exil, 
soţia regelui Carol al II-lea. Carol a avut grijă ca Gusti să 
primească finanțare substanţială, iar Gusti i-a fost 
recunoscător, rămânând loial guvernării autocrate a lui 
Carol. Asta nu l-a împiedicat însă pe Gusti să promoveze o 
cercetare de teren riguros imparțială, neideologică, care a 
produs un mare număr de publicaţii ce au rămas 

fundamentale pentru cei ce doresc să studieze astăzi 
societatea rurală din România interbelică. Gusti a murit în 
1955, dar în 1970 Henri Stahl și soţia sa m-au prezentat 
văduvei lui Gusti, o distinsă doamnă în vârstă care era, într- 
un anume fel, ca și multe alte persoane pe care le-am 
cunoscut atunci, un fel de fereastră deschisă către o elită 
dintr-un trecut foarte diferit. 

În treacăt fie spus, l-am cunoscut şi pe Traian 
Herseni, care, după o scurtă perioadă petrecută în 
închisoare a fost eliberat pentru a fi folosit mai întâi ca 
autor din umbră, iar apoi a putut publica sub propriul 
nume atât lucrări interesante de sociologie, cât și texte 
propagandistice pentru regimul comunist. Într-un moment 
de sinceritate, mi-a mărturisit că în trecut scrisese texte 
laudative la adresa „Căpitanului,” adică a lui Codreanu. 
Acum, în anul 1970, mi-a spus că scria texte laudative 
asemănătoare pentru Ceaușescu. La urma urmelor, nu 
este chiar așa de diferit, a adăugat. Apoi i-a părut în mod 
evident rău că mi-a spus aceste lucruri pentru că a 
devenit foarte prudent cu privire la dezvăluirea opiniilor 
sale politice. Dar Herseni aproba în mod clar intensifi- 
carea naţionalismului etnic şi declaraţiile anti-rusești ale 
regimului comunist, la fel ca și alți intelectuali de dreapta 
din trecut. Nu este nevoie să intru în detalii despre 
părerile lui Herseni cu privire la eugenie și rasă. Acestea 
sunt reprobabile. Cu toate că Gusti l-a protejat în 1938, 
atunci când membrii marcanţi ai Gărzii de Fier erau în 
primejdie, el nu a fost niciodată de acord cu această latură 
a gândirii lui Herseni. 

Trebuie spus că unul dintre marile mele regrete 
este acela că, deși am ajuns să-i cunosc pe mulți dintre 
intelectualii marcanţi din perioada interbelică - inclusiv 
pe Petru Comarnescu, cu puţin timp înainte de moartea 
acestuia, unul dintre puţinii intelectuali români din 
generația mai veche care vorbeau o engleză impecabilă — 

nu am apreciat pe deplin în 1970 măsura în care acești 
oameni reprezentau o perioadă de aur a vieţii culturale 
din România, care a precedat obscuritatea profundă în 
care s-a afundat nu numai România, dar și restul Europei 
începând cu sfârșitul anilor 1930. Nu am înțeles nici cât 
de strânse erau relaţiile dintre ei toţi, cât de bine se 
cunoşteau, şi nici cât de contorsionate deveniseră 
relaţiile lor pe măsură ce optau pentru diverse facțiuni 
politice rivale, care complotau una împotriva alteia. 
Rezultatul a fost că propriile lor vieţi au fost mult mai 
dramatice decât experienţele prin care noi, cercetătorii 
americani, am trecut vreodată. Închisoarea, pentru unii 
tortura și moartea, pentru alţii un succes fulminant urmat 
de dezastru și uneori de reabilitare. Nu este de mirare că 
acești intelectuali nu prea vorbeau despre trecut și nici 
chiar Stahl nu mi-a dat prea multe detalii. Ar fi trebuit să- 
i chestionez mai mult, să scriu mai mult despre ei și să le 
fac opera mai cunoscută în afara României. Cel puţin cred 
că am făcut asta într-o oarecare măsură pentru Stahl, dar 
nici pe departe destul. 

Nu voi încerca să spun ceva nou despre Henri Stahl. 
Opera excelentă a lui Zoltân Rostâs a îndeplinit foarte bine 
rolul de a-l recupera pe Stahl și aș recomanda în special 
volumul Monografia ca utopie: Interviuri cu Henri H. Stahl 
(1985-1987), dar şi toate celelalte lucrări ale lui Rostăs. Ce 
vreau să subliniez este ceea ce m-a inspirat cel mai mult și 
m-a călăuzit de-atunci încoace, chiar și atunci când am 
început să cercetez și să scriu despre alte teme decât cele 
legate de România. Pentru a înţelege o societate, fie că este 
vorba de un sat de munte ca Nerej în Vrancea, fie că este 
vorba de o societate mult mai mare sau chiar de mai multe, 
este nevoie de istorie, de comparaţie, de o înţelegere mai 
cuprinzătoare a lumii. Aceasta era și perspectiva 
mentorului meu american Immanuel Wallerstein, astfel 
încât el și Stahl erau destul de compatibili din punct de 

vedere intelectual. În cele din urmă, Wallerstein a publicat 
un articol foarte bun scris de Stahl în revista pe care a 
înfiinţat-o centrul său de cercetări și tot Wallerstein a 
aranjat publicarea la Cambridge University Press a uneia 
dintre cele mai bune cărți ale lui Stahl în traducerea mea. 
Acest volum era ceea ce Stahl scrisese în franceză sub titlul 
Les  anciennes communautes  villageoises  roumaines: 
asservisssement et penătration capitaliste, în traducere 
engleză Traditional Romanian Village Communities: The 
Transition from the Communal to the Capitalist Mode of 
Production in the Danube Region. Lucrarea constituia 
rezumatul celor trei volume publicate între 1958 și 1965 
subtitlul Contribuţii la studiul satelor devălmașe românești. 
Sunt bucuros că această carte a fost republicată în 1998 cu 
sprijinul Fundaţiei Soros. 

Până la urmă, Stahl a fost influențat mai mult de 
școala franceză istorică cunoscută sub numele de Annales 
și în special de opera fondatorului acesteia, Marc Bloch, 
decât de tradiţia filozofică germană care era atât de la 
modă în anii 1930. Cunoștinţe detaliate despre istoria 
agrară, unele derivate din observaţii contemporane 
asupra satelor și a pământului agricol, pot contribui 
semnificativ la înțelegerea modului în care un întreg 
sistem social a evoluat și a modelat prezentul, chiar dacă 
între timp au avut loc multe schimbări. Stahl obișnuia să- 
mi spună că îi trebuiau imagini aeriene pentru a reface 
peisajele din trecut, dar așa ceva nu era posibil în 
perioada comunistă, atunci când a scris cea mai mare 
parte dintre lucrările sale despre istoria agrară. Acum așa 
ceva ar fi posibil și mă întreb dacă există tineri istorici sau 
antropologi interesaţi să realizeze astfel de studii. Astfel 
de cercetări, combinate cu rezultatele din anii 1930 ale 
cercetătorilor conduși de Gusti, ar putea aduce noi și 
importante contribuţii la istoria socială a României. Dacă 
aș fi acum un tânăr cercetător la început de carieră, cred 
că asta aș vrea să fac. 

Astăzi, însă, obiectivul meu principal nu este să 
detaliez istoria grupului lui Gusti sau să fac rezumatul 
operei lui Stahl, şi nici să explic cum acestea m-au 
influențat. După ce am prezentat pe scurt aceste teme, aș 
dori mai degrabă să discut motivele care au condus la 
eșecul ultim, profund și tragic al eforturilor depuse de 
Dimitrie Gusti și de școala sa pentru a produce un corpus 
de cercetări empirice, imparţiale, neideologice, în scopul 
de rezolva problemele sociale ale României. Cea mai 
gravă dintre aceste probleme în anii 1920 și 1930 era 
situația agrară. După reforma agrară de la sfârșitul 
Primului Război Mondial, foarte mulți ţărani trăiau de pe 
urma unui lot de pământ mic și ineficient. Acest lucru nu 
a putut genera destul surplus care să fie investit în 
industrie. A creat, însă, un imens rezervor de frustrări 
care au putut fi exploatate de politicieni. Faptul că o mare 
parte din comerţ și industrie era în mâinile unora care nu 
erau consideraţi cetățeni români adevăraţi, pentru că 
erau evrei, greci, germani sau unguri, a hrănit xenofobia 
și nemulțumirea în mediile urbane. Toate acestea au dus 
la ascensiunea a ceea ce astăzi numim populism 
naționalist, din care o parte, dacă nu chiar totul, ar putea 
fi mai corect numit fascism. Nu este nevoie decât să 
vizionăm jurnale de ştiri vechi care redau demonstraţii 
sau parăzi ale Gărzii de Fier pentru a observa cât de mult 
se străduiau să se prezinte ca reprezentanţi ai unei 
țărănimi autentice idealizate. Desigur, nu numai fasciștii 
au făcut asta, ci și un partid în ansamblu mult mai liberal 
precum Partidul Naţional Țărănesc, care a recurs la 
rândul său la populism rural. Fără să știe prea multe 
despre țăranii români, Dobrogeanu-Gherea a scris în 
1910 o analiză marxistă în care identifica situația agrară 
ca fiind aspectul cel mai important al societăţii românești. 

Deși idealizarea acestei țărănimi a reprezentat o 
temă majoră a naționalismului românesc, atunci când 

Gusti a decis să se ocupe de problemele României, el a 
înțeles imediat că a glorifica o esență mitică a ţăranului și 
a vorbi despre perfecțiunea lui rasială nu va rezolva 
nimic. Ideea lui era să nu se facă sociologie rurală numai 
de dragul de a extinde cunoașterea, ci mai degrabă pentru 
a produce studii care să ghideze reformele sociale și să 
creeze instituţii de acțiune socială, care să educe populaţia 
rurală și să o ajute să-și îmbunătățească situaţia. Așezarea 
țărănimii în centrul acestor preocupări reprezenta un 
proiect naţionalist în aceeași măsură ca și scrierile 
idealizate ale unor autori ca, de exemplu, Lucian Blaga, 
dar era menit să fie mai practic fiind mai obiectiv, mai 
științific și mai direct utilizabil. Stahl, este bine să ne 
amintim, nu avea prea mare prețuire pentru Blaga 
deoarece credea că a mistifica natura ţăranului român 
însemna a ignora realitatea. Ideea lui Gusti de a combina 
cercetarea sociologică cu acțiunea socială este binecu- 
noscută, cel puţin în România. A fost un scop nobil, care 
desigur a eșuat. Eșecul a fost determinat de motive care 
retrospectiv devin evidente. România era prea divizată 
politic și social în anii 1930 pentru a fi capabilă să-și 
rezolve problemele. Deși se organizau alegeri și exista un 
fel de democraţie parlamentară, ascensiunea extremei 
drepte l-a împins pe Regele Carol spre crearea unui tip de 
fascism regal. Era antidemocratic și autocratic şi în același 
timp corupt, dar a fost un fel de parodie de fascism, nu 
unul real. Preocupat de o situaţie internaţională din ce în 
ce mai primejdioasă, Carol cu greu îşi mai găsea timp sau 
mai avea energie pentru a continua experimente sociale 
interesante. Odată cu victoriile militare ale lui Hitler din 
1940, dictatura regală s-a prăbușit și odată cu ea și orice 
speranță de reformă socială, pentru că țara era deja 
militarizată complet și a sfârșit prin a intra în Războiul 
Mondial în 1941 ca aliată a lui Hitler. 

După război nu a mai existat nicio șansă ca școala 
lui Gusti să renască, şi cu atât mai puţin experimentele ei 

sociale. În 1948, sociologia a fost interzisă, fiind decretată 
„ştiinţă burgheză,” nedemnă de susținerea statului. Henri 
Stahl și cei mai mulţi dintre discipolii lui Gusti și-au 
pierdut poziţiile universitare. Stahl a supravieţuit cu 
ajutorul lui Miron Constantinescu, dar a trăit în condiţii 
mult mai modeste decât înainte. A trecut destul de mult 
timp până când a putut publica din nou și abia în anii 
1960 şi-a recâștigat treptat vechiul statut. A fost ajutat 
din nou de Miron Constantinescu, care după ce a fost 
epurat de Gheorghiu-Dej a fost reabilitat de Ceaușescu. 
Este o poveste lungă și întortocheată, care s-a terminat cu 
bine pentru Stahl, astfel încât atunci când l-am întâlnit, 
deși era deja bătrân, publica periodic și avea studenţi 
devotați. La acea dată, sociologia renăscuse și exista deja 
un număr din ce în ce mai mare de cercetări sociale 
valoroase. 

Din păcate, nu a durat mult. Alături de economia 
României, afectată de măsurile antireformiste inițiate de 
Ceaușescu la începutul anilor 1970, care au culminat cu 
criza profundă din anii 1980, cercetările sociale au 
reprezentat o altă victimă politică. Au fost revitalizate din 
nou în anii 1990, nu numai în cadrul disciplinelor 
sociologie și științe politice, dar și în istorie sau alte 
ştiinţe sociale. Problema este că producţia academică în 
științele umaniste și sociale este mereu dependentă de 
susținerea venită din partea unui mediu politic favorabil. 
Dictaturile, fie ele de dreapta sau de stânga, nu pot 
permite cercetărilor sociale și istorice să fie imparţiale 
pentru că asta le-ar putea submina legitimitatea 
ideologică. Numai un fel de cercetare limitată, de tip 
tehnocratic, poate fi permisă și chiar aceasta este supusă 
unui control strict sub orice regim nedemocratic. Ceea ce 
s-a întâmplat cu şcoala lui Gusti reprezintă un exemplu 
perfect. A putut înflori în anii 1920 și la începutul anilor 
1930, atât timp cât a existat un mediu relativ democratic. 

A putut continua pentru o vreme sub dictatura lui Carol 
datorită unor circumstanţe speciale, dar nu pentru multă 
vreme. A fost pervertită și în final eliminată, mai întâi de 
către extrema dreaptă, apoi definitiv de către comuniști. 
A renăscut într-o perioadă de liberalizare treptată a 
comunismului, care a atins maximul chiar atunci când am 
ajuns în România în 1970. Apoi a fost din nou suprimată 
până la căderea comunismului. 

Atunci, de ce mai este relevantă astăzi această 
poveste, dincolo de o pură curiozitate istorică? Din două 
motive. În primul rând, această poveste ne aminteşte de o 
vulnerabilitate a ceea ce a fost considerat o parte 
fundamentală a lluminismului în secolele al XVII-lea și al 
XVIII-lea, un Iluminism care a prins rădăcini adânci în 
secolul al XIX-lea și a creat lumea noastră modernă. 
Iluminismul nu a reprezentat doar o mișcare care a dorit 
să separe știința de religie pentru a putea înțelege mai 
bine lumea înconjurătoare. Desigur, asta a produs revoluția 
științifică din care s-au născut tehnologiile și progresul 
accelerat, care caracterizează lumea de la sfârșitul 
secolului al XVIII-lea încoace. În același timp, Iluminismul 
a promovat ideea că știința ar trebui să ajute omenirea, iar 
vechiul sistem social - bazat pe privilegii ereditare, pe o 
ortodoxie religioasă fosilizată și pe nerecunoașterea 
drepturilor individuale ale omului - să fie schimbat. Din 
filozofia socială a Iluminismului au apărut idei care au 
alimentat Revoluţia Americană și pe cea Franceză. 
Răspândirea acestor idei, mai întâi în Europa, apoi în 
întreaga lume, a contribuit de atunci încoace la crearea 
unor societăți mai echitabile și mai democratice. Pe de altă 
parte, exact aceasta este partea cea mai vulnerabilă a 
Iluminismului la atacul forțelor politice și al ideologiilor 
care resping drepturile individuale în numele drepturilor 
ereditare de grup, care resping democraţia în favoarea 
autocrației, care resping adevărul în numele unor dogme 

presupus superioare și care, în ultimă instanță, caută să 
distrugă libertatea de gândire. În timpul crizei din anii 
1930, în întreaga lume forţele anti-, sau după cum a spus 
filozoful liberal britanic Isaiah Berlin, forțele contra- 
iluministe au câștigat teren. Pe de-o parte, aceasta s-a 
datorat deziluziei provocate de refuzul modului de viață 
burghez și presupus corupt, care se declanșase deja 
înainte de Primul Război Mondial. Mai importantă a fost 
reacția față de catastrofa provocată de acest război și apoi 
de Marea Criză Economică din anii 1930. 

România nu a fost în niciun fel o excepţie. Citind 
articole din jurnale românești din anii 1920, am fost uimit 
să constat cât de influente erau ideile pesimiste ale lui 
Oswald Spengler. A existat și un antagonism din ce în ce 
mai pronunţat față de minoritățile etnice. În cele din 
urmă, desigur, ascensiunea fascismului în Europa, care a 
atins punctul culminant în 1933, atunci când Hitler a 
ajuns la putere, a contribuit la consolidarea extremei 
drepte din România, care era absolut ostilă liberalismului 
iluminist. Surprinzător este însă cât de mulţi dintre 
intelectualii cei mai distinși ai României au căzut în 
această capcană și nu numai că au susținut idei de 
extremă dreaptă, dar au promovat Mișcarea Legionară a 
lui Codreanu. Nu este vorba doar de Nichifor Crainic, care, 
ca și Herseni, a reconciliat etno-naționalismul său religios 
cu naționalismul comunist, de Nae lonescu sau de 
Constantin Noica, a cărui asociere cu Garda de Fier a fost 
mai mult sau mai puţin temporară, dar și de tânărul 
Mircea Eliade, care va deveni ulterior foarte cunoscut la 
nivel internaţional. Toţi aceștia, ca și mulți alți intelectuali 
cu un grad înalt de educaţie, s-au lăsat seduși de ceea ce 
unii istorici au caracterizat ca fiind cea mai violentă 
mișcare fascistă din Europa după nazism. Ce a fost atât de 
atrăgător? Nu ar fi trebuit ca ei să știe mai bine? Dacă au 
avut ceva în comun, atunci acest lucru a fost etno- 

naționalismul mistic, care credea că esența românilor era 
deosebit de nobilă și unică. Ideea că această esență 
comună, ce presupune existența unor legături de sânge 
între toți românii, generează o cultură aparte. Prin 
urmare, orice influență culturală străină, sau și mai grav, 
orice amestec cu un sânge ne-românesc și impur, ducea 
la diluarea esenței naționale. După cum a punctat cumva 
cu delicateţe Katherine Verdery în cartea ei, National 
Ideology under Socialism: Identity and Cultural Politics in 
Ceaușescu's Romania, un tip foarte asemănător de 
naționalism s-a aflat în centrul eforturilor comunismului 
târziu de a se legitima politic. Această evoluţie a micșorat 
diferența dintre fascism și comunism, deși a spune asta 
înainte de 1989 sau chiar astăzi stârnește de multe ori o 
dezaprobare serioasă. 

A crede că vigoarea şi cultura naţională sunt 
derivate din legăturile de sânge nu înseamnă neapărat 
același lucru cu dorinţa de a comite un genocid împotriva 
elementelor care poluează națiunea, dar reprezintă un 
pas important în această direcţie. Gusti, Stahl și cel puțin 
alți câțiva intelectuali proeminenți, inclusiv Comarnescu, 
nu s-au lăsat păcăliți și s-au detașat clar de elementele 
mistice, religioase, rasiste și violente care au câștigat 
teren în România până la finele anilor 1930 și începutul 
anilor 1940. Cei mai mulţi dintre intelectualii români nu 
au rezistat și mulţi au simpatizat cu extrema dreaptă. În 
timpul anului academic 1975-1976, pe când îmi începeam 
cariera la Universitatea din Washington, Seattle, Mircea 
Eliade a venit să susţină o conferinţă. Era o continuare a 
eforturilor sale de-o viață de a submina și în final de a 
discredita ideile iluministe. A vorbit despre Isaac Newton, 
descriindu-l mai mult ca pe un mistic religios care 
considera alchimia și obsesiile sale religioase ca fiind mai 
importante decât marile sale descoperiri științifice. 
Eliade a fost un cercetător precaut, iar ceea ce afirma el 

nu era complet neadevărat. Cu toate acestea, ca și în 
multe alte momente din cariera sa, ca și în cele mai 
faimoase dintre scrierile sale despre religie sau în 
distorsionările experienţei sale din India, scopul său era 
acela de a zgudui încrederea în ideile Iluminismului 
liberal, științific și modernizator. După conferință, m-am 
dus la el ca să-i spun că eram prieten cu Henri Stahl. 
M-a privit jenat și m-a întrebat ce mai făcea Stahl, iar apoi 
s-a întors spre o altă persoană cu care s-a angajat în 
conversaţie. A înţeles imediat că știam lucruri despre 
trecutul lui, pe care le ascunsese cu grijă la Universitatea 
din Chicago. Spre deosebire de alții, mai ales de Emil 
Cioran, el nu s-a dezis niciodată de trecutul său. 

Această poveste se leagă de cea de-a doua și ultima 
mea observație. Nu a fost numai liberalismul de tip 
iluminist, care s-a dovedit în anii 1930 a fi vulnerabil în 
Europa și într-o mare parte a lumii. Problema este că 
același lucru se întâmplă astăzi în această regiune a 
Europei Centrale şi de Est, ca și în întreaga Europă și în 
restul lumii, inclusiv în Statele Unite, care în anii 1940 a 
fost ţara care a salvat democraţia și latura umanistă a 
Iluminismului. Dacă în America, în Anglia și în Europa 
Occidentală încrederea în gândirea liberă, în democraţie 
și în drepturile individuale ale omului sunt amenințate, 
atunci de unde ar putea veni salvarea? Ce se va întâmpla 
dacă de această dată America nu va mai fi capabilă să 
intervină? Nu va fi China cea care va prelua acest rol. 
De ce s-a petrecut acest lucru? Una dintre cauze este atacul 
necontenit împotriva liberalismului, venit și de la stânga și 
de la dreapta, prin urmare din eșecul sistemului educa- 
țional din Occident de a explica istoria de câteva secole a 
acestei lupte. A fost, la urma urmei, Iluminismul cel care a 
emancipat omenirea de trecutul ei opresiv. Întorcându-ne 
la anii 1920 și 1930, problema nu a fost că intelectualii din 
România sau din alte părți au creat propriile tiranii 

fasciste, dar că ei au fost gata să le legitimeze, să le 
disemineze ideile și să învețe o nouă generație de 
intelectuali să facă același lucru numai pentru că ei 
abandonaseră credința în Iluminism. Același lucru s-a 
întâmplat și cu intelectualii comuniști. Deși înainte de cel 
de-al Doilea Război Mondial erau mult mai puţini 
comuniști în Europa decât după, odată ce extrema dreaptă 
a fost discreditată, o întreagă nouă generaţie de intelectuali 
din Occident, care se opuneau ideilor Iluminismului, s-a 
îndreptat către comunism, în special în Franţa și Italia. 
A înţelege din ce motiv Iluminismul a fost respins în 
România, ca și peste tot în Europa, ne poate ajuta să 
înțelegem de ce acest lucru s-ar putea întâmpla din nou. 
Nu vreau să sugerez că situația geopolitică sau 
economică a lumii ar fi aceeași ca în anii 1930. Mai 
degrabă afirm că acționează același tip de neîncredere în 
umanismul liberal. În contextul următoarelor crize 
politice și economice, în fața schimbărilor sociale rapide 
și perturbatoare, răspândirea ideologiilor contra-ilumi- 
niste, antioccidentale, antiliberale și antidemocratice va 
genera cu siguranţă noi mișcări neofasciste și poate că va 
regenera chiar și o extremă stângă la fel de iliberală. Acest 
lucru nu trebuie să se întâmple neapărat. Știm ce s-a 
întâmplat în secolul XX datorită unor astfel de evoluții. 
Nu putem prezice viitoarele evenimente politice, dar 
putem fi siguri că dacă nu suntem atenți și nu observăm 
consecințele răspândirii ideilor contra-iluministe, atunci 
vom trece din nou prin același tip de dezastre. Ce-am 
putea face noi în calitate de cercetători, profesori, autori? 
Puţini dintre noi ajung să aibă o asemenea putere politică 
ca să schimbăm ceva, dar noi, cei din științe sociale și 
umaniste, putem privi înapoi și încerca să înțelegem de ce 
unii intelectuali au rezistat, de ce alţii nu, și ce putem face 
pentru a-i susține pe cei care se luptă pentru ideile 
Iluminismului liberal. Apoi, îi putem învăţa pe studenți 

ceea ce știm și astfel putem pregăti o nouă generaţie care 
să se îndrepte clar în această direcție. Nu oricine poate 
sau trebuie să facă acest lucru, dar cel puţin cei dintre noi 
care suntem în științele sociale și umaniste și studiem 
lumea modernă ar trebui să facem acest lucru. Este de- 
acum o platitudine, însă afirmaţia lui George Santayana 
nu este mai puţin adevărată: „Cei care nu-și pot aminti 
trecutul sunt condamnaţi să-l repete.” 

Cu aproape douăzeci de ani în urmă am început să 
înțeleg acest lucru, destul de târziu în cariera mea. 
De atunci am început să explorez semnificația Iluminis- 
mului, motivele fragilității sale și consecințele abando- 
nării lui. Cărțile mele cele mai recente s-au referit exact la 
acest lucru, în special volumul The Shape of the New: Four 
Big Ideas and How They Made the Modern World, pe care 
am scris-o împreună cu un coleg. Cea mai recentă carte a 
mea, You Say You Want a Revolution? Radical Idealism and 
Its Tragic Consequences, care a apărut de curând, reia 
unele dintre aceste idei referitoare la modul în care 
interpretăm istoria. În fiecare dintre aceste cărţi este câte 
ceva, dar nu foarte mult, despre România. Acum însă îmi 
dau seama că din anii în care am citit și am reflectat 
despre România și din contactul cu oamenii pe care i-am 
întâlnit atunci când am venit pentru prima oară în această 
țară s-au născut multe dintre ideile mele generale. Cele 
mai multe dintre ele, s-a dovedit ulterior, se pot aplica și 
restului lumii. Mi-a luat mult timp ca să apreciez pe deplin 
acest fapt, dar acum o fac. Pentru aceasta îi sunt foarte 
recunoscător României. 

1989 şi la procesul complicat al remememorării, atât a perioadei 
comuniste, cât și a Revoluției din decembrie 1989. 

comuniste prin imaginaţie, pe calea undelor sau prin călătorii 

transnațională se apleacă asupra influențelor subtile pe care contactele 
informale cu „străinii, adeseori documentate de informatorii 
Securităţii, şi circulația persoanelor, ideilor şi bunurilor materiale 
peste graniţele naţionale le-au avut asupra unor fenomene precum 
rezistenţa armată, protestul public, disidenţa anticomunistă, emularea 
modelului cultural occidental sau dezvoltarea unei identități europene. 

